(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΟΑ΄

Δευτέρα, 10 Φεβρουαρίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας των Βουλευτών κ.κ Β. Υψηλάντη, Θ. Θεοχάρη, Π. Παρασκευαΐδη και Δ. Καιρίδη. , σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Εξωτερικών με θέμα: «Ανησυχία για την συνεχιζόμενη καθυστέρηση εφαρμογής της Οδηγίας (ΕΕ) 2014/89 σχετικά με το Θαλάσσιο Χωροταξικό Σχεδιασμό (Θ.Χ.Σ), καθώς και τις πιθανές επιπτώσεις στα εθνικά συμφέροντα», σελ.
 β) Προς τον Υπουργό Μετανάστευσης και Ασύλου με θέμα: «Ενημέρωση για το καθεστώς νομιμοποίησης της διαμονής στην Ελλάδα του 39χρονου Τούρκου υπηκόου, που δολοφόνησε την 19/01/2025 στο Παλαιό Φάληρο Αττικής Έλληνα ιδιοκτήτη πρακτορείου τυχερών παιχνιδιών», σελ.
 γ) Προς τον Υπουργό Επικρατείας με θέμα: «Διυπουργική εφαρμογή Ρήτρας Δίκαιης Μετάβασης για τη Δυτική Μακεδονία», σελ.
 δ) Προς τον Υπουργό Κλιματικής Κρίσης και Πολιτικής Προστασίας, με θέμα: «Ο ανενεργός Εθνικός Μηχανισμός Εναέριας Διάσωσης και Αεροδιακομιδών και η τροποποίηση των Βάσεων Ετοιμότητας/ Επιφυλακής», σελ.
 ε) Προς τον Υπουργό Υγείας:
 i. με θέμα: «Ποιες θα είναι οι επόμενες ενέργειες του Υπουργείου Υγείας, ώστε να δοθεί οριστική λύση στο ζήτημα της υποστελέχωσης της Παθολογικής Κλινικής του Γενικού Νοσοκομείου Δράμας;», σελ.
 ii. με θέμα: «Σε ποιες άμεσες ενέργειες θα προβεί το Υπουργείο Υγείας για την κάλυψη θέσεων παθολόγων στο Γενικό Νοσοκομείο Δράμας, μετά τις συνεχόμενες άγονες προκηρύξεις;», σελ.
 iii. με θέμα: « Άμεσος κίνδυνος μετακίνησης ασθενών, που πραγματοποιούν αιμοκάθαρση στη μονάδα τεχνητού νεφρού (ΜΤΝ) του νοσοκομείου Λευκάδας, σε άλλα νοσοκομεία και κλινικές λόγω έλλειψης νεφρολόγων», σελ.
 iv. με θέμα: «Σε κίνδυνο οι ασθενείς με σοβαρές παθήσεις στην Δυτική Μακεδονία λόγω των καθυστερήσεων στην εκτέλεση συνταγών από τον ΕΟΠΥΥ», σελ.
 στ) Προς τον Υπουργό Περιβάλλοντος και Ενέργειας, με θέμα: «Τα πρόσφατα περιστατικά διαρροής πετρελαίου από αγωγούς ενεργειακού ομίλου στη Δυτική Αττική κρούουν τον κώδωνα του κινδύνου για το Μεγάλο Βιομηχανικό Ατύχημα», σελ.
 ζ) Προς τον Υπουργό Εθνικής Οικονομίας και Οικονομικών με θέμα: «Ο άνευ επαρκούς αιτιολόγησης αποκλεισμός των συνεταιριστικών τραπεζών από τον θεσμό των μικροχρηματοδοτήσεων», σελ.
 η) Προς την Υπουργό Κοινωνικής Συνοχής και Οικογένειας με θέμα: «Να συνεχιστεί η λειτουργία των Κέντρων Κοινότητας, Παραρτημάτων Ρομά, ΚΕΜ, Δομών παροχής βασικών αγαθών, ΚΔΗΦ, ΚΗΦΗ, ΣΥΔ και Δομών Αστέγων με στελέχωση από το ήδη υπάρχον έμπειρο και καταρτισμένο προσωπικό», σελ.
 θ) Προς τον Υπουργό Υποδομών και Μεταφορών:
 i. με θέμα: «Στα χαρτιά παραμένει το έργο για τον Κεντρικό Οδικό Άξονα Βόρειας Εύβοιας, παρά τις επανειλημμένες εξαγγελίες της κυβέρνησης», σελ.
 ii. με θέμα: «Οι νέες καταγγελίες των ελεγκτών εναέριας κυκλοφορίας για τα κενά και τον παρωχημένο εξοπλισμό στην ασφάλεια των αεροπορικών μεταφορών», σελ.
 iii. με θέμα: «Ομαλή μεταφορά πληθυσμού από τα νησιά των Κυκλάδων λόγω της αυξημένης σεισμικής δραστηριότητας», σελ.
 iv. με θέμα: «Γιατί παραμένουν στη θέση τους άτομα των Διοικήσεων εποπτευόμενων φορέων του Υπουργείου Υποδομών & Μεταφορών που είναι κατηγορούμενοι για το έγκλημα των Τεμπών;», σελ.
 ι) Προς τον Υπουργό Δικαιοσύνης με θέμα: «Το μπάζωμα του τόπου του Εγκλήματος των Τεμπών και οι ενέργειες των εντεταλμένων Ιατροδικαστών», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου: Οι Υπουργοί Πολιτισμού, Εθνικής Οικονομίας και Οικονομικών, Εξωτερικών, Εσωτερικών, Παιδείας, Θρησκευμάτων και Αθλητισμού, Υγείας, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας, καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν στις 8-2-2025 σχέδιο νόμου: «Αναδιοργάνωση του Νομικού Προσώπου Δημοσίου Δικαίου με την επωνυμία «Εθνική Πινακοθήκη-Μουσείου Αλεξάνδρου Σούτσου» και του Νομικού Προσώπου Ιδιωτικού Δικαίου με την επωνυμία «Μητροπολιτικός Οργανισμός Μουσείων Εικαστικών Τεχνών Θεσσαλονίκης», ενίσχυση των δράσεων του Οργανισμού Μεγάρου Μουσικής Θεσσαλονίκης και του Φεστιβάλ Κινηματογράφου Θεσσαλονίκης, μετονομασία του Προπαρασκευαστικού και Επαγγελματικού Σχολείου Καλών Τεχνών Πανόρμου Τήνου σε Ανώτερη Σχολή Καλής Τέχνης Μαρμαροτεχνίας Πανόρμου Τήνου και αναμόρφωση του πλαισίου λειτουργίας της, ρυθμίσεις για το πρόγραμμα στήριξης οπτικοακουστικών έργων στην Ελλάδα και λοιπές διατάξεις αρμοδιότητας του Υπουργείου Πολιτισμού», σελ.
2. Κατάθεση σχεδίου νόμου: Η Διαρκής Επιτροπή Οικονομικών Υποθέσεων καταθέτει την Έκθεσή της επί του σχεδίου νόμου του Υπουργείου Εθνικής Οικονομίας και Οικονομικών «Κύρωση Κώδικα έμμεσων φόρων επί των συναλλαγών του πεδίου εφαρμογής του Κώδικα Φορολογικής Διαδικασίας, καθώς και λοιπών φόρων», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί διαδικαστικού θέματος:

 ΒΙΛΙΑΡΔΟΣ Β. , σελ.
 ΠΛΑΚΙΩΤΑΚΗΣ Ι. , σελ.

Β. Επί των επικαίρων ερωτήσεων:

 ΒΕΤΤΑ Κ. , σελ.
 ΓΕΡΑΠΕΤΡΙΤΗΣ Γ. , σελ.
 ΓΕΩΡΓΙΑΔΗΣ Σ. , σελ.
 ΖΑΧΑΡΑΚΗ Σ. , σελ.
 ΚΑΖΑΜΙΑΣ Α. , σελ.
 ΚΕΔΙΚΟΓΛΟΥ Σ. , σελ.
 ΚΙΚΙΛΙΑΣ Β. , σελ.
 ΚΟΥΚΟΥΛΟΠΟΥΛΟΣ Π. , σελ.
 ΚΥΡΙΑΖΙΔΗΣ Δ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΑΜΟΥΛΑΚΗΣ Χ. , σελ.
 ΜΠΟΥΓΑΣ Ι. , σελ.
 ΝΙΚΟΛΑΪΔΗΣ Α. , σελ.
 ΟΙΚΟΝΟΜΟΠΟΥΛΟΣ Τ. , σελ.
 ΟΙΚΟΝΟΜΟΥ Β. , σελ.
 ΠΑΝΑΓΙΩΤΟΠΟΥΛΟΣ Α. , σελ.
 ΠΑΠΑΔΑΚΗΣ Π. , σελ.
 ΠΑΠΑΘΑΝΑΣΗΣ Ν. , σελ.
 ΠΑΠΑΝΑΣΤΑΣΗΣ Ν. , σελ.
 ΠΕΡΚΑ Θ. , σελ.
 ΣΚΕΡΤΣΟΣ Χ. ( Άκης Σκέρτσος) , σελ.
 ΣΚΥΛΑΚΑΚΗΣ Θ. , σελ.
 ΤΑΧΙΑΟΣ Ν. , σελ.
 ΤΣΙΜΑΡΗΣ Ι. , σελ.
 ΤΣΟΚΑΝΗΣ Χ. , σελ.
 ΦΩΤΙΟΥ Θ. , σελ.
 ΧΟΥΡΔΑΚΗΣ Μ. , σελ.

Γ. ΠΑΡΕΜΒΑΣΕΙΣ:

 ΒΙΛΙΑΡΔΟΣ Β. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΟΑ΄

Δευτέρα 10 Φεβρουαρίου 2025

Αθήνα, σήμερα στις 10 Φεβρουαρίου 2025, ημέρα Δευτέρα και ώρα 15.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ**. ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σήμερα Δευτέρα 10 Φεβρουαρίου 2025 οι επίκαιρες ερωτήσεις που θα συζητηθούν είναι οι εξής:

Η υπ’ αρ. 466/3-2-2025 επίκαιρη ερώτηση θα απαντηθεί από τον Υπουργό Εξωτερικών κ. Γεώργιο Γεραπετρίτη.

Οι υπ’ αρ. 448/28-1-2025, 452/29-1-2025, 464/31-1-2025 και 471/3-2-2025 επίκαιρες ερωτήσεις θα απαντηθούν από τον Υπουργό Υγείας κ. Σπυρίδωνα-Άδωνι Γεωργιάδη.

Η υπ’ αρ. 475/3-2-2025 επίκαιρη ερώτηση θα απαντηθεί από τον Υπουργό Περιβάλλοντος και Ενέργειας κ. Θεόδωρο Σκυλακάκη.

Η υπ’ αρ. 451/29-1-2025 επίκαιρη ερώτηση θα απαντηθεί από τον Υπουργό Μετανάστευσης και Ασύλου κ. Νικόλαο Παναγιωτόπουλο.

Η υπ’ αρ. 2194/16-12-2025 ερώτηση (κατ’ άρθρο 130 παράγραφος 5 του Κανονισμού της Βουλής) θα απαντηθεί από την Υπουργό Κοινωνικής Συνοχής και Οικογένειας κ. Σοφία Ζαχαράκη.

Η υπ’ αρ. 453/30-1-2025 επίκαιρη ερώτηση θα απαντηθεί από τον Υπουργό Κλιματικής Κρίσης και Πολιτικής Προστασίας κ. Βασίλειο Κικίλια.

Η υπ’ αρ. 467/3-2-2025 επίκαιρη ερώτηση θα απαντηθεί από τον Υπουργό Επικρατείας κ. Χρήστο - Γεώργιο Σκέρτσο.

Η υπ’ αρ. 458/30-1-2025 επίκαιρη ερώτηση θα απαντηθεί από τον Αναπληρωτή Υπουργό Εθνικής Οικονομίας και Οικονομικών κ. Νικόλαο Παπαθανάση.

Οι υπ’ αρ. 470/3-2-2025, 476/3-2-2025 και 478/3-2-2025 επίκαιρες ερωτήσεις θα απαντηθούν από τον Υφυπουργό Υποδομών και Μεταφορών κ. Βασίλειο Οικονόμου.

Η υπ’ αρ. 456/30-1-2025 επίκαιρη ερώτηση θα απαντηθεί από τον Υφυπουργό Υποδομών και Μεταφορών κ. Νικόλαο Ταχιάο.

Η υπ’ αρ. 479/3-2-2025 επίκαιρη ερώτηση θα απαντηθεί από τον Υφυπουργό Δικαιοσύνη κ. Ιωάννη Μπούγα.

Θα ξεκινήσουμε με την έβδομη με αριθμό 466/3-2-2025 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας της Νίκης κ. Τάσου Οικονομόπουλου προς τον Υπουργό Εξωτερικών με θέμα: «Ανησυχία για την συνεχιζόμενη καθυστέρηση εφαρμογής της Οδηγίας (ΕΕ) 2014/89 σχετικά με το Θαλάσσιο Χωροταξικό Σχεδιασμό (Θ.Χ.Σ), καθώς και τις πιθανές επιπτώσεις στα εθνικά συμφέροντα».

Παρακαλώ, κύριε Οικονομόπουλε, έχετε τον λόγο.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, όπως γνωρίζετε, η Ευρωπαϊκή Επιτροπή αποφάσισε στις 21 Δεκεμβρίου του 2023 να παραπέμψει την Ελλάδα στο Δικαστήριο της Ευρωπαϊκής Ένωσης, επειδή δεν διασφάλισε την ορθή εφαρμογή της Οδηγίας 2014/89 σχετικά με τον Θαλάσσιο Χωροταξικό Σχεδιασμό και ακόμα μέχρι σήμερα δεν έχουμε εκπονήσει και υποβάλει τα θαλάσσια χωροταξικά σχέδια στην αρμόδια επιτροπή της Ευρωπαϊκής Ένωσης.

Η θαλάσσια χωροταξία, πέραν του τεράστιου αναπτυξιακού ενδιαφέροντος έχει και κρίσιμη γεωπολιτική σημασία, καθώς αποτελεί τη βάση για την καταγραφή όλων των νησιωτικών σχηματισμών, των νησίδων και των βραχονησίδων. Η κατάρτισή τους μάλιστα προλαμβάνει και καθορίζει τις ελληνικές θέσεις για τον καθορισμό της υφαλοκρηπίδας και της ΑΟΖ, διασφαλίζοντας την εφαρμογή του Διεθνούς Δικαίου και κυρίως της Σύμβασης του Δικαίου της Θάλασσας, UNCLOS, του 1982. Γι’ αυτόν τον λόγο θεωρούμε αδιανόητο να ξεκινήσει ο οποιοσδήποτε διάλογος με την Τουρκία για την οριοθέτηση της υφαλοκρηπίδας προτού ολοκληρωθεί η διαδικασία της κατάρτισης και έγκρισης του Θαλάσσιου Χωροταξικού Σχεδιασμού από την Ευρωπαϊκή Επιτροπή.

Μετά τα παραπάνω και επειδή, πρώτον, η αδυναμία εκπλήρωσης της δεσμευτικής διεθνούς νομικής υποχρέωσης της χώρας μας, πέραν των προστίμων, θα έχει και τεράστιες επιπτώσεις σε εθνικό, αναπτυξιακό και γεωπολιτικό επίπεδο και δεύτερον, επειδή η έναρξη της οποιασδήποτε συζήτησης χωρίς τη διευθέτηση αυτού του ζητήματος όχι μόνο θα είναι πρόωρη, αλλά και επικίνδυνη, καθώς ενδέχεται να υπονομεύσει τα εθνικά μας συμφέροντα στο Αιγαίο και την Ανατολική Μεσόγειο, ερωτάσθε, κύριε Υπουργέ:

Η καθυστέρηση εκπλήρωσης της εν λόγω κοινοτικής υποχρέωσης οφείλεται μόνο σε τεχνικούς και γραφειοκρατικούς λόγους, που άπτονται της αρμοδιότητας του Υπουργείου Ενέργειας και Περιβάλλοντος; Ή είναι αποτέλεσμα και της αδιέξοδης πολιτικής του κατευνασμού με σκοπό την αποφυγή ενδεχόμενων αντιδράσεων της Τουρκίας; Έχει γίνει αντιληπτό ότι η υλοποίηση του Θαλάσσιου Χωροταξικού Σχεδιασμού είναι γεωπολιτικά κρίσιμη για την Ελλάδα, καθώς εδραιώνει στην πράξη τα δικαιώματα της χώρας στην ΑΟΖ και στην υφαλοκρηπίδα της; Επίσης, όσο καθυστερεί η εφαρμογή της Οδηγίας 204/89 χάνεται η ευκαιρία να επιβεβαιωθεί ακόμη μια φορά από την Ευρωπαϊκή Ένωση ότι όλοι οι νησιώτικοι σχηματισμοί αποτελούν ευρωπαϊκό έδαφος ως μέρος της ελληνικής κυριαρχίας;

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Οικονομόπουλο.

Θα απαντήσει ο Υπουργός Εξωτερικών, ο κ. Γεώργιος Γεραπετρίτης.

Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ, κύριε Πρόεδρε.

Ευχαριστώ, κύριε Βουλευτά, για την ερώτησή σας που μου δίνει την ευκαιρία να αναφερθώ στο ζήτημα του Θαλάσσιου Χωροταξικού Σχεδιασμού, ένα ζήτημα εξαιρετικά σημαντικό για την Ελλάδα, για την ελληνική οικονομία, για την ανάπτυξη του θαλάσσιου χώρου μας.

Όπως γνωρίζετε, σύμφωνα με την ορολογία της UNESCO, ο Θαλάσσιος Χωροταξικός Σχεδιασμός είναι μια δημόσια διαδικασία σύνθεσης χωρικής και χρονικής των ανθρώπινων δραστηριοτήτων στον θαλάσσιο χώρο και κατά τούτο αναφέρεται τόσο στην οικονομία που αναπτύσσεται στη θάλασσα, στους θαλάσσιους χωρικούς τομείς, όσο επίσης και στα οικονομικά και κοινωνικά στοιχεία αυτής της δραστηριότητας. Πρόκειται για μία άσκηση η οποία έχει εξαιρετικά σύνθετο τεχνικό χαρακτήρα. Αντιλαμβανόμαστε ότι η Ελλάδα είναι η μεσογειακή χώρα με τη μεγαλύτερη ακτογραμμή και κατά τούτο η άσκηση ενέχει σημαντικές δυσκολίες.

Πράγματι, όπως ορθώς αναφέρατε, υπάρχει η υποχρέωση συμμόρφωσης προς την Οδηγία 2014/89. Έχει η χώρα μας υπάρξει υπερήμερη και για τον λόγο αυτόν υπάρχει εκκρεμοδικία ενώπιον του Δικαστηρίου της Ευρωπαϊκής Ένωσης. Θέλω να σας διαβεβαιώσω ότι η διαδικασία για την κατάρτιση, εκπόνηση, δημοσίευση του Θαλάσσιου Χωροταξικού Σχεδιασμού δεν συνδέεται με οποιαδήποτε γεωπολιτική αναφορά. Δεν έχει να κάνει με τα ζητήματα που αναπτύσσονται σε σχέση με τις συζητήσεις που γίνονται με άλλες χώρες. Αφορά αμιγώς ένα ζήτημα δικό μας τεχνικό. Στο αμέσως προσεχές μέλλον η Ελλάδα θα εκπονήσει τον Θαλάσσιο Χωρικό Σχεδιασμό. Ήδη από κοινού συντονίζονται όλα τα συναρμόδια υπουργεία, έτσι ώστε να κατατεθεί ο θαλάσσιος χωροταξικός σχεδιασμός.

Θέλω δε να σας πω ότι, όπως αντιλαμβάνεστε, τα ζητήματα κυριαρχίας της χώρας μας έχουν λυθεί εδώ και εκατό χρόνια. Δεν συνυφαίνονται με ζητήματα που έχουν να κάνουν με χωροταξικό σχεδιασμό. Η Κυβέρνηση φροντίζει έτσι ώστε όλα τα κυριαρχικά δικαιώματα τα οποία απορρέουν από το Δίκαιο της Θάλασσας να ασκούνται αποτελεσματικά.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Παρακαλώ, κύριε Οικονομόπουλε, έχετε τον λόγο.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, ο Θαλάσσιος Χωροταξικός Σχεδιασμός δεν αποτελεί μόνο ευρωπαϊκή υποχρέωση, αλλά και εθνικό χρέος. Πρέπει να αντιμετωπιστεί με υπευθυνότητα και στρατηγική, ώστε να διασφαλιστεί η πλήρης προστασία των ελληνικών κυριαρχικών δικαιωμάτων στην περιοχή.

Να σας θυμίσω ότι το Υπουργείο Εξωτερικών της Τουρκίας τον Νοέμβριο του 2024 είχε εκδώσει ανακοίνωση όπου χαρακτήριζε κενούς και άκυρους τους χάρτες που είχε εκδώσει η Ευρωπαϊκή Ένωση στο πλαίσιο μελετών χωροταξικού θαλάσσιου σχεδιασμού, αναφέροντας μεταξύ των άλλων ότι «Η εμπλοκή της Ευρωπαϊκής Ένωσης σε τέτοιες πρωτοβουλίες κάνει τη διευθέτηση των προβλημάτων δυσκολότερη. Οι μονομερείς αποφάσεις περί θαλάσσιας δικαιοδοσίας είναι απαράδεκτες». Μήπως η θέση αυτή της Τουρκίας ενισχύεται και από τις δεσμεύσεις που απορρέουν από τη Διακήρυξη των Αθηνών;

Ο Θαλάσσιος Χωροταξικός Σχεδιασμός δεν είναι απλώς ένα εργαλείο εσωτερικής πολιτικής, αλλά αποτελεί και σημαντικό μηχανισμό του Δικαίου της Θάλασσας, που υποτίθεται ότι σθεναρά υποστηρίζουμε και συνεπώς η υλοποίησή του είναι γεωπολιτικά κρίσιμη και μπορεί να συμβάλλει αποφασιστικά στην ενίσχυση της νομικής βάσης για την ελληνική ΑΟΖ, καθώς εδραιώνει στην πράξη τα δικαιώματα της χώρας.

Επιτρέψτε μου μάλιστα να αναφερθώ σε προσωπικές παρεμβάσεις μου στο πλαίσιο του κοινοβουλευτικού ελέγχου. Έχοντας εκφράσει τις έντονες ανησυχίες της Νίκης και συγκεκριμένα με επίκαιρη ερώτησή μου προς το Υπουργείο Ενέργειας και Περιβάλλοντος στις 15 Ιανουαρίου του 2024, δηλαδή πριν από έναν χρόνο, λάβαμε υποσχέσεις ότι γίνονται φιλότιμες προσπάθειες, όπως μας επαναλαμβάνετε και εσείς σήμερα, αλλά θα πάρει χρόνο η ολοκλήρωση της διαδικασίας, καθότι το θέμα είναι τεχνικά πολύπλοκο.

Σχετικά πρόσφατα, τον Νοέμβριο συγκεκριμένα, σε όλα τα συναρμόδια υπουργεία επανήλθαμε με ερώτηση αλλά δυστυχώς δεν πήραμε την παραμικρή απάντηση, ενώ σε αντίστοιχη ερώτηση πάλι τον Νοέμβριο -δυστυχώς μετά λύπης μου σας το λέω- απαντήθηκε από το Υπουργείο Περιβάλλοντος ότι σε βάθος τριετίας θα είμαστε σε θέση να καταθέσουμε και δεν συμμεριζόμαστε την αισιοδοξία σας για το αμέσως προσεχές μέλλον. Η τριετία δεν είναι το άμεσα προσεχές μέλλον, κύριε Υπουργέ. Αν θέλετε να σας καταθέσω στα Πρακτικά το έγγραφο του Υπουργείου Περιβάλλοντος, όπου αναφέρεται «σε βάθος τριετίας» ότι θα είμαστε σε θέση, να τα καταθέσουμε.

Επειδή υπάρχουν νέα συναρμόδια υπουργεία, να πάψουν τα υπουργεία πλέον σε αυτό το τόσο σοβαρό θέμα να παίζουν μπαλάκι το ένα στο άλλο. Να πάψει το Υπουργείο Ναυτιλίας ως συναρμόδιο με το Υπουργείο Άμυνας, το Υπουργείο Εξωτερικών, το Υπουργείο Περιβάλλοντος να πετάνε μπαλάκι το ένα στο άλλο για όποιον προσπαθεί να ασκήσει κοινοβουλευτικό έλεγχο με σοβαρότητα και με επιμέλεια. Ξέρετε πόσο σας αγαπώ, πόσο σας τιμώ, αλλά το θέμα είναι τόσο σοβαρό για τα εθνικά μας συμφέροντα.

Επιπρόσθετα, κάθε μέρα που περνάει 31.432 ευρώ πρόστιμο μας επιβάλλει η Ευρωπαϊκή Ένωση. Τα είκοσι λεπτά που διαρκεί αυτή η ερώτηση πληρώνουμε 432 ευρώ πρόστιμο για τη μη κατάθεση των Θαλασσίων Χωροταξικών Σχεδίων μας. Νομίζω ότι θα ήταν χρήσιμο να τοποθετηθείτε για το πώς ερμηνεύει το Υπουργείο σας το άρθρο 2 παράγραφος 4. Συγκεκριμένα, η Οδηγία στο άρθρο 2 παράγραφος 4 περί θεσπίσεως πλαισίου για τον Θαλάσσιο Χωροταξικό Σχεδιασμό αναφέρεται στο ότι δεν θίγει κυριαρχικά δικαιώματα και τη δικαιοδοσία των κρατών-μελών επί των θαλάσσιων υδάτων, τα οποία απορρέουν από τις σχετικές διατάξεις του διεθνούς δικαίου ιδίως δε της UNCLOS. Ειδικότερα, η εφαρμογή της παρούσας Οδηγίας δεν θίγει τη χάραξη και την οριοθέτηση των θαλάσσιων ζωνών από τα κράτη-μέλη, σύμφωνα με τις διατάξεις της UNCLOS. Από αυτήν τη διάταξη, η οποία έχει ενσωματωθεί από το 2018 στο δίκαιό μας, προκύπτει ότι η θέση και η στάση του Υπουργείου σας είναι καθοριστική για την περαιτέρω πρόοδο και κατάθεση των θαλασσίων χαρτών.

Ευχαριστώ πολύ.

(Στο σημείο αυτό ο Βουλευτής κ. Τάσος Οικονομόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Οικονομόπουλο.

Παρακαλώ, κύριε Υπουργέ, έχετε τον λόγο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Αξιότιμε κύριε Βουλευτά, γνωρίζω την ευαισθησία σας για το θέμα και τιμώ το γεγονός ότι καταθέτετε μέσα κοινοβουλευτικού ελέγχου που αφορούν τον Θαλάσσιο Χωροταξικό Σχεδιασμό.

Πράγματι, πρόκειται για μία σημαντική πρωτοβουλία και σημαντική υποχρέωση της χώρας. Θέλω, πάντως, να τονίσω ότι προεχόντως ο Θαλάσσιος Χωροταξικός Σχεδιασμός δεν αφορά κυριαρχία και κυριαρχικά δικαιώματα, ούτε αλληλοεπιδρά με τα δικαιώματα αυτά. Εκείνο που κατ’ εξοχήν αφορά είναι η διάρθρωση της οικονομικής και κοινωνικής ζωής, η οποία αναπτύσσεται στα θαλάσσια συμπλέγματα στη χώρα μας. Θέλω δε να τονίσω ότι δεν υφίσταται καμία απολύτως αποποίηση ούτε καν μεταφορά της ευθύνης από Υπουργείο σε Υπουργείο.

Με κάθε υπευθυνότητα σας αναφέρω ότι η διαδικασία που αφορά τον Θαλάσσιο Χωροταξικό Σχεδιασμό, η οποία, πράγματι, έχει έναν πολύ υψηλό βαθμό συνθετότητας λόγω των τεχνικών χαρακτηριστικών των ελληνικών ακτο γραμμών, είναι μια διαδικασία η οποία έχει πολλαπλά στάδια και η οποία εκκινεί το αμέσως επόμενο διάστημα και θα ολοκληρωθεί εντός εύλογου χρόνου.

Ανεξαρτήτως της απόφασης η οποία θα εκδοθεί από το Δικαστήριο της Ευρωπαϊκής Ένωσης, η Ελλάδα θα μεριμνήσει έτσι ώστε ο Θαλάσσιος Χωροταξικός Σχεδιασμός να κατατεθεί προσηκόντως, να υπηρετεί τα εθνικά μας συμφέροντα και να αποτυπώνει τα πραγματικά δίκαια της χώρας. Είναι εξαιρετικά σημαντικό να τονίζουμε, κύριε Βουλευτά, ότι η θάλασσά μας είναι ο πλούτος και η δύναμή μας και γι’ αυτόν τον λόγο θα φροντίσουμε -και δεσμεύομαι ενώπιον σας- ότι το αμέσως προσεχές διάστημα η διαδικασία αυτή θα εκκινήσει έτσι ώστε να μπορέσουμε να έχουμε πλήρη Θαλάσσιο Χωροταξικό Σχεδιασμό εντός εύλογου χρόνου.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Θα συνεχίσουμε τώρα με την πέμπτη με αριθμό 451/29-1-2025 επίκαιρη ερώτηση πρώτου κύκλου του Βουλευτή Έβρου της Κοινοβουλευτικής Ομάδας της Ελληνικής Λύσης κ. Παράσχου Παπαδάκη προς τον Υπουργό Μετανάστευσης και Ασύλου με θέμα: «Ενημέρωση για το καθεστώς νομιμοποίησης της διαμονής στην Ελλάδα του τριανταεννιάχρονου Τούρκου υπηκόου, που δολοφόνησε την 19-1-2025 στο Παλαιό Φάληρο Αττικής Έλληνα ιδιοκτήτη πρακτορείου τυχερών παιχνιδιών».

Κύριε Παπαδάκη, έχετε τον λόγο.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ, κύριε Πρόεδρε.

Κύριε Υπουργέ, δυστυχώς, η χώρα έχει καταντήσει ξέφραγο αμπέλι. Όποιος θέλει μπαίνει, όποιος θέλει βγαίνει. Από τον Έβρο, απ’ όπου κατάγομαι, περνούν καθημερινά λαθρομετανάστες οι οποίοι επικαλούνται έναν λόγο για να καταθέσουν μια αίτηση ασύλου. Όταν έρχονται από την Τουρκία λένε ότι είναι γκιουλενιστές, όταν έρχονται από το Πακιστάν λένε ότι τους κυνηγάνε δεν ξέρω και εγώ ποιοι τους κυνηγάνε. Αυτό έχει σαν αποτέλεσμα να πηγαίνουν στα κέντρα υποδοχής ταυτοποίησης, να καταθέτουν την αίτηση ασύλου, να τους χορηγείται το δελτίο αιτούντος ασύλου, σύμφωνα με τον ν.4939/2022 και -να το πω λαϊκά- μην τον είδατε τον Παναγή από εκεί και πέρα. Απορρίπτονται οι αιτήσεις ασύλου και μετά δεν μπορούμε να τους βρούμε για να τους απελάσουμε. Και όταν λέμε «ξέφραγο αμπέλι», εννοούμε ότι τώρα αν σας ρωτήσω πόσοι είναι οι παράνομοι μετανάστες στη χώρα μας, είτε αυτοί οι οποίοι αιτήθηκαν άσυλο και απορρίφθηκε είτε αυτοί οι οποίοι δεν αιτήθηκαν ποτέ, δεν νομίζω να είστε σε θέση να μου απαντήσετε.

Ένας τέτοιος, λοιπόν, λαθρομετανάστης, ο Τούρκος υπήκοος, είναι αυτός ο οποίος αφαίρεσε τη ζωή από έναν εξηνταενάχρονο μεροκαματιάρη στο Παλαιό Φάληρο Αττικής ιδιοκτήτη πρακτορείου τυχερών παιχνιδιών, όπου, σύμφωνα με δημοσιεύματα, γι’ αυτό κάνω και την ερώτηση, ήταν παράνομα στη χώρα μας. Είχε αιτηθεί άσυλο και είχε απορριφθεί. Συνεπώς, αυτός έπρεπε να έχει φύγει από τη χώρα, έπρεπε οι ελληνικές αρχές να πράξουν δεόντως για να τον απελάσουν. Παρ’ όλα αυτά αυτός κυκλοφορούσε ανενόχλητος, όπως πολλοί άλλοι εδώ, στην Αθήνα και σε άλλες μεγάλες περιοχές της χώρας με αποτέλεσμα να φτάσει στο αποτρόπαιο έγκλημα.

Άρα, λοιπόν, ερωτάσθε: Υπό ποιο καθεστώς νομιμοποίησης διέμενε ο Τούρκος στην Ελλάδα; Ποιους λόγους επικαλέστηκε για να του χορηγηθεί αίτημα ασύλου; Σε ποια Υπηρεσία Ασύλου κατέθεσε το αίτημα και για ποιον λόγο από τη στιγμή που απορρίφθηκε, αν είχε απορριφθεί -περιμένω την απάντησή σας- δεν απελάθηκε;

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Παπαδάκη.

Θα απαντήσει ο Υπουργός Μετανάστευσης και Ασύλου, ο κ. Νικόλαος Παναγιωτόπουλος.

Παρακαλώ, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Η χώρα δεν είναι ξέφραγο αμπέλι. Δεν ξέρω αν ήταν ποτέ, αλλά δεν είναι τώρα. Και όπως προ ημερών αναφέρθηκε και ανέφερα και εγώ ο ίδιος, είναι η τέταρτη χώρα στην Ευρωπαϊκή Ένωση σε επιστροφές ατόμων που ναι μεν είχαν εισέλθει παράνομα στη χώρα, πλην όμως η αίτησή τους για παροχή ασύλου απορρίφθηκε και στον δεύτερο βαθμό, η λεγόμενη απορριπτική δευτέρου βαθμού.

Προχθές πραγματοποιήθηκε η επιστροφή σαράντα εξ αυτών και την επόμενη εβδομάδα θα πραγματοποιηθεί άλλη μία επιχείρηση επιστροφής υπό την εποπτεία της FRONTEX και της Ελληνικής Αστυνομίας. Άρα, μπαίνουν μεν μέσω των παράνομων μεταναστευτικών ροών αρκετοί στη χώρα, λόγω των πιέσεων που υφιστάμεθα εδώ και χρόνια, αλλά οι περισσότεροι εξ αυτών φεύγουν έχοντας πάρει ταξιδιωτικά έγγραφα με την ευδοκίμηση της αίτησής τους προς χώρες της Δυτικής Ευρώπης ή επιστρέφουν, εφόσον έχει απορριφθεί η αίτησή τους για άσυλο. Μπορεί οι αριθμοί σε σχέση με το σύνολο όντως να αφήνουν περιθώρια σημαντικής βελτίωσης, μπορεί η τάση να είναι για αυστηροποίηση όλων αυτών των διατάξεων περί του ασύλου και στην Ευρωπαϊκή Ένωση, γεγονός είναι όμως ότι κάποιοι φεύγουν.

Έρχομαι σε αυτά που ρωτάτε αναφορικά με το καθεστώς διαμονής του τριανταεννιάχρονου Τούρκου υπηκόου που εγκλημάτησε προσφάτως στη χώρα. Σύμφωνα, λοιπόν, με την ενημέρωση που έχουμε από την Ελληνική Αστυνομία, ο αναφερόμενος αλλοδαπός υπήκοος Τουρκίας συνελήφθη από τις ελληνικές αστυνομικές αρχές την 1-1-2023 διότι στερούνταν νομιμοποιητικών εγγράφων παραμονής στη χώρα. Στις 10-1-2023 εκδόθηκε σε βάρος του απόφαση επιστροφής από τη Διεύθυνση Αλλοδαπών Αττικής. Στις 17-1-2023 κατέθεσε αίτημα διεθνούς προστασίας στο Αυτοτελές Κλιμάκιο Ασύλου Αμυγδαλέζας. Να τι κάνουν, ως πρακτική συνηθισμένη, όλοι αυτοί προκειμένου να παραμείνουν. Έλαβε ημερομηνία συνέντευξης πρώτου βαθμού για τις 2-11-2023, μετά από αρκετούς μήνες όντως. Πραγματοποιήθηκε και συμπληρωματική συνέντευξη 30-11-2023 κατόπιν απόφασης αρμόδιου χειριστή. Η Υπηρεσία Ασύλου εξέτασε το αίτημα και απέρριψε τους ισχυρισμούς του ως προδήλως αβάσιμους με απόφαση που εξέδωσε στις 5-6-2024. Του επιδόθηκε ηλεκτρονικά στις 6-6-2024. Το εν λόγω πρόσωπο έκανε προσφυγή κατά της απόφασης στον δεύτερο βαθμό σύμφωνα με τα οριζόμενα στον σχετικό νόμο του 2022. Η προσφυγή του εξετάστηκε από την έβδομη επιτροπή της Αρχής Προσφυγών σε συνεδρίασή της στις 6-9-2024. Σε απόφαση που εκδόθηκε στις 22-10-2024 απορρίφθηκε ομόφωνα η προσφυγή του καθώς και το αίτημα παραμονής του προσφεύγοντος και παράλληλα διατάχθηκε η επιστροφή του στη χώρα καταγωγής του με προτεραιότητα την οικειοθελή αναχώρηση –θα πω στη δευτερολογία για τη διαδικασία και τις διακρίσεις είδους αναχωρήσεων- εντός είκοσι πέντε ημερών από την επίδοση της απόφασης. Η απορριπτική απόφαση αυτή επιδόθηκε στον ενδιαφερόμενο ηλεκτρονικά την ημέρα της έκδοσής της και με την επίδοση της απορριπτικής απόφασης δευτέρου βαθμού της Αρχής Προσφυγών ολοκληρώθηκαν οι ενέργειες που άπτονται της αρμοδιότητας του Υπουργείου Μετανάστευσης και Ασύλου.

Από εκεί και πέρα, ενημερώνονται οι αρμόδιες αρχές, η Ελληνική Αστυνομία, προφανώς, προκειμένου να τον εντοπίσει και να προχωρήσει στα περαιτέρω, δηλαδή κράτησή του σε ΠΡΟΚΕΚΑ, προαναχωρησιακό κέντρο, και επιστροφή του. Επισημαίνεται πως ο αιτών διεθνούς προστασίας σε όλη τη διάρκεια εξέτασης του αιτήματός του και μέχρι την ολοκλήρωση της διαδικασίας εφοδιάζεται με δελτίο αιτούντος διεθνή προστασία σύμφωνα με τα οριζόμενα στον σχετικό νόμο. Το εν λόγω δελτίο, το οποίο αποτελεί προσωρινό τίτλο, είναι το επίσημο ταυτοποιητικό έγγραφο για κάθε αιτούντα που του επιτρέπει στο μεταξύ την παραμονή του στην ελληνική επικράτεια.

Όσον αφορά τους λόγους απόρριψης του αιτήματός του, ο εν λόγω επικαλέστηκε πως όντως υφίσταται δίωξη για πολιτικούς λόγους. Δήλωσε ότι είναι Κούρδος και με την ιδιότητά του αυτή έχει κατηγορηθεί για τρομοκρατία, με αποτέλεσμα σε περίπτωση επιστροφής του στην Τουρκία να συντρέχει κίνδυνος φυλάκισής του, δίωξής του για τις κατηγορίες που εκκρεμούν σε βάρος του. Τα υπόλοιπα στοιχεία που αφορούν τον υπ’ όψιν αλλοδαπό εμπίπτουν στους περιορισμούς του ν.4624/2019 περί προστασίας φυσικών προσώπων από την επεξεργασία δεδομένων προσωπικού χαρακτήρα. Οπότε, όπως καταλαβαίνετε, δεν αναφέρονται.

Σας περιέγραψα τη διαδρομή αυτή όσον αφορά τις δυνατότητες του εν λόγω να προσφύγει στις αρμόδιες αρχές, να ζητήσει άσυλο, να απορριφθεί στον πρώτο βαθμό, να προσφύγει στον δεύτερο, να απορριφθεί και στον δεύτερο και από εκεί και πέρα να πάει το θέμα στις αρμόδιες για την απέλασή του αρχές.

Τα υπόλοιπα σχετικά με τις διαδικασίες αυτές θα τα αναλύσω στη δευτερολογία μου.

 **ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Τον λόγο έχει ο κ. Παπαδάκης.

**ΠΑΡΑΣΧΟΣ ΠΑΠΑΔΑΚΗΣ:** Και μέχρι, κύριε Υπουργέ, να γίνουν όλα αυτά, δηλαδή από τον Ιανουάριο που κατέθεσε μέχρι τον Οκτώβρη που βγήκε η πρώτη απόφαση, αυτός κινείται ελεύθερα ανάμεσά μας έχοντας το δελτίο αιτούντος άσυλου.

Δείτε τώρα εδώ ποια είναι η ευθύνη σας, της Κυβέρνησης εννοώ, δεν μιλάω προσωπικά. Και γι’ αυτό σας θεωρώ ως Κυβέρνηση συνυπαίτιους. Και δεν το λέω εγώ. Και με τη βούλα υπάρχει η απόφαση 1500/2022 του Συμβουλίου της Επικρατείας για την υπόθεση της Μυρτούς στην Πάρο που είχε βιαστεί από τον Πακιστανό.

Κοιτάξτε τώρα. Αυτός μπήκε. Δεν ξέρουμε από πού μπήκε. Μου λέτε ότι έγινε αστυνομικός έλεγχος και ανακαλύφθηκε ότι αυτός παρανόμως βρισκόταν στη χώρα. Και τότε, λοιπόν, ενώ δεν είχε καταθέσει μέχρι τότε αίτηση για άσυλο, καταθέτει αίτηση για άσυλο και θυμάται ότι είναι γκιουλενιστής -δεν ξέρω κι εγώ τι είναι- ή ότι είναι Κούρδος. Μέχρι τότε δεν το είχε θυμηθεί.

Στο άρθρο 50 του ν.4939/2022 λέει ότι ο πολίτης τρίτης χώρας ο οποίος καταθέτει αίτηση για άσυλο, μπορεί σε εξαιρετικές περιπτώσεις να κρατηθεί όταν υπάρχει σημαντικός κίνδυνος διαφυγής. Άρα, λοιπόν, από τη στιγμή που αυτός που δεν είχε καταθέσει μέχρι τότε αίτηση ασύλου και κυκλοφορούσε ανάμεσά μας, με βάση αυτό το άρθρο, επειδή υπήρχε κίνδυνος διαφυγής, θα έπρεπε να έχει κρατηθεί μέχρι να αποφανθεί η υπηρεσία ασύλου για το άσυλό του ή όχι.

Εάν αυτός, λοιπόν, κρατούνταν και εφαρμοζόταν το άρθρο 50 του ν.4939/2022, ο Έλληνας οικογενειάρχης αυτήν τη στιγμή θα ζούσε. Σας θεωρώ, λοιπόν, ως Κυβέρνηση συνυπαίτιους, διότι υπάρχει η απόφαση -όπως σας προανέφερα- 1500/2022 όπου, τελικά, επιδίκασε αποζημίωση στο κορίτσι εκείνο στην Πάρο που βιάστηκε από τον αλήτη Πακιστανό και έμεινε ανάπηρο.

Το σκεπτικό της απόφασης τότε ήταν ότι οι ελληνικές αρχές, η Κυβέρνηση, η εκτελεστική εξουσία είναι υποχρεωμένη και είναι στις αρμοδιότητές της να διασφαλίζει και να προστατεύει τα έννομα αγαθά των Ελλήνων πολιτών, σωματική ακεραιότητα, ζωή, υγεία και να διασφαλίζει την κοινωνική ειρήνη και δημόσια ασφάλεια. Όταν, λοιπόν, δεν εφαρμόζεται ο νόμος όπως προανέφερα τώρα και όπως μου απαντήσατε, και εφόσον, λοιπόν, δεν τον βρήκαμε ποτέ για να τον απελάσουμε και κυκλοφορούσε ανάμεσά μας, έχει ολιγωρήσει το κράτος, έχει ολιγωρήσει το Υπουργείο, έχει ολιγωρήσει η Κυβέρνηση, με αποτέλεσμα αυτός να φτάσει στο έγκλημα.

Υπάρχει αιτιώδης συνάφεια μεταξύ ελλιπούς ενέργειας και πράξεων της Κυβέρνησης με το ζημιογόνο αποτέλεσμα που είναι η δολοφονία του Έλληνα εργαζόμενου. Άρα, λοιπόν, με λίγα λόγια για να κλείσω, και σύμφωνα και με τη βούλα της δικαιοσύνης, έχετε ευθύνη για το έγκλημα αυτό.

Η αλήθεια είναι ότι έχουν γεμίσει οι ελληνικές φυλακές. Γιατί είπατε ότι δεν είναι ξέφραγο αμπέλι η Ελλάδα και ότι γίνονται επαναπροωθήσεις, γίνονται απελάσεις. Για να κάνεις απέλαση όμως, πρέπει να τον βρεις πρώτα, κύριε Υπουργέ. Αν δεν τον βρεις και εμείς με το δελτίο αιτούντος άσυλου τον ψάχνουμε μετά; Αυτός έχει κοπιάσει για να περάσει στη χώρα, έχει πληρώσει για να περάσει στη χώρα, έχει κινδυνεύσει η ζωή του για να περάσει στη χώρα. Είναι δυνατόν μετά να τον βρούμε με ό,τι στοιχεία έχει δώσει; Φυσικά και όχι. Θα κάνει την αίτηση, θα πάρει το μαγικό χαρτάκι και εξαφανίστηκε. Άρα, μετά όποια απόφαση βγάλουμε, είναι τυπική. Υπάρχει απόφαση επιστροφής οικειοθελούς αναχώρησης. Είναι δυνατόν οικειοθελώς να αναχωρήσει κάποιος; Γι’ αυτό σας λέω ότι πρέπει να τον βρούμε για να τον διώξουμε.

Πολύ σωστά είπατε -και κλείνω με αυτό, κύριε Πρόεδρε, και συγγνώμη- ότι πρέπει να αυστηροποιηθεί το πλαίσιο της διαδικασίας χορήγησης ασύλου. Να τα δούμε όλα αυτά, τουλάχιστον σε κάποιες εξαιρετικές περιπτώσεις να κρατούνται αυτοί οι οποίοι αιτούνται άσυλο και πόσω δε μάλλον αυτός ο οποίος μπήκε στην χώρα κυκλοφορούσε ανάμεσά μας ανενόχλητος, δεν είχε καταθέσει αίτηση ασύλου -άρα δεν υπήρχε κανένας κίνδυνος- και σε τυχαίο έλεγχο που πιάστηκε, θυμήθηκε ότι έχει δικαίωμα διεθνούς προστασίας.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο έχει ο κύριος Υπουργός.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Επί της ουσίας δεν διαφωνούμε σε πολλά σημεία. Άλλωστε, η αδυναμία ή η δυσκολία εντοπισμού όλων αυτών που, έχοντας απορριφθεί η αίτησή τους για άσυλο είτε στην Ελλάδα είτε σε άλλες χώρες, είναι προς επιστροφή, δεν εντοπίζεται μόνο στην Ελλάδα, αλλά και σε άλλες χώρες, γιατί πολλά ακούω αυτόν τον καιρό για μαζικές, συμφωνημένες επιστροφές από τη Γερμανία.

Όμως και η γερμανική διοίκηση, οι γερμανικές αρχές αδυνατούν ή δυσκολεύονται πολύ να εντοπίσουν αυτούς των οποίων βάσει Δουβλίνου ΙΙΙ, Κανονισμού Ευρωπαϊκής Ένωσης, έχουν απορριφθεί οι αιτήσεις τους για άσυλο, δεν δικαιούνται και επομένως πρέπει να επιστρέψουν στη χώρα εισόδου. Γι’ αυτό και από μία λίστα, η οποία υπάρχει, υποψηφίων προς επιστροφή πεντακοσίων πενήντα ατόμων, -την οποία έχει ταυτοποιήσει η ελληνική Κυβέρνηση και έχει δεχθεί την επιστροφή τους βάσει Δουβλίνου ΙΙΙ, υφιστάμενου ευρωπαϊκού νομοθετικού πλαισίου- έχουν επιστρέψει τον τελευταίο χρόνο δεκαοκτώ από τους πεντακόσιους, επειδή οι γερμανικές αρχές δυσκολεύονται να τους εντοπίσουν.

Ομοίως και στην Ελλάδα υπάρχει ένα πλέγμα δράσεων που οι αρμόδιες κατά περίπτωση υπηρεσίες το εφαρμόζουν. Και από τη στιγμή που το θέμα έχει τελειώσει όσον αφορά τις ενέργειες του Υπουργείου Μετανάστευσης και Ασύλου σχετικά με την απόρριψη αίτησης ασύλου στον δεύτερο βαθμό από την αρχή προσφυγών, από εκεί και πέρα εντέλλεται η Αστυνομία να τους εντοπίσει, να τους κρατήσει σε προαναχωρησιακό κέντρο και να δρομολογήσει τα της επιστροφής τους.

Ειδικότερα οι συλληφθέντες παράτυποι αλλοδαποί μετά την ποινική διαχείρισή τους, σχηματισμό δικογραφίας με την είσοδο στη χώρα κ.λπ., οδηγούνται άμεσα σε δομές, κέντρα υποδοχής, ταυτοποίησης, κλειστές ελεγχόμενες δομές, σε υπηρεσίες υποδοχής και ταυτοποίησης Υπουργείου Μετανάστευσης και Ασύλου. Μετά την ολοκλήρωση των διαδικασιών καταγραφής, οι πολίτες τρίτων χωρών ή αν οι ιθαγενείς που δεν εμπίπτουν στις διατάξεις χορήγησης διεθνούς ή άλλης μορφής προστασίας σε ευάλωτες ομάδες, όπως πρόσφυγες που έρχονται από εμπόλεμες περιοχές για παράδειγμα και δεν είναι κάτοχοι τίτλου νόμιμης διαμονής στη χώρα μας, παραπέμπονται στην αρμόδια αστυνομική αρχή για υπαγωγή τους σε διαδικασίες απέλασης, επιστροφής ή επανεισδοχής σύμφωνα με την ισχύουσα νομοθεσία.

Το σύνολο των εισερχομένων αλλοδαπών περίπου στη χώρα μας κατά τη διαδικασία υποδοχής και ταυτοποίησης, κατά πάγια τακτική, υποβάλλει αίτηση χορήγησης ασύλου, με αποτέλεσμα λόγω της υποβολής αυτής της αίτησης την επιβράδυνση των διαδικασιών επιστροφής στη χώρα προέλευσής τους, μετά την οριστική απόφαση επί του αιτήματος διεθνούς προστασίας. Εδώ υπάρχει η λεγόμενη ρήτρα μη επαναπροώθησης της Ευρωπαϊκής Ένωσης. Αν απορριφθεί, δεν τον γυρνάμε αμέσως πίσω. Αυτά ορίζει η Ευρώπη. Το νομοθετικό πλαίσιο για τις επιστροφές ρυθμίζεται σε ευρωπαϊκό επίπεδο στο πλαίσιο Οδηγίας 2008/115 του Ευρωπαϊκού Κοινοβουλίου.

Η οικειοθελής αναχώρηση των παρανόμως διαμενόντων υπηκόων τρίτων χωρών δεν αποτελεί την εξαίρεση στη διαδικασία επιστροφής, αλλά τον κανόνα. Πείθονται δηλαδή με διάφορους τρόπους -αφού ξέρετε ότι δεν υπάρχει ούτε δρόμος προώθησής τους στις χώρες Δυτικής Ευρώπης, όπου συνήθως αποτελούν τον τελικό τους προορισμό, ούτε παραμονής με νόμιμες προϋποθέσεις στην Ελλάδα- και αποφασίζουν να επιστρέψουν. Αυτό προκύπτει από τη διατύπωση σχετικής διάταξης, που δεν έχει δυνητικό περιεχόμενο, αλλά υποχρεώνει τα κράτη-μέλη στην πρόβλεψη προθεσμίας εκούσιας επιστροφής.

Κοιτάξτε, επί του παρόντος -και εδώ είναι το έλλειμμα που καλούμαστε να καλύψουμε και ευρωπαϊκά, όχι μόνο εθνικά- δεν υφίσταται κεντρικό σύστημα σε επίπεδο Ευρωπαϊκής Ένωσης για την παρακολούθηση των περιπτώσεων οικειοθελούς αναχώρησης, η οποία στην πράξη πραγματοποιείται με διάφορους τρόπους όπως μέσω των ελέγχων στα σημεία εισόδου ή εξόδου των κρατών-μελών ή των προξενείων.

Η απουσία κεντρικού συστήματος σε επίπεδο Ευρωπαϊκής Ένωσης για την παρακολούθηση των περιπτώσεων οικειοθελούς αναχώρησης μάλλον συνιστά έλλειψη τόσο από την άποψη επαλήθευσης της υποβολήςόσο και από την άποψη των στατιστικών στοιχείων. Ξέρετε, όποιος μπαίνει επειδή συνήθως δεν διαθέτει τα ταξιδιωτικά του έγγραφα, όπως διαβατήρια –κάποιοι ηθελημένα τα έχουν καταστρέψει, απωλέσει- δηλώνει κάτι.

Δηλώνουν ότι διώκονται από ένα καθεστώς κάπου, ας πούμε, δηλώνουν ότι απειλούνται ή μάλλον κατηγορούνται σε κάποιες χώρες για τρομοκρατικές ενέργειες ή κάτι άλλο. Η δήλωσή τους αυτή καταχωρείται από τις αρμόδιες για την ταυτοποίηση και την υπογραφή υπηρεσίας του Υπουργείου Μετανάστευσης και Ασύλου και φαντάζομαι τα ίδια δηλώνουν όταν διατυπώνουν την αίτησή τους για παροχή ασύλου. Οφείλουμε με αυτά τα δεδομένα να ενεργήσουμε.

Στόχος, βέβαια, είναι -και εδώ είναι μια από τις μελλοντικές ενέργειες που σχεδιάζει το Υπουργείο σε συνεργασία με το Υπουργείο Προστασίας του Πολίτη- να εγκατασταθούν στα σημεία εισόδου και άλλα συστήματα ασφαλείας, προκειμένου να γίνεται καλύτερα και ευχερέστερα η ταυτοποίηση αυτών των ατόμων ιδίως σε αντιπαραβολή με τα στοιχεία που δίνουν στις αρμόδιες αρχές. Η τεχνολογία παρέχει τέτοιες δυνατότητες, αλλά δεν θα πω τίποτε άλλο επ’ αυτού αυτή τη στιγμή.

Το έλλειμμα πάντως που περιέγραψα έχει αποτελέσει αντικείμενο συζήτησης όχι μόνο σε επίπεδο κρατών-μελών, αλλά και σε κεντρικό ευρωπαϊκό επίπεδο. Για τον σκοπό αυτό έχουν εκκινήσει προπαρασκευαστικές συζητήσεις για την αναμόρφωση τη συνολική του συστήματος επιστροφών, καθώς και τις διατάξεις απονομής ασύλου.

Αρκεί να πω εδώ -και το κλείνω- ότι σε εθνικό επίπεδο αναγνωρίζοντας το ως άνω έλλειμμα και λαμβάνοντας υπ’ όψιν ότι οι επιστροφές είναι ένα σύνθετο πραγματικά ζήτημα τόσο σε νομοθετικό όσο και σε επιχειρησιακό επίπεδο, αναλήφθηκε σχετική πρωτοβουλία πρόσφατα και συστάθηκε στο Υπουργείο Μετανάστευσης Ασύλου θέση συντονιστή επιστροφών. Ο συντονιστής επιστροφών προέρχεται από τις τάξεις της Ελληνικής Αστυνομίας, έχει την εμπειρία ως προς αυτό και καλείται σε συνεργασία με τις αρμόδιες αρχές για τις επιστροφές, δηλαδή την Ελληνική Αστυνομία, να συντονίσει καλύτερα ίσως και εντατικότερα τις επιστροφές αυτών που δεν νομιμοποιούνται να παραμένουν άλλο στη χώρα, αφού είναι απορριπτικοί και στον δεύτερο βαθμό για το άσυλο.

Υπάρχουν καθυστερήσεις. Ίσως οι καθυστερήσεις αυτές δημιουργούν αυτήν την ενδιάμεση κατάσταση ότι κάποιος περιμένοντας και έχει καταθέσει όλα τα ένδικα μέσα ή τα μέσα που του παρέχει ο νόμος για να παραμείνει, κυκλοφορεί χωρίς να έχει εντοπιστεί ακόμα από τις αστυνομικές αρχές.

Όμως, σας διαβεβαιώνω ότι η τάση αυτήν τη στιγμή -και όχι μόνο σε εθνικό επίπεδο- είναι αυτές οι δυνατότητες να περιοριστούν κυρίως –γιατί;- για να κατισχύσει το αίσθημα ασφάλειας στο εσωτερικό της χώρας, που αρκετές φορές -δεν διαφωνώ σε αυτό μαζί σας- διακινδυνεύεται από τέτοιες δραστηριότητες, όχι μόνο όμως στην Ελλάδα. Εγκληματικές πράξεις έχουν διαπραχθεί και από άλλους και γενικά διαπράττονται εγκληματικές πράξεις.

Όμως, όταν μια εγκληματική πράξη διαπράττεται σε μια χώρα ευρωπαϊκή από κάποιον αλλοδαπό και ιδίως προκύπτει ότι αυτός δεν είχε το δικαίωμα να παραμένει νόμιμα στη χώρα, την οποιαδήποτε χώρα, τότε, όπως καταλαβαίνετε, το αίσθημα ασφάλειας των κοινωνιών, με ό,τι αυτό συνεπάγεται, διασαλεύεται και γι’ αυτό υπεύθυνες να το αντιμετωπίσουν δεν είναι άλλες από τις εθνικές κυβερνήσεις, σε ευρωπαϊκή όμως συνεννόηση.

Έχει σημασία να συνεννοηθούμε όλοι, γιατί δεν έρχονται όλοι από την ίδια αφετηρία, πάνω σε ένα σύστημα επιστροφών που θα διασφαλίζει και ροή επιστροφών αυτών που δεν δικαιούνται να παραμένουν στη χώρα, αλλά και μια αίσθηση της κοινωνίας μας ότι υπάρχει μια βασική διασφάλιση αυτού του αισθήματος ο πολίτης να νιώθει ασφαλής. Όμως, έχουμε αρκετό δρόμο να διανύσουμε ακόμα για να φτάσουμε στο επιδιωκόμενο αποτέλεσμα.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε τώρα με την έβδομη με αριθμό 467/3-2-2025 επίκαιρη ερώτηση δεύτερου κύκλου του Βουλευτή Κοζάνης της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Παρασκευά Κουκουλόπουλου προς τον Υπουργό Επικρατείας κ. Χρήστο - Γεώργιο (Άκη) Σκέρτσο με θέμα: «Διυπουργική εφαρμογή Ρήτρας Δίκαιης Μετάβασης για τη Δυτική Μακεδονία».

Παρακαλώ, κύριε Κουκουλόπουλε, έχετε τον λόγο.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, απευθύνομαι σήμερα σε εσάς γιατί είστε αρμόδιος Υπουργός Επικρατείας για τον συντονισμό του κυβερνητικού έργου, δεδομένου ότι στις 22 Ιανουαρίου, πριν είκοσι ημέρες, κατέθεσα τροπολογία προκειμένου να θεσπιστεί ρήτρα δίκαιης μετάβασης για τη δυτική Μακεδονία. Πρόκειται για μια δέσμευση της Κυβέρνησης που είχε ανακοινωθεί το 2020, που ουδέποτε μέχρι σήμερα δεν έχει τύχει εφαρμογής.

Επειδή γνωρίζετε πιστεύω αρκετά καλά το αντικείμενο και φαντάζομαι είμαι σίγουρος ότι έχετε μελετήσει αυτά που ήδη κατέθεσα, την τροπολογία δηλαδή και την προηγηθείσα συζήτηση με τα Πρακτικά της, θέλω να πω μερικά πράγματα για να θέσω μια βάση στη συζήτηση που να μας οδηγήσει σε κάποια λογικά συμπεράσματα και εμένα που ρωτώ και εσάς ως Κυβέρνηση, για να υπάρχει μια υγιή βάση στην κουβέντα.

Τι δεν είναι, λοιπόν, η ρήτρα; Πρώτον, δεν είναι μια πρόταση που περιορίζεται στις αρμοδιότητες του αρμόδιου για τη μετάβαση Αναπληρωτή Υπουργού, του κ. Παπαθανάση. Αφορά όλα τα Υπουργεία και την υποχρέωσή τους, βέβαια, να νομοθετούν, να βγάζουν προγράμματα και διοικητικές πράξεις εφαρμόζοντας τη ρήτρα. Προφανώς τη γνωρίζω καλά την Κυβερνητική Επιτροπή Διοίκησης Αναπτυξιακής Μετάβασης, στην οποία εξάλλου μνημονεύω ρητά και στην αιτιολογική έκθεση της τροπολογίας που έχω καταθέσει.

Η επιτροπή όμως –και έρχομαι στο δεύτερο- έχει μερικούς μόνο Υπουργούς και ενδεικτικά λέω, κύριε Υπουργέ, απουσιάζουν -συμμετέχετε και εσείς- ο Υπουργός Υποδομών όταν η δυσμενέστερη απόφαση των τελευταίων ετών για τη δυτική Μακεδονία είναι η μετάθεση του σιδηροδρόμου στην υλοποίησή του για το 2044, συνέπεια δηλαδή.

Δεύτερον, ο Υπουργός Υγείας όταν στον τομέα της υγείας -κέντρα υγείας και νοσοκομεία- εμφανίζονται τα τρομακτικά, τα μεγαλύτερα κενά στο σύνολο των κενών της δημόσιας διοίκησης στα οποία θα αναφερθώ και στη συνέχεια.

Τρίτον, απουσιάζει το Υπουργείο Οικογένειας και Κοινωνικής Συνοχής όταν κρατάμε το θλιβερό πρωτείο της πληθυσμιακής συρρίκνωσης. Άρα, έχουμε τεράστιο θέμα με το γενικότερο ζήτημα της χώρας στο δημογραφικό.

Άρα, αυτά τα πράγματα δεν είναι η επιτροπή. Αντίθετα, θέλω να πω δύο πράγματα -και με αυτά ολοκληρώνω, κύριε Πρόεδρε- της δικής σας αρμοδιότητας.

Πριν έρθω εδώ, διάβαζα το Ενοποιημένο Σχέδιο Κυβερνητικής Πολιτικής 2025. Αριθμεί τετρακόσιες εννιά σελίδες και για τη δυτική Μακεδονία αφιερώνει μόλις μιάμιση σελίδα. Έχουμε, λοιπόν, μιάμιση σελίδα στις τετρακόσιες εννιά. Και αυτή η μιάμιση σελίδα, παρά τον ομολογουμένως ωραίο τίτλο «Δράσεις αναζωογόνησης κ.λπ.…» περιορίζεται αποκλειστικά στις αρμοδιότητες του κ. Παπαθανάση, στον οποίο έχω αναφερθεί. Δεν γίνεται έτσι αναζωογόνηση μιας περιοχής που έχει δεχθεί ένα τεράστιο πλήγμα με τις αποφάσεις της Κυβέρνησης. Αυτό πάμε να αποτρέψουμε με τη ρήτρα. Αυτή είναι η πραγματική αιτιολογική της βάση.

Και το δεύτερο παράδειγμα –και με αυτό ολοκληρώνω, κύριε Πρόεδρε- είναι ότι σε δύο συνεδριάσεις έχω καταγράψει του Υπουργικού Συμβουλίου έχει γίνει ειδική αναφορά και μέριμνα και έχουν αφιερωθεί σε ζητήματα Αττικής. Δεν μπόρεσα να βρω συνεδρίαση Υπουργικού Συμβουλίου στην οποία να υπάρχει αναφορά στη δυτική Μακεδονία. Αυτός ακριβώς είναι και ο δικός σας ρόλος και να τον υποβοηθήσουμε θέλουμε και το δικό μας κοινοβουλευτικό έργο βέβαια και γι’ αυτό και πάω κατευθείαν στα ερωτήματα:

Συμφωνείτε ή όχι με την τροπολογία που σας έχει κατατεθεί και σε ποια σημεία τυχόν δεν συμφωνείτε;

Και, δεύτερον -και πιο σημαντικό- αν προτίθεστε στον τομέα των αρμοδιοτήτων σας να αναλάβετε τη σχετική νομοθετική πρωτοβουλία καταθέτοντας δική σας τροπολογία. Δεν είναι θέμα διαγκωνισμού να φέρει και το όνομά μου. Η ουσία μας ενδιαφέρει και εμένα και τους συμπολίτες μου, που με αγωνία να σας ενημερώσω παρακολουθούν πολλές εκατοντάδες, χιλιάδες να πω τη σημερινή μας συζήτηση.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Κουκουλόπουλε.

Θα απαντήσει ο Υπουργός Επικρατείας, ο κ. Άκης Σκέρτσος.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Ευχαριστώ πολύ, κύριε Πρόεδρε.

Ευχαριστώ πολύ τον κ. Κουκουλόπουλο που μου δίνει τη δυνατότητα να απαντήσω στην ερώτηση που θέτει και να θυμίσω στο Σώμα και στον ίδιο τις ενέργειες τις πολιτικές που έχει εφαρμόσει από το 2019 η Κυβέρνηση αυτή τόσο ειδικότερα για τις περιοχές της δίκαιης μετάβασης και στη δυτική Μακεδονία και στη Μεγαλόπολη όσο και γενικότερα για τον φιλόδοξο σχεδιασμό που έχει για πρώτη φορά αναλάβει αυτή η Κυβέρνηση ως προς τα σχέδια περιφερειακής ανάπτυξης και συνοχής, που πλέον έχουν κατατεθεί, είναι υπό διαβούλευση και οριστική διαμόρφωση σε κάθε περιφέρεια της χώρας, διότι για εμάς είναι μείζον ζήτημα το να έχουμε μια ανάπτυξη που δεν αφορά μόνο την Αττική, αλλά κάθε γωνιά της χώρας σε κάθε περιφέρεια.

Θα ήθελα πριν πάω στα ειδικότερα ζητήματα, τα οποία θέτει ο κ. Κουκουλόπουλος, να μιλήσω με αποτελέσματα για να φανεί ότι εδώ δεν πρέπει να κάνουμε μια γραφειοκρατική ή διοικητικού χαρακτήρα προσέγγιση στα ζητήματα της ανάπτυξης και της συνοχής, αλλά να μιλάμε με στοιχεία, με αποτελέσματα, με αριθμούς και μετά να βλέπουμε τι καλύτερο μπορούμε να κάνουμε ως προς τις πολιτικές που ασκούνται.

Το πρώτο στοιχείο που θα ήθελα να καταθέσω στο Σώμα και στον κ. Κουκουλόπουλο είναι τα στοιχεία ΓΕΜΗ, στοιχεία δηλαδή του αριθμού των επιχειρήσεων που δραστηριοποιούνται στη δυτική Μακεδονία, στην περιφέρεια, σε κάθε νομό από το 2019 έως σήμερα. Οι επιχειρήσεις που λειτουργούσαν το 2019 σε όλες τις περιφερειακές ενότητες ήταν δεκαοχτώ χιλιάδες εξακόσιες τριάντα εννιά και σήμερα, το 2025, είναι είκοσι χιλιάδες εννιακόσιες ογδόντα μία. Η διαφορά, δηλαδή, το θετικό πλεόνασμα επιχειρήσεων είναι δύο χιλιάδες τριακόσιες σαράντα δύο επιχειρήσεις, μία αύξηση 12,6%.

Το δεύτερο στοιχείο που θα ήθελα να καταθέσω αφορά τα στοιχεία από την «ΕΡΓΑΝΗ», τα οποία νομίζω ότι, επίσης, αξίζει να συμβουλευτείτε, κύριε Κουκουλόπουλε. Σύμφωνα, λοιπόν, με την «ΕΡΓΑΝΗ», οι θέσεις πλήρους απασχόλησης στη δυτική Μακεδονία αυξήθηκαν από είκοσι έξι χιλιάδες μία τον Δεκέμβριο του 2019 σε είκοσι εννιά χιλιάδες οχτακόσιες εβδομήντα τρεις τον Δεκέμβριο του 2024. Μιλάμε για μία αύξηση 15%.

Το τρίτο στοιχείο αφορά τα στοιχεία της ΕΛΣΤΑΤ, σύμφωνα με τα οποία η ανεργία μειώθηκε θεαματικά από το 23,8% στο τρίτο τρίμηνο του 2019 στο 11,1% στο τρίτο τρίμηνο του 2024. Η ανεργία, δηλαδή, σημειώνει πολύ μεγαλύτερη μείωση από τον εθνικό δείκτη ανεργίας, γεγονός που σημαίνει ότι υπάρχει ανάπτυξη η οποία σημειώνεται προφανώς σε μία περιοχή και μία περιφέρεια που έχει υπαρκτές και μεγαλύτερες ανισότητες από την υπόλοιπη Ελλάδα.

Το τέταρτο στοιχείο αφορά τον μέσο μισθό, που πάλι σύμφωνα με στοιχεία της «ΕΡΓΑΝΗ», έχει αυξηθεί από τον Δεκέμβριο του 2019 έως τον Δεκέμβριο του 2024 κατά 11%. Σημειώνει μία μικρότερη αύξηση από τον εθνικό μέσο μισθό. Τα εισοδήματα είναι χαμηλότερα στην Περιφέρεια Δυτικής Μακεδονίας. Επαναλαμβάνω ότι είναι μία περιφέρεια με έντονες ανισότητες. Ωστόσο, υπάρχει μία αύξηση και μία βελτίωση και εκεί.

Αναφέρεστε στα αποτελέσματα του Σχεδίου Δίκαιης Μετάβασης που εφαρμόζει η Κυβέρνηση, αλλά και γενικότερα των πολιτικών που εφαρμόζει η Κυβέρνηση. Επομένως, ας πάμε να δούμε αν υπάρχουν επιχειρήσεις και πόσες είναι αυτές, κάθε μεγέθους επιχειρήσεις, που ευνοούνται, που στηρίζονται από τα προγράμματα και τις πολιτικές της Κυβέρνησης.

Όσον αφορά στις μικρές και μεσαίες επιχειρήσεις, εξήντα οχτώ επιχειρήσεις της δυτικής Μακεδονίας έχουν λάβει εγκεκριμένη ενίσχυση στα επενδυτικά τους σχέδια από το Πρόγραμμα Δίκαιης Μετάβασης. Ειδικότερα, η ενίσχυση που αφορά μικρομεσαίες επιχειρήσεις που είναι υφιστάμενες, αφορά είκοσι έξι επιχειρήσεις, ενώ η ενίσχυση που αφορά νέες, δηλαδή καινούργιες επιχειρήσεις, που δημιουργούνται στην περιφέρεια αφορά σαράντα δύο νέες επιχειρήσεις. Συνολικά, επαναλαμβάνω ότι εξήντα οχτώ μικρές και μεσαίες επιχειρήσεις λαμβάνουν μία εγκεκριμένη δημόσια δαπάνη 245 εκατομμυρίων ευρώ.

Όμως, δεν μιλάμε μόνο για τις μικρές και μεσαίες, αλλά και για τις πολύ μικρές και μικρές επιχειρήσεις. Είναι οι ατομικές επιχειρήσεις, είναι επιχειρήσεις που έχουν έως εννέα άτομα. Εκεί στις περιφερειακές ενότητες της Περιφέρειας Δυτικής Μακεδονίας έχουμε μια συνολική ενίσχυση από το Πρόγραμμα Δίκαιης Μετάβασης σε πεντακόσιες δεκαέξι επιχειρήσεις. Η τάξη του προϋπολογισμού, ενίσχυση δηλαδή από δημόσια δαπάνη, είναι 44 εκατομμύρια ευρώ.

Μιλάτε για τις μεγάλες επενδύσεις που δεν έρχονται στη δυτική Μακεδονία με τον ρυθμό ή στον βαθμό που θα θέλαμε και έχετε δίκιο ότι πρέπει να στηρίξουμε ακόμη περισσότερο την περιφέρεια. Όμως, έχουμε και μεγάλες επενδύσεις οι οποίες έχουν ενταχθεί πλέον στο Σχέδιο Δίκαιης Μετάβασης. Είναι τρεις και σας τις παραθέτω. Είναι η Intracom, η Tottis Foods και η Tottis Pack, ενώ έχουμε και άλλες τρεις που είναι υπό ένταξη. Αυτές είναι η BakeShack, η Unichy και η SPV. Συνολικά μιλάμε για μεγάλες επιχειρήσεις και επενδύσεις συνολικού προϋπολογισμού 142 εκατομμυρίων ευρώ, με δημόσια δαπάνη 67,9 εκατομμύρια ευρώ.

Και έρχομαι σε ένα επόμενο στοιχείο που αφορά τις δράσεις επιχειρηματικότητας συνολικά. Οι επιχειρήσεις που στηρίζονται από το Σχέδιο Δίκαιης Μετάβασης και δημιουργούν πάνω από τρεις χιλιάδες θέσεις εργασίας, νέες θέσεις εργασίας, είναι πεντακόσιες ενενήντα, πολύ μικρές, μεσαίες και μεγάλες.

Ως προς το ερώτημα που αφορά το κατά πόσο η Κυβέρνηση έχει σχέδιο, ασχολείται, αγωνίζεται για να αποκτήσει η Περιφέρεια Δυτικής Μακεδονίας ένα εξειδικευμένο πρόγραμμα στήριξης τόσο της επιχειρηματικότητας όσο και της εργασίας, αλλά και της κοινωνικής συνοχής, σας παραπέμπω σε αυτό το φυλλάδιο, το οποίο είναι το τεύχος του Περιφερειακού Σχεδίου Ανάπτυξης για τη δυτική Μακεδονία με περισσότερα από τετρακόσια δέκα μικρά, μεσαία και μεγάλα έργα άνω του 1 εκατομμυρίου ευρώ με χρηματοδότηση από όλες τις πηγές χρηματοδότησης, δηλαδή και από το Σχέδιο Δίκαιης Μετάβασης και από το Ταμείο Ανάκαμψης και από το ΕΣΠΑ και από το Πρόγραμμα Αγροτικής Ανάπτυξης και από το πρόγραμμα «Τρίτσης», αλλά και συνολικά από τον τακτικό προϋπολογισμό. Διότι όταν μιλάμε για μια περιφέρεια και για την περιφερειακή συνοχή, πρέπει να λαμβάνουμε υπ’ όψιν όλα τα χρηματοδοτικά εργαλεία και όλες τις πολιτικές που εφαρμόζει η Κυβέρνηση. Αυτό το σχέδιο αφορά αποκλειστικά τη δυτική Μακεδονία, εξακολουθεί να είναι ανοιχτό, είναι υπό διαβούλευση και θέλουμε τις προτάσεις για το πώς μπορεί να γίνει καλύτερο.

Στη δευτερολογία μου θα απαντήσω και ειδικότερα επί της πρότασης για μία νέα διοικητική δομή και για το κατά πόσο αυτό θα βοηθήσει στο να έχουμε καλύτερα αποτελέσματα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Κουκουλόπουλε, έχετε τον λόγο.

**ΠΑΡΙΣ ΚΟΥΚΟΥΛΟΠΟΥΛΟΣ:** Κύριε Υπουργέ, τα νούμερα που παραθέσατε τελούν υπό μία έμπρακτη αμφισβήτηση. Βάσει της τελευταίας έκθεσης του ΟΟΣΑ, διατηρούμε τα θλιβερά πρωτεία στην ανεργία, στη συρρίκνωση πληθυσμού και στη μείωση του ΑΕΠ σε όλη την Ελλάδα. Πώς είναι δυνατόν να συμβαίνει αυτό, μετά από όλα αυτά που παραθέσατε; Γιατί συμβαίνει; Διότι το πλήγμα είναι τεράστιο. Αν δίπλα στο λιγνίτη βάλω και τη γούνα -δεν λέω ότι φταίτε εσείς, αλλά ο πόλεμος της Ουκρανίας-, θα διαπιστώσετε ότι κάτι περισσότερο από το 50% του ΑΕΠ βαίνει πρακτικά προς μηδενισμό σε πολύ μικρό χρονικό διάστημα. Θυμίζω ότι το 25% του ΑΕΠ της χώρας μειώθηκε με τα μνημόνια και ακόμα δεν μπορούμε να ορθοποδήσουμε.

Πριν από μία εβδομάδα το σύγκρινα με την Κρήτη. Είναι σαν να λέμε ότι σε τρία χρόνια από σήμερα θα μηδενιστεί ο τουρισμός, ο πρωτογενής τομέας, όλες οι δημόσιες υπηρεσίες, το λιανικό και το χονδρικό εμπόριο και η αποθήκευση. Δεν θα τολμούσατε να εμφανιστείτε στην Κρήτη ως Κυβέρνηση αν είχατε προκαλέσει τον μηδενισμό αυτών των τομέων με αυτά τα εναλλακτικά μέτρα που μόλις μνημονεύσατε και για τα οποία θα σας δώσω αμέσως δύο απαντήσεις.

Όσον αφορά το ΓΕΜΗ, μετρήστε πόσες είναι ΙΚΕ, μικρές και μικρομεσαίες φωτοβολταϊκών ή ΙΚΕ μεγάλων εταιρειών που εμφανίζονται εκατό, διακόσιες και τριακόσιες ΙΚΕ για να κάνουν μικρά φωτοβολταϊκά για να μεγαλώσουν την επιδότησή τους. Ομοίως δείτε πόσες θέσεις εργασίας υπάρχουν, πόσα ένσημα έχουν μπει, για να το πω με απλά λόγια, στην κατασκευή των φωτοβολταϊκών, που είναι πρόσκαιρη απασχόληση, θέμα για το οποίο θα μιλήσω στη συνέχεια.

Όσον αφορά τη Ρήτρα Δίκαιης Μετάβασης και για να γίνει κατανοητό, κύριε Υπουργέ, θα σας πω τρία πράγματα, τρεις κομβικές επιλογές. Εγώ δεν αμφιβάλλω για όλα αυτά που είπατε, αλλά για το αποτέλεσμά τους. Τρεις είναι οι κομβικές επιλογές που πρέπει να δείτε, για να δείτε τη μεγάλη εικόνα, γιατί αυτή είναι που πρέπει να δείτε ως αρμόδιος Υπουργός Συντονισμού. Θα πρέπει πρώτα να δείτε τη μεγάλη εικόνα και μετά να πάτε σε όλα τα υπόλοιπα και να κουβεντιάσουμε καλόπιστα.

Τρεις είναι, λοιπόν, οι κομβικές επιλογές. Η πρώτη αφορά το ότι ο Πρωθυπουργός ανακοίνωσε 7,5 δισεκατομμύρια, τα οποία και δεν αμφισβητήσαμε. Με τη μόχλευση γίνεται απολογισμός από τον αρμόδιο Υπουργό για 1,3 δισεκατομμύριο, δηλαδή ακριβώς το 1/5 αυτού του ποσού και αναζητούμε τα ποσά με ερωτήσεις μας στο Ευρωπαϊκό Κοινοβούλιο, γιατί μέχρι τώρα αρνείται να μας δώσει περαιτέρω στοιχεία. Αυτό είναι το ένα.

Δεύτερον, έχουν ανακοινωθεί δεκαέξι εμβληματικές επενδύσεις στον χώρο της καινοτομίας και συνεχίζει μία. Μακάρι να υλοποιηθεί. Αυτές οι δεκαπέντε θα άλλαζαν όλο το τοπίο. Όμως, τις έχουν εγκαταλείψει στα μέσα του δρόμου.

Η τρίτη επιλογή είναι ότι από τα 28 γιγαβάτ που έχουν αδειοδοτηθεί μέχρι στιγμής με οριστικές προσφορές σύνδεσης στον χώρο των ΑΠΕ, τα 7,5 είναι στη Μακεδονία. Το 2,5% του πληθυσμού καλείται να σηκώσει το βάρος του 25% της ανάπτυξης ΑΠΕ. Αντιλαμβάνεστε, λοιπόν, ότι στους κατοίκους επικρατεί απογοήτευση, αμηχανία, οργή και ό,τι άλλο συναίσθημα θέλετε. Αυτό που επικρατεί κυρίως, όμως, είναι η εγκατάλειψη και η φυγή, ο συνωστισμός στις εξόδους. Μάλιστα, αν ρωτήσετε ανθρώπους που έχουν τη δουλειά τους και είναι μεταξύ τριάντα πέντε και πενήντα ετών, θα διαπιστώσετε ότι συζητούν σοβαρά να φύγουν. Αυτή είναι η κατάσταση στη δυτική Μακεδονία. Ελάτε να πάμε μία βόλτα μαζί και να διαπιστώσετε εάν είναι ειλικρινή ή όχι αυτά που σας λέω.

Η ρήτρα λοιπόν, κύριε Υπουργέ, είναι η παρέμβαση του κράτους για να βάλει φρένο στις καταστροφικές συνέπειες που το ίδιο έχει προκαλέσει με επιλογές του χωρίς την παραμικρή κοινωνική συναίνεση.

Και για να γίνω κατανοητός, κύριε Πρόεδρε, επιτρέψτε μου να πω για ένα λεπτό σε τι συνίσταται τελικά, τι είναι η Ρήτρα Δίκαιης Μετάβασης, όπως εμείς την εννοούμε και τι επιφέρει. Η Ρήτρα Δίκαιης Μετάβασης, λοιπόν, δίνει πρώτον, προτεραιότητα –και δεν είναι μια γραφειοκρατική διαδικασία, όπως την ονομάζετε- σε βασικές υποδομές, από στον άξονα 10, Δρόμος Λάρισας-Νίκης και βορειότερα μέχρι Παραβεγορίτιδα, στην ταχεία ολοκλήρωση του Ε65 με σύνδεση και της Δεσκάτης και πάνω απ’ όλα στην κορυφαία υποδομή που είναι ο σιδηρόδρομος, για τον οποίο μίλησα ήδη.

Δεύτερον, η Ρήτρα Δίκαιης Μετάβασης είναι τα τέσσερα δρομολόγια των τεσσάρων κατά προτεραιότητα αρδευτικών της Κνίδης, του Νεστορίου, της Τριανταφυλλιάς και της βόρειας ζώνης Πολυφύτου.

Τρίτον, είναι η αποφασιστική στήριξη του Πανεπιστημίου Δυτικής Μακεδονίας με κάλυψη πρώτα απ’ όλα των τεράστιων κενών του και αποφασιστική ενίσχυση των κονδυλίων του για έρευνα και γρήγορη αποπεράτωση των εστιών.

Τέταρτον, είναι η κάλυψη κατά προτεραιότητα των τριών χιλιάδων κενών θέσεων δημοσίων υπαλλήλων για πολλούς λόγους, κυρίως όμως για να βελτιώσουμε τη διοικητική ικανότητα των φορέων που παράγουν ανάπτυξη.

Πέμπτον, είναι η απόδοση ηλεκτρικού χώρου κατ’ εξαίρεση του κλεισίματος που έχετε κάνει από το 2022, τουλάχιστον ενός γίγα, στους ΟΤΑ, τους αγρότες, τους κοινωνικά ευάλωτους, τη μεταποίηση και τις ενεργειακές κοινότητες. Και από την άλλη, είναι η μεγάλη, διακριτή συμμετοχή, τουλάχιστον κατά το ένα τρίτο, στο μεγάλο φωτοβολταϊκό της ΔΕΗ των δύο γιγαβάτ. Και βέβαια, είναι η εξαίρεση των λιμνών της δυτικής Μακεδονίας από το ολέθριο, αυτοκτονικό πραγματικά σχέδιο πλωτών φωτοβολταϊκών. Τις χρειαζόμαστε για πολλαπλή ανάπτυξη τις λίμνες.

Έκτο, περιέχει φορολογικά μέτρα και κίνητρα, την άμεση προσαρμογή των αντικειμενικών αξιών, που είναι πολύ υψηλότερα από τις πραγματικές αξίες των ακινήτων, οι οποίες καταρρέουν στη δυτική Μακεδονία, όπως και την κατάργηση των τεκμηρίων για τους ελεύθερους επαγγελματίες για οικισμούς κάτω των δύο χιλιάδων κατοίκων.

Έβδομον, είναι η μέριμνα για γρήγορο ίντερνετ και φορολογικά κίνητρα, έτσι ώστε να έχουμε εγκατάσταση ψηφιακών νομάδων σε βιώσιμους οικισμούς της δυτικής Μακεδονίας.

Όγδοον, είναι η αποφασιστική ενίσχυση –διπλασιασμός- του προϋπολογισμού του «Εξοικονομώ – Αυτονομώ» και πρόβλεψη γραμμής χρηματοδότησης για αναβάθμιση ενεργειακή των κτιρίων του Δημοσίου και της τοπικής αυτοδιοίκησης.

Ένατον, είναι η άρση πολλαπλών αδικιών που έχω αναδείξει με ερωτήσεις μου. Ενδεικτικά επισημαίνω από τα σχολικά γεύματα μέχρι τις δυόμισι χιλιάδες παιδιά που έμειναν εκτός ΚΔΑΠ και από τους θερμοσίφωνες, που δεν μπορείς να αλλάξεις στη δυτική Μακεδονία, γιατί μας αποκλείει το πρόγραμμα, μέχρι τον αποκλεισμό μας από προγράμματα πυροπροστασίας.

Κύριε Πρόεδρε, τέλος, δέκατο σημείο είναι η συμμετοχή της δυτικής Μακεδονίας με ενισχυμένους όρους σε όλα τα προγράμματα, πρωτοβουλίες και πολιτικές που προκύπτουν από την Κυβέρνηση, από το δημογραφικό μέχρι το θερμοκήπιο, που πρόκειται να ανακοινωθούν το επόμενο διάστημα από το Υπουργείο Αγροτικής Ανάπτυξης.

Το ερώτημα είναι γιατί το αρνείστε. Αυτό που λέω είναι γραφειοκρατία; Είναι, όπως είπα, το «mea culpa» της πολιτείας για μια συνήθεια καταστροφική που έχει προκαλέσει, χωρίς καμία διαβούλευση και μάλιστα εν κρυπτώ, θα έλεγα, διότι απέκρυψε το χρονοδιάγραμμα απολιγνιτοποίησης προεκλογικά, το 2019, ο Πρωθυπουργός.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Κουκουλόπουλο.

Κύριε Υπουργέ, έχετε τον λόγο.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Θα ήθελα, πριν μπω στο ειδικότερο θέμα που αφορά και τη δική μου καθ’ ύλην αρμοδιότητα, δηλαδή τα ζητήματα γύρω από την εποπτεία-παρακολούθηση των σχεδίων δράσης και ειδικά του Σχεδίου Δίκαιης Μετάβασης, να εντοπίσω δύο βασικές πολιτικές αντιφάσεις στην ερώτηση του κ. Κουκουλόπουλου σε σχέση με τις γενικότερες πολιτικές τοποθετήσεις του κόμματός του, του ΠΑΣΟΚ.

Πρώτη βασική πολιτική αντίφαση: Ακούμε διαρκώς μια δαιμονοποίηση του επιτελικού κράτους, των δομών του συντονισμού στην Προεδρία της Κυβέρνησης, ότι δεν κάνουν τίποτα, δεν παράγουν κανένα αποτέλεσμα. Μια πλήρης αποδόμηση!

Έρχεται και ο κ. Κουκουλόπουλος και προτείνει να δημιουργήσουμε στη Γενική Γραμματεία Συντονισμού μία νέα δομή ειδικά για το Σχέδιο Δίκαιης Μετάβασης, αγνοώντας ότι αυτή η δομή υπάρχει ήδη, βρίσκεται στο Υπουργείο Εθνικής Οικονομίας και Οικονομικών υπό τον κ. Παπαθανάση σε εννέα επίπεδα. Και θα μπω σε ειδικότερη ανάλυση.

Ταυτόχρονα, στο πλαίσιο των καθηκόντων της Γενικής Γραμματείας Συντονισμού και της Προεδρίας της Κυβέρνησης εποπτεύεται -αυτό που προτείνει δηλαδή ο κ. Κουκουλόπουλος- στο πλαίσιο των σχεδίων δράσης, του ενοποιημένου ετήσιου κυβερνητικού σχεδίου δράσης, όπου και εκεί εντάσσονται οι επιμέρους δράσεις, προγράμματα, πολιτικές του Σχεδίου Δίκαιης Μετάβασης.

Ταυτόχρονα, στην ερώτηση του κ. Κουκουλόπουλου βλέπουμε μία μεγάλη αντίφαση ως προς την, κατά τα λόγια, πράσινη πολιτική και φυσιογνωμία που θέλει να έχει το ΠΑΣΟΚ ως ένα κόμμα το οποίο μάχεται, αγωνίζεται υπέρ του περιβάλλοντος. Μιλάει για επιβράδυνση της απολιγνιτοποίησης.

Καταλαβαίνω ότι μιλάμε για την κατ’ εξοχήν περιοχή όπου η παραγωγή λιγνίτη ήταν βασική παραγωγική δραστηριότητα.

Κύριε Κουκουλόπουλε, όμως, αυτό δεν μπορεί να είναι θέση του ΠΑΣΟΚ. Δεν μπορεί να έρχεται το ΠΑΣΟΚ, ως ένα κόμμα που αγωνίζεται για το περιβάλλον, και να μιλάει για επιβράδυνση της απολιγνιτοποίησης. Είναι σίγουρο αυτό ότι είναι σε συμφωνία με την κεντρική θέση του κόμματός σας;

Βλέπω δύο βασικές αντιφάσεις σε πολιτικό επίπεδο, επομένως.

Από κει και πέρα, θα σας ενημερώσω, εφόσον δεν έχετε μελετήσει καλά, απ’ ό,τι φαίνεται, τη δομή διακυβέρνησης του Σχεδίου Δίκαιης Μετάβασης και τις πολιτικές που εφαρμόζουν τη ρήτρα δίκαιης μετάβασης, ότι υπάρχει κυβερνητική επιτροπή για το σχέδιο αυτό, που αποτελείται από Υπουργούς. Μπορούμε να συζητήσουμε, αν θέλετε, για να προσθέσουμε και άλλους Υπουργούς, εφόσον έχει διευρυνθεί το σχήμα των συναρμόδιων Υπουργών. Δεν είναι πρόβλημα αυτό.

Υπάρχει η Επιτροπή του Στρατηγικού Σχεδιασμού για το Σχέδιο Δίκαιης Μετάβασης. Υπάρχει η ειδική υπηρεσία ΔΑΜ, με επικεφαλής τον διοικητή. Υπάρχει η Διεύθυνση Στρατηγικού Σχεδιασμού και Συντονισμού Χρηματοδότησης, η Διαχειριστική Αρχή ΕΣΠΑ-ΔΑΜ, το Αυτοτελές Παρατηρητήριο ΔΑΜ, το τμήμα νομικής υποστήριξης, η «Μετάβαση Α.Ε.». Και συμπληρωματικά υπάρχουν και δύο περιφερειακές επιτροπές, μια στην Πελοπόννησο, μία στη δυτική Μακεδονία.

Εσείς έρχεστε να προτείνετε διοικητικοστρεφώς άλλο ένα επίπεδο διοίκησης, λες και με ένα ακόμα επίπεδο διακυβέρνησης ή με περισσότερη γραφειοκρατία θα φέρουμε την ανάπτυξη στην Περιφέρεια Δυτικής Μακεδονίας.

Δυστυχώς, η ανάπτυξη δεν εντέλλεται, δεν έρχεται με έναν νόμο και ένα άρθρο, ούτε με νέες δομές. Αντιθέτως, έρχεται μέσα από συστήματα διακυβέρνησης και διοίκησης που παρακολουθούν αποτελεσματικά τις δράσεις που πρέπει να υλοποιήσει το σχέδιο αυτό.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Προχωράμε τώρα στην πρώτη με αριθμό 453/30-1-2025 επίκαιρη ερώτηση δεύτερου κύκλου του Βουλευτή Ιωαννίνων της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Ιωάννη Τσίμαρη προς τον Υπουργό Κλιματικής Κρίσης και Πολιτικής Προστασίας, με θέμα: «Ο ανενεργός Εθνικός Μηχανισμός Εναέριας Διάσωσης και Αεροδιακομιδών και η τροποποίηση των Βάσεων Ετοιμότητας/ Επιφυλακής».

Κύριε Τσίμαρη, έχετε τον λόγο.

**ΙΩΑΝΝΗΣ ΤΣΙΜΑΡΗΣ:** Ευχαριστώ, κύριε Πρόεδρε.

Κύριε Υπουργέ, με τον ν.4989/2022 συστάθηκε ο Εθνικός Μηχανισμός Εναέριας Έρευνας και Διάσωσης, ώστε να καλυφθούν ανάγκες αναβάθμισης του υφιστάμενου δικτύου έρευνας και διάσωσης. Μετά από έναν χρόνο, με τον ν.5075/2023 αυτός ο μηχανισμός μετατράπηκε σε Εθνικό Μηχανισμό Εναέριας Διάσωσης και Αεροδιακομιδών «Θεοφάνης Ερμής Θεοχαρόπουλος», στον οποίο προστέθηκαν και οι αεροδιακομιδές βαριά ασθενών.

Ο μηχανισμός προβλέπεται ότι θα λειτουργήσει με βάση το Εθνικό Σχέδιο Εναέριας Διάσωσης και Αεροδιακομιδών, όπου έχει προβλεφθεί η δημιουργία έξι βάσεων ετοιμότητας-επιφυλακής. Είναι η Ελευσίνα, η Καβάλα, η Νέα Αγχίαλος, το Ηράκλειο της Κρήτης, τα Ιωάννινα και η Ανδραβίδα.

Παρόλο που έχετε πάνω από δύο χρόνια και καμία ΚΥΑ δεν έχει εκδοθεί από τα συναρμόδια Υπουργεία, ώστε να ενεργοποιηθεί ο μηχανισμός, έρχεται να προστεθεί και μία αιφνιδιαστική απόφαση του Αρχηγού του Πυροσβεστικού Σώματος, κατά την οποία μεταβάλλονται τέσσερις από τις έξι βάσεις, και μία από αυτές είναι η βάση των Ιωαννίνων, η οποία μεταφέρεται στο Άκτιο.

Και εδώ υπάρχει μια αντίφαση, κύριε Υπουργέ, γιατί με την ψήφιση του νομοσχεδίου του Υπουργείου Υγείας για την αναμόρφωση του Εθνικού Συστήματος Τραύματος στις 28-1-2025 θεσμοθετήθηκε η λειτουργία των Κέντρων Τραύματος Επιπέδου Ι στο Πανεπιστημιακό Νοσοκομείο των Ιωαννίνων, με βασικό του χαρακτηριστικό ότι τα κέντρα τραύματος αυτά θα καλύπτουν βαριά τραυματίες, γιατί ο χρόνος της προνοσοκομειακής φροντίδας είναι το κρίσιμο μέγεθος γι’ αυτούς τους ασθενείς. Εσείς έρχεστε και μεταβάλλετε τον αρχικό σχεδιασμό και δεν υπάρχει καμία ενημέρωση με τους εμπλεκόμενους κατά τόπους φορείς.

Θα πρέπει να απαντήσετε, κύριε Υπουργέ, γιατί πριν ακόμα από την ενεργοποίηση του μηχανισμού, χωρίς να έχει λειτουργήσει στην πράξη, μεταβλήθηκε ο συνολικός σχεδιασμός των έξι βάσεων, για ποιον λόγο και με ποια δεδομένα.

Στα Γιάννενα από τη μια ο σχεδιασμός της Κυβέρνησης θεσμοθετεί και τα Κέντρα Τραύματος Επιπέδου Ι και, από την άλλη, μεταφέρετε τη βάση ετοιμότητας που θα μεταφέρει αυτούς τους βαριά τραυματίες.

Με ποια λογική νομοθετείτε κατ’ αυτόν τον τρόπο και γιατί δεν λαμβάνεται υπ’ όψιν η χωροταξική κατανομή των Κέντρων Τραύματος Επιπέδου Ι, όπως είναι αυτή του Πανεπιστημιακού Νοσοκομείου Ιωαννίνων;

Τρίτον, γιατί δεν έχουν εκδοθεί οι προαπαιτούμενες ΚΥΑ του μηχανισμού «Θεοφάνης Ερμής Θεοχαρόπουλος» και πότε προτίθεστε να τον ενεργοποιήσετε;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Τσίμαρη.

Θα απαντήσει ο Υπουργός Κλιματικής Κρίσης και Πολιτικής Προστασίας κ. Βασίλειος Κικίλιας.

Παρακαλώ, κύριε Υπουργέ.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Κατ’ αρχάς, σας ευχαριστώ πάρα πολύ για την ερώτηση. Την απάντησα κατά το ήμισυ σε συνάδελφό μας την προηγούμενη εβδομάδα. Πολύ ευχαρίστως να απαντήσω επεξηγηματικά για το δεύτερο αυτό κομμάτι, το οποίο θέτετε.

Κατ’ αρχάς, να σας ενημερώσω ότι η κοινή υπουργική απόφαση του ΕΣΕΔΑ, δηλαδή του Εθνικού Σχεδίου Εναέριας Διάσωσης και Αεροδιακομιδών, βρίσκεται στο τελικό στάδιο των υπογραφών και σύντομα θα δημοσιευτεί στην Εφημερίδα της Κυβερνήσεως. Πρέπει να πω, όμως, για να είμαι σωστός, πως σε ό,τι έχει να κάνει με την καινούργια προσπάθεια πρέπει να χτιστεί πάνω σε σωστές βάσεις, για να μπορέσουμε να προσθέσουμε σε δύο κομμάτια, γιατί προσέξτε στο ΕΣΕΔΑ μετέχει και το ΕΚΑΒ, το οποίο έχει βαρύνουσα γνώμη και άποψη για τις αεροδιακομιδές, που είναι ένα πολύ σημαντικό κομμάτι το οποίο θα αναπτυχθεί μαζί με το «Θεοχαρόπουλος». Άρα, η δυνατότητα την οποία έχουμε εξαντλητικά και με τις Υπηρεσίες Πολιτικής Αεροπορίας και με το Υπουργείο Εθνικής Αμύνης και με το Υπουργείο Υγείας είναι να βρούμε τον καλύτερο δυνατό τρόπο, έτσι ώστε επιχειρησιακά να είναι άρτιο αυτό το οποίο δημιουργείται και είναι πρώτη προτεραιότητα. Γι’ αυτό και στέκομαι με πολύ μεγάλη προσοχή πάνω από τους υπηρεσιακούς παράγοντες στη δουλειά τους. Ούτε εγώ, ούτε εσείς μπορούμε να παρέμβουμε στη δουλειά των υπηρεσιακών παραγόντων.

Σας λέω ότι προηγήθηκαν εξαντλητικές διαβουλεύσεις μεταξύ όλων των προηγούμενων που σας ανέφερα, προκειμένου να προσδιοριστούν αυτές οι βάσεις. Επίσης, -προσέξτε- γι’ αυτόν τον λόγο δώσαμε και τη δυνατότητα στον κύριο Αρχηγό του Πυροσβεστικού Σώματος να ιδρύει ή να μεταφέρει βάσεις με απόφασή του είτε πιλοτικά είτε μονίμως. Ζητήθηκε από το ΕΚΑΒ να υπάρχει αυτή η βάση στο Άκτιο, την οποία αναφέρετε «γιατί έφυγε από τα Γιάννενα και πήγε στο Άκτιο». Είναι πολύ κοντινή η απόσταση, αλλά επιχειρησιακά ζητήθηκε και το κομμάτι των αεροδιακομιδών στα Ιόνια Νησιά και αυτό είναι κάτι το οποίο το ακούω και είναι πάρα πολύ σημαντικό. Άρα, και τους ορεινούς όγκους και τα νησιά του Αιγαίου και τα νησιά του Ιονίου σε ό,τι έχει να κάνει με τις αεροδιακομιδές, έτσι ώστε να μπορέσουμε να στηρίξουμε αμοιβαία και τις δύο προσπάθειες. Οπότε, δεν έχει αλλάξει κάτι. Σας λέω ότι η δική μας στόχευση είναι να πληθύνουν όχι να μειωθούν.

Άρα, μπορώ να σας πω ότι στην πορεία μπορεί να προστεθεί και η βάση των Ιωαννίνων, έτσι όπως αναλύετε τα πράγματα και φέρνετε το θέμα, αλλά είμαστε υποχρεωμένοι -και αυτό θα κάνουμε- να ακολουθήσουμε αυτήν ακριβώς την ανάγκη την οποία μας παρουσιάζουν οι υπηρεσίες για ένα θέμα το οποίο -φαντάζομαι ότι συμφωνείτε και εσείς- είναι μείζονος προτεραιότητας, όπως είναι οι αεροδιακομιδές και η δυνατότητα να μπορούμε να φέρνουμε από τα νησιά μας ασθενείς και ανθρώπους οι οποίοι χρήζουν ανάγκης και να βοηθήσουμε, όπως και της ανάπτυξης του προγράμματος διάσωσης «Θεοχαρόπουλος» για τους ορεινούς όγκους, που είναι μία πρωτοβουλία την οποία –επαναλαμβάνω- ότι θα θέλαμε να υλοποιείται επιτυχημένα και οργανωμένα.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Ο κ. Τσίμαρης έχει τον λόγο για να δευτερολογήσει.

**ΙΩΑΝΝΗΣ ΤΣΙΜΑΡΗΣ:** Κύριε Υπουργέ, αυτά τα λειτουργικά ζητήματα δεν τα γνωρίζατε κατά την πρώτη κατανομή των βάσεων; Μάλλον είναι πρόχειρος ο σχεδιασμός σας. Γιατί εφόσον μιλάμε για αεροδιακομιδές, αυτά καταλήγουν σε ένα νοσοκομείο. Το νοσοκομείο το οποίο μπορεί να δεχθεί πάσης φύσεως περιστατικά είναι το Πανεπιστημιακό Νοσοκομείο το οποίο είναι και Κέντρο Τραύματος Επιπέδου Ι που σημαίνει ότι μπορεί να δεχθεί πολύ βαριά περιστατικά.

Όσον αφορά αυτό που λέτε για τα Ιόνια Νησιά, ο κύριος όγκος των αεροδιακομιδών είναι από την Κέρκυρα. Τα Γιάννενα είναι εγγύτερα της Κέρκυρας. Άρα, τι; Θα προσγειώνεται στο Άκτιο και μετά με ασθενοφόρο θα τον πηγαίνουμε στα Γιάννενα τον ασθενή και θα χάνεται πολύτιμος χρόνος; Ποιες είναι οι εισηγήσεις των αρμόδιων φορέων του Υπουργείου Υγείας γι’ αυτήν τη μεταβολή; Θα ήθελα, παρακαλώ, να μου προσκομίσετε τα έγγραφα με τα οποία λάβατε αυτό το σκεπτικό στην απόφαση, για να δούμε και εμείς λίγο ποιο είναι το σκεπτικό.

Είπατε ότι θα παραμείνει η βάση στο Άκτιο. Το Κέντρο Τραύματος του Πανεπιστημιακού Νοσοκομείου που είναι επιπέδου Ι και είναι μακριά από όλον αυτόν τον σχεδιασμό, τι θα γίνει; Θέλω απαντήσεις σε αυτά. Και δεν έχω πειστεί γιατί γίνεται τώρα αυτή η μεταβολή, τη στιγμή που ψηφίσαμε και τα Κέντρα Τραύματος και υποτίθεται ότι έχει γίνει ένας κεντρικός σχεδιασμός, με βάση τις ανάγκες και το που θα μεταφέρονται αυτοί οι ασθενείς, διότι αυτοί οι ασθενείς μεταφέρονται επειγόντως σε νοσοκομειακές μονάδες. Και η νοσοκομειακή μονάδα με τη μεγαλύτερη επάρκεια την επιστημονική βρίσκεται στο Πανεπιστημιακό Νοσοκομείο των Ιωαννίνων.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Τσίμαρη.

Ο κύριος Υπουργός έχει τον λόγο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Επαναλαμβάνω, κύριε συνάδελφε, είσθε Βουλευτής Ιωαννίνων, σωστά; Εγώ αντιλαμβάνομαι -και σας το λέω για μία ακόμη φορά- όχι το όψιμο ενδιαφέρον, αλλά το πραγματικό ενδιαφέρον και το εκτιμώ. Μόνο που σας είπα ότι εν εξελίξει ο σχεδιασμός μιας τόσο σύνθετης άσκησης που περιλαμβάνει τις Ένοπλες Δυνάμεις μόνιμα και συνεχώς και σωστά, με βάση τις ανάγκες οι οποίες υπάρχουν, εγείρει θέματα που έχουν να κάνουν με τις παραλαβές αεροσκαφών, σε ποια αεροδρόμια θα τοποθετηθούν αυτά κ.ο.κ..

Αποφασίστηκε στη διεύρυνση του προγράμματος και στα παραπάνω χρήματα και τις παραπάνω βάσεις, τις οποίες προσπαθούμε να αναπτύξουμε, ότι πρέπει να εξυπηρετηθούν και οι αεροδιακομιδές. Ναι, και κρίνεται από την Υπηρεσία ότι το Άκτιο στην περίπτωσή μας εξυπηρετεί καλύτερα. Γνωρίζετε ότι και στην αεροπυρόσβεση, τα Boozer έρχονται στο αεροδρόμιο των Ιωαννίνων -νομίζω ότι το γνωρίζετε πολύ καλά και αν δεν το γνωρίζετε, να ρωτήσετε- από το Άκτιο και ότι κάποια στιγμή κλείνει το αεροδρόμιο. Άρα, επιχειρησιακοί λόγοι υπάρχουν.

Είναι πραγματικοί οι επιχειρησιακοί λόγοι, όπως και η εισήγηση του ΕΚΑΒ επίσης, για το κομμάτι των αεροδιακομιδών στα Ιόνια νησιά, όπως επίσης και η δυνατότητα -και σας το εξήγησα αυτό- να αναπτυχθεί όλο αυτό όχι να σμικρυνθεί. Ας υποθέσουμε ότι δεν γινόταν καθόλου ο «Θεοχαρόπουλος». Δεν θα φτιάχναμε Μονάδες Τραύματος στο Πανεπιστημιακό Νοσοκομείο Ιωαννίνων και σε άλλα νοσοκομεία της χώρας όπως έχουν γίνει; Συνεπεία τροχαίων ατυχημάτων, για παράδειγμα, δεν είναι η ανάγκη να δημιουργήσουμε Μονάδες Τραύματος στα νοσοκομεία και ειδικά για τις ηλικίες από πενήντα έτη και κάτω αν δεν κάνω λάθος; Προφανώς!

Άρα, καταλαβαίνω και τη διασύνδεση την οποία λέτε, αλλά όπως βλέπετε αυτή είναι μία προσπάθεια για να μπορέσουμε να εξυπηρετήσουμε. Το Πυροσβεστικό Σώμα δεν έχει κανέναν άλλον λόγο. Σας είπα ότι αυτή δεν είναι μία πολιτική απόφαση. Συνεδριάζει το ΕΣΕΔΑ, περιλαμβάνει όλους τους ανωτέρω λόγους, όπως σας είπα και αποφασίζει επιχειρησιακά. Άρα, ούτε εγώ δεν θα έπρεπε, αλλά ούτε και εσείς φαντάζομαι ότι θα θέλατε να παρέμβετε στην επιχειρησιακή του αρμοδιότητα. Και λίαν συντόμως πιστεύω ότι θα ολοκληρωθεί αυτή η διακίνηση των αποφάσεων του ΕΣΕΔΑ, έτσι ώστε να δημοσιευτεί και στην Εφημερίδα της Κυβερνήσεως και να πάμε στον νατοϊκό μηχανισμό, για να βγούμε σε διαγωνισμό και να δούμε στο πιλοτικό πρόγραμμα ποιοι θα είναι αυτοί οι ιδιώτες οι οποίοι θα έλθουν για να καλύψουν αυτές τις βάσεις; Θα το δούμε στην πορεία. Νομίζω ότι μπορούμε να το αναπτύξουμε περεταίρω και να το χτίσουμε με τον καλύτερο δυνατό τρόπο.

Επαναλαμβάνω ότι η διάθεση της Κυβέρνησης είναι να επενδύσει σε αυτό και να πληθύνουν οι βάσεις και οι δυνατότητες τις οποίες έχουμε παρά να μειωθούν. Όμως, ως υπεύθυνος Υπουργός Πολιτικής Προστασίας θα ήθελα αυτό να γίνει με άρτιο τρόπο, έτσι ώστε να μπορεί αυτό το πρόγραμμα να πετύχει και πραγματικά να εξυπηρετήσει τους συνανθρώπους μας που βρίσκονται σε ανάγκη.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω προς το Σώμα ότι οι Υπουργοί Πολιτισμού, Εθνικής Οικονομίας και Οικονομικών, Εξωτερικών, Εσωτερικών, Παιδείας, Θρησκευμάτων και Αθλητισμού, Υγείας, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας, καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν στις 8-2-2025 σχέδιο νόμου: «Αναδιοργάνωση του Νομικού Προσώπου Δημοσίου Δικαίου με την επωνυμία «Εθνική Πινακοθήκη-Μουσείου Αλεξάνδρου Σούτσου» και του Νομικού Προσώπου Ιδιωτικού Δικαίου με την επωνυμία «Μητροπολιτικός Οργανισμός Μουσείων Εικαστικών Τεχνών Θεσσαλονίκης», ενίσχυση των δράσεων του Οργανισμού Μεγάρου Μουσικής Θεσσαλονίκης και του Φεστιβάλ Κινηματογράφου Θεσσαλονίκης, μετονομασία του Προπαρασκευαστικού και Επαγγελματικού Σχολείου Καλών Τεχνών Πανόρμου Τήνου σε Ανώτερη Σχολή Καλής Τέχνης Μαρμαροτεχνίας Πανόρμου Τήνου και αναμόρφωση του πλαισίου λειτουργίας της, ρυθμίσεις για το πρόγραμμα στήριξης οπτικοακουστικών έργων στην Ελλάδα και λοιπές διατάξεις αρμοδιότητας του Υπουργείου Πολιτισμού».

Παραπέμπεται στην αρμόδια Διαρκή Επιτροπή.

Επίσης, έχουμε διάφορα αιτήματα συναδέλφων για άδεια απουσίας στο εξωτερικό.

Ο Βουλευτής κ. Βασίλειος-Νικόλαος Υψηλάντης ζητεί άδεια ολιγοήμερης απουσίας στο εξωτερικό από 14-2-2025 έως και 18-2-2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Ο Βουλευτής κ. Θεοχάρης (Χάρης) Θεοχάρης ζητεί άδεια ολιγοήμερης απουσίας στο εξωτερικό από 9-2-2025 έως 11-2-2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Ο Βουλευτής κ. Παναγιώτης Παρασκευαΐδης ζητεί άδεια ολιγοήμερης απουσίας στο εξωτερικό από 24-2-2025 έως 15-3-2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Ο Βουλευτής κ. Δημήτριος Καιρίδης ζητεί άδεια ολιγοήμερης απουσίας στο εξωτερικό από 10-2-2025 έως 12-2-2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Θα συζητηθεί η πρώτη με αριθμό 452/29-1-2025 επίκαιρη ερώτηση πρώτου κύκλου του Βουλευτή Δράμας της Κοινοβουλευτικής Ομάδας της Νέας Δημοκρατίας κ. Δημήτριου Κυριαζίδη προς τον Υπουργό Υγείας με θέμα: «Ποιες θα είναι οι επόμενες ενέργειες του Υπουργείου Υγείας, ώστε να δοθεί οριστική λύση στο ζήτημα της υποστελέχωσης της Παθολογικής Κλινικής του Γενικού Νοσοκομείου Δράμας;»

Επίσης, θα συζητηθεί η δεύτερη με αριθμό 448/28-1-2025 επίκαιρη ερώτηση πρώτου κύκλου του Βουλευτή Δράμας της Κοινοβουλευτικής Ομάδας του ΠΑΣΟΚ-Κινήματος Αλλαγής κ. Αναστασίου Νικολαΐδη προς τον Υπουργό Υγείας με θέμα: «Σε ποιες άμεσες ενέργειες θα προβεί το Υπουργείο Υγείας για την κάλυψη θέσεων παθολόγων στο Γενικό Νοσοκομείο Δράμας, μετά τις συνεχόμενες άγονες προκηρύξεις;».

Αναφέρονται στο ίδιο θέμα και επομένως θα συζητηθούν ταυτόχρονα, χωρίς να επηρεάζονται τα δικαιώματα των ομιλητών ως προς τον χρόνο ομιλίας τους σε εφαρμογή της διάταξης της παραγράφου 4 του άρθρου 131 του Κανονισμού της Βουλής.

Παρακαλώ, κύριε Κυριαζίδη, έχετε τον λόγο.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ, κύριε Πρόεδρε.

Κύριε Υπουργέ, επανέρχομαι στο ζήτημα της κάλυψης των κενών θέσεων στην Παθολογική Κλινική του Γενικού Νοσοκομείου Δράμας, αφού πλέον και η πρόσφατη προκήρυξη για τέσσερις θέσεις ιατρών εσωτερικής παθολογίας απέβη άκαρπη. Προσωπικά επικρότησα και επιδοκίμασα την ένταξη του Γενικού Νοσοκομείου Δράμας στην κατηγορία Α΄ των προβληματικών και άγονων περιοχών, όπως επίσης και των Κέντρων Υγείας Παρανεστίου και Κάτω Νευροκοπίου, σημαντικό ζήτημα και θέμα που ταλαιπωρούσε τους συμπολίτες μου και βεβαίως και του Κέντρου Υγείας του Δήμου Προσοτσάνης, που βεβαίως περιμένω και αυτό από τη κατηγορία Β΄ να «προαχθεί» στην Α΄.

Οφείλω να τονίσω βεβαίως, ότι τα κίνητρα που θέσπισε το Υπουργείο Υγείας με σκοπό την προσέλκυση νέων ειδικευόμενων ιατρών σε αυτές τις περιοχές, όπως είπα και προηγουμένως, απέβησαν άκαρπες. Πέραν των κινήτρων του Υπουργείου, οι φορείς της τοπικής αυτοδιοίκησης, τόσο ο Δήμος Δράμας όσο και η περιφέρεια Ανατολικής Μακεδονίας και Θράκης, διαθέτουν σεβαστά ποσά για την κάλυψη της σίτισης και στέγασης των ιατρών, 1.500 ευρώ τον μήνα για έκαστο παθολόγο που θα έκανε την επιλογή στο Νοσοκομείο της Δράμας τον μήνα και βεβαίως 30.000 ευρώ τον χρόνο από πλευράς της περιφέρειας, δηλαδή 4.000 ευρώ τον μήνα για κάθε ενδιαφερόμενο που περιμένουμε και τη συνέχεια για το συγκεκριμένο ζήτημα.

Έτσι, αναγνώρισαν εμπράκτως την επιτακτική ανάγκη να καλυφθούν οι θέσεις της Παθολογικής Κλινικής. Εντούτοις, το γεγονός αυτό και μια σειρά από προηγούμενες προκηρύξεις απέβησαν άκαρπες και αυτό αποδεικνύει ότι το σύνολο των μέχρι τώρα ειλημμένων μέτρων και κινήτρων δεν ήταν και δεν είναι ικανό να δώσει μια οριστική λύση στο πρόβλημα που χρονίζει.

Θα ήθελα να προτρέψω και να καλέσω εσάς προσωπικά και το Υπουργείο να σχεδιάσει, να ανακοινώσει και να υλοποιήσει μια σειρά τολμηρών πρωτοβουλιών προκειμένου να υπάρξει και μια καμπάνια για την προσέλκυση βάσει των καινούργιων δεδομένων και προκλήσεων, ώστε το Νοσοκομείο Δράμας να αποτελέσει και πάλι μια ελκυστική εναλλακτική.

Λαμβάνοντας υπ’ όψιν τα ανωτέρω, κύριε Υπουργέ ερωτάσθε: Ποιες θα είναι οι επόμενες κινήσεις και πρωτοβουλίες του Υπουργείου Υγείας, ώστε να δοθεί οριστική λύση στο ζωτικής σημασίας ζήτημα υποστελέχωσης της Παθολογικής Κλινικής του Γενικού Νοσοκομείου Δράμας.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε, κύριε Κυριαζίδη.

Τον λόγο έχει ο κ. Αναστάσιος Νικολαΐδης.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Σας ευχαριστώ πάρα πολύ, κύριε Πρόεδρε.

Κύριε Υπουργέ, αρχικά στέκομαι στην κατάθεση επίκαιρων ερωτήσεων και από τους τρεις Βουλευτές του Νομού Δράμας για το τόσο σοβαρό ζήτημα των προσλήψεων γιατρών στην Παθολογική Κλινική του Νοσοκομείου μας. Είναι ένα πολύ σημαντικό θέμα για την τοπική κοινωνία και δικαιολογημένα είμαστε εδώ να διεκδικήσουμε την καλύτερη δυνατή λύση. Δεν θέλω να αναφερθώ στα όσα έγιναν ή δεν έγιναν στο παρελθόν ή για τις καθυστερήσεις που υπήρξαν. Είμαστε εδώ για να προτείνουμε συγκεκριμένες λύσεις και αναμένουμε να υιοθετηθούν από το Υπουργείο Υγείας ώστε επιτέλους να έρθουν γιατροί στη Δράμα.

Κύριε Υπουργέ, προτείνουμε επαναπροκήρυξη των τεσσάρων θέσεων παθολόγων. Ο διαγωνισμός να παραμείνει ανοιχτός, με συνεχόμενες προκηρύξεις μέχρι να καλυφθούν και οι τέσσερις θέσεις. Καμία προκήρυξη θέσης παθολόγου σε δημόσια δομή της χώρας, μέχρι να καλυφθούν οι τέσσερις θέσεις Παθολογικής Κλινικής της Δράμας.

Κύριε Υπουργέ, μόνο με ακραίες λύσεις θα μπορέσουμε να αντιμετωπίσουμε το συγκεκριμένο ακραίο πρόβλημα. Επίσης, εξασφάλιση με νομοθετική ρύθμιση ότι μέχρι την κάλυψη και των τεσσάρων θέσεων στην Παθολογική του Γενικού Νοσοκομείου Δράμας θα διατίθεται ικανός αριθμός παθολόγων και οι εφημερίες από τους μόνιμους γιατρούς δεν θα ξεπερνούν τις οκτώ τον μήνα. Τέλος, αλλαγή της νομοθεσίας ώστε να δίνεται η δυνατότητα στην αυτοδιοίκηση να καταβάλει χρηματικό βοήθημα και όχι επιδότηση σίτισης και στέγασης.

Είναι πολύ σημαντικές οι πρωτοβουλίες από την Περιφέρεια Ανατολικής Μακεδονίας και Θράκης και το Δήμο Δράμας, όμως δώστε τη δυνατότητα τα χρήματα που διατίθενται να γίνουν πιο ελκυστικά.

Κύριε Υπουργέ, οι γιατροί του Νοσοκομείου της Δράμας σας έχουν καλέσει να επισκεφθείτε το νοσοκομείο μας. Δεν ήρθατε στη Δράμα. Θα τους δείτε αύριο στην Αθήνα. Συζητήστε μαζί τους και αν υπάρχει και κάποιο άλλο πρόβλημα, το οποίο δεν έχει γίνει γνωστό μέχρι σήμερα, φροντίστε να δοθεί λύση.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Νικολαΐδη.

Τον λόγο έχει ο Υπουργός Υγείας κ. Άδωνις Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Απαντώ συνολικά και στους δύο συναδέλφους.

Ευχαριστώ πάρα πολύ και τους δύο συναδέλφους και τον κ. Ξανθόπουλο -που η ερώτησή του μεταφέρθηκε για την άλλη εβδομάδα, αλλά είχε κάνει και αυτός, προς Θεού-, πράγμα το οποίο δείχνει το αντικειμενικό και πραγματικό ενδιαφέρον που έχουν οι Βουλευτές του νομού για το νοσοκομείο.

Πάμε, κατ’ αρχάς, να δούμε τι έχει κάνει συνολικά η Κυβέρνηση για το νοσοκομείο, για να μη δημιουργείται σε κάποιους η εσφαλμένη εντύπωση ότι η Κυβέρνησή μας δεν ενδιαφέρεται για το Νοσοκομείο Δράμας. Το λέω γιατί πολλές φορές ακούγονται διάφορα.

Λοιπόν, μεταξύ 2019 και 2023 η αύξηση προϋπολογισμού του Νοσοκομείου Δράμας είναι 49%. Συγκεκριμένα από 8,1 εκατομμύρια στα 12,1 εκατομμύρια. Το 2024 ανέβηκε 7,3% από τα 12,1%, δηλαδή άλλο 1,5 εκατομμύριο. Άρα, πάμε από 8,1 εκατομμύρια στα 14 εκατομμύρια. Μιλάμε για 60% αύξηση του προϋπολογισμού του νοσοκομείου μέσα σε πέντε χρόνια. Υπηρετούν προσωπικό, συνολικά και θα έρθω μετά στους παθολόγους ειδικά: Ιούλιος 2019- Δεκέμβριος 2024: είμαστε συν εννέα γιατρούς στο σύνολο του νοσοκομείου. Ενενήντα τέσσερις γιατροί υπηρετούσαν το 2019, εκατόν τρεις γιατροί υπηρετούν σήμερα. Και είναι και τέσσερις συν, νοσηλευτές, τριακόσιοι δύο νοσηλευτές το 2019, τριακόσιοι έξι τώρα. Αυτό είναι αφαιρουμένων των συνταξιοδοτήσεων οι οποίες συνέβησαν. Ιατρικό προσωπικό, προσλήψεις Ιούλιος 2019 – Δεκέμβριος 2024, πενήντα πέντε. Τριάντα τρεις μόνιμοι, δεκαεννέα επικουρικοί και τρεις με μπλοκάκια.

Και πάμε τώρα στο τι μέτρα πήραμε για το θέμα των παθολόγων, που είναι αυτό που μας καίει. Κάναμε κατηγορία Α΄. Ήδη σήμερα δεκατέσσερις γιατροί του Νοσοκομείου Δράμας λαμβάνουν μηνιαίο οικονομικό κίνητρο ύψους 300 ευρώ τον μήνα και σαράντα γιατροί λαμβάνουν μηνιαίο οικονομικό κίνητρο 600 ευρώ το μήνα. Ξαναλέω, από τη δική μου υπουργική απόφαση, μετά τον δικό μου νόμο, δεκατέσσερις γιατροί του Νοσοκομείου Δράμας παίρνουν συν 300 ευρώ τον μήνα, άλλοι σαράντα γιατροί συν 600 ευρώ τον μήνα. Άρα, δίνουμε και πολλά περισσότερα χρήματα και δεν είναι από τώρα. Έχουμε βάλει συνολικά 9 εκατομμύρια ευρώ, είναι τα έργα που κάνουμε μέσω του Ταμείου Ανάπτυξης και του ΕΣΠΑ, τα οποία αφορούν στη διαμόρφωση νέας Μονάδας Τεχνητού Νεφρού, νέου φαρμακείου, νέου Εργαστηρίου Φυσικοθεραπείας, γραφεία Διαχείρισης Υλικού και Τεχνικής Υπηρεσίας, Θαλάμων Αρνητικής Πίεσης με αλλαγές στο εσωτερικό διαρρυθμίσεων, αυτό είναι του ταμείου ανάκαμψης, ύψους 3,6 εκατομμύρια. Ήδη εργολαβίες δουλεύουν και έχουμε βάλει και στο ΕΣΠΑ την ενεργειακή αναβάθμιση ύψους 5,6 εκατομμύρια.

Οι λειτουργικοί δείκτες, δηλαδή πώς πάει το νοσοκομείο: Δεύτερο εξάμηνο 2023 με το δεύτερο εξάμηνο 2024, τα πιο επικαιροποιημένα στοιχεία: έχουμε συν 3,19% περισσότερες νοσηλείες συν 3,52% περισσότερα χειρουργεία, συν 10% περισσότερους ασθενείς στα τακτικά εξωτερικά ιατρεία, συν 1,34 στα επείγοντα περιστατικά και σε απεικονιστικές εξετάσεις έχουμε συν 6,28. Δηλαδή με όλα τα προβλήματα τα πραγματικά, θα έλθω αμέσως στου νοσοκομείου, που λέτε και σωστά λέτε, και να σας συγχαρώ, κύριε Κυριαζίδη, για την πολύ ωραία εκδήλωση προχθές με τον Μάκη Βορίδη, είδα μερικά πλάνα, αυτό ήταν λαοθάλασσα, κοσμοπλημμύρα. Άρα, ο λαός της Δράμας καταλαβαίνει ότι δεν τον έχουμε εγκαταλείψει. Είναι ευτυχές αυτό, γιατί αλλιώς τόσο κόσμο δεν θα είχε ο Βορίδης και ο Κυριαζίδης εκεί.

Πάμε, όμως, να επανέλθω στο νοσοκομείο.

Γελάνε, αλλά ξέρουν ότι ήταν πραγματικός χαμός και ήταν εντυπωσιακό ακόμα και για την δική μου συγκέντρωση.

Πάω, λοιπόν, τώρα στο προκείμενο. Με όλα τα προβλήματα που θα πω αμέσως τώρα ότι έχουμε, το νοσοκομείο έχει τους περισσότερους νοσηλευτές και έχει μεγαλύτερη παραγωγή.

Άρα, κακώς δημιουργείται η εντύπωση ότι το νοσοκομείο είναι υπό κατάρρευση. Όχι, το νοσοκομείο δεν είναι υπό κατάρρευση. Στο νοσοκομείο έχει πρόβλημα η Παθολογική Κλινική. Γιατί; Διότι, κύριε Πρόεδρε, έχουν γίνει στα πέντε χρόνια δεκαπέντε προσκλήσεις και έχουν βγει οι δεκατέσσερις άγονες. Τόσο απλά.

Για κάποιον ειδικό λόγο οι παθολόγοι δεν επιλέγουν το Νοσοκομείο Δράμας, ακόμη και με τα κίνητρα που βάλαμε. Να επαναλάβω πως βάλαμε συν 600 ευρώ τον μήνα, δηλαδή 7.200 τον χρόνο, και ήρθε και ο δήμος και η περιφέρεια και έδωσαν τη χρηματική ενίσχυση που αναφέρατε προηγουμένως. Δώσαμε αυτά τα κίνητρα αλλά και θεσμικά κίνητρα τα οποία ψηφίσαμε και πήγαμε την υποχρεωτική παραμονή από τα πέντε χρόνια στα τρία χρόνια και δώσαμε την άδεια να συμμετάσχουν σε συνέδρια μέσω του νοσοκομείου. Και επισημαίνω ότι όλα αυτά είναι αιτήματα που μας είχαν θέσει από τον Πανελλήνιο Ιατρικό Σύλλογο. Όλα αυτά τα θεσμοθετήσαμε και συμπεριελήφθησαν στην πρόσκληση. Παρά ταύτα, στην τελευταία αυτή πρόσκληση, για την οποία είχα μια μεγαλύτερη ελπίδα λόγω των αυξημένων κινήτρων, προκηρύξαμε και τις τέσσερις θέσεις της παθολογίας, και βγήκαν και οι τέσσερις άγονες.

Τα υπόλοιπα θα τα πω στη δευτερολογία μου για να μη «φάω» τον χρόνο.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κύριε Κυριαζίδη, έχετε τον λόγο.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Υπουργέ, δυστυχώς η πραγματικότητα είναι αυτή η οποία αναφέρατε. Το ζήσατε και σε προηγούμενη φάση το 2012 και το 2013 όταν είχατε έρθει ως Υπουργός Υγείας στο Νοσοκομείο Δράμας, που και εκεί ενισχύσατε τότε με ένα ικανό ποσό των δύο εκατομμυρίων σε μία περίοδο που θα έλεγα ότι η χώρα είχε τα μνημονιακά δυστυχώς δεινά, όπως επίσης και με τη δημιουργία του αξονικού αλλά και τη λειτουργία της ΜΕΘ που ήταν κλειστή. Υπάρχει δηλαδή μια προηγούμενη συνέχεια.

Αυτό, εάν θέλετε, σε έναν βαθμό αναγνωρίζεται και από τη δραμινή κοινωνία, η οποία το διατύπωσε και χθες, όπως και την ικανοποίησή της και για τον χαρακτηρισμό των νοσοκομείων και των κέντρων υγείας ως πρώτου βαθμού άγονα, όπου δόθηκαν τα κίνητρα. Όμως, δυστυχώς παραμένει το ζήτημα της Παθολογικής σε ό,τι αφορά τη λειτουργία του.

Θέλω να πιστεύω, επειδή πρόσφατα έγιναν αυτές οι ενισχύσεις από πλευράς και του δήμου και της περιφέρειας, ότι θα υπάρξει το ενδιαφέρον. Γι’ αυτό κάνουμε την έκκληση. Και πιστεύω ότι αύριο στη συζήτηση που θα έχουμε το ιατρικό προσωπικό και την εκπροσώπηση του νοσοκομείου και των εργαζομένων, αλλά και του ιδιωτικού τομέα και της αντιπεριφέρειας, πως θα προσπαθήσουμε να υπάρχουν κάποιες θέσεις και απόψεις μήπως και βοηθηθεί όλη η πρόκληση και η πρόσκληση ξανά.

Πιστεύω ότι θα υπάρξει καινούργια όπως κάναμε την κουβέντα την προηγούμενη εβδομάδα και επικοινωνήσατε και με τους συλλογικούς θεσμούς και του νοσοκομείου και των ιδιωτικών γιατρών, και βεβαίως δεσμευτήκατε -και ορθά το κάνατε- και τους καλέσατε αύριο σε μια κοινή συνεδρίαση, προκειμένου να υπάρξει λύση.

Δεν γνωρίζω αν θα μπορούσε να είναι ανοικτή αυτή η διαρκής προκήρυξη, μήπως στη διάρκεια του χρόνου υπάρξει μια συμμετοχή. Πιστεύουμε ότι με αυτή τη μέριμνα από πλευράς της πολιτείας, του Υπουργείου Υγείας, όπως και της δικής σας, θα υπάρξει αυτό το ενδιαφέρον, ώστε να αναπνεύσει επιτέλους στο κομμάτι αυτό.

Σας ευχαριστώ και έχουμε συνέχεια.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κυριαζίδη.

Τον λόγο τώρα έχει ο κ. Νικολαΐδης.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Κύριε Υπουργέ, πρώτα απ’ όλα, δεν είμαι ένας άνθρωπος που έρχεται να κάνει αντιπολίτευση για την αντιπολίτευση. Είναι η τρίτη φορά που καταθέτω επίκαιρη ερώτηση για το Νοσοκομείο Δράμας και έρχομαι με προτάσεις.

Δεν σας λέω μόνο ψάξτε. Σας λέω τι μπορείτε να κάνετε. Εάν θέλετε το αποδέχεστε, εάν θέλετε δεν το αποδέχεστε. Έρχομαι με όλη την καλή διάθεση. Το Νοσοκομείο Δράμας, όπως και όλα τα νοσοκομεία του τόπου μας, δεν έχουν χρώματα, δεν έχουν κόμματα.

Εδώ δεν ήρθα ως Βουλευτής του ΠΑΣΟΚ απέναντι στην Κυβέρνηση της Νέας Δημοκρατίας και -προς Θεού- μακριά από εμένα εάν σας κατηγόρησα ότι έκανα πολιτική. Εσείς έρχεστε εδώ και λέτε τι έγινε στο Νοσοκομείο Δράμας τόσα χρόνια. Δηλαδή το Νοσοκομείο Δράμας είναι σωστό και δουλεύει ορθά. Αυτό μου λέτε εσείς αυτήν τη στιγμή. Με τα στοιχεία που παραθέσατε είπατε ότι το νοσοκομείο δουλεύει σωστά.

Το συνδυάζω με το γεγονός ότι χθες ο κ. Κυριαζίδης έκανε μια μεγαλειώδη συγκέντρωση στη Δράμα, άρα, όλα είναι τέλεια. Στη Δράμα δεν πρέπει να κατέβει κανένας Βουλευτής άλλη φορά. Η Κυβέρνηση της Νέας Δημοκρατίας τα κάνει όλα τέλεια. Δρόμους έχουμε, σχολεία έχουμε, τα στρατόπεδα έμειναν, πανεπιστήμια ήρθαν. Η ζωή όλων είναι τέλεια. Κανένας άλλη φορά να μην ψηφίσει τίποτα πέρα από Νέα Δημοκρατία. Είναι όλα τέλεια. Έγινε μια μεγάλη συγκέντρωση. Οι χειροκροτητές πήγαν.

**ΔΗΜΗΤΡΙΟΣ ΚΥΡΙΑΖΙΔΗΣ:** Τώρα, αν λέμε τους συμπατριώτες μας χειροκροτητές… Όλα έχουν ένα όριο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Εγώ δεν ήρθα να πω αυτά, κύριε Γεωργιάδη. Εσείς ξεκινήσατε.

Στην προηγούμενη συζήτηση που είχαμε σας είχα πει ότι δεν θα καλυφθούν οι θέσεις. Μου είχατε πει ότι θα εκτεθώ. Κύριε Γεωργιάδη, ελάτε στη Δράμα. Θα περπατήσουμε τον ίδιο δρόμο. Δεν ξέρω ο κ. Βορίδης από ποιον δρόμο ήρθε. Για τον κ. Παναγιωτόπουλο και τον κ. Κέλλα ξέρω. Όμως, για τον κ. Βορίδη δεν ξέρω. Ήρθε από τον ίδιο που πάω κι εγώ;

Υπάρχει δομικό πρόβλημα στη Δράμα. Δεν έχει δρόμους, δεν έχει σύνδεση με αστικά κέντρα, στα δύο κοντινά αεροδρόμια δεν μπορείς να πας. Έχουμε προβλήματα με τα σπίτια προς ενοικίαση. Τα γνωρίζετε, κύριε Γεωργιάδη. Θα μου πείτε: «Μα, τι να κάνω»; Να συνεργαστείτε, σας λέω, όπως συνεργαστήκαμε εγώ με τον κ. Κυριαζίδη και τον κ. Ξανθόπουλο. Δεν ερχόμαστε να κάνουμε μικροπολιτική ο ένας για τον άλλον.

Επίσης, έχουμε την ενημέρωση ότι σταμάτησαν οι στρατιωτικοί γιατροί να πηγαίνουν για εφημερίες. Το γνωρίζετε; Το γνωρίζετε. Και μέσα σ’ όλα αυτά οι αναισθησιολόγοι μας θα πηγαίνουν στην Ξάνθη και στις Σέρρες. Δηλαδή όλα λειτουργούν τέλεια στο Νοσοκομείο Δράμας, έχουμε ένα πολύ καλό εργασιακό περιβάλλον, ας τους δώσουμε να πάνε.

Κύριε Υπουργέ, αποδείχτηκε ότι οι μέχρι τώρα πρωτοβουλίες δεν ήταν αρκετές. Σας παρουσίασα μία συγκεκριμένη δέσμη μέτρων, ώστε να αυξηθούν οι πιθανότητες για προσέλκυση γιατρών. Προχωρήστε σε γενναίες αποφάσεις. Κάντε υπερβάσεις. Δώστε λύση στο πρόβλημα της Παθολογικής Κλινικής του Γενικού Νοσοκομείου Δράμας. Για εμάς που ζούμε στη Δράμα είναι ζήτημα ζωής και θανάτου.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κύριε Νικολαΐδη.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα πρότεινα να διαγραφεί για τα Πρακτικά η λέξη «χειροκροτητές». Είναι πάρα πολύ απαξιωτική από Βουλευτή εκλεγμένο για συμπολίτες του που πήγαν σε μια εκδήλωση ενός συναδέλφου του Βουλευτού. Είναι λίγο σαν να τους βλέπετε αφ’ υψηλού.

Εμείς οι αιρετοί πρέπει πάντα να θυμόμαστε αυτό που είπε ο ποιητής Αγάθων: «Τον άρχοντα τριών δη μέμνησθαι: Ανθρώπων άρχει. Κατά νόμον άρχει…» και προσέξτε το τρίτο, κύριε Νικολαΐδη, «…ουκ αεί άρχει». Ούτε εσείς θα είστε πάντα Βουλευτής, ούτε εγώ. Άρα, αφήστε τον λαό να πηγαίνει εκεί που θέλει. Δεν θα πάρει από εμένα δεδομένα ούτε από εσάς. Όταν τους λέτε «χειροκροτητές» είναι σαν να τους λέτε: «Σας βλέπω από ψηλά και είστε χαμηλά». Δεν μου άρεσε και το κλείνω.

Πάω λίγο τώρα στο συγκεκριμένο που με ενδιαφέρει για να μη φεύγουμε από το νοσοκομείο. Πρώτα απ’ όλα, θέσατε ως αίτημα να μείνει ανοιχτή η πρόσκληση. Πρακτικά το κάνουμε ήδη. Η πρόσκληση επαναλαμβάνεται στο τέλος Φεβρουαρίου. Δεν μπορεί να μένει εσαεί, όπως λέτε. Πρέπει να ανοίγει και να κλείνει για να βλέπουμε ποιοι έχουν κάνει αίτηση και να διορίζονται. Όμως, μέχρι να καλυφθούν οι θέσεις που έχουμε προκηρύξει, που είναι αυτές οι δύσκολες, θα ανοιγοκλείνει συνεχώς. Τέλος Φεβρουαρίου, λοιπόν, θα ξανανοίξει η πρόσκληση για τη Δράμα.

Είπατε να σκεφτούμε λίγο έξω από τα συνηθισμένα. Μα, έχουμε σκεφτεί έξω τα συνηθισμένα και λέω και τα αποτελέσματα γιατί –ξέρετε- τελικά το αποτέλεσμα μετράει. Παρέλαβα ως Υπουργός διακόσιες ενενήντα τρεις θέσεις που έβγαιναν άγονες επί πέντε χρόνια στο σύνολο της Ελλάδος. Βάλαμε τα κίνητρα για τα άγονα, που λέγατε ότι είναι λίγα κ.λπ., και κλείσαμε στην πρώτη πρόσκληση, από τις διακόσιες ενενήντα τρεις θέσεις, τις διακόσιες μία. Ήταν ένα ποσοστό κοντά στο 70%. Προσθέσαμε περίπου άλλες είκοσι στην πορεία και επαναπροκηρύξαμε τη γνωστή πρόσκληση του Ιανουαρίου. Προκηρύξαμε δηλαδή εκατόν δέκα θέσεις. Πάντα μιλάμε για τον σκληρό πυρήνα των θέσεων που δεν καλύπτονταν επί πέντε χρόνια ποτέ. Από αυτές τις εκατόν δέκα θέσεις καλύψαμε τις σαράντα και πήγαμε στο 40%. Οι θέσεις που μένουν είναι αυτές που καλύπτονται δυσκολότερα. Τέλος Φεβρουαρίου θα ξαναπροκηρύξουμε πια τις εβδομήντα που έχουν απομείνει. Κι αυτό θα γίνεται διαρκώς και διαρκώς μέχρι να φτάσουμε στο μηδέν.

Σε κάθε πρόκληση πάντως που κάνουμε -προσέξτε τι λέω- το 40% των θέσεων που καλύφθηκαν τώρα είναι θέσεις που έμειναν άγονες τον Οκτώβριο ή μάλλον τον Νοέμβριο που τελείωσε η πρόσκληση. Και τώρα βρήκαμε γιατρούς για τις θέσεις που δεν βρίσκαμε τον Νοέμβριο.

Σε κάθε πρόσκληση που ανοίγουμε, κάποιους περισσότερους γιατρούς προσλαμβάνουμε. Άρα, τα μέτρα λειτουργούν.

Πράγματι σε δύο πόλεις στη χώρα έχουμε πολύ μεγάλο πρόβλημα και δεν έχουμε πετύχει καθόλου. Είναι η Δράμα και η Κως. Σε όλα τα άλλα έχουμε πάρει. Δεν έχουμε πάρει το 100% που θα θέλαμε, αλλά κάπου πήραμε 100%, κάπου πήραμε το 50%, κάπου το 60%. Στη Δράμα και στην Κω, θέλω να είμαι ειλικρινής, είμαστε στο 0%.

Και σημειώστε, κύριε Κυριαζίδη, ότι ήταν και δικό σας αίτημα, όταν πρωτοανέλαβα πέρυσι το Υπουργείο Υγείας, να μην προκηρύξουμε μία-μία τις θέσεις των παθολόγων, αλλά και τις τέσσερις μαζί, γιατί κι εσείς και ο κ. Νικολαΐδης και ο κ. Ξανθόπουλος και στη Βουλή μάλιστα, μου είχατε πει: «Πρέπει να τις προκηρύξετε και τις τέσσερις μαζί». Και τον Οκτώβριο τις προκηρύξαμε και τις τέσσερις μαζί και τον Ιανουάριο τις προκηρύξαμε και τις τέσσερις μαζί και τέλη Φεβρουαρίου θα τις προκηρύξουμε και τις τέσσερις μαζί. Δηλαδή προκηρύσσουμε κάθε φορά το σύνολο των οργανικών θέσεων παθολόγων που έχουμε. Δεν μπορούμε να προκηρύξουμε πέμπτη θέση. Αυτές είναι στο οργανόγραμμα, αυτές μπορούμε να προκηρύξουμε, αυτές προκηρύσσουμε.

Τώρα, είπατε για τον Στρατό. Δεν αφορά το Υπουργείο Υγείας. Πράγματι, έχετε δίκιο, ο Υπουργός ο κ. Δένδιας έλαβε αυτή την απόφαση. Είναι απόφαση του κ. Δένδια. Μας δημιουργεί μία δυσκολία, δεν αντιλέγω. Έχει τα δικά του προβλήματα και ο στρατός, δεν θέλω να φανεί ότι τον ψέγω. Λέει μια παροιμία: «όσα ξέρει ο νοικοκύρης, δεν τα ξέρει ο κόσμος όλος». Άρα προφανώς, το Υπουργείο Εθνικής Άμυνας έχει τα δικά του προβλήματα να αντιμετωπίσει. Αλλά αυτή είναι μία απόφαση που δεν αφορά το Υπουργείο Υγείας. Είναι μία απόφαση του κ. Δένδια να σταματήσουν οι στρατιωτικοί γιατροί να πηγαίνουν. Εμείς έχουμε ζητήσει και εγγράφως να αλλάξει αυτή η απόφαση. Πιστεύω ότι θα αλλάξει. Κλείνουμε κι αυτό το κεφάλαιο.

Πάμε τώρα στο τι θα κάνουμε. Ανοίγει πάλι πρόσκληση. Θα έρθω φυσικά στη Δράμα μόλις ολοκληρωθεί η διαδικασία του διορισμού των νέων διοικητών μέσα στις επόμενες δύο εβδομάδες. Ήδη σήμερα –ξέχασα να σας το πω- υπογράψαμε πριν από λίγο και βγαίνουν οι αποφάσεις σήμερα για τους διοικητές στην 7η Υγειονομική Περιφέρεια. Τις επόμενες δύο μέρες υπολογίζω να βγάλουμε τους διοικητές στη 2η Υγειονομική Περιφέρεια. Μετά πάμε στην 3η και την 4η Υγειονομική Περιφέρεια. Μετά πάμε στην 6η Υγειονομική Περιφέρεια και θα κλείνουμε την 1η Υγειονομική Περιφέρεια που είναι η Αθήνα. Και την 5η, που την ξέχασα, που θα είναι μεταξύ 3ης και 4ης.

Άρα, λοιπόν, περίπου σε δυο τρεις εβδομάδες από σήμερα ολοκληρώνεται η διαδικασία μέσω ΑΣΕΠ για τον διορισμό των νέων διοικήσεων. Με την ολοκλήρωση της διαδικασίας, δεσμεύομαι ασφαλώς και με την πρόσκληση των τεσσάρων παθολόγων που θα ανοίξει, να έρθω στη Δράμα.

Τέλος, πιστεύω ότι δεν διαφημίσαμε αρκετά -έγινε προς το τέλος- τις αποφάσεις του δήμου και της περιφέρειας για την επιπλέον ενίσχυση. Δεν είχε προλάβει να γίνει πανελληνίως γνωστό στον βαθμό που θα θέλαμε. Θα το διαφημίζουμε περισσότερο.

Δεν ξέρω αν μπορεί το κράτος, όπως λέτε εσείς, γιατί είναι άλλο πράγμα αυτό που ψηφίζαμε να πληρώνει ο δήμος το ενοίκιο του σπιτιού και άλλο πράγμα το ρευστό που λέτε. Είναι δύο διαφορετικά. Είναι διαφορετικό είδος δαπάνης ένα, διαφορετικό είδος δαπάνης το άλλο. Δεν θα σας έλεγα όχι κατ’ ανάγκη. Δηλαδή, εγώ ως Υπουργός Υγείας δεν θα είχα αντίρρηση, αλλά θέλει συνεννόηση με το Υπουργείο Οικονομικών και το Υπουργείο Εσωτερικών. Είναι λίγο πιο σύνθετο το θέμα. Δεν λέω όχι.

Τα υπόλοιπα που θέσατε για τον δρόμο, για το πανεπιστήμιο και για όλα τα άλλα, με συγχωρείτε, αλλά δεν αφορούν στη συγκεκριμένη ερώτηση και σίγουρα δεν αφορούν στον Υπουργό Υγείας. Αν έχει μείνει πίσω η Δράμα, λυπούμαι, γιατί εγώ τη Δράμα τη θεωρώ πολύ όμορφο μέρος. Αλλά αν υποτεθεί ότι έχει μείνει τόσο πίσω όσο λέτε, προφανώς και το ΠΑΣΟΚ κάποια ευθύνη την έχει. Το καταλαβαίνετε αυτό. Δεν κυβέρνησε και λίγο στη Μεταπολίτευση. Ούτε τα πανεπιστήμια ούτε οι δρόμοι γίνονται σε ένα και δύο και πέντε χρόνια. Είναι αποφάσεις δεκαετιών. Δεν ξέρω, μπορεί να έχετε δίκιο και όταν κυβερνούσε το ΠΑΣΟΚ τριάντα χρόνια να μην έκανε τίποτα για τη Δράμα και να έμειναν όλα να τα κάνει ο Μητσοτάκης. Θα τα κάνει κι αυτά ο Μητσοτάκης. Δεν χάθηκε ο κόσμος. Μην ανησυχείτε. Στο τέλος κι εσείς Μητσοτάκη θα ψηφίσετε -λογικό είναι- για να πηγαίνει η χώρα μπροστά.

Κατά συνέπεια, για να κλείσω, αναγνωρίζω το πρόβλημα που προέκυψε γιατί δεν καταφέραμε να πάρουμε παθολόγους. Δεσμεύομαι ότι θα μετακινούμε διαρκώς γιατρούς για να βγαίνουν οι εφημερίες, όπως και τώρα το κάνουμε από γειτονικό κέντρο υγείας και από γειτονικά νοσοκομεία. Δεν μπορεί να τεθεί, σε καμία περίπτωση, σε κίνδυνο η λειτουργία του νοσοκομείου.

Και να πω και κάτι ακόμα. Δεν είπα ότι όλα πάνε τέλεια. Όμως ότι το νοσοκομείο έχει προϋπολογισμό αυξημένο σχεδόν 60% από το 2019 και ότι η παραγωγή του είναι αυξημένη σε σύγκριση με το 2023 και πολύ πιο αυξημένη σε σχέση με το 2019, αυτό που λένε οι αριθμοί. Τι να κάνω; Θέλετε να σας πω άλλους αριθμούς για να σας αρέσουνε; Είναι αυτό που σας είπα ότι έχει μεγαλύτερη παραγωγική λειτουργία; Μας ικανοποιεί; Όχι! Θέλουμε να λύσουμε το πρόβλημα της Παθολογικής Κλινικής και όλα τα ψηφίζουμε γιατί πιστεύουμε ότι αυτό δεν πάει καλά και θέλουμε να το λύσουμε και βγάζουμε διάφορα μέτρα για να το λύσουμε.

Στην πραγματικότητα, ό,τι μέτρα μου έχετε προτείνει στη Βουλή, τα έχω κάνει όλα. Δυστυχώς, στη Δράμα δεν είχαμε επιτυχία όσο σε άλλες περιοχές της χώρας. Ο επιμένων νικά.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Προχωράμε τώρα στην τέταρτη επίκαιρη ερώτηση του πρώτου κύκλου με αριθμό 471/3-2-2025 του Βουλευτή Αιτωλοακαρνανίας της Κοινοβουλευτικής Ομάδας του Κομμουνιστικού Κόμματος Ελλάδας κ. Νικόλαου Παπαναστάση προς τον Υπουργό Υγείας με θέμα: «Άμεσος κίνδυνος μετακίνησης ασθενών, που πραγματοποιούν αιμοκάθαρση στη μονάδα τεχνητού νεφρού (ΜΤΝ) του νοσοκομείου Λευκάδας, σε άλλα νοσοκομεία και κλινικές λόγω έλλειψης νεφρολόγων».

Παρακαλώ, κύριε συνάδελφε.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Κύριε Υπουργέ, στο Νοσοκομείο Λευκάδας και στη μονάδα τεχνητού νεφρού από το περασμένο Σεπτέμβρη, εδώ και επτά μήνες, είναι μόνο μία γιατρός, η διευθύντρια. Οι προβλεπόμενες θέσεις από το πανάρχαιο οργανόγραμμα του προηγούμενου νοσοκομείου, που ήταν το ένα τέταρτο από αυτό που είναι τώρα, προέβλεπαν τρεις νεφρολόγους. Παρ’ όλα αυτά, ουδέποτε αυτές οι θέσεις καλύφθηκαν. Τριάντα τέσσερις ασθενείς αυτήν τη στιγμή καθημερινά υποβάλλονται σε αιμοκάθαρση με μία γιατρό. Η διευθύντρια, ενώ κάνει αιμοκαθάρσεις, αφήνει τους ασθενείς, πηγαίνει και στα εξωτερικά ιατρεία και ταυτόχρονα επιβλέπει και ασθενείς κλινικών, για παράδειγμα της παθολογικής, για νεφρολογική εκτίμηση. Όλα αυτά τα στοιχεία, κάνουν την αναμονή των ασθενών να ξεπερνά τους τρεις μήνες για μια απλή εξέταση.

Η γιατρός αυτή κραυγάζει προς τη διοίκηση με επιστολή. «Αναγκάζομαι να δουλεύω σε συνθήκες που θα με οδηγήσουν σε ιατρικά λάθη λόγω σοβαρότατης κόπωσης». Ζητάει ενίσχυση σε νοσηλευτικό προσωπικό. Μαζί με αυτήν την γιατρό είναι και ο σύλλογος εργαζομένων, οι ασθενείς, οι συγγενείς της, όλος ο κόσμος της Λευκάδας. Η Κυβέρνηση και η διοίκηση επιλέγουν τα επικίνδυνα για τους ασθενείς μπαλώματα. Ποια είναι αυτά; Δύο γιατροί, ένας από τους Φιλιάτες κι ένας από το Μεσολόγγι, να πηγαίνουν να κάνουν εφημερίες σε αυτή τη μονάδα. Είναι κοροϊδία και για τη γιατρό και για τους ασθενείς.

Οι αιμοκαθαιρόμενοι και οι συγγενείς τους ζουν καθημερινά τον τρόμο μιας πιθανής μετακίνησής τους σε δεκάδες χιλιόμετρα μακριά. Έχουν αυτήν την αγωνία. Ελπίζουν να τους δοθεί η δυνατότητα να ζήσουν και να ζήσουν ως άνθρωποι. «Οι ζωές μας -λένε οι ίδιοι σε επιστολές τους- κινδυνεύουν εξαιτίας της πάθησής μας, αλλά και της αδυναμίας αυτών που έχουν την ευθύνη αυτής της κατάστασης, καθώς και της μη πρόσληψης αναγκαίου προσωπικού».

Κύριε Υπουργέ, γι’ αυτήν την απανθρωπιά, τη βιαιότητα, τι μέτρα θα πάρει η Κυβέρνηση, ώστε να ενισχυθεί άμεσα με νεφρολόγους και νοσηλευτικό προσωπικό η μονάδα τεχνητού νεφρού του Νοσοκομείου Λευκάδας; Πρέπει να εγκριθεί νέο οργανόγραμμα του νοσοκομείου, αναθεωρημένο σύμφωνα με τις σύγχρονες διευρυμένες ανάγκες και να προκηρυχθούν θέσεις. Πρέπει, τέλος, να μετατραπούν με νομοθετική ρύθμιση όλοι οι συμβασιούχοι εργαζόμενοι σε αορίστου χρόνου με πλήρη εργασιακά και ασφαλιστικά δικαιώματα.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κύριε Παπαναστάση.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, ευχαριστώ για την ερώτηση. Δεν ξέρω αν το γνωρίζετε, πιθανά να το γνωρίζετε εσείς, αλλά θα ήθελα να το πω και στη Βουλή. Εγώ έχω κατά το ήμισυ καταγωγή από τη Λευκάδα. Ο παππούς μου ήταν ο αείμνηστος Σπυρίδων Βλασσόπουλος, ο θείος μου ήταν ο Βουλευτής του ΠΑΣΟΚ Βαγγέλης Βλασσόπουλος και η καταγωγή μου είναι εκ μητρός από τον Άγιο Πέτρο Λευκάδας. Άρα, είναι λογικό να έχω πολύ ενδιαφέρον γι’ αυτό το νησί.

Πάμε να δούμε γενικά για το νοσοκομείο. Ακούστε: Προϋπολογισμός. Είχαμε αύξηση σε σχέση με το 2019 156,8%. Φυσικά έχει να κάνει με το γεγονός ότι πήγαμε σε καινούργιο, πολύ καλύτερο νοσοκομείο. Άρα ο λαός της Λευκάδας γνωρίζει ότι από εκεί που ήταν ένα νοσοκομείο παλιό και χρέπι, είναι τώρα ένα νοσοκομείο παλάτι το Νοσοκομείο Λευκάδος. Η αύξηση του προϋπολογισμού του έγινε 7,8 εκατομμύρια ευρώ το 2023, από 3 εκατομμύρια ευρώ το 2019 και το 2024 πήρε άλλο ένα εκατομμύριο. Δηλαδή πήγε στα 8,8 εκατομμύρια. Μιλάμε για 180% αύξηση από το 2019.

Υπηρετούν προσωπικό όλων των μορφών εργασίας –για να σχολιάσω κάτι για το τέλος που είπατε: Από τον Ιούλιο 2019 έως τον Δεκέμβριο του 2024 είναι συν δεκατρείς γιατροί. Τριάντα εννέα γιατροί υπηρετούσαν το 2019, πενήντα δύο το 2024. Είναι συν εξήντα τρεις νοσηλευτές. Εκατόν είκοσι ένας υπηρετούσαν το 2019, εκατόν ογδόντα τέσσερις το 2024. Επίσης, είναι συν τριάντα τρία άτομα λοιπό προσωπικό. Ογδόντα έξι υπηρετούσαν το 2019, εκατόν δεκαεννέα το 2024. Αυτό είναι αφού έχουμε αφαιρέσει τις συνταξιοδοτήσεις.

Ιατρικό προσωπικό προσλήψεις: πενήντα ένας γιατροί από τον Ιούλιο του 2019 έως τον Δεκέμβριο του 2024, δεκαεννέα μόνιμοι, δεκαεπτά επικουρικοί και δεκατέσσερα μπλοκάκια.

Προκηρυχθείσες θέσεις ιατρικού προσωπικού από τον Ιούλιο του 2023 έως τον Δεκέμβριο του 2024: έξι.

Ενίσχυση οικονομικών κινήτρων. Το βάλαμε κατηγορία Α΄. Δεκαπέντε γιατροί στη Λευκάδα λαμβάνουν μηνιαίο οικονομικό κίνητρο 300 ευρώ το μήνα και δεκαπέντε γιατροί λαμβάνουν μηνιαίο χρηματικό επίδομα 600 ευρώ τον μήνα. Αυτά από τους τελευταίους τρεις μήνες μετά από τη δική μου παρέμβαση.

Και πράγματι προκηρύξαμε –και με την τελευταία προκήρυξη- θέσεις αναισθησιολογίας, νεφρολογίας και χειρουργικής, οι οποίες απέβησαν άκαρπες –μην πω πάλι τα ίδια- και είναι σε αυτές που θα επαναπροκηρυχθούν στο τέλος Φεβρουαρίου. Άρα έχουμε ένα νοσοκομείο το οποίο είναι πολύ καλύτερο ως κατάσταση, έχει περισσότερο προϋπολογισμό, έχει περισσότερους γιατρούς, περισσότερους νοσηλευτές, περισσότερο λοιπό προσωπικό.

Ναι, υπάρχει πρόβλημα στο νεφρό. Να πούμε λίγο για το νεφρό, κύριε Πρόεδρε. Όταν πήγαμε στο καινούργιο νοσοκομείο, η μονάδα αιμοκάθαρσης είχε εννέα μηχανήματα παλαιού τύπου. Το 2020 προχωρήσαμε σε διαγωνισμό και αγοράσαμε δεκαπέντε υπερσύγχρονα μηχανήματα αιμοκάθαρσης. Άρα η Λευκάδα από εκεί που είχε εννέα παλαιού τύπου, έχει δεκαπέντε καινούργια. Το παλαιού τύπου με τα καινούργια σημαίνει ότι πάει πιο γρήγορα, άρα εξυπηρετεί πολύ περισσότερους ασθενείς. Πλέον πολύ περισσότεροι ασθενείς από το 2019 αιμοκαθαιρόμενοι εξυπηρετούνται από το Νοσοκομείο Λευκάδας απ’ ό,τι το 2019.

Όλα αυτά, αγαπητέ κύριε συνάδελφε, ούτε βαρβαρότητα είναι, ούτε αδιαφορία είναι, ούτε τυραννία που είπατε είναι, ούτε τίποτα. Από εννέα μηχανήματα παλαιού τύπου έχουμε δεκαπέντε υπερσύγχρονα, περισσότερους γιατρούς, περισσότερους νοσηλευτές και περνάνε από την αιμοκάθαρση διπλάσιοι ασθενείς! Ε, δεν είναι τα πράγματα όπως τα παρουσιάζετε, με συγχωρείτε!

Πάμε στο πρόβλημα τώρα. Επειδή οι μόνιμες θέσεις –για τους νεφρολόγους μιλάω- έβγαιναν άγονες, προχωρήσαμε σε συνεργασία με δύο ιδιώτες νεφρολόγους από την ευρύτερη περιοχή με καθεστώς απόδειξης παροχής υπηρεσιών από τον Ιανουάριο του 2021 μέχρι τον Ιανουάριο του 2023. Ταυτόχρονα με τις μόνιμες θέσεις αναζητήσαμε και επικουρικό νεφρολόγο και πράγματι προσελήφθη και δεύτερη γιατρός νεφρολόγος ως επικουρική με θητεία τριών ετών. Η γιατρός αυτή τον Σεπτέμβριο του 2024 πήρε άδεια λοχείας και ανατροφής τέκνου και θα γυρίσει τον Σεπτέμβριο του 2025. Έμεινε έγκυος, καλά έκανε και να της ζήσει το παιδάκι της και να είναι ευτυχισμένη.

Ως αποτέλεσμα αυτού έχουν γίνει οι απαραίτητες ενέργειες για την άμεση κάλυψη της μονάδας για να πάρει άδεια η νεφρολόγος –σας διαβάζω- σας γνωρίζουμε τα κάτωθι: Από τον Σεπτέμβριο του 2024 και έπειτα για την κάλυψη επιτακτικών υπηρεσιακών αναγκών μετακινήθηκαν συνολικά τρεις ιατροί ειδικότητας νεφρολογίας και είναι οι ημερομηνίες. Τα ξέρετε το πιθανότερο ότι από τα γειτονικά νοσοκομεία πηγαίνουν κάθε μήνα τρεις το μήνα διαφορετικοί νεφρολόγοι για να μη μένει μόνη της η νεφρολόγος της Λευκάδος. Και βεβαίως –επαναλαμβάνω- επαναπροκηρύσσουμε με τα αυξημένα κίνητρα τέλος Φεβρουαρίου πρόσκληση ξανά και για νεφρολόγο και για αναισθησιολόγο και για χειρουργό στη Λευκάδα γιατί παρά την τεράστια πρόοδο, υπάρχει αυτό το πρόβλημα το οποίο θέλουμε να λύσουμε, αλλά δεν αδιαφορούμε καθόλου.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Παπαναστάση, έχετε τον λόγο.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Κύριε Υπουργέ, εντυπωσιακά τα στοιχεία. Δώσατε εκατομμύρια, αυξήσατε προϋπολογισμούς, φέρατε μηχανήματα για αιμοκαθάρσεις. Όμως, η πραγματικότητα την οποία δεν μπορεί η πολιτική σας να αποσείσει είναι ότι αυτή τη στιγμή μία νεφρολόγος τελειώνει βιολογικά –είναι τραγικό που το λέω-, το δηλώνει η ίδια, είναι έτοιμη να φύγει. Αυτά είναι αποτελέσματα των επενδύσεων που κάνετε.

Να πω κι άλλα; Εφόσον είναι μόνο η νεφρολογική κλινική, εγώ θα σας πω μονάδα εμφραγμάτων Νοσοκομείου Λευκάδας. Διαβάσατε το δελτίο Τύπου που έβγαλε ο διευθυντής του νοσοκομείου. Είναι γνωστά όλα αυτά. Μονάδα εμφραγμάτων, πλήρως εξοπλισμένη, δεν λειτουργεί. Να πω και άλλα; ΜΕΘ, το ίδιο και η ΜΕΘ, έξι κρεβάτια. Δεν έχει γιατρούς, δεν έχει νοσηλευτές, δεν λειτουργεί στο ίδιο νοσοκομείο.

Θεωρείτε εσείς ως λύση το να βάζουμε στους γιατρούς ρόδες να τους φέρνουμε από τους Φιλιάτες και από το Μεσολόγγι. Αυτό τι σημαίνει; Υπερεφημερία, κόπωση για να τους πηγαίνουμε εκεί πέρα. Αυτά είναι όλα πλεονεκτήματα.

Να σας πω και ένα άλλο που υφίσταται αυτή η γιατρός; Τριάντα τέσσερις είναι ασθενείς. Η λίστα είναι τεράστια. Δεν σας τα είπε ο διοικητής του νοσοκομείου αυτά. Γι’ αυτούς λοιπόν τους τριάντα τέσσερις ασθενείς η διευθύντρια της κλινικής, η οποία είναι η μόνη, δέχεται πιέσεις από πολιτευτές του νομού να τους κάνει σαράντα, να τους κάνει πενήντα. Δηλαδή η Κυβέρνηση με την πολιτική της τι κάνει; Δεν δίνει τη δυνατότητα για αιμοκαθάρσεις, αλλά ταυτόχρονα αυτούς που μένουν έξω ασκούνται και πιέσεις, υποχρεώνονται δηλαδή σε έναν πολιτευτή για να γίνουν αιμοκαθαιρούμενοι. Αυτά είναι τα αποτελέσματα της πολιτικής της Κυβέρνησης.

Το Κομμουνιστικό Κόμμα Ελλάδας προειδοποίησε έγκαιρα ότι η γιγάντωση του ιδιωτικού τομέα θα γίνει πάνω στα συντρίμμια του δημοσίου. Αυτή είναι η πολιτική σας. Και η τραγική αυτή υποστελέχωση της Λευκάδας δεν είναι άσχετη με την πολιτική της ιδιωτικοποίησης. Η υποστελέχωση των δημόσιων δομών υγείας είναι αποτέλεσμα και προϋπόθεση αυτού του στοιχείου. Πώς θα μπορούσαν να θησαυρίζουν σε βάρος των ασθενών τα μεγαθήρια που λυμαίνονται τον χώρο της υγείας, αν αυτή τη στιγμή το Νοσοκομείο Λευκάδας και η Νεφρολογική Κλινική δούλευε στην τρίχα; Ποιος θα πήγαινε να πληρώσει, αν μπορούσε να κάνει χρήση των ίδιων υπηρεσιών χωρίς επιπλέον κόστος;

Και λέμε χωρίς επιπλέον κόστος, γιατί δωρεάν δεν είναι πλέον ούτε το δημόσιο σύστημα υγείας. Είναι αυτό το σύστημα που δεν το στηρίζουν οι Υπουργοί –καθώς ξέρετε πάρα πολύ καλά- από την τσέπη τους, αλλά ο λαός με τις ασφαλιστικές του εισφορές και με τους δυσβάσταχτους έμμεσους και άμεσους φόρους.

Και για να κλείσω, αυτό που συμβαίνει στον τομέα υγείας είναι η κατάρρευση του μύθου που διακίνησαν όλοι όσοι κυβέρνησαν μέχρι σήμερα και η Νέα Δημοκρατία και το ΠΑΣΟΚ και ο ΣΥΡΙΖΑ αλλά και οι υπόλοιποι. Τι λέγανε. Λέγανε και με θράσος και συνεχίζουν να το λένε: αρμονική συνύπαρξη δημόσιου και ιδιωτικού τομέα. Όμως η πολιτική τους, η πολιτική της Κυβέρνησής σας μετράει δυστυχώς νεκρούς, μετράει τσακισμένους, μετράει βασανισμένους, όπως είναι και αυτοί που περιμένουν στις λίστες του Νοσοκομείου της Λευκάδας. Και μη μου πείτε για διοχέτευση από όμορα νοσοκομεία γιατί και η Πρέβεζα και η Άρτα και η Αιτωλοακαρνανία είναι σε χειρότερη κατάσταση.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Παρακαλώ, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Και μετά αναρωτιέστε γιατί σας λέω «συμμορία της μιζέριας». Με συγχωρείτε…

**ΝΙΚΟΛΑΟΣ ΠΑΠΑΝΑΣΤΑΣΗΣ:** Πώς το είπατε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Και μετά αναρωτιέστε γιατί σας λέω «συμμορία της μιζέριας».

**ΝΙΚΟΛΑΟΣ ΠΑΠΑΝΑΣΤΑΣΗΣ:** Θα έπρεπε να ντρέπεστε αν απευθύνεστε στο Κομμουνιστικό Κόμμα με αυτήν την έκφραση! Θα έπρεπε να ντρέπεστε!

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Έρχεται ο Υπουργός εδώ, σας αναφέρει για ένα νοσοκομείο που ήταν πριν την Κυβέρνηση Μητσοτάκη χρέπι, είναι τώρα καινούργιο, έχει 180% αύξηση προϋπολογισμού, έχει περισσότερο προσωπικό –ιατρικό, νοσηλευτικό, λοιπό- και δεν βρήκατε μία κουβέντα να πείτε! Και αφού μας είπατε περίπου και ως δολοφόνους στην αποφώνηση της ομιλίας σας, σας έθιξε που σας είπα «συμμορία της μιζέριας»! Ποιος σας έδωσε το δικαίωμα νομίζετε να με λέτε εμένα δολοφόνο και να μην απαντάω; Πού το βρήκατε γραμμένο; Αυτά έχει μάθει το ΚΚΕ; Αυτά έχει μάθει το ΚΚΕ, κύριε;

**ΝΙΚΟΛΑΟΣ ΠΑΠΑΝΑΣΤΑΣΗΣ:** Η πολιτική σας σκοτώνει ανθρώπους!

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, σας ακούσαμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Λοιπόν, ακούστε, επειδή εγώ δεν είμαι σαν τους άλλους, απαντώ πάντα στο ύφος που μου απευθύνονται. Σε εμένα θα μιλάτε με σεβασμό, ως εκλεγμένο Υπουργό της Ελληνικής Δημοκρατίας και αυτά «οι πολιτικές σας είναι δολοφονικές» αλλού! Μην ανοίξω κεφάλαια για τη Σοβιετική Ένωση και πόσους έχετε δολοφονήσει εσείς με τον Στάλιν που αγαπάτε εκατομμύρια, που θα μας κάνετε και μαθήματα!

Πάμε στο θέμα μας για το Νοσοκομείο της Λευκάδος. Το Νοσοκομείο της Λευκάδος είναι σήμερα σε πολύ καλύτερη μοίρα από πριν. Δεν υπάρχει ούτε ένας που να μην το καταλαβαίνει αυτό. Πρέπει να είναι ανόητος κάποιος για να μην το έχει καταλάβει!

Όσον αφορά δε το λογύδριο περί του ιδιωτικού τομέα, για πείτε μου, κύριε συνάδελφε, πώς εξυπηρετούμε τον ιδιωτικό τομέα, παραδείγματος χάριν, στην αιμοκάθαρση, όταν πριν τις δικές μας παρεμβάσεις είχαμε είκοσι άτομα αιμοκαθαιρόμενους που πήγαιναν στον ιδιωτικό τομέα στη Λευκάδα να κάνουν αιμοκάθαρση και μετά τις παρεμβάσεις της Κυβέρνησης Μητσοτάκη, την αγορά των νέων μηχανημάτων, τη λειτουργία της τρίτης βάρδιας στην αιμοκάθαρση, ξέρετε πόση αναμονή αιτημάτων έχουμε για αιμοκαθαιρόμενους στη Λευκάδα; Μηδέν! Ούτε έναν! Μόνο τους θερινούς μήνες όταν έρχονται τουρίστες, κύριε Πρόεδρε, που μπορεί να τύχει δύο, τρεις να μην βρουν και σκεφτόμαστε τι να κάνουμε.

Παραλάβαμε ένα νοσοκομείο το 2019 που είχε είκοσι λίστα αναμονής στην αιμοκάθαρση και είναι μηδέν! Κι εμείς, κύριε, εξυπηρετούμε τον ιδιωτικό τομέα και δεν έχετε να πείτε μια κουβέντα, ένα μπράβο, ένα ευχαριστώ για τα καινούργια μηχανήματα; Τίποτα; Μιζέρια μόνο και γκρίνια; Και νομίζετε ότι θα σας λυπηθώ κιόλας;

Θα μάθετε, λοιπόν, να αναγνωρίζετε την πρόοδο, θα μάθετε να αναγνωρίζετε το καλό, θα μάθετε να αναγνωρίζετε αυτό που λειτουργεί και μετά θα κάνετε κριτική.

Για να ξέρει, κύριε Πρόεδρε, ο ελληνικός λαός –το λέω ξανά για να ακουστεί- η Λευκάδα είχε είκοσι άτομα αναμονή αιμοκαθαιρόμενους και σήμερα έχει μηδέν. Αν αυτό δεν είναι πρόοδος, τότε τι είναι;

Συγγνώμη, κύριε Πρόεδρε, για την ένταση, αλλά αυτές οι κατηγορίες του ΚΚΕ έτσι ανέξοδα τέλειωσαν και σίγουρα όταν είμαι εγώ παρών στην Αίθουσα.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευτυχώς που υπάρχουν οι ασθενείς και το γνωρίζουν.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ξέρουν πολύ καλά οι συντοπίτες μου τι νοσοκομείο είχαμε πριν και τι νοσοκομείο έχουμε τώρα. Και τυφλός να είσαι το βλέπεις. Τόσο μεγάλη είναι η πρόοδος στη Λευκάδα. Τόσο μεγάλη είναι η πρόοδος.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Χωρίς οφθαλμίατρους.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, σας ακούσαμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Επαναλαμβάνω ότι η πρόσκληση θα γίνει ξανά και θα γίνεται ξανά ωσότου βρούμε πράγματι τον νεφρολόγο που χρειαζόμαστε.

Τι να κάνουμε, κύριε Πρόεδρε; Η επικουρική έμεινε έγκυος. Να απαγορεύσουμε να μένουν έγκυες οι γυναίκες για να χαίρεται το ΚΚΕ;

Όσον αφορά δε στην τελευταία αυτή πρόταση: «Να τους κάνουμε όλους μόνιμους», έχω απαντήσει σε προηγούμενη ερώτηση. Πρόκειται για ένα ψεύδος του ΚΚΕ που γνωρίζει ότι το απαγορεύει το Σύνταγμα και το λένε σε κάθε ομιλία τους για να κοροϊδεύουν τον κόσμο, ενώ ξέρουν ότι απαγορεύεται. Ξέρουν ότι απαγορεύεται, επαναλαμβάνω.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Δικό σας είναι το Σύνταγμα. Εσείς το στήσατε.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όμως, εσείς έχετε ορκιστεί πίστη στο Σύνταγμα, κύριε Βουλευτά, και κάθε φορά που μου λέτε να κάνω αυτό το πράγμα μου λέτε να παραβιάσω το Σύνταγμα, στο οποίο υποτίθεται έχετε ορκιστεί και πίστη.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Συνεχίζουμε με τη δωδέκατη με αριθμό 464/31-1-2025 επίκαιρη ερώτηση δεύτερου κύκλου της Βουλευτού Κοζάνης της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Καλλιόπης Βέττα προς τον Υπουργό Υγείας με θέμα: «Σε κίνδυνο οι ασθενείς με σοβαρές παθήσεις στη δυτική Μακεδονία λόγω των καθυστερήσεων στην εκτέλεση συνταγών από τον ΕΟΠΥΥ».

Παρακαλώ, κυρία Βέττα, έχετε τον λόγο.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κύριε Υπουργέ, το θέμα που συζητάμε σήμερα απαιτεί μεγάλη ευαισθησία και βέβαια διάθεση επίλυσης, πολιτική βούληση με λίγα λόγια.

Αναφέρομαι στο πρόβλημα που έχει προκύψει με την έλλειψη φαρμακοποιού και εν γένει φαρμακείου ΕΟΠΥΥ στη δυτική Μακεδονία, με αποτέλεσμα οι ασθενείς της περιφέρειάς μου να εξυπηρετούνται στα κεντρικά φαρμακεία της Θεσσαλονίκης και της Αθήνας. Πρόκειται για τη διαδικασία προμήθειας φαρμάκων για ασθένειες, όπως είναι ο καρκίνος, όπως είναι οι άλλες σπάνιες παθήσεις, αυτοάνοσα, νεφρολογικές παθήσεις κ.λπ.. Είναι φάρμακα αναντικατάστατα, για τα οποία δεν υπάρχει εναλλακτική αγωγή, γεγονός που καθιστά αναγκαία την απρόσκοπτη λήψη τους.

Η καθυστέρηση φτάνει ακόμη και τις τρεις εβδομάδες, ακόμη και τον μήνα, με αποτέλεσμα να υπάρχει και αργοπορία στην έναρξη της θεραπείας, αλλά ο ασθενής να μένει και με κενά σε αυτήν τη θεραπεία και ξέρουμε πόσο σημαντική είναι η αγωγή και η συνέχεια της αγωγής σε τόσο σημαντικές ασθένειες και τόσο σοβαρές ασθένειες.

Να σας πω ένα παράδειγμα: Αν καταθέσει πρώτη του μήνα ο ασθενής τη συνταγή, θα την πάρει στις είκοσι του μήνα, θα εκτελεστεί. Επομένως, για να συνεχίσει τη θεραπεία τον επόμενο μήνα, θα πρέπει μέχρι το τέλος του μήνα να έχει καταθέσει ήδη την επόμενη συνταγή. Το σύστημα, όμως, δεν το αφήνει, διότι αναγνωρίζει ότι στις 20 του μήνα είχε καταθέσει την προηγούμενη συνταγή. Αυτό σημαίνει ότι ο ασθενής έχει κενά δεκαπέντε και είκοσι μέρες καμιά φορά και σκεφτείτε πόσο σημαντικό, όπως σας είπα, είναι αυτό.

Άρα, υπάρχουν δύο προβλήματα. Το ένα είναι το νέο σύστημα ηλεκτρονικής συνταγογράφησης που δυσκολεύει τις ζωές των ασθενών και των γιατρών και, δεύτερον, οι μεγάλες πρωτοφανείς καθυστερήσεις στη λήψη των φαρμάκων που μπορούν να αποβούν και μοιραίες σε αυτούς τους ασθενείς.

Το ερώτημά μου είναι συγκεκριμένο: Θα δημιουργήσετε αυτόνομο φαρμακείο στη δυτική Μακεδονία του ΕΟΠΥΥ για να εκλείψει, τέλος πάντων, η καθυστέρηση και μέχρι τότε πώς σκοπεύετε να επαναφέρετε την κανονικότητα για την ταχεία διεκπεραίωση των συνταγών;

Κύριε Υπουργέ, οφείλετε να σταματήσετε την αποδιάρθρωση του δημόσιου συστήματος υγείας, να στελεχώσετε τις διοικητικές και ιατρικές υπηρεσίες και να προστατεύσετε το αγαθό της δημόσιας υγείας. Σας καλώ να πείτε συγκεκριμένα πράγματα για τη δυτική Μακεδονία, αν θα κάνετε το φαρμακείο του ΕΟΠΥΥ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Βέττα.

Παρακαλώ, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, ευχαριστώ πολύ για την ερώτηση. Αναφέρεται στο άλλο κομμάτι της ιδιαίτερης πατρίδος μου, της δυτικής Μακεδονίας, από τον πατέρα μου αυτήν τη φορά.

Στον Νομό Κοζάνης λειτουργούν δύο σημεία εξυπηρέτησης ασθενών: Ένα στην πόλη της Κοζάνης όπου συγκεντρώνονται οι συνταγές και ένα στην Πτολεμαΐδα.

Επειδή εγώ δέχομαι ότι υπάρχει ταλαιπωρία του κόσμου, έχω ζητήσει να φτιάξουμε φαρμακείο του ΕΟΠΥΥ στην Κοζάνη που θα εξυπηρετεί και την Πτολεμαΐδα. Αυτήν τη στιγμή που μιλάμε ετοιμάζονται οι προσκλήσεις για την πρόσληψη φαρμακοποιού –άνοιξε, νομίζω, η πλατφόρμα σήμερα για να είμαι ακριβής-, ώστε μόλις προσλάβουμε τον φαρμακοποιό, να μπορούν να ανοίξουν το φαρμακείο στην Κοζάνη. Άρα, σε αυτό το οποίο μου λέτε έχω ήδη δράσει. Το θεωρώ δίκαιο και πρέπει να γίνει για να μην υπάρχουν καθυστερήσεις.

Οφείλω σε αυτά που είπατε, όμως, να κάνω μερικές διευκρινίσεις. Οι ασθενείς παίρνουν δίμηνες συνταγές. Με τη δίμηνη συνταγή προλαβαίνουν, εάν πάνε στην ώρα τους, να πάρουν τα φάρμακα του επόμενου μήνα, εν τω μεταξύ να πάνε στον γιατρό να πάρουν την καινούργια δίμηνη συνταγή και πριν λήξει αυτό το διάστημα των είκοσι ημερών που λέτε, που είναι πραγματικό -όπως το λέτε είναι- να έχουν έρθει τα φάρμακά τους και να μη μείνουν καθόλου χωρίς θεραπεία.

Άρα, μπορεί να γίνει χωρίς καθόλου ενδιάμεσο κενό. Παρά ταύτα επαναλαμβάνω, επειδή είναι μεγάλες οι αποστάσεις που έχουμε φαρμακείο του ΕΟΠΥΥ και η δυτική Μακεδονία δεν έχει φαρμακείο του ΕΟΠΥΥ, έχω ζητήσει και έχω αποφασίσει και ιδρύεται φαρμακείο του ΕΟΠΥΥ στην πόλη της Κοζάνης.

Θα μου επιτρέψετε, κλείνοντας, να σας πω το εξής και πιστεύω ότι θα κάνουμε μια καλόπιστη συζήτηση: Τελείωσε, κύριε Πρόεδρε -είναι μεγάλο νέο αυτό- η πρόσκληση για την εταιρεία που θα αναλάβει τον διαγωνισμό για την αποστολή των φαρμάκων υψηλού κόστους είτε στο σπίτι, την κατ’ οίκον παραλαβή δηλαδή, είτε αν το επιλέξει ο ασθενής, στο φαρμακείο. Είμαστε στην κουβέντα με τους φαρμακοποιούς για το πώς θα γίνεται η δική τους αμοιβή, εάν επιλέξουν οι ασθενείς ως κανάλι διανομής το φαρμακείο. Ο διαγωνισμός, η πρόσκληση τελείωσε. Έχουμε μόνο έναν ενδιαφερόμενο. Μία εταιρεία μόνο έκανε αίτηση. Αυτό είναι πάρα πολύ καλό. Για ποιον λόγο; Διότι δεν υπάρχει θέμα προσφυγής στη δικαιοσύνη, στην Ανεξάρτητη Αρχή Δημοσίων Συμβάσεων κ.λπ.. Άρα, μπορούμε να κατοχυρώσουμε γρήγορα τον σχετικό διαγωνισμό και είμαι αισιόδοξος ότι τον Απρίλιο θα ξεκινήσει η διανομή φαρμάκων υψηλού κόστους κατ’ οίκον ή –επαναλαμβάνω- στο οικείο φαρμακείο, αν μέχρι τότε έχουμε λήξει τη συζήτηση με τους φαρμακοποιούς.

Άρα, πρώτον, για τους κατοίκους της δυτικής Μακεδονίας άμεσα ιδρύεται φαρμακείο του ΕΟΠΥΥ στην Κοζάνη και, δεύτερον, σε περίπου ενάμιση μήνα από σήμερα θα ξεκινήσει ούτως η άλλως η δυνατότητα αποστολής φαρμάκων υψηλού κόστους στο σπίτι. Και επαναλαμβάνω ότι, ναι, εκεί υπήρχε ταλαιπωρία και αποφασίσαμε ότι δεν θέλουμε να βλέπουμε να ταλαιπωρείται ο κόσμος.

**ΠΡΟΕΔΡΕΥΩΝ (Ιωάννης Πλακιωτάκης):** Είναι πολύ σημαντική πρωτοβουλία, κύριε Υπουργέ.

Παρακαλώ, κυρία Βέττα, έχετε τον λόγο.

**ΚΑΛΛΙΟΠΗ ΒΕΤΤΑ:** Κύριε Υπουργέ, από τη μία, χαίρομαι που το ακούω. Από την άλλη, πρέπει να αναλάβετε δέσμευση συγκεκριμένη και χρονοδιάγραμμα πότε θα υλοποιηθεί αυτό.

Επίσης, να σας πω ότι όλες οι συνταγές δεν είναι δίμηνες. Αυτό που σας μεταφέρω είναι πρόβλημα των ασθενών και των γιατρών που έχουν αυτό το κενό και την αργοπορία στην έναρξη της θεραπείας.

Επίσης, δεν μας είπατε αν αυτός ο φαρμακοποιός και το φαρμακείο θα λειτουργήσει μόνιμα, θα είναι με μπλοκάκι, γιατί είδα σήμερα αυτό που δημοσιεύσατε ότι προσλαμβάνονται είκοσι φαρμακοποιοί με μπλοκάκια για έναν χρόνο. Τι θα γίνει μετά από τον έναν χρόνο;

Μετά εγώ θα ήθελα να σας καταθέσω εδώ στα Πρακτικά την ανακοίνωση του ΔΣ του Πανελλήνιου Συλλόγου Εργαζομένων του ΕΟΠΠΥ που έχω στα χέρια μου εδώ, που αποκαλύπτει την πραγματικότητα και περιγράφει τις ανάγκες του οργανισμού για μονιμοποίηση πρώτα απ’ όλα του επικουρικού προσωπικού και την πρόσληψη έως εκατό ανθρώπων φαρμακοποιών. Τόσες είναι οι ανάγκες. Τι θα κάνετε δηλαδή, γενικά, πανελλαδικά;

Και, επίσης, θέλω να πω σε κάθε περίπτωση ότι οι ελλείψεις και τα υγειονομικά κενά που υπάρχουν στη δυτική Μακεδονία και στην Κοζάνη, που είναι η περιοχή μου, είναι τεράστια. Είναι τεράστια επαναλαμβάνω. Θα μου επιτρέψετε όσο μου επιτρέπει ο χρόνος να πω μερικά πράγματα και χρειάζονται άμεσα την αντιμετώπισή σας.

Τα προβλήματα στη δυτική Μακεδονία είναι πάρα πολύ μεγάλα. Να πω και να αναφέρω, παρόλο που είστε και από εκεί, όπως λέτε, κάποια κενά που έχετε στη γνώση των θεμάτων της δυτικής Μακεδονίας. Μας έχετε πει στο παρελθόν ότι μας ζηλεύουν οι άλλες περιοχές γιατί «υλοποιείται» ένα πρόγραμμα χρηματοδότησης λόγω της βίαιης απολιγνιτοποίησης. Φτάσατε σε αυτό το σημείο. Δεν ισχύει, βέβαια, γιατί έχουμε τεράστια προβλήματα.

Επίσης, μας είπατε προεκλογικά το 2024 ότι οι δενδροκαλλιεργητές θα πάρουν άμεσα τα χρήματά τους και δεν τα έχουν πάρει ακόμα. Έχω βίντεο που το λέτε δημόσια αυτό.

Επίσης, το 2023 μας είπατε το εξής παράλογο, ότι δεν υφίσταται η απολιγνιτοποίηση και ότι λειτουργεί η μονάδα 5 με φυσικό αέριο. Αυτό το είπατε ως Υπουργός Ανάπτυξης τότε, κάτι που δείχνει ότι δεν έχετε καλή γνώση της περιοχής. Εμείς, λοιπόν, οφείλουμε ως Βουλευτές να σας μεταφέρουμε αυτά τα προβλήματα και να βρούμε λύση.

Η πραγματικότητα στη δυτική Μακεδονία με τη βίαιη απολιγνιτοποίηση είναι πάρα πολύ άσχημη. Μη γελάτε, κύριε Υπουργέ! Αρκεί να έρθετε μία φορά και να συζητήσετε. Η περιοχή έχει υποστεί δραματική μείωση του ΑΕΠ, ερημοποίηση, φυγή πληθυσμού, στασιμότητα στους ποιοτικούς και ποσοτικούς δείκτες και θεωρητικά θα έπρεπε να υπάρχει μια προνομιακή μεταχείριση με τη Ρήτρα Δίκαιης Μετάβασης, όπως λέτε, κάτι που έχετε νομοθετήσει. Είναι δίπλα σας και ο κ. Σκυλακάκης στον οποίο το έχω αναφέρει πάρα πολλές φορές, όπως και σε δημόσιες συζητήσεις που έχω κάνει. Το 2020 νομοθετήσατε τη Ρήτρα Δίκαιης Μετάβασης. Πού είναι; Υποτίθεται ότι θα είχαμε μια προνομιακή μεταχείριση σε κάθε νομοσχέδιο από κάθε Υπουργείο, κάτι που δεν υπάρχει ούτε από το Υπουργείο σας. Να σας πω ένα παράδειγμα; Θα μπορούσατε να δώσετε τώρα ένα μηχάνημα από αυτά που σας έχουν δοθεί ως δωρεά για την ακτινοβολία στο Μποδοσάκειο. Υπάρχει τμήμα και κλινική ογκολογική. Θα μπορούσατε να δώσετε τώρα ένα μηχάνημα από αυτά, τα οποία ξέρω ότι υπάρχουν λόγω των δωρεών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Επίσης, όσον αφορά τους άγονους διαγωνισμούς για τους γιατρούς, για τους οποίους πάντα λέτε ότι είναι άγονοι, να δώσετε ειδικά κίνητρα, όπως και για την περιοχή μας. Δυστυχώς η Κυβέρνηση τόσο με τις συχνές παρεμβάσεις που κάνει όσο και με τους είκοσι που λέτε τώρα συγκεκριμένα ότι θα προσλάβετε, παραδίδει πάλι και ένα σημαντικό τμήμα της διαδικασίας συνταγογράφησης στους ιδιώτες. Με αυτόν τον τρόπο παραδέχεστε και την αποτυχία, γιατί δεν μας έχετε εξηγήσει μέχρι τώρα γιατί δεν είχαμε στη δυτική Μακεδονία. Καλώς θέλετε να λύσετε το θέμα. Πότε θα αναλάβετε; Να μας πείτε χρονοδιάγραμμα. Θέλω να σας πω ότι οι πολίτες αντιλαμβάνονται όλα αυτά που γίνονται, γιατί τα βιώνουν. Δεν είναι μόνο οι δικές σας εξαγγελίες.

Και επιτρέψτε μου, κύριε Πρόεδρε, να καταθέσω πολύ σύντομα και από το Τμήμα Εργοθεραπείας του Πανεπιστημίου Δυτικής Μακεδονίας την καταδίκη της τροπολογίας σας για την έκδοση άδειας άσκησης επαγγέλματος αποφοίτων κολεγίων και τη στήριξη του Πανελλήνιου Συλλόγου Εργοθεραπευτών. Στο σημείο αυτό, θα ήθελα να σας θυμίσω ότι υπάρχει Τμήμα Εργοθεραπείας και Μαιευτικής στην Πτολεμαΐδα. Θεωρώ, λοιπόν, ότι και αυτή η τροπολογία που καταθέσατε υποβαθμίζει και αυτά τα τμήματα. Ποιος θα έρθει εκεί, όταν μπορεί να σπουδάσει στο κολέγιο; Γιατί να πληρώνει νοίκι και δεν ξέρω κι εγώ τι άλλο για να πάει στην Πτολεμαΐδα, αφού μπορεί να πάει σε ένα κολέγιο; Έτσι το κάνετε.

(Στο σημείο αυτό η Βουλευτής κ. Καλλιόπη Βέττα καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

 **ΠΡΟΕΔΡΕΥΩΝ (Ιωάννης Πλακιωτάκης):** Κυρία Βέττα, ανοίξατε πολλά θέματα.

**ΚΑΛΛΙΟΠΗ ΒΕΤΤΑ:** Κύριε Πρόεδρε, με όλα αυτά θέλω να τονίσω την υποβάθμιση της περιοχής. Υποτίθεται ότι έχει και ευαισθησία ο κύριος Υπουργός, γιατί είναι από εκεί.

**ΠΡΟΕΔΡΕΥΩΝ (Ιωάννης Πλακιωτάκης):** Προφανώς και έχει ευαισθησία ο κύριος Υπουργός.

Πάντως, για τα θέματα της Ρήτρας Δίκαιης Μετάβασης απάντησε προηγουμένως ο Υπουργός κ. Σκέρτσος σε αντίστοιχη ερώτηση του κ. Κουκουλόπουλου και πριν από μία βδομάδα ο κ. Βορίδης.

Παρακαλώ, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Πρόεδρε, θα πω εισαγωγικά κάποια πράγματα, αλλά στο τέλος θα μου δώσετε και δύο επιπλέον λεπτά για το τελευταίο θέμα που έθεσε η συνάδελφος και ήταν σαν μία ξεχωριστή επίκαιρη ερώτηση, την οποία δεν θα αφήσω να περάσει έτσι.

Κατ’ αρχάς, είπατε για τη βίαιη απολιγνιτοποίηση χρεώνοντάς την, κατά κάποιον τρόπο, στην Κυβέρνηση Μητσοτάκη. Ευτυχώς που δίπλα μου είναι ο Υπουργός Ενέργειας και ακούει. Ξέρετε πόσο μειώθηκε η παραγωγή ενέργειας από λιγνίτη στην Ελλάδα το 2015-2019; Μείον 60%! Μείον 60% ήταν η περίοδος ΣΥΡΙΖΑ ως προς την παραγωγή ενέργειας από λιγνίτη.

**ΚΑΛΛΙΟΠΗ ΒΕΤΤΑ:**…(Δεν ακούστηκε)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Σήμερα είμαστε περίπου στο σημείο που παραλάβαμε. Ξέρετε γιατί; Διότι η λεγόμενη βίαιη απολιγνιτοποίηση δεν έχει γίνει ποτέ. Οι μονάδες που έχουμε κλείσει ξέρετε ποιες μονάδες είναι;

**ΚΑΛΛΙΟΠΗ ΒΕΤΤΑ:** Ξέρω.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Τις ξέρετε, αφού είστε από την περιοχή. Δεν περιμένετε εμένα να σας τις μάθω. Είναι οι μονάδες των οποίων είχε λήξει ο χρόνος λειτουργίας τους και που αν δεν τις κλείναμε, θα είχαμε και τεράστια πρόστιμα από την Ευρώπη για περιβαλλοντικούς λόγους, αλλά και θα θέταμε σε κίνδυνο την υγεία των κατοίκων, κάτι που δεν φαντάζομαι ότι θα θέλατε να γίνει, παρά το γεγονός ότι επί ΣΥΡΙΖΑ ο κ. Σταθάκης είχε παρατείνει δύο φορές τη λειτουργία της μονάδας στο Αμύνταιο, ενώ είχε λήξει ο χρόνος λειτουργίας της.

**ΚΑΛΛΙΟΠΗ ΒΕΤΤΑ:** Η μονάδα 5…(Δεν ακούστηκε)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αφήστε τη μονάδα 5. Η μονάδα 5 είναι καινούργια. Εγώ λέω για τις παλιές μονάδες τώρα. Μονάδα δεν έχει κλείσει ακόμα με απόφαση του Μητσοτάκη. Είχε πει πράγματι το 2019 ότι θα πάμε σε απολιγνιτοποίηση, αλλά μετά ήρθε η πανδημία και η ενεργειακή κρίση και αυτή η απόφαση δεν έχει εφαρμοστεί μέχρι σήμερα.

**ΚΑΛΛΙΟΠΗ ΒΕΤΤΑ:** Ο Άγιος Δημήτριος έχει λιγνίτη;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ενώ, όμως, δεν έχει εφαρμοστεί αυτή η απόφαση, η περιοχή έχει πάρει χρήματα μέσω του Σχεδίου Δίκαιης Αναπτυξιακής Μετάβασης.

**ΚΑΛΛΙΟΠΗ ΒΕΤΤΑ:** Πού είναι;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Και πήραμε, δηλαδή, τα λεφτά και δεν κλείσαμε τις μονάδες. Όσες μονάδες λειτουργούν λιγότερο, δεν λειτουργούν λιγότερο λόγω αποφάσεως του Πρωθυπουργού, αλλά λειτουργούν λιγότερο γιατί είναι ζημιογόνες για τη ΔΕΗ. Και ο λόγος για τον οποίο είναι ζημιογόνες για τη ΔΕΗ είναι γιατί έχουν πάνω τη ρήτρα του φυσικού αερίου και ο λιγνίτης από φθηνό καύσιμο γίνεται πολύ ακριβό. Έτσι, η ΔΕΗ χρησιμοποιεί ενέργεια από λιγνίτη μόνο όταν δεν μπορεί να βρει από οπουδήποτε αλλού. Αυτός είναι ο λόγος.

Αυτά τα απλά πράγματα δεν τα εξηγείτε στον λαό της δυτικής Μακεδονίας για να τον κοροϊδεύετε, κυρία συνάδελφε!

**ΚΑΛΛΙΟΠΗ ΒΕΤΤΑ:** Ελάτε να τα εξηγήσετε εσείς!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Για να τον κοροϊδεύετε, κυρία συνάδελφε! Διότι στην πραγματικότητα αυτό που δεν του λέτε με θάρρος, γιατί αυτή είναι η αλήθεια, είναι ότι ο λιγνίτης δεν συμφέρει πια ως καύσιμο. Και αφού δεν συμφέρει, κανένας δεν θα αγοράζει ακριβότερο ρεύμα, ενώ μπορεί να βρει να αγοράσει φθηνότερο. Τόσο πολύ απλά!

Άρα, ό,τι είπατε δεν είναι τίποτα άλλο από ένας ακραίος λαϊκισμός, ο οποίος όμως έχει -κάτι που δεν αντέχω να μην πω- και μια πολύ πιο ενδιαφέρουσα πολιτική διάσταση εδώ. Υποτίθεται ότι κάποτε ήσασταν -τρομάρα σας!- και το κόμμα της οικολογίας, της πράσινης Ευρώπης. Από κόμμα της οικολογίας οι περισσότεροι συριζαίοι έχετε γίνει οι μεγαλύτεροι υποστηρικτές του λιγνίτη, του πιο βρώμικου καυσίμου στην Ευρώπη, δηλαδή!

**ΚΑΛΛΙΟΠΗ ΒΕΤΤΑ:** Είναι δίκαιη μετάβαση;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άρα, λοιπόν, ούτε αυτό δεν μπορείτε να υποστηρίξετε. Και σε αυτό κοροϊδεύατε τον κόσμο! Και σε αυτό! Ούτε την ιδεολογία σας δεν μπορείτε να υπερασπιστείτε!

**ΚΑΛΛΙΟΠΗ ΒΕΤΤΑ:** Είναι άδικη μετάβαση!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μόνο για τις ψήφους, μόνο για τον λαϊκισμό, μόνο για να σας πουν ένα μπράβο!

Το σχέδιο για τη Δίκαιη Αναπτυξιακή Μετάβαση εφαρμόζεται και προχωράει. Θα κάνετε ερώτηση στον αρμόδιο Υπουργό, τον κ. Νίκο Παπαθανάση, και θα σας δώσει όλα τα στοιχεία. Κλείνει αυτό.

**ΚΑΛΛΙΟΠΗ ΒΕΤΤΑ:** Άμεσα!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Φαρμακείο του ΕΟΠΥΥ δεν είχε η Κοζάνη ούτε επί ΣΥΡΙΖΑ. Δεν υπήρχε φαρμακείο του ΕΟΠΥΥ. Πέντε χρόνια κυβερνήσατε. Γιατί δεν κάνατε φαρμακείο του ΕΟΠΥΥ στη δυτική Μακεδονία;

**ΚΑΛΛΙΟΠΗ ΒΕΤΤΑ:** Ήταν άλλες οι συνθήκες.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Α, άλλες συνθήκες. Πέντε χρόνια άλλες συνθήκες! Ε, λοιπόν, εγώ σας λέω ότι ως δυτικομακεδόνας ιδρύω φαρμακείο του ΕΟΠΥΥ και τώρα έχω την πρόσκληση για τον φαρμακοποιό. Εγώ θα το έχω ιδρύσει, ο Γεωργιάδης! Εσείς, κυρία Βέττα και ο ΣΥΡΙΖΑ δεν το ιδρύσατε ποτέ! Άρα, ποιος από τους δυο μας ενδιαφέρεται στ’ αλήθεια για τους δυτικομακεδόνες το λήξαμε από την πραγματικότητα!

Το τέταρτο που σας είπα είναι ότι από τον Απρίλιο θα παίρνουν τα φάρμακά τους και στο σπίτι, όπως σε όλη την Ελλάδα. Άρα, η ταλαιπωρία του ασθενούς μειούται εντελώς. Κλείνω αυτό το κεφάλαιο και πάω στο τελευταίο, κύριε Πρόεδρε, για να μην καταχραστώ περισσότερο τον χρόνο.

Βάλατε μέσα στην κουβέντα τώρα, γιατί θέλατε να πάρετε λίγα ψηφαλάκια από τους συλλόγους που διαμαρτύρονται για την τροπολογία που ψηφίσαμε. Πάμε να εξηγήσουμε πρώτα απ’ όλα τι ψηφίσαμε, κύριε Πρόεδρε, γιατί διαβάζω τέρατα. Έχω διαβάσει σε ανακοινώσεις ότι ο Υπουργός Υγείας παρενέβη σε εκκρεμή δίκη στο Σ.τ.Ε. και γιατί παρενέβη ο Υπουργός Υγείας σε εκκρεμή δίκη στο Σ.τ.Ε.. Καμία εκκρεμής δίκη δεν υπάρχει στο Σ.τ.Ε. γι’ αυτό που νομοθετήσαμε από το Υπουργείο Υγείας.

Πάμε, λοιπόν, να εξηγήσουμε τι παραλάβαμε, τι νομοθετήσαμε και τι εισηγείται η κυρία συνάδελφος. Το Υπουργείο Παιδείας αναγνωρίζει -μέσω της αρχής που έχει φτιάξει- επαγγελματική ισοδυναμία σε μία σειρά ανθρώπων που παίρνουν πτυχία μέσω κολλεγίων που συνεργάζονται με βρετανικά πανεπιστήμια. Τους δίνει επαγγελματική ισοδυναμία. Τους λέει ότι ναι, μπορείς να ασκείς το επάγγελμα του φυσικοθεραπευτού, του λογοθεραπευτού και μία σειρά άλλων επαγγελμάτων υγείας στην Ελλάδα. Πολύ ωραία! Το παιδί, ο απόφοιτος, παίρνει, λοιπόν, αυτό το χαρτί της επαγγελματικής ισοδυναμίας και κάνει αίτηση στον οικείο σύλλογο να εγγραφεί για να κάνει έναρξη. Γιατί για να κάνεις έναρξη, πρέπει να έχεις εγγραφεί στον οικείο σύλλογο. Κάνει, λοιπόν, αίτηση το παιδί, ο απόφοιτος, στον οικείο σύλλογο. Τι έκαναν οι οικείοι σύλλογοι -όχι όλοι, αλλά οι περισσότεροι, γιατί υπήρχαν και κάποιοι που τήρησαν τον νόμο- στην Ελλάδα; Ξέρετε τι έκαναν; Δεν απαντούσαν! Προσέξτε το κόλπο! Όχι ότι απαντούσαν αρνητικά και έγραφαν «δεν σε αναγνωρίζω, γιατί οι σπουδές σου δεν είναι καλές και θεωρείσαι επικίνδυνος», αλλά δεν απαντούσαν. Διότι αν το έγραφαν αυτό σε χαρτί, μπορεί να το προσέβαλε ο άλλος στο δικαστήριο και να εγγραφόταν υποχρεωτικά με δικαστική απόφαση και να έκανε έναρξη ασκήσεως επαγγέλματος.

Ξέρετε τι έκαναν, λοιπόν; Επειδή ήξεραν ότι αν αυτό πάει στο δικαστήριο, θα έχαναν, δεν απαντούσαν καθόλου, για να μην υπάρχει εκτελεστή πράξη που να μπορεί να προσβληθεί και κρατούσαν αυτά τα παιδιά σε ομηρία ένα, δύο, τρία και τέσσερα χρόνια.

Τι νομοθετήσαμε εμείς; Δεν είπαμε να γράφονται υποχρεωτικά. Είπαμε, κύριε Πρόεδρε, ότι όταν έχεις επαγγελματική ισοδυναμία, ο οικείος σύλλογος είναι υποχρεωμένος να σου απαντήσει θετικά ή αρνητικά σε τριάντα ημέρες. Αν δεν σου απαντήσει εντός τριάντα ημερών, τότε τεκμαίρεται ότι έχεις εγγραφεί και μπορείς να κάνεις έναρξη επαγγέλματος. Αν θέλει να σου απαντήσει αρνητικά, μπορεί να σου απαντήσει αρνητικά και μετά θα αποφασίσει ο δικαστής στη δικαστική διαδικασία.

Εσείς τι πιστεύετε, δηλαδή; Πιστεύετε ότι είναι έντιμο ο οποιοσδήποτε Έλληνας πολίτης να είναι όμηρος του οποιουδήποτε συλλόγου που αρνείται να του απαντήσει μόνο και μόνο για να μην εγγραφεί μέλος σωματείου, επειδή διαφωνεί με τον νόμο και τις ευρωπαϊκές αποφάσεις; Είναι δίκαιο για τα παιδιά αυτά να είναι σε ομηρία, κυρία συνάδελφε; Αυτό εισηγείται ο ΣΥΡΙΖΑ, να έμεναν σε ομηρία;

Η δε δίκη στο Σ.τ.Ε., κύριε Πρόεδρε, ξέρετε σε τι αφορά; Αφορά στον νόμο του Υπουργείου Παιδείας και αν δικαιούται να δίνει επαγγελματική ισοδυναμία. Μα, αν κερδίσουν τη δίκη στο Σ.τ.Ε., τότε δεν ισχύει η επαγγελματική ισοδυναμία. Και αν δεν ισχύει η επαγγελματική ισοδυναμία, δεν ισχύει ο δικός μου νόμος που προϋποθέτει την επαγγελματική ισοδυναμία. Άρα, καμία παρέμβαση στο Σ.τ.Ε. δεν έχω κάνει.

Ξέρετε τι έχω κάνει μόνο, κυρία συνάδελφε; Έχω βγάλει από την ομηρία χιλιάδες νέα παιδιά, τα οποία δεν φταίνε σε τίποτα αν η Ευρωπαϊκή Ένωση ψήφισε αυτούς τους νόμους και αν η Ελληνική Δημοκρατία και η Ελληνική Βουλή ψήφισαν αυτούς τους νόμους. Και θα έπρεπε όλο το πολιτικό σύστημα να θέλει να μην υπάρχει σε ομηρία κανένας συμπολίτης μας. Και αν το Σ.τ.Ε. αποφασίσει κάτι άλλο για τον νόμο του Υπουργείου Παιδείας, θα έρθει το Υπουργείο Παιδείας να θεραπεύσει και, φυσικά, να συμμορφωθεί με τη δικαστική απόφαση.

Αυτό, όμως, δεν σημαίνει ότι εσείς λέτε στη Βουλή, στα σοβαρά, ότι πρέπει χιλιάδες παιδιά να μένουν όμηροι. Είναι ντροπή και να το λέτε!

Ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Είχαμε τρεις ολοκληρωμένες απαντήσεις σε αντίστοιχα ερωτήματα.

Συνεχίζουμε τώρα με την ένατη με αριθμό 475/3-2-2025 επίκαιρη ερώτηση δεύτερου κύκλου του Βουλευτή Β΄ Δυτικής Αττικής της Κοινοβουλευτικής Ομάδας του Κομμουνιστικού Κόμματος Ελλάδας κ. Χρήστου Τσοκάνη προς τον Υπουργό Περιβάλλοντος και Ενέργειας, με θέμα: «Τα πρόσφατα περιστατικά διαρροής πετρελαίου από αγωγούς ενεργειακού ομίλου στη Δυτική Αττική κρούουν τον κώδωνα του κινδύνου για το Μεγάλο Βιομηχανικό Ατύχημα».

Παρακαλώ, κύριε Τσοκάνη.

**ΧΡΗΣΤΟΣ ΤΣΟΚΑΝΗΣ:** Ευχαριστώ, κύριε Πρόεδρε.

Επειδή είναι και επικίνδυνο και επίκαιρο όσο ποτέ, ένα καινούργιο «ηφαίστειο» σιγοβράζει στη Δυτική Αττική, ένα «ηφαίστειο» κατασκεύασμα της άναρχης καπιταλιστικής ανάπτυξης, που πάνω από όλα βάζει τα κέρδη των ομίλων, με κόστος τις ζωές των κατοίκων και των εργαζομένων της περιοχής. Είναι ένα «ηφαίστειο» που έχει στον «κρατήρα» του μια πυριτιδαποθήκη έτοιμη να εκραγεί, βάζοντας σε κίνδυνο όλο το Θριάσιο.

Τα πρόσφατα περιστατικά διαρροής πετρελαίου από αγωγούς ενεργειακού ομίλου στη Δυτική Αττική κρούουν τον κώδωνα του κινδύνου για μεγάλο βιομηχανικό ατύχημα. Μάρτυρες, σε δύο περιστατικά διαρροής πετρελαιοειδών μέσα σε μία εβδομάδα, έγιναν οι κάτοικοι της Ελευσίνας και του Ασπροπύργου.

Συγκεκριμένα, τη Δευτέρα 20 Ιανουαρίου σημειώθηκε διαρροή πετρελαιοειδών πλησίον της γέφυρας του Σαρανταπόταμου στην Ελευσίνα, και αυτό σαν αποτέλεσμα των εργασιών συντήρησης σε αγωγό της Helleniq Energy, που έφτασε μέχρι τις εκβολές του χειμάρρου στον κόλπο της Ελευσίνας.

Επίσης, τη Δευτέρα 27 Γενάρη προκλήθηκε εκτεταμένη ρύπανση, πάνω από σαράντα κυβικά πετρελαιοειδών -οι πληροφορίες μας μιλάνε για κηροζίνη-, στην οδό Μεγαρίδος στον Ασπρόπυργο, λίγο πριν από την εθνική οδό.

Είναι λογικό, λοιπόν, η ανησυχία των κατοίκων να είναι μεγάλη, καθώς δεν υπάρχει καμία ενημέρωση για την έκταση της μόλυνσης από το συγκεκριμένο περιστατικό. Τα δε μέσα μαζικής ενημέρωσης και ο Τύπος έκαναν σιωπή προκλητική.

Το ΚΚΕ έχει πολλές φορές επισημάνει την ανάγκη λήψης όλων των μέτρων πρόληψης και προστασίας ενός βιομηχανικού ατυχήματος μεγάλης έκτασης στη Δυτική Αττική. Η άναρχη δόμηση, η λειτουργία μονάδων υψηλής επικινδυνότητας και η παντελής απουσία κρατικών ελεγκτικών μηχανισμών μεγαλώνουν τον κίνδυνο ατυχήματος στην περιοχή.

Αυτοί είναι και οι λόγοι για τους οποίους οι κάτοικοι και οι εργαζόμενοι της περιοχής έχουν εκφράσει την έντονη διαμαρτυρία τους στους σχεδιασμούς της Κυβέρνησης για δημιουργία νέων αγωγών μεταφοράς αργού πετρελαίου και λευκών προϊόντων διύλισης, δηλαδή βενζίνης, νάφθας, κηροζίνης, πετρελαίου θέρμανσης και κίνησης, για λογαριασμό της Helleniq Energy, που θα συνδέουν τις εγκαταστάσεις της συγκεκριμένης εταιρείας από τον Ασπρόπυργο στην Ελευσίνα και θα επεκτείνονται μέχρι τη Νέα Πέραμο, παράλληλα της νέας επίγειας σιδηροδρομικής χάραξης του λεγόμενου προαστιακού Δυτικής Αττικής, ο οποίος, εάν γίνει επίγειος, θα προκαλέσει νέα κυκλοφοριακά δεινά στους κατοίκους και στους εργαζόμενους της περιοχής.

Ερωτάται, λοιπόν, ο κύριος Υπουργός:

Πρώτον, σε ποιες ενέργειες θα προβεί η Κυβέρνηση, έτσι ώστε, πρώτον, να υπάρξει αναλυτική ενημέρωση για τα δύο περιστατικά διαρροής πετρελαίου και να απορρυπανθούν πλήρως τα σημεία της μόλυνσης;

Δεύτερον, να παρθούν όλα τα αναγκαία μέτρα πρόληψης και προστασίας από βιομηχανικό ατύχημα μεγάλης έκτασης στη συγκεκριμένη περιοχή και να πραγματοποιηθεί ενημέρωση για τους μηχανισμούς συντήρησης των αγωγών που διέρχονται στο υπέδαφος της Δυτικής Αττικής και τη ματαίωση εγκατάστασης νέων εντός του οικιστικού ιστού.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Τσοκάνη.

Θα απαντήσει ο Υπουργός Περιβάλλοντος και Ενέργειας κ. Θεόδωρος Σκυλακάκης.

Παρακαλώ, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αξιότιμε κύριε συνάδελφε, είχαμε την ευκαιρία να συζητήσουμε αυτό το θέμα και κατά την επίσκεψη τοπικών φορέων που έγινε την περασμένη Παρασκευή, αν θυμάμαι καλά, στο γραφείο μου με δική σας πρωτοβουλία, για να λέμε τα πράγματα όπως είναι.

Ως προς τα περιστατικά διαρροής, από την ενημέρωση που πήρα από το Σώμα Επιθεώρησης Νοτίου Ελλάδας του Υπουργείου Περιβάλλοντος, το οποίο έστειλα στις 31 Ιανουαρίου και έκανε επιτόπιο έλεγχο, έχουμε δύο διαφορετικά περιστατικά.

Το ένα αφορά σε εκροή πετρελαιοειδών λόγω βλάβης, πράγματι, στον αγωγό της Helleniq Energy, που βγήκε στο υπόγειο του Βεϊνόγλου και μετά εμφανίστηκε. Το δεύτερο αφορά σε έλαια που εντοπίστηκαν επιπλέοντα στο ρέμα του Σαρανταπόταμου στον Ασπρόπυργο και αμφίπλευρα της Αττικής Οδού.

Για το δεύτερο δεν έχουμε εικόνα αυτήν τη στιγμή από την έρευνα που έγινε για το ποια είναι η προέλευση. Θέλει έρευνα πιο επισταμένη, γιατί μπορεί να είναι και παράνομη απόρριψη. Δεν το ξέρω.

Για το πρώτο, πρέπει να ξέρουμε ότι έχουμε αγωγούς οι οποίοι, πράγματι, περνάνε από τη Δυτική Αττική, που συνδέουν τα διυλιστήρια και η κατασκευή τους είναι έναν χρόνο μεγαλύτερή μου. Δηλαδή, ξεκίνησαν οι δύο το 1958 -είναι εξήντα έξι ετών- και οι άλλοι το 1972.

Συνεπώς, αυτοί οι αγωγοί, πέραν της συντήρησης που πρέπει να είναι συνεχής και επισταμένη και πέραν της δικής μας ελεγκτικής αρμοδιότητας -έχω δώσει εντολή να υπάρξουν επισταμένοι έλεγχοι επ’ αυτών των αγωγών- απαιτούν και κάτι άλλο, στο οποίο μόλις τώρα εκφράσατε την πλήρη σας αντίθεση, την αντικατάστασή τους.

Αυτή τη στιγμή υπάρχει ένα σχέδιο αντικατάστασης αυτών των αγωγών, διότι αντιλαμβανόμαστε όλοι ότι αγωγοί εξήντα έξι ετών δεν είναι αγωγοί που θα έπρεπε να παραμείνουν εις το διηνεκές.

Αυτή η αντικατάσταση έχει προγραμματιστεί από τα ΕΛ.ΠΕ., όπως καλά γνωρίζετε, γιατί κάνουμε ολόκληρη τη συζήτηση. Εσείς έχετε αντίρρηση. Εμένα η δική μου τοποθέτηση είναι ότι επείγει και να ελέγξουμε κατ’ αρχάς τους αγωγούς που υφίστανται, γιατί είναι πολύ παλιοί και θέλουν μία συνεχή συντήρηση και παρακολούθηση, αλλά και να περάσουν καινούργιοι αγωγοί, έτσι ώστε το πρόβλημα να λυθεί οριστικά με τρόπο που να είναι ασφαλής, όσο ασφαλέστερος γίνεται για τους κατοίκους.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κύριε Τσοκάνη, έχετε τον λόγο.

**ΧΡΗΣΤΟΣ ΤΣΟΚΑΝΗΣ:** Ευχαριστώ, κύριε Πρόεδρε.

Κύριε Υπουργέ, η περιοχή της Δυτικής Αττικής –ειδικά του Ασπροπύργου, της Ελευσίνας, της Μάνδρας, της Μαγούλας, των Λιοσίων- μυρίζει μπαρούτι. Κανείς δεν είναι αντίθετος στο να αντικατασταθούν οι αγωγοί. Σε καμία, όμως, περίπτωση δεν πρέπει να περάσουν μέσα από τον οικιστικό ιστό. Σε καμία περίπτωση δεν πρέπει να περάσουν μέσα από τα σπίτια μας. Προειδοποιούμε γιατί δεν πρέπει να θρηνήσουμε νεκρούς. Δεν πρέπει η περιοχή του Θριασίου να γίνει τα Τέμπη της Δυτικής Αττικής. Όπως προειδοποιούσαν οι φορείς και οι σύλλογοι και οι ενώσεις και το κόμμα μας για τα ελλιπή μέτρα προστασίας, ασφάλειας και υποδομών στους σιδηροδρόμους, έτσι προειδοποιούμε για τη Δυτική Αττική, όπου συνυπάρχουν η χωματερή με παράνομες χωματερές που δεν ελέγχονται και ανέχονται από όλους τους ελεγκτικούς μηχανισμούς. Υπάρχουν ελεγκτικοί μηχανισμοί στα ΚΕΠΕΚ και στα ΣΕΠΕ -πλήρως υποστελεχωμένα- και σας παρακαλώ πολύ να το ερευνήσετε για να σας το επιβεβαιώσουν, γιατί έτσι είναι. Υπάρχουν μονάδες επεξεργασίας τοξικών αποβλήτων, υπάρχουν μονάδες ενέργειας πετρελαιοειδών, πετρογκάζ, χημικών. Όλη η βαριά βιομηχανία είναι ατάκτως ειρημένη και τοποθετημένη σε μια περιοχή δίπλα στα σπίτια. Ανοίγεις το παράθυρο του σπιτιού σου, βλέπεις κοντέινερ. Ανοίγεις το παράθυρο του σχολείου σου, βλέπεις μια βιομηχανία. Ανοίγεις το παράθυρο στον χώρο εργασίας σου, βλέπεις έναν ενεργειακό κολοσσό. Η ατμόσφαιρα είναι ανυπόφορη, μια που είστε και Υπουργός Ενέργειας. Δεν μπορούν να αναπνεύσουν οι κάτοικοι. Τα νοσήματα, οι παθήσεις, οι καρδιοπάθειες, οι πνευμονοπάθειες, τα αυτοάνοσα, οι καρκίνοι δίνουν και παίρνουν και έχουμε και υποστελεχωμένα τα κέντρα υγείας και το νοσοκομείο.

Ο κίνδυνος είναι πολύ μεγάλος και άμεσος. Μέσα σε αυτό το σκηνικό διατρέχουν αγωγοί που πάνω τους παρανόμως έχουν κτιστεί αποθήκες, αλλά και άλλες βιομηχανικές μονάδες. Μέσα σε αυτό το σκηνικό και το κυκλοφοριακό κομφούζιο που θες να μετακινηθείς από τη μία άκρη της πόλης στην άλλη, ειδικά στην περιοχή του Ασπροπύργου, θέλουν να μας επιβάλουν επίγεια χάραξη τρένων, όπου θα εντείνει το πρόβλημα, δεν θα κινείται δηλαδή τίποτα, με υπόγειους αγωγούς. Σε αυτό το περιβάλλον υπάρχουν είκοσι πέντε έως τριάντα μονάδες που υπόκεινται στην κατηγορία Seveso, δηλαδή στην κατηγορία πρόληψης ενός μεγάλου βιομηχανικού ατυχήματος. Δεν υπάρχει καμία μελέτη και καμία έρευνα, αν γίνει μια στραβή, προς τα πού θα φύγει ο κόσμος, όταν θέλει πάνω από τρία τέταρτα με μία ώρα για να μετακινηθεί από τη μια πλευρά της πόλης στην άλλη. Δεν υπάρχει κανένα σχέδιο αντιμετώπισης. Δεν υπάρχει σχέδιο πρόληψης. Δεν υπάρχει σχέδιο ενημέρωσης των μαθητών, των εργαζομένων, των κατοίκων. Όλοι ζουν κάτω από τον φόβο ενός μεγάλου ατυχήματος που το έχουμε ζήσει με τη Fasoplast, με την Polyeco, με την Petrola παλαιότερα και με τα διυλιστήρια.

Αν περάσετε από την περιοχή του Ασπροπύργου, της Ελευσίνας, των Λιοσίων, θα δείτε ότι ένα ντουμάνι έχει σκεπάσει όλη την πόλη και όλα αυτά, ως ΚΚΕ το δηλώνουμε, είναι το αποτέλεσμα της άναρχης καπιταλιστικής ανάπτυξης που βάζει στο κέντρο το κέρδος του κεφαλαίου των πολυεθνικών και των μονοπωλίων, εκεί που πετάξανε βιομηχανίες δίπλα στα σπίτια, κέντρα ανακύκλωσης δίπλα στα σχολειά, εκεί που πετάξανε ό,τι υπήρχε και δεν υπήρχε μέσα στις πόλεις της δυτικής Αττικής και του Θριασίου.

Προσέξτε τι κάνουν οι ελεγκτικοί μηχανισμοί. Στα δακτυλίδια των πόλεων πηγαίνουν και γράφουν τους εργαζομένους και τους κατοίκους, γιατί λέτε εσείς; Τους γράφουν για τον θόρυβο που προκαλεί η εξάτμιση του αυτοκινήτου τους, την ίδια ώρα που αυτό απέραντο βουητό δονεί στα κεφάλια των κατοίκων και των εργαζομένων από τον τρόπο που λειτουργούν όλες αυτές οι μονάδες μαζί. Τους γράφουν για κάρτα καυσαερίων. Τρέχουν οι ελεγκτικοί μηχανισμοί και γράφουν τα καταστήματα για βιβλίο καπνού. Πού; Στον Ασπρόπυργο, στην Ελευσίνα, στα Λιόσια, στη Δυτική Αττική που δεν μπορείς να αναπνεύσεις. Είναι προσανατολισμένοι στο να βάλουν πρόστιμα, να επιβάλουν όσο γίνεται περισσότερους φόρους, σε ποιους; Στους μικρούς, σε αυτούς που δουλεύουν και πασχίζουν καθημερινά για να επιβιώσουν.

Εδώ και τώρα η Κυβέρνηση πρέπει να πάρει μέτρα για να δημιουργηθούν οι υποδομές για την αποφυγή ενός μεγάλου βιομηχανικού ατυχήματος, για την αποτροπή της δημιουργίας αγωγών οι οποίοι θα γίνουν μέσα στις πόλεις, δίπλα στο τρένο, όπου παγκοσμίως έχει αποδειχθεί ότι οι δονήσεις των βαγονιών προκαλούν ζημιά στους αγωγούς, όπου θα διαπερνάνε στις κάθετες διαβάσεις πάνω από δέκα χιλιάδες φορτηγά βαρέως τύπου κάθε μέρα και για να σας το αποδείξουμε μπορείτε να έλθετε να δείτε πως έχουν σχηματιστεί οι δρόμοι με αυλάκια από το φορτίο και το βάρος όλων αυτών των φορτηγών που κυκλοφορούν άναρχα μέσα σε αυτήν την περιοχή. Εάν προκληθεί ένα ατύχημα, θα έχετε πολύ μεγάλη ευθύνη. Πρέπει εδώ και τώρα να αυξηθούν οι έλεγχοι σε όλες αυτές τις μεγάλες μονάδες, σε όλους αυτούς τους ενεργειακούς ομίλους που δρουν άναρχα, σε όλες τις παράνομες χωματερές, σε όλα τα κέντρα ανακύκλωσης που κάνουν κόλαση τη ζωή των κατοίκων.

Εμείς ως ΚΚΕ θα ξεσηκώσουμε τον κόσμο για να προστατέψουν τις ζωές τις δικές τους και των παιδιών τους. Θα οργανώσουμε την πάλη και τον αγώνα μας, έτσι ώστε να ζούμε με ασφάλεια, ικανοποιώντας τις σύγχρονες λαϊκές ανάγκες σε ένα περιβάλλον που αξίζει στους κατοίκους του Ασπροπύργου, της Ελευσίνας, των Λιοσίων και όλης της Δυτικής Αττικής.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ.

Ο κύριος Υπουργός έχει τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κοιτάξτε, τα προβλήματα της περιοχής είναι γνωστά, αφορούν στην ανάπτυξη, την άναρχη καπιταλιστική, όπως τη λέτε, των περασμένων δεκαετιών. Η δική μας εμπειρία, όλων όσων έχουμε κάποια ηλικία –νομίζω ότι είμαι κάπως μεγαλύτερος από εσάς-, λέει ότι οποιαδήποτε άναρχη ανάπτυξη ή και σχεδιασμένη ανάπτυξη –σας θυμίζω ότι το μεγαλύτερο βιομηχανικό ατύχημα της σύγχρονης ιστορίας έγινε στο Τσέρνομπιλ, τουλάχιστον, στην Ευρώπη- ήταν η σοβιετική ανάπτυξη, απολύτως σχεδιασμένη. Αυτό, λοιπόν, μας έχει κληροδοτήσει πάρα πολλά προβλήματα. Ένα από τα προβλήματα που μας κληροδότησε είναι και αυτοί οι αγωγοί που συνδέουν τα διυλιστήρια, με την έννοια που, όπως είπατε ορθώς στη συνέχεια, στην πορεία οι αγωγοί καλύφθηκαν και από κτίσματα. Δεν ξέρω αν είναι νόμιμα ή παράνομα, αυτό δεν το έχω ελέγξει, αλλά θα πάρω τα λόγια σας τοις μετρητοίς.

Στη δευτερολογία σας αναφερθήκατε σε όλα τα άλλα προβλήματα του Ασπροπύργου και της ευρύτερης περιοχής, αλλά δεν απαντήσατε στο θεμελιώδες. Έχουμε δύο αγωγούς που είναι εξήντα έξι ετών και έναν που είναι πενήντα ετών. Είναι λογικό –πέραν του να τους ελέγχουμε- να τους αφήσουμε αυτούς να λειτουργούν εις το διηνεκές; Εξήντα έξι ετών αγωγοί θέλουν αντικατάσταση και εσείς στο σχέδιο αντικατάστασης που υπάρχει τώρα λέτε όχι. Ξέρετε πολύ καλά ότι το όποιο εναλλακτικό σχέδιο αντικατάστασης, αν θεωρήσουμε ότι θα μπορούσε να υπάρξει, θα μας προσθέσει μια τριετία, τουλάχιστον, στον σχεδιασμό. Το ένα είναι έτοιμο να γίνει, αν και έχει τις δυσκολίες του, γιατί θα είναι κάτω από τον προαστιακό. Προφανώς, θα ληφθούν όλα τα μέτρα, διότι έχουμε μια σύγχρονη νομοθεσία ώστε να φτιάξουμε αγωγούς που θα αντέχουν όλους τους κραδασμούς και τις δονήσεις. Αυτό είναι τεχνικό θέμα, λύνεται.

Θα λάβουμε κάθε μέτρο για να μη δημιουργηθεί κανένα πρόβλημα από τους αγωγούς που θα είναι κάτω από τον προαστιακό. Να λέμε, όμως, ότι εν όψει του καλύτερου, θα αναβάλουμε για μια τετραετία και θα κρατήσουμε τους αγωγούς των εξήντα έξι ετών, αναζητώντας το καλύτερο –και θα βάλουμε, κατά συνέπεια, τους ίδιους κατοίκους στον αυξημένο κίνδυνο που έχουν κάποιοι πολύ παλιοί αγωγοί, ακόμα και αν έχουν την καλύτερη δυνατή συντήρηση- δεν είναι ορθολογική απάντηση. Η ορθολογική απάντηση είναι να φτιάξουμε τους καινούργιους με τέτοιες προδιαγραφές που να είναι απρόσβλητοι και σίγουρα πολύ καλύτεροι από αγωγούς εξήντα έξι ετών.

Οι αγωγοί που θα φτιαχτούν με προδιαγραφές του 2025 θα είναι πολύ καλύτεροι από αυτούς που φτιάχτηκαν με το γερμανικό του 1958 -πριν ακόμη εγώ γεννηθώ- ή με το αμερικάνικο του 1972. Ακόμα και οι προδιαγραφές έχουν αλλάξει δραματικά. Να έχεις έναν αγωγό εξήντα έξι ετών και να μην ξέρεις και τι έχουν κάνει οι διάφοροι –όπως ορθώς είπατε- παράνομοι επί αυτών των αγωγών; Παίρνεις ένα μέρος καθαρό, όπου είναι ο προαστιακός που δεν θα υπάρχει καμία παρανομία και θα μπορέσει το πράγμα να λυθεί με τρόπο λογικό και ορθολογικό προς όφελος της υγείας των κατοίκων, διότι αυτοί οι κάτοικοι έχουν δικαίωμα, μετά από όλα αυτά που περιγράφετε –και πολλά από αυτά ορθώς τα περιγράφετε- να έχουν την καλύτερη δυνατή, αλλά ρεαλιστικά, προστασία στα διάφορα θέματα που τους απασχολούν.

Σας ευχαριστώ.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συζητηθεί η όγδοη με αριθμό 458/30-1-2025 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας του ΣΥΡΙΖΑ – Προοδευτική Συμμαχία κ. Χαράλαμπου Μαμουλάκη προς τον Υπουργό Εθνικής Οικονομίας και Οικονομικών με θέμα: «Ο άνευ επαρκούς αιτιολόγησης αποκλεισμός των συνεταιριστικών τραπεζών από τον θεσμό των μικροχρηματοδοτήσεων».

Θα απαντήσει ο Αναπληρωτής Υπουργός κ. Νικόλαος Παπαθανάσης.

Έχετε τον λόγο, κύριε Μαμουλάκη. Χρόνια σας πολλά.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Σας ευχαριστώ, κύριε Πρόεδρε.

Κύριε Υπουργέ, επανερχόμαστε με μία ερώτηση, η οποία νομίζω ότι είναι εξόχως σημαντική και επίκαιρη όσο ποτέ για την ελληνική οικονομία και την ελληνική μικρομεσαία επιχειρηματικότητα, στην εύλογη δυσκολία που αντιμετωπίζει στο να μπορέσει να αντλήσει πόρους στο επιχειρείν. Και αναφέρομαι στη συντριπτική πλειονότητα των ελληνικών επιχειρήσεων. Το 98% των ελληνικών επιχειρήσεων, που είναι μικρομεσαίες και, δυστυχώς, δεν μπορούν να ικανοποιήσουν τα bankable κριτήρια, τα αυστηρά κριτήρια τα οποία θέτει ο συστημικός τομέας των χρηματοπιστωτικών ιδρυμάτων των τεσσάρων, πέντε τραπεζών. Θεωρήσαμε, λοιπόν, σημαντικό να επανέλθουμε με αυτήν την ερώτηση, η οποία ουσιαστικά εδράζεται στο εξής: Πράγματι υιοθετήθηκε από την Κυβέρνηση ένα θεσμικό πλαίσιο με τον ν.4701/2020 του microfinance, των μικροπιστώσεων, των μικροχρηματοδοτήσεων. Χορήγηση δηλαδή, δανείων μέχρι ύψους 25.000 ευρώ χωρίς ισχυρά εμπράγματα, για να μπορέσει να κινηθεί η πραγματική οικονομία, πράγμα το οποίο υπάρχει και στην υπόλοιπη Ευρώπη. Μάλιστα, η κυβέρνηση του ΣΥΡΙΖΑ από το 2018 ωρίμασε τη συγκεκριμένη νομοθέτηση. Ήλθε το 2020 η κυβέρνησή σας, ουσιαστικά, να την ενσωματώσει στην ελληνική έννομη τάξη, αλλά, δυστυχώς, πέρασαν αρκετά χρόνια μέχρι να πάρει κανονικό βηματισμό. Και αυτό είναι ήδη ένα πρόβλημα, καθώς χάθηκε πολύτιμος χρόνος.

Παρά ταύτα, δεν είναι μόνο η απώλεια χρόνου. Και εδώ τώρα ξεκινάω να πω το εξής. Δημιουργήθηκαν τρία ιδρύματα. Συγκεκριμένα, το ίδρυμα του Microfinance Solutions, το Microfinance Institutions και μια τρίτη εταιρεία από το ΤΜΕΔΕ, δηλαδή οχήματα ειδικού σκοπού για να μπορέσουν να δράσουν και να χρηματοδοτήσουν στην πράξη την αγορά. Όμως, παρ’ όλες τις κοινοβουλευτικές μας αναφορές από το 2021, όπου πιέζαμε, ουσιαστικά, στην κατεύθυνση ενεργοποίησης του θεσμού των χρηματοπιστώσεων και χρηματοδοτήσεων βλέπουμε μία κωλυσιεργία. Και όχι μόνο αυτό. Τι έχουμε τώρα; Έχουμε την ίδια την εύλογη διαμαρτυρία του συνόλου των συνεταιριστικών τραπεζών της χώρας, οι οποίες διαμαρτύρονται εντόνως και εύλογα. Γιατί; Πρώτον, είναι έξω από οποιαδήποτε ένταξη στο Ταμείο Ανάκαμψης και αναφέρομαι στους πόρους που αφορούν στο Ταμείο Ανάκαμψης, που είναι διόλου ευκαταφρόνητοι, ύψους 12 αρχικά, με την αναθεώρηση 15,5 δισεκατομμυρίων ευρώ. Ούτε 1 σεντ δεν πηγαίνει σε αυτές τις συνεταιριστικές τράπεζες, που έχουν αποδείξει, κύριε Παπαθανάση, ειδικά της Καρδίτσας για παράδειγμα, πόσο εμπροσθοβαρή πολιτική δημιουργεί και βοηθάει την τοπική κοινωνία και ειδικά μετά από μια φυσική καταστροφή. Και για σας είναι αόρατες οι συγκεκριμένες τράπεζες.

Πρόσφατα με τον Αρχηγό του ΣΥΡΙΖΑ Σωκράτη Φάμελλο συζητήσαμε με τους ανθρώπους των συνεταιριστικών τραπεζών. Τι λέει, λοιπόν, ο χώρος των συνεταιριστικών τραπεζών; Ότι και βγήκαν εκτός από το Ταμείο Ανθεκτικότητας και Ανάκαμψης αλλά και τώρα, σε αυτήν την ευκαιρία που, αν μη τι άλλο, τα όρια είναι πάρα πολύ χαμηλά. Μάλιστα, μπορώ να αναφέρω μόλις 250 χιλιάδων ευρώ όσον αφορά στις εγγυήσεις αυτών, είναι εκτός.

Και ερωτώ, κύριε Υπουργέ, καθώς η ερώτησή μου εδράζεται σε δύο πυλώνες: Πόσα δάνεια χρηματοδοτήσεων χορήγησαν τα τρία υφιστάμενα αδειοδοτημένα από την Τράπεζα της Ελλάδος ιδρύματα μικροχρηματοδοτήσεων μέχρι τη δημιουργία του ΤΕΠΙΧ ΙΙΙ που η Ελληνική Αναπτυξιακή Τράπεζα -καλώς θα πω εγώ- προχώρησε έστω και αργά; Πόσα, λοιπόν, έχουν ήδη και τι ύψους δάνεια, μικροχρηματοδοτήσεις δηλαδή, έχουν λάβει χώρα από τα τρία ιδρύματα που εσείς εγκρίνατε; Και αν προτίθεστε επιτέλους να τροποποιήσετε τον ν.4701/2020 προκειμένου να εμπίπτουν στο πεδίο εφαρμογής του και οι συνεταιριστικές τράπεζες, οι οποίες ήδη έχουν επιδείξει υψηλή τεχνογνωσία και αποτελεσματικότητα στο εγγυοδοτικό πρόγραμμα μικροπιστώσεων. Αναφέρομαι στο EaSI, που είχε ως στόχο την ενίσχυση των πολύ μικρών επιχειρήσεων και ευάλωτων ομάδων, παρέχοντας δάνεια με προνομιακούς όρους και μειωμένης εξασφάλισης έως 25.000 ευρώ.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μαμουλάκη.

Ενδιαφέρουσα ερώτηση.

Έχετε τον λόγο, κύριε Υπουργέ.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Να ευχηθώ και εγώ χρόνια πολλά στον κ. Μαμουλάκη, αλλά και σε όλες και όλους τους συμπολίτες μας που γιορτάζουν σήμερα.

Κατ’ αρχάς, θέλω να πω ότι είναι θετικό που ο κ. Μαμουλάκης και ο ΣΥΡΙΖΑ αναγνωρίζει ότι είναι προς τη θετική κατεύθυνση το νομοθέτημα του 2020. Βεβαίως, μπορεί να το ωριμάσατε, κύριε συνάδελφε, αλλά δεν νομοθετήσατε εσείς. Και το λέω αυτό γιατί αναφερθήκατε σε αόρατες τράπεζες. Και θα σας εξηγήσω πόσο αόρατες είναι οι συνεταιριστικές τράπεζες. Αλλά είναι πολύ σημαντικό να κατανοήσουμε ότι όσο πιο πολύ διευρύνουμε τα ιδρύματα τόσο πιο ουσιαστικός ανταγωνισμός γίνεται μεταξύ των ιδρυμάτων, προκειμένου να πετύχουμε και καλύτερα επιτόκια. Γενικά, δηλαδή η διεύρυνση των επιλογών βοηθά και την αγορά. Και ο στόχος μας είναι να διευρύνουμε, επίσης, την περίμετρο των επιχειρήσεων που έχουν πρόσβαση στον τραπεζικό δανεισμό. Και το κάνουμε αυτό μέσω προγραμμάτων εγγυοδοτικών, αλλά και επιδότηση επιτοκίου, προκειμένου περισσότερες επιχειρήσεις και, μάλιστα, μικρές, πολύ μικρές επιχειρήσεις -ξέρετε η Ελληνική Αναπτυξιακή Τράπεζα χρηματοδοτεί μόνο μικρομεσαία επιχειρηματικότητα- να μπορέσουν να ανοίξουν τις πόρτες στα τραπεζικά ιδρύματα για να μπορέσουν να επιχειρήσουν.

Όμως, στην αρχική σας εισήγηση αναφέρετε ότι εξαιρούνται οι συνεταιριστικές τράπεζες από το Ταμείο Ανάκαμψης. Θέλω να σας πω ότι αυτήν τη στιγμή που μιλάμε, τρέχει το «Σπίτι Μου ΙΙ». Το γνωρίζετε, είναι ένα πρόγραμμα με το οποίο ανακατευθύνουμε πόρους από το Ταμείο Ανάκαμψης και, μάλιστα, έχουμε αρκετά σοβαρό ενδιαφέρον από τους συμπολίτες μας. Οι συνεταιριστικές τράπεζες συμμετέχουν σε αυτό. Και επειδή την Τετάρτη θα ανοίξει το «Αναβαθμίζω», που είναι πάλι πρόγραμμα του Ταμείου Ανάκαμψης, επίσης, οι συνεταιριστικές τράπεζες συμμετέχουν σε αυτό.

Και επειδή αναφερθήκατε σχετικά με τις αόρατες συνεταιριστικές τράπεζες, θέλω να σας πω ότι και οι τέσσερις τράπεζες συμμετείχαν και στο ΤΕΠΙΧ ΙΙ, συμμετέχουν στο Business Growth Fund, συμμετέχουν στο Ταμείο Μικρών Δανείων Αγροτικής Επιχειρηματικότητας, ένα πολύ σημαντικό εργαλείο πάλι για την αγροτική επιχειρηματικότητα, στο ΤΕΠΙΧ ΙΙΙ που έχει δύο σκέλη, το σκέλος το δανειακό, επιδότησης επιτοκίου, και το εγγυοδοτικό, που έρχεται το κράτος και εγγυάται κατά 80% το δάνειο για να μπορέσει να ανοίξει πιο εύκολα τις πόρτες στα ιδρύματα. Και εδώ συμμετέχουν οι συνεταιριστικές τράπεζες. Και ξέρετε, επειδή άνοιξε σήμερα το συγκεκριμένο πρόγραμμα -όχι στο εγγυοδοτικό κομμάτι, καθώς είναι ανοιχτό, στο κομμάτι της επιδότησης του επιτοκίου-, θέλω να σας πω ότι εκεί οι συνεταιριστικές τράπεζες πράγματι προσφέρουν υπηρεσίες, δίδοντας στο κεφάλαιο το 40% άτοκο και το 60% επιδοτείται και επιδοτούν με τρεις ποσοστιαίες μονάδες.

Τώρα στην ερώτησή σας επομένως για το πόσα δάνεια μικροχρηματοδοτήσεων έχουν χορηγήσει αυτά τα ιδρύματα, θέλω να σας πω ότι μέχρι την έναρξή του ΤΕΠΙΧ ΙΙΙ, δηλαδή του συγκεκριμένου προγράμματος μικροπιστώσεων έχουν χορηγήσει τετρακόσια είκοσι τρία δάνεια συνολικού προϋπολογισμού 7 εκατομμυρίων ευρώ.

Βλέπετε, λοιπόν, ότι αναπτύσσεται αυτή η αγορά. Μπορεί να είναι σήμερα τρία ιδρύματα, αλλά μεθαύριο θα είναι ακόμα περισσότερα. Και είναι πολύ συγκεκριμένο το έργο, το οποίο προσφέρουν οι συνεταιριστικές τράπεζες. Οι συνεταιριστικές τράπεζες δεν έχουν αποκλειστεί από πουθενά. Απλά εδώ γίνεται μία προσπάθεια και γίνεται από αυτήν την Κυβέρνηση, προκειμένου να διευρύνουμε τον αριθμό των πιστωτικών ιδρυμάτων, που προσφέρουν υπηρεσίες, προκειμένου να προκαλέσουμε αν θέλετε τον ανταγωνισμό.

Θα σας απαντήσω για το δεύτερο στη δευτερολογία μου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κύριε Μαμουλάκη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Είπε ο κ. Παπαθανάσης: Οι συνεταιριστικές τράπεζες δεν έχουν αποκλειστεί από πουθενά. Και εξηγούμαι. Εσείς τις αποκλείσατε στη μεγαλύτερη ευκαιρία των τελευταίων είκοσι ετών για τη χώρα. Και αναφέρομαι στο εγγυοδοτικό σκέλος, στο δανειοδοτικό σκέλος του Ταμείου Ανθεκτικότητας και Ανάκαμψης. Με δική σας ξεκάθαρη διάταξη αποκλείσατε το σύνολο των συνεταιριστικών τραπεζών.

Τι κάνατε; Προφανώς μετά από κοινωνική πίεση και των ίδιων των συνεταιριστικών τραπεζών, ήρθατε οψίμως να τις εντάξετε στο «Σπίτι μου ΙΙ» και απ’ ό,τι έχετε ανακοινώσει προ ημερών, αλλά και τώρα, στο πρόγραμμα «Αναβαθμίζω». Πόσο είναι αυτό το ποσοστό επί του συνόλου των πόρων του Ταμείου Ανθεκτικότητας και Ανάκαμψης το δανειακό σκέλος; Είναι μόλις –προσέξτε- 400 εκατομμύρια, δεκαέξι δισεκατομμύρια είναι το σύνολο πριν την αναθεώρηση. Άρα, μιλάμε για ένα μονοψήφιο, ισχνό ποσοστό, 7%-8%. Τόση είναι η πρόσβαση των συνεταιριστικών τραπεζών στη μεγαλύτερη πρόκληση για τη χώρα, που θα έπρεπε να ήταν ευκαιρία, που είναι το Ταμείο Ανθεκτικότητας και Ανάκαμψης. Άρα, πραγματικά, στην πράξη είναι εκτός οι συνεταιριστικές.

Δεν έφτανε αυτό, ήταν εκτός και από το Microfinance. Η Ελληνική Αναπτυξιακή Τράπεζα, που νομίζω ήταν μια πολύ θετική παρέμβαση του ΣΥΡΙΖΑ με την ίδρυσή της –αργήσατε κι εδώ- εν πάση περιπτώσει, αρχίζει και επωμίζεται τώρα και ουσιαστικά μοχλεύει πόρους κι αυτό είναι σημαντικό.

Όμως, το μείζον και σε τεχνοκρατική βάση ποιο είναι; Ότι οι τράπεζες αυτές μπορούν να παίξουν πραγματικά ανταγωνιστικό ρόλο. Ποιο είναι το πρόβλημα με την Κυβέρνησή σας σε όλα τα επίπεδα και τις εκφάνσεις, κύριε Παπαθανάση; Είναι το δομικό έλλειμμα ανταγωνισμού. Εξ’ ου και η καρτελοποίηση και η συγκεντροποίηση της αγοράς. Και ποιος είναι ο κοινός παρονομαστής που θίγεται τα μάλα; Ο Έλληνας πολίτης.

Εδώ όμως τι μας λέτε; Ενώ οι συνεταιριστικές τράπεζες μπορούν να παίξουν έναν ενεργό ρόλο και να ανεβάσουν τον ανταγωνισμό, εσείς λέτε: «Όχι, να μείνουμε στις τέσσερις, οψίμως πέντε, συστημικές που έχουμε. Αυτές θα τρέξουν τους πόρους. Τα grants, τα εγγυημένα από το Ελληνικό Δημόσιο, 16 εκατομμύρια ευρώ δεν έχουν ούτε ένα σεντ πρόσβαση οι συνεταιριστικές.

Μου απαντήσατε, παρ’ όλα αυτά, οφείλω να πω, στο πρώτο σκέλος για το ύψος των δανείων που έχουν χορηγηθεί στα τρία αυτά ιδρύματα, αλλά δεν μου απαντήσατε στο δεύτερο και θα επανέλθω.

Προτίθεστε, προκριματικά, κύριε Παπαθανάση, να τροποποιήσετε τον ν.4701/2020; Να ανοίξετε δηλαδή ουσιαστικά την περίμετρο για να μπορεί να ενταχθεί το σύνολο αυτών των συνεταιριστικών τραπεζών; Γιατί αυτό είναι μια ευκαιρία, νομίζω, και για τις ίδιες, αλλά κυρίως για τους πολίτες και τη μικρομεσαία επιχειρηματικότητα.

Θέλω να πιστεύω ότι τήρησα ευλαβικά τον χρόνο.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μαμουλάκη.

Κύριε Υπουργέ, έχετε τον λόγο για τρία λεπτά για τη δευτερολογία σας.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ πολύ. Τήρησε τον χρόνο ο κ. Μαμουλάκης, θα τον τηρήσω κι εγώ.

Θέλω, λοιπόν, να σας αναφέρω ότι ο συγκεκριμένος ν.4701/2020 κατ’ ουσίαν εναρμονίζει τον Ευρωπαϊκό Κώδικα Καλής Πρακτικής για τη χορήγηση μικροπιστώσεων. Οι μικροπιστώσεις δεν είναι αποκλειστικό δικαίωμα, αν θέλετε, αυτών των οργανισμών, αλλά μικροπιστώσεις με την έννοια μπορεί να δώσουν και οι συστημικές τράπεζες και οι συνεταιριστικές τράπεζες.

Και αναφέρομαι: Το ΤΕΠΙΧ ΙΙΙ ή εάν θέλετε το ΕΣΠΑ, επειδή αναφέρεστε για το Ταμείο Ανάκαμψης, όπου σας εξήγησα ότι το «Σπίτι μου ΙΙ» και το «Αναβαθμίζω» είναι πόροι του Ταμείου Ανάκαμψης, το ΕΣΠΑ και η προηγούμενη προγραμματική περίοδος και η τρέχουσα προγραμματική περίοδος, αναφέρεται μόνο και δίνει, αν θέλετε, στήριξη στη μικρομεσαία επιχειρηματικότητα, δηλαδή σε μικρές, πολύ μικρές και μεσαίες επιχειρήσεις. Μάλιστα, η Ελληνική Αναπτυξιακή Τράπεζα με μια εφαρμογή που έχει, το «Know your customer», διευκολύνει τη μικρομεσαία επιχειρηματικότητα, προκειμένου να λάβουν δάνεια.

Συνεπώς, οι συνεταιριστικές τράπεζες μπορούν να δώσουν μικρά δάνεια και μπορούν να δώσουν δάνεια 10.000, 20.000, 30.000 ευρώ. Επομένως, δεν αποκλείονται από αυτό.

Επειδή, όμως, αναφερθήκατε και πάλι στις συνεταιριστικές, θέλω να σας πω ότι οι συνεταιριστικές τράπεζες σε όλους τους κύκλους, και στους κύκλους που έτρεξαν κατά τη διάρκεια του COVD, συμμετέχουν στα προγράμματα του ΤΜΕΔΕ, συμμετέχουν στα προγράμματα καινοτομίας και συμμετέχουν στο «DeLFI» που είναι το πρόγραμμα για τον αναπτυξιακό νόμο, που δημιουργεί και θέτει μια στήριξη για τις εταιρείες που θέλουν να συμμετέχουν και λαμβάνουν έγκριση από τον αναπτυξιακό νόμο, στο ΤΕΠΙΧ ΙΙΙ από την αρχή μέχρι και σήμερα για το οποίο σας ανακοίνωσα ότι τρέχει το πρόγραμμα, πάλι βρίσκοντας πόρους από το ΕΣΠΑ, έτσι ώστε να διευκολύνουμε τη μικρομεσαία επιχειρηματικότητα. Μάλιστα, έως 50.000 ευρώ δεν απαιτούνται και εγγυήσεις, κύριε συνάδελφε.

Επομένως, και στο ΔΑΜ, τη Δίκαιη Αναπτυξιακή Μετάβαση, έχουμε τη συμμετοχή συνεταιριστικής τράπεζας. Βλέπετε λοιπόν ότι οι συνεταιριστικές τράπεζες τρέχουν παντού σε όλα τα προγράμματα. Η προσπάθειά μας με τον συγκεκριμένο νόμο των μικροπιστώσεων είναι να δημιουργήσουμε ένα διαφορετικό πλαίσιο όπου κατ’ ουσίαν θα προκαλέσουμε τη δημιουργία και άλλων ιδρυμάτων, γιατί εσείς βεβαίως στον ΣΥΡΙΖΑ μιλάτε για κρατικοποιήσεις τραπεζών, ενώ εμείς μιλάμε για διεύρυνση της δυνατότητας τραπεζικών ιδρυμάτων να προσφέρουν ανταγωνιστικά επιτόκια. Και θέλουμε να το κάνουμε αυτό με τον τρόπο των μικροπιστώσεων και με τον νόμο που εμείς φέραμε ως Κυβέρνηση.

Ναι, ξεκίνησε να λειτουργεί τώρα, διότι οι πόροι του Ταμείου Ανάκαμψης, και μάλιστα οι πόροι του ΕΣΠΑ 2021 - 2027, θέλω να σας πω, όχι από δική μας ευθύνη, ότι εγκρίθηκε το 2022. Επομένως, ενώ τρέχει το ΤΕΠΙΧ III που είναι πόροι του ΕΣΠΑ, τώρα ενεργοποιούμε και το ταμείο αυτών των μικροπιστώσεων και πρόκειται να ανακοινωθούν κι άλλα προγράμματα.

Μάλιστα, βλέπουμε ότι για τη γυναικεία επιχειρηματικότητα έχουμε μια ιδιαίτερη μέριμνα διότι θέλουμε να μπουν μέσα στην επιχειρηματικότητα περισσότερες γυναίκες. Θεωρούμε ότι αυτήν τη στιγμή θα συνεχίσει η λειτουργία του ν.4701/2020, προκειμένου να διευρυνθεί η περίμετρος των ιδρυμάτων και στο μέλλον θα δούμε και θα εξετάσουμε αν μπορούμε να βάλουμε και τις συνεταιριστικές τράπεζες, σύμφωνα βέβαια με τη δημιουργία αυτού του ανταγωνισμού που θέλουμε, έτσι ώστε να πετύχουμε καλύτερα αποτελέσματα για τη μικρομεσαία επιχειρηματικότητα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

Πριν συνεχίσουμε, να κάνω μια ανακοίνωση προς το Σώμα. Δεν θα συζητηθούν κατόπιν συνεννόησης οι εξής επίκαιρες ερωτήσεις:

Πρώτον, η έκτη, με αριθμό 459/30-1-2025, επίκαιρη ερώτηση πρώτου κύκλου της Βουλευτού Αχαΐας της Κοινοβουλευτικής Ομάδας της Νέας Αριστεράς κ. Αθανασίας Αναγνωστοπούλου, προς τον Υπουργό Εθνικής Άμυναςμε θέμα: «Διγλωσσία από μέρους της Κυβέρνησης σχετικά με τη συνάντηση του Υπουργού Εθνικής Άμυνας με την Πρέσβειρα της Γαλλίας στις 29-1-2025».

Δεύτερον, η πέμπτη, με αριθμό 468/3-2-2025, επίκαιρη ερώτηση δεύτερου κύκλου του Βουλευτή Λαρίσης της Κοινοβουλευτικής Ομάδας της Νίκης κ. Γεωργίου Ρούνταπρος τον Υπουργό Εθνικής Άμυνας με θέμα: «Οι ευθύνες του ΥΠΕΘΑ για τη σχεδίαση και την εκτέλεση της αποστολής στη ΛΙΒΥΗ».

Τρίτον, η πρώτη, με αριθμό 2197/16-12-2024, ερώτηση εκ των αναφορών - ερωτήσεων του Βουλευτή Δράμας της Κοινοβουλευτικής Ομάδας της Νέας Δημοκρατίας κ. Δημήτριου Κυριαζίδη προς τον Υπουργό Αγροτικής Ανάπτυξης και Τροφίμων με θέμα: «Αντιμετώπιση του ζητήματος της επιμόλυνσης του λεκανοπεδίου του Κάτω Νευροκοπίου από τον μύκητα Synchytrium Endobioticum».

Τέταρτον, η τρίτη, με αριθμό 454/30-1-2025, επίκαιρη ερώτηση πρώτου κύκλου του Βουλευτή Δράμας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Θεόφιλου Ξανθόπουλου προς τον Υπουργό Υγείας με θέμα: «Ανάγκη λήψης άμεσων και επειγόντων μέτρων για τη στελέχωση της Παθολογικής Κλινικής του Νοσοκομείου Δράμας, μετά και από την τελευταία άκαρπη προκήρυξη θέσεων ιατρών».

Επίσης, δεν θα συζητηθούν, λόγω κωλύματος των Βουλευτών οι εξής επίκαιρες ερωτήσεις:

Πρώτον, η ενδέκατη, με αριθμό 462/31-1-2025, επίκαιρη ερώτηση δεύτερου κύκλου του Βουλευτή Αχαΐας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Ανδρέα Παναγιωτόπουλου προς τον Υπουργό Ναυτιλίας και Νησιωτικής Πολιτικής με θέμα: «Απουσία ολοκληρωμένου στρατηγικού σχεδιασμού για το Παλαιό Λιμάνι της Πάτρας».

Δεύτερον, η τέταρτη, με αριθμό 469/3-2-2025, επίκαιρη ερώτηση δεύτερου κύκλου του Προέδρου της Κοινοβουλευτικής Ομάδας της Νέας Αριστεράς και Βουλευτή Μεσσηνίας κ. Αλέξανδρου Χαρίτση προς τον Υπουργό Υποδομών και Μεταφορών με θέμα: «Απαιτούνται επιτέλους καθαρές απαντήσεις από την κυβέρνηση για την υλοποίηση του οδικού άξονα Πύργος - Καλό Νερό - Τσακώνα».

Τρίτον, η τρίτη, με αριθμό 472/3-2-2025, επίκαιρη ερώτηση δεύτερου κύκλου του Βουλευτή Αχαΐας της Κοινοβουλευτικής Ομάδας του Κομμουνιστικού κόμματος Ελλάδας κ. Νικολάου Καραθανασόπουλουπρος τον Υπουργό Υγείας με θέμα: «Άμεσα μέτρα στήριξης των ασθενών με μεσογειακή αναιμία στη δυτική Ελλάδα».

Θα συνεχίσουμε τώρα με τη δεύτερη, με αριθμό 2194/16-12-2024, ερώτηση εκ των αναφορών - ερωτήσεων της Βουλευτού Β3΄ Νότιου Τομέα Αθηνών της Κοινοβουλευτικής Ομάδας της Νέας Αριστεράς κ. Θεανώς Φωτίου προς την Υπουργό Κοινωνικής Συνοχής και Οικογένειαςμε θέμα: «Να συνεχιστεί η λειτουργία των Κέντρων Κοινότητας, Παραρτημάτων Ρομά, ΚΕΜ, Δομών παροχής βασικών αγαθών, ΚΔΗΦ, ΚΗΦΗ, ΣΥΔ και δομών Αστέγων με στελέχωση από το ήδη υπάρχον έμπειρο και καταρτισμένο προσωπικό».

Θα απαντήσει η Υπουργός Κοινωνικής Συνοχής και Οικογένειας κ. Σοφία Ζαχαράκη.

Έχετε τον λόγο, κυρία συνάδελφε, για δύο λεπτά για την πρωτολογία σας.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρία Υπουργέ, στην αναπάντητη ερώτησή μας στις 16-12-2024 μας απαντήσατε στις 29-1-2025, αφού καταθέσαμε πρώτα μια επίκαιρη, με ένα κείμενο με πολλά στοιχεία και σας ευχαριστώ γι’ αυτό. Όμως, δεν απαντήσατε στο βασικό ερώτημα που βασανίζει δεκάδες χιλιάδες ωφελούμενους και χιλιάδες εργαζόμενους, αν θα συνεχιστεί στο νέο ΕΣΠΑ 2021 - 2027 η λειτουργία χιλιάδων δομών. Ποιες; Τις απαριθμώ ακριβώς: Κέντρα κοινότητας με τα ενσωματωμένα κέντρα στήριξης οικογένειας και παιδιού και ολοκληρωμένης φροντίδας ηλικιωμένων, των παραρτημάτων Ρομά και ΚΕΜ, των κοινωνικών παντοπωλείων, των συσσιτίων, των κοινωνικών φαρμακείων, των δομών αστέγων, των ΚΗΦΗ, των ΣΥΔ, των ΣΑΔ και των ΚΔΗΦ - ΑΜΕΑ.

Όλες αυτές οι χιλιάδες δομές ήταν πιλοτικές πράξεις που χρηματοδοτήθηκαν από το Ευρωπαϊκό Κοινωνικό Ταμείο στο ΕΣΠΑ 2014 - 2020 που ολοκληρώθηκε επισήμως στο τέλος του 2023. Όμως, καθυστερήσατε πάρα πολύ να κάνετε ήδη από το 2021, όπως οφείλατε, τις αναγκαίες ενέργειες ώστε να ενταχθούν όλες αυτές οι δομές στο νέο ΕΣΠΑ, πάλι με πόρους του Ευρωπαϊκού Κοινωνικού Ταμείου. Ούτε και αναθέσατε εγκαίρως από τότε τη μελέτη βιωσιμότητας των δομών. Αλλά το κάνατε μόλις τον Δεκέμβριο του 2024, με παραδοτέα τον Μάρτιο του 2025.

Αντί γι’ αυτά, περάσατε απλώς μια τροπολογία πολλών άρθρων σε νόμο του 2023. Και το λέω πολλών άρθρων και μη μου πείτε τι έγινε ακριβώς, γιατί ήταν από τος τροπολογίες - σκούπα που εκεί μέσα μπαίνουν και για το Εθνικής Άμυνας και για τα δικά σας κ.λπ..

Αυτή, λοιπόν, προέβλεπε ότι όχι όλες οι δομές αυτές που είπα, αλλά όσες από αυτές τις δομές συμπεριληφθούν στο ΕΣΠΑ 2021 - 2027, θα αποτελέσουν συνεχιζόμενες πράξεις και τότε θα συνεχίσουν με το ίδιο προσωπικό και ενδεχομένως με νέο. Επίσης προέβλεπε μέχρι την ένταξη των συνεχιζόμενων πράξεων ή την τυχόν μετεξέλιξη αυτών στο ΕΣΠΑ 2021 - 2027, παρατείνονται οι συμβάσεις του υφιστάμενου προσωπικού.

Τι θα γίνει, δηλαδή, αν κάποιες δομές δεν επανενταχθούν ή μετεξελιχθούν σε κάτι διαφορετικό; Αυτό ακριβώς σας ρωτάω. Και γιατί σας το ρωτάω αυτό; Γιατί το είδα στα ΚΗΦΗ. Τι συμβαίνει εκεί; Λέτε η Παγκόσμια Τράπεζα έχει κάνει μελέτη για τη μεταρρύθμιση της φροντίδας για ηλικιωμένους. Ζητήσετε στη συνέχεια από τον ΟΟΣΑ συγκεκριμένη πρόταση για μακροχρόνια φροντίδα ηλικιωμένων στην κοινότητα που θα σας παραδοθεί μετά από δύο χρόνια από σήμερα με δύο σκέλη: υποστήριξη των άτυπων φροντιστών στην οικογένεια και νέο μοντέλο γενικευμένης μακροχρόνιας φροντίδας στην κοινότητα. ΚΗΦΗ δεν βλέπω. Ή είναι το νέο μοντέλο;

Άρα, τι συμβαίνει εδώ; Συμβαίνει ότι πολλές δομές μπορεί να μην ενταχθούν ή να ενταχθούν με άλλο όνομα ή με άλλη με άλλο πρότυπο ή μοντέλο. Γι’ αυτό σας ρωτώ ξανά αυτό που σας ρώτησε ο κύριος Πρόεδρος: Θα συνεχίσετε τη λειτουργία των κέντρων κοινότητας και των δομών καταπολέμησης της φτώχειας και του κοινωνικού αποκλεισμού με πόρους του Ευρωπαϊκού Κοινωνικού Ταμείου στο ΕΣΠΑ 2021 - 2027 ως συνεχιζόμενης δράσης και με το ίδιο προσωπικό ή θα τις εντάξετε στους δήμους ως οργανικές μονάδες;

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε την κ. Φωτίου.

Κυρία Υπουργέ, έχετε τον λόγο.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Ευχαριστώ, κύριε Πρόεδρε.

Κυρία Φωτίου, ευχαριστώ για την ερώτηση. Δίνεται πράγματι η ευκαιρία να τοποθετηθούμε σε πολύ κρίσιμο ζήτημα: Συνέχιση της λειτουργίας των κοινωνικών δομών που υποστηρίζουν ευπαθείς ομάδες του πληθυσμού. Ένα πράγμα το οποίο γίνεται με συνήθεια εδώ στην Ελληνική Βουλή διαχρονικά είναι ότι πολλές φορές υπάρχουν θέσεις οι οποίες θέτουν σε μία φάση κινδυνολογίας -κι εγώ θα επιμείνω σε αυτό- ως προς τη συνέχιση των δομών. Το έβλεπα και παλιότερα, όταν ήμουν Υφυπουργός Παιδείας, που συζητούσαμε για το κομμάτι των αναπληρωτών που στήριζαν για πάρα πολλά χρόνια την ελληνική δημόσια εκπαίδευση. Και εκεί απαντήθηκε -γιατί πάντα απαντώνται με πράξεις αυτά και όχι μόνο με δηλώσεις και διακηρύξεις- η πρόθεση και της Κυβέρνησης αυτοί οι άνθρωποι να γίνουν μόνιμοι υπάλληλοι και το είδατε, καθώς διορίστηκαν χιλιάδες εκπαιδευτικοί.

Παρακολουθούσα, λοιπόν, χρόνια συζητήσεις οι οποίες έθεταν πραγματικά σε μεγάλο προβληματισμό τη συνέχιση των δομών. Ας δούμε, λοιπόν, ποια είναι η απάντηση η οποία είναι πολύ καθαρή και ξάστερη ως προς τη συνέχιση αυτών των δομών.

Εμείς πιστεύουμε και είμαστε αποφασισμένοι στο να υπάρχει διασφάλιση της βιωσιμότητας των δομών στο σύνολό τους. Και αυτό το δηλώνουν οι πράξεις, δεν το δηλώνουν κάποιες δηλώσεις της πρόθεσης. Να μιλήσουμε λίγο για τις πράξεις, αφού μιλήσουμε πρώτα απ’ όλα για τους αριθμούς.

Αυτήν τη στιγμή στη χώρα μας, γιατί παρακολουθεί και αρκετός κόσμος που ενδιαφέρεται, υπάρχουν οκτακόσιες τριάντα τέσσερις δομές και μάλιστα πάνω από δύο χιλιάδες οκτακόσιοι εργαζόμενοι, με προϋπολογισμό 71,6 εκατομμύρια ευρώ κατ’ έτος. Τι σημαίνει αυτό; Διακόσια εξήντα οκτώ κέντρα κοινότητας, εξήντα έξι παραρτήματα ΚΕΜ, έντεκα κέντρα για την ένταξη μεταναστών, εννέα κινητές μονάδες που εξυπηρετούν δεκάδες χιλιάδες συμπολίτες μας, εκατόν είκοσι τέσσερα κοινωνικά παντοπωλεία και ογδόντα πέντε κοινωνικά φαρμακεία, εξήντα ΣΥΔ, στέγες υποστηριζόμενης διαβίωσης δηλαδή, εξήντα έξι κέντρα διημέρευσης και ημερήσιας φροντίδας, ογδόντα επτά ΚΗΦΗ, κέντρα ημερήσιας φροντίδας ηλικιωμένων, όπως ανέφερε και η κ. Φωτίου, 58 δομές παροχής συσσιτίου.

Αναγνωρίζοντας, λοιπόν, αυτόν τον καθοριστικό ρόλο αυτών των δομών, που ως συνεχιζόμενες πράξεις έχουν ενταχθεί στο ΕΣΠΑ 2021 - 2027, το Υπουργείο ανταποκρίνεται και θα συνεχίσει να ανταποκρίνεται στην απαίτηση για την αναγκαία εκπλήρωση των αναγκαίων προσφορών όρων.

Γι’ αυτούς που δεν ξέρουν αυτούς τους όρους, γιατί είναι πράγματι λίγο πιο δύστοκοι και πιο δύσκολοι, είναι ευρωπαϊκές ορολογίες, να αναφέρω ότι είναι αναγκαίος όρος 4,4 του ΕΣΠΑ για την εφαρμογή του Εθνικού Στρατηγικού Πλαισίου Πολιτικής για την κοινωνική ένταξη και τη μείωση της φτώχειας. Ήδη υλοποιείται αυτό και εδώ να σας διορθώσω για τους χρόνους. Για να φτάσει μια μελέτη να ξεκινήσει τον Δεκέμβριο, έχει ξεκινήσει ένας ανοιχτός διαγωνισμός -όπως εμείς έτσι προτιμούμε και κάνουμε στο Υπουργείο- με προκήρυξη η οποία έγινε πριν από το τέλος του Ιουνίου, για να μπορέσει μετά να βρεθεί αυτός ο οποίος θα έκανε τη μελέτη η οποία ξεκίνησε και μάλιστα δόθηκε και το πρώτο παραδοτέο τον Ιανουάριο του 25.

Αυτά δεν γίνονται αυτόματα και το ξέρετε. Αμέσως μόλις είχαμε δικό μας διοικητικό οικονομικό τρέξαμε στο να ξεκινήσουμε τη διαδικασία ανοικτού διαγωνισμού. Η αξιολόγηση είναι κάτι που κι εσείς η ίδια έχετε πει ότι είναι απαραίτητο και το ξέρετε, για να μπορέσουν να συνεχίσουν οι δομές.

Τι θα κάνει, λοιπόν, αυτή η μελέτη. Αυτή θα ολοκληρωθεί τον Μάρτιο και θα αποτιμήσει το έργο των κοινωνικών δομών για την περίοδο 2014 - 2020 έως σήμερα, την τοπική κατανομή δομών, προσωπικού και παρεχόμενων υπηρεσιών, τις πραγματικές ανάγκες ανά περιοχή, λαμβάνοντας και τα πληθυσμιακά δεδομένα, που ξέρετε ότι συνεχώς αλλάζουν, και κοινωνικούς δείκτες, αλλά και το συνολικό κόστος λειτουργίας και τα σενάρια χρηματοδότησης.

Δεν είναι ένα προσχηματικό εργαλείο, αλλά είναι ένα αναγκαίο βήμα, γιατί φαντάζομαι ότι όλοι συμφωνούμε ότι πρώτα απ’ όλα πρέπει να μετράμε, να αξιολογούμε, να αποτιμήσουμε και αμέσως μετά να βρούμε τον καλύτερο τρόπο συνέχισης και ενίσχυσης δομών.

Δεν μπορούμε, λοιπόν, να υποτιμήσουμε αυτήν τη μελέτη, αλλά ούτε και να μην επισημάνουμε -κι εδώ το δηλώνω υπεύθυνα στην Ελληνική Βουλή- ότι δεν δεσμευόμαστε από οποιαδήποτε μελέτη μπορεί να έρθει να πει αυτήν τη στιγμή ότι κόβει και μειώνει δραστικά την παρουσία αυτών των δομών. Είμαστε σε απόλυτη διάδραση και ανατροφοδότηση με την τοπική κοινωνία, με τους δήμους, με τις ανάγκες που υπάρχουν -διότι εδώ είναι πραγματικές ανάγκες, σε πραγματικούς ανθρώπους-, αλλά και με τις υπηρεσίες μας που ξέρετε ότι δεν θα μπορούσαν ποτέ να εισηγηθούν δραστική μείωση, γιατί είναι άνθρωποι της πρόνοιας στο πεδίο εδώ και πάρα πολλά χρόνια.

Άρα, αυτό που λέω είναι ότι λαμβάνουμε υπ’ όψιν τη μελέτη που θα μας δοθεί τον Μάρτιο, αλλά βασικός και κρίσιμος παράγοντας εδώ πέρα είναι προφανώς η αξιολόγηση των παραμέτρων, έτσι ώστε να εγγυόμαστε πρώτα απ’ όλα με πράξεις, όπως είπα, την κοινωνική συνοχή και την ενίσχυση των δομών.

Όσο για το προσωπικό, αναφέρατε ότι πέρασε σε μία τροπολογία με πάρα πολλές ακόμα διατάξεις. Είναι, όμως, δήλωση πρόθεσης ότι υπάρχει παράταση των συμβάσεων αυτών των ανθρώπων, για να μην έχουν αυτόν τον αυτονόητο προβληματισμό και την ανασφάλεια για το τι γίνεται. Διασφαλίσαμε την παρουσία τους, όπως διασφαλίσαμε και στις άλλες περιπτώσεις των κέντρων πρόνοιας, της παράτασης των συμβάσεων COVID.

Άρα, προσπαθούμε να δημιουργήσουμε σχέσεις ασφάλειας και σταθερότητας. Και βέβαια επαναλαμβάνω ότι πρόθεσή μας είναι πραγματικά να εξασφαλίσουμε τη βιωσιμότητα αυτών των δομών.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό.

Κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Κυρία Υπουργέ, κατ’ αρχάς, είμαι πολύ ευχαριστημένη από τη διαβεβαίωση σας ότι ανεξάρτητα από το τι θα γίνει στα μέσα Μαρτίου με την αξιολόγηση όλων αυτών των δομών, ανεξάρτητα από το τι θα σας πει η έκθεση βιωσιμότητας, εσείς έχετε την πρόθεση -γιατί ξέρετε πολύ καλά τι ακριβώς κάνουν αυτές οι δομές- να συνεχίσετε όλες τις πράξεις. Το κατάλαβα καλά; Θα αρχίσετε δηλαδή μετά τον Μάρτιο να υπογράφετε τις αποφάσεις ένταξης όλων των πράξεων;

Θέλω να είμαι πολύ καθαρή. Δεν σας έφερα εδώ για να σας ταλαιπωρήσω. Σας έφερα γιατί όλοι αυτοί οι άνθρωποι και όλοι αυτοί οι ωφελούμενοι και εργαζόμενοι αγωνιούν ότι κάποια θα βγουν από τη μέση. Γι’ αυτό θέλω τη διαβεβαίωσή σας.

Πάω παρακάτω τώρα. Το δεύτερο που θέλω να πω είναι το εξής: Ξέρετε πολύ καλά ότι μου στείλατε κάποιους πίνακες για τη φτώχεια. Ποιο είναι, λοιπόν, το πρόβλημα με τους πίνακες που μου στείλατε για τη φτώχεια; Το πρόβλημα είναι, όπως ξέρετε πολύ καλά, κυρία Υπουργέ, ότι η Ευρώπη έφτιαξε με την ΕΛΣΤΑΤ έναν καινούργιο ορισμό για να μετράει τη φτώχεια και τον κοινωνικό αποκλεισμό, τον οποίο ονόμασε « Ευρώπη 2030», ενώ υπήρχε προηγουμένως ένας άλλος ορισμός της φτώχειας και του κοινωνικού αποκλεισμού που ήταν «Ευρώπη 2020». Γιατί; Για να φαίνεται ο «Ευρώπη 2030» ολίγον εξωραϊσμένος ως προς τη φτώχεια.

Θα σας καταθέσω, λοιπόν, εδώ στα Πρακτικά –και να πείτε στις Υπηρεσίες σας να μην κάνουν λάθη, γιατί έγινε ένα μεγάλο λάθος και θα το πω, κύριε Πρόεδρε- τι συμβαίνει με τις δύο καμπύλες, όταν είναι «Ευρώπη 2020» ή όταν είναι «Ευρώπη 2030», με τους δύο ορισμούς.

Και παρακάτω θέλω να σας επισημάνω ότι, δυστυχώς για τις Υπηρεσίες σας, στον δεύτερο πίνακα που σας έδωσα η απάντηση είναι ένα μνημείο τσαπατσουλιάς, διότι για τα έτη 2017 έως 2021 χρησιμοποιεί τα ποσοστά του «Ευρώπη 2020», ενώ για τα έτη 2022 - 2023 χρησιμοποιεί τα ποσοστά του «Ευρώπη 2030».

Κυρία Υπουργέ, διορθώστε το!

(Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού)

Αφήστε με λίγο, κύριε Πρόεδρε, αφού απάντησε παραπάνω και η Υπουργός.

Εκεί, όμως, που δεν άλλαξε κανένας ορισμός είναι για τον κίνδυνο φτώχειας, για τη φτώχεια δηλαδή, σκέτο και ξερό. Εκεί δεν άλλαξε κανένας ορισμός. Η εξέλιξη αυτού του δείκτη είναι ότι από το 17,7 του 2019 πήγε στο 18,9 του 2022. Αυξήσατε, δηλαδή, τη φτώχεια κατά 1,2 του πληθυσμού, δηλαδή κατά εκατόν είκοσι επτά χιλιάδες πολίτες. Και το χειρότερο είναι ότι το 84% αυτής της αύξησης φτώχειας στην Ελλάδα του Μητσοτάκη, δηλαδή οι εκατόν επτά χιλιάδες πολίτες, είναι γυναίκες.

Τώρα δεν θα συνεχίσω με τη φτώχεια. Θα τα πούμε και στο υπό επεξεργασία νομοσχέδιο, γιατί νομίζω ότι εκεί έχω πολλά πράγματα να πω.

Θέλω, όμως, να τελειώσω με το εξής: Κυρία Υπουργέ, φτιάξαμε τις Στέγες Υποστηριζόμενης Διαβίωσης και τις ΣΑΔ από το 2019 με πλήρεις όρους και προϋποθέσεις στην ίδρυσή τους και εκατόν πενήντα εξ αυτών εγκεκριμένες από την Ευρωπαϊκή Ένωση και μου απαντήσατε αυτό που μου απαντήσατε; Γιατί τις φτιάξαμε; Διότι είναι ένας εξαιρετικός θεσμός που βοηθάει τους γονείς των παιδιών με αναπηρία, γιατί έρχονταν και έλεγαν «Τι θα γίνουν τα παιδιά μου όταν πεθάνω; Διότι τα έχω εγώ τώρα σπίτι μου». Είναι και τα παιδιά που πάνε στα ΚΔΗΦ ΑΜΕΑ.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, σας παρακαλώ.

**ΘΕΑΝΩ ΦΩΤΙΟΥ:** Και μου απαντάτε σήμερα, πέντε χρόνια μετά, ότι «θα» υπογράψετε ΚΥΑ για να λειτουργήσουν οι ελάχιστες που δημιουργήθηκαν έκτοτε;

Άρα, μέχρι στιγμής εγώ δεν έχω πάρει μια διαβεβαίωση ότι οι υλοποιούμενες σήμερα πράξεις, άρα και οι δομές τους, θα ενταχθούν σίγουρα στο «ΕΣΠΑ 2021 - 2027» και οι ωφελούμενοι μπορούν να μείνουν ήσυχοι, ότι θα εξυπηρετούνται κανονικά μέχρι το 2030 και οι δε εργαζόμενοι δεν απειλούνται με απόλυση.

Ούτε μας είπατε ότι στην περίπτωση που αυτές λειτουργούν με δικαιούχους τους δήμους και κριθούν πετυχημένες, θα τις μεταβιβάσετε στους δήμους, όπως ήταν εξ αρχής το σχέδιο.

Επαναλαμβάνω ότι αυτά που συμβαίνουν…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Φωτίου, σας ευχαριστούμε πολύ.

**ΘΕΑΝΩ ΦΩΤΙΟΥ:** Επαναλαμβάνω ότι αυτά που συμβαίνουν για τα ΚΗΦΗ μας έχουν βάλει σε μεγάλη ανησυχία. Δεν μου απαντήσατε τι είναι αυτά τα δύο μοντέλα που θα εφαρμοστούν για τη γήρανση, όπως λέει σήμερα ο ΟΟΣΑ με το μοντέλο που του έδωσε η Wellbank…

**ΠΡΟΕΔΡΕΥΩΝ (Βασίλειος Βιλιάρδος):** Σας ευχαριστούμε πολύ.

**ΘΕΑΝΩ ΦΩΤΙΟΥ:** Εγώ σας ξαναρωτώ ακριβώς τα ίδια που ρώτησα και προηγουμένως.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Φωτίου.

Ορίστε, κυρία Υπουργέ, έχετε τον λόγο. Μόνο, παρακαλώ, να είστε πιο σύντομη, αφού μου το υποσχεθήκατε στην πρωτολογία σας.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Ούτως ή άλλως δεν έχω και πολλά να προσθέσω, να σας πω την αλήθεια, γιατί νομίζω ότι οι διαβεβαιώσεις από πλευράς κιόλας Υπουργείου και, μάλιστα, σε διαδικασία επίκαιρης ερώτησης, νομίζω ότι είναι πιο ισχυρές.

Επαναλαμβάνω ότι οι πράξεις αποδεικνύουν την πρόθεση. Κάτι μπορεί να ιδρύεται -και το έχουμε δει σε πάρα πολλές περιπτώσεις- αλλά να μην εξασφαλίζεται ούτως ή άλλως η βιωσιμότητά του. Με αυτές τις πράξεις που γίνονται αυτή τη στιγμή, με τη μελέτη, με την ένταξη, με τις παρατάσεις των συμβάσεων, αλλά και τη δεδηλωμένη πρόθεση να υπάρχει συνέχεια σε αυτές τις δομές, καθώς υπάρχει αναγκαία συνθήκη κάλυψης των αναγκών των οικογενειών σε όλες τις ηλικίες από τα μικρά παιδιά μέχρι τους μεγαλύτερους, νομίζω ότι υπάρχει η διαβεβαίωση ότι δεν υπάρχει πρόθεση σε αυτό να κλείσουν.

Όμως, θα συμφωνήσετε μαζί μου γιατί έχετε υπάρξει Υπουργός σε αυτό το Υπουργείο, ότι πρώτα απ’ όλα αποτιμάς και αξιολογείς τι λέει κάθε φορά το πεδίο, πού λειτούργησε καλύτερα, πού δεν λειτούργησε τόσο καλά, πού μπορεί να ενταχθεί κάποιο καινούργιο, γιατί φαντάζομαι ότι και νέες ανάγκες μπορεί να προκύψουν εκεί που μπορεί να υπάρχει μια πληθυσμιακή ένταση και συγχρόνως να παρέλκουν εκεί που δεν υπάρχει ούτως ή άλλως ανάγκη. Όμως, σίγουρα, αυτό που λέω είναι ότι δεν πάμε να κάνουμε δημοσιονομικά τερτίπια. Κάνουμε απόλυτη εξάντληση του προϋπολογισμού.

Κι επειδή μιλάμε, ούτως η άλλως, για τις ΣΥΔ και για τα ΚΔΗΦ και για αναγκαίες δομές, να σας πω -και το έχετε επισημάνει κιόλας στον προϋπολογισμό, το είδατε ή μπορείτε να το ελέγξετε- ότι υπήρξε αύξηση από πλευράς Υπουργείου για τον προϋπολογισμό των τροφείων που καλύπτονται μέσω ΕΟΠΥΥ, αλλά και η αναμονή αυτή τη στιγμή από το Υπουργείο Οικονομικών για μία συνυπογραφή έτσι ώστε να πάρει το Υπουργείο πάνω του αυτά τα τροφεία, γιατί πάντα όταν μιλάμε για αυτές τις δομές, θα πρέπει να μιλάμε για βιωσιμότητα.

Το επαναλαμβάνω. Έχετε δίκιο. Οι οικογένειες σε όλη την Ελλάδα αυτή τη στιγμή σχεδόν εκλιπαρούν για τη συνέχεια. Έχουν το παιδί τώρα σε ένα ΚΔΑΠ ΑμεΑ. Μπορεί μετά να είναι σε ένα ΚΔΗΦ. Τι θα κάνει μετά, όταν δεν θα μπορεί η οικογένεια να το συνδράμει; Πολύ σωστά έγινε με την ίδρυση των ΣΥΔ. Πρέπει, όμως, να κοιτάμε μπροστά. Γι’ αυτό πρέπει να πάρουμε πάνω στο Υπουργείο -και αυτό, ούτως ή άλλως, θέλουμε να κάνουμε- την πληρωμή των τροφείων. Δεν θα το είχαμε πετύχει, αν δεν είχαμε αυξήσει τον προϋπολογισμό. Υπάρχει, λοιπόν, ενταγμένος προϋπολογισμός για τα τροφεία που είναι το πολύ σημαντικό και υπάρχει και η πρόθεση για συνέχιση όλων των δομών.

Επειδή βλέπω ότι προβληματίζεστε ειδικά για το κομμάτι των ΚΗΦΗ, δεν υπάρχει πρόθεση να αντικατασταθεί. Αντιθέτως, με τις μελέτες που γίνονται από τον ΟΟΣΑ μπορείς να κάνεις σε ένα νέο συγκείμενο πλέον για την υγιή και ενεργό γήρανση, μια καλύτερη αποτίμηση των αναγκών σου. Τι θα πρέπει να λειτουργεί σε επίπεδο δήμου; Θα πρέπει να λειτουργεί και το κομμάτι της οικογενειακής φροντίδας και μέριμνας; Ξέρετε ότι είναι πολύ σημαντικό ότι ένας φροντιστής πρέπει να υπάρχει μέσα στην οικογένεια. Πρέπει να υπάρξει οπωσδήποτε μια δομή για να αποτρέψεις την ιδρυματοποίηση αυτών των ανθρώπων στη λογική της ημερήσιας φροντίδας και σίγουρα να βλέπουμε τι γίνεται και με την αυστηρότερη λειτουργία -δεν το συζητήσαμε, καλό είναι να το συζητήσουμε και θα το πούμε και στην επιτροπή- των δομών τα οποία είναι κλειστού τύπου και μένουν πολλοί άνθρωποι οι οποίοι πλέον λόγω δημογραφικού έχουν την ανάγκη μας.

Άρα, δεν υπάρχει καμία πρόθεση να βάλουμε κόφτες αχρείαστους, αλλά αντιθέτως να κάνουμε καλύτερη αξιοποίηση των δεδομένων, έτσι ώστε και τα ευρωπαϊκά χρήματα, κυρία Φωτίου, που κάποια στιγμή θα σταματήσουν να είναι ευρωπαϊκά -και το ξέρετε- και πρέπει να έρθουν στους εθνικούς προϋπολογισμούς, να έρθουν και να κάνουν την καλύτερη δυνατή απορρόφηση. Είναι δηλωμένο και, άρα, δεν υπάρχουν εδώ πέρα τερτίπια ή κόλπα. Ούτως ή άλλως, το μέλλον θα αποδείξει τις προθέσεις όλων μας.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό.

Θα συνεχίσουμε με τη δεύτερη με αριθμό 456/30-1-2025 επίκαιρη ερώτηση δεύτερου κύκλου του Βουλευτή Ευβοίας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Συμεών Κεδίκογλου προς τον Υπουργό Υποδομών και Μεταφορών με θέμα: «Στα χαρτιά παραμένει το έργο για τον Κεντρικό Οδικό Άξονα Βόρειας Εύβοιας, παρά τις επανειλημμένες εξαγγελίες της κυβέρνησης».

Θα απαντήσει ο Υφυπουργός Υποδομών και Μεταφορών κ. Νικόλαος Ταχιάος.

Ορίστε, έχετε τον λόγο, κύριε συνάδελφε.

**ΣΥΜΕΩΝ ΚΕΔΙΚΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, δεν ξέρω πραγματικά τι άλλο μπορούμε να πούμε γι’ αυτό το έργο που έχει καταντήσει το σύγχρονο γεφύρι της Άρτας. Τουλάχιστον εκεί το έχτιζαν όλη μέρα και γκρεμιζόταν το βράδυ. Εδώ εμείς δεν έχουμε αρχίσει ακόμα να χτίζουμε. Νομίζω ότι είναι ένα όνειρο γενιών, και πολιτών και πολιτικών. Έχουν ειπωθεί τα πάντα. Αν και εσείς πάτε και καταφέρετε, βέβαια, να ξεπεράσετε το σημείο που πιάνει πάγο τώρα τον χειμώνα ή περάστε τα σημεία με τις κατολισθήσεις ή αν έχετε πάρει δραμαμίνες μαζί σας για να μπορέσετε να φτάσετε από τις στροφές και να μην είστε ζαλισμένος, τότε σίγουρα θα πείτε «Μα, πώς είναι δυνατόν να υπάρχει τέτοιος δρόμος τον 21ο αιώνα;».

Νομίζω ότι αν τελικά καταφέρουμε και κάνουμε τον καινούργιο δρόμο κάποια στιγμή, θα πρέπει να κρατηθεί ο παλιός σαν τουριστική ατραξιόν, γιατί ξέρετε ότι είναι προπολεμικός ο δρόμος και η χάραξη αυτή έχει γίνει με τα μουλάρια.

Κύριε Πρόεδρε, όπως λένε και οι μαρτυρίες, αυτός ο δρόμος έγινε τότε βάζοντας τα μουλάρια και όποια διαδρομή ακολουθούσε το ζώο, θεωρούνταν ότι ήταν η πιο πρόσφορη για πάνε από πίσω οι άνθρωποι και να κάνουν τον δρόμο.

Δεν μπορούμε σήμερα να μιλάμε γι’ αυτά. Συγγνώμη που είμαι δηκτικός, αλλά υπάρχει αυτό το αίσθημα οργής και αγανάκτησης στην τοπική κοινωνία και μετά τις τελευταίες εξελίξεις, αλλά και γιατί υπάρχει ένα αίσθημα αδικίας, όταν βλέπουμε εκατομμύρια αριστερά-δεξιά να μοιράζονται και το κομμάτι αυτό, που είναι δίπλα από την Αθήνα, να παραμένει στο μέρος των υποδομών τόσο πίσω. Δεν ξέρουμε τι άλλο να πούμε.

Για να είμαι ειλικρινής, όταν είχαμε την τεράστια καταστροφή με τις πυρκαγιές του ’21 με το «ουδέν κακόν αμιγές καλού», είπαμε ότι πάθαμε μια καταστροφή, αλλά τουλάχιστον θα μπορέσει επιτέλους να γίνει ο δρόμος και ήταν και μια διαβεβαίωση του ίδιου του Πρωθυπουργού, από τα πλέον επίσημα χείλη, ότι θα προχωρούσαμε στην κατασκευή. Μπήκε στο master plan του προγράμματος του κ. Μπένου. Το όλο πλάνο ήταν 380 εκατομμύρια και 60% ήταν για τον δρόμο. Τριάμισι χρόνια μετά, τίποτα.

Σας θυμίζω -το διαβάζω ακριβώς- ότι τον Δεκέμβριο του ’21 στη σύσκεψη που έγινε στην Ιστιαία, ο Πρωθυπουργός μίλησε για ένα εμβληματικό έργο. Είπε ότι είναι το κλειδί για τη μετάβαση της βόρειας Εύβοιας στη νέα εποχή. Προφανώς δεν μπορούμε να έχουμε παραγωγική ανάπτυξη και ελάττωση του δημογραφικού προβλήματος μ’ αυτόν τον δρόμο. Υπάρχουν ακόμα και θέματα υγείας. Κλείνει ο δρόμος και δεν μπορούν να πάνε οι άνθρωποι στο νοσοκομείο.

Είχε πει τότε -το διαβάζω mot a mot- τα εξής: «Μιλάμε για μια νέα χάραξη η οποία θα μειώσει σημαντικά τη διαδρομή από τη βόρεια Εύβοια προς τη Χαλκίδα και σε συνδυασμό με την παράκαμψη Χαλκίδας» -που ούτε αυτή έχει ξεκινήσει, εν πάση περιπτώσει- «θα αλλάξει τελείως τον χαρακτήρα των οδικών υποδομών και είναι ένα έργο με εξασφαλισμένους πόρους που θα σπάσει την οδική απομόνωση της βόρειας Εύβοιας» κ.λπ., κ.λπ., κ.λπ.. Διάφορες υποσχέσεις στη συνέχεια. Κούφιες αποδείχτηκαν. Δεν έχουν πραγματοποιηθεί ακόμα οι αναγκαίες μελέτες και ουσιαστικά το έργο έχει εκτροχιαστεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μικρή ανοχή, κύριε Πρόεδρε. Πάρτε τον χρόνο από τη δευτερολογία μου, για να ολοκληρώσω νοηματικά το πού βρισκόμαστε σήμερα.

Το Υπουργείο πράγματι κατέβαλε κάποιες προσπάθειες έκτοτε. Εγώ θέλω να είμαι δίκαιος. Πρώτον, εγκρίθηκε ο χαρακτηρισμός του έργου ως εθνικού επιπέδου με το ΦΕΚ της 31-12-21, δεύτερον, έγινε η ένταξή του στον προγραμματικό σχεδιασμό της Γενικής Γραμματείας Υποδομών και -τρίτον- η δημοπράτηση με το σύστημα «Μελέτη-Κατασκευή» σύμφωνα με τον νόμο. Έναν χρόνο αργότερα, στις 2-12-22, εγκρίθηκαν και κάποιες νέες ενέργειες. Η βασική είναι ότι εγκρίθηκε μια δέσμευση προϋπολογισμού με προεκτιμώμενη αξία 7.900.000 ευρώ μαζί με τον ΦΠΑ και τα απρόβλεπτα.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε με την ερώτηση, κύριε συνάδελφε.

**ΣΥΜΕΩΝ ΚΕΔΙΚΟΓΛΟΥ:** Τότε, λοιπόν, -το σημειώνω, γιατί θα βρούμε παρακάτω αυτό το σημείο που έρχεται και σήμερα στη μελέτη- τελικώς η μελέτη δημοπρατείται στις 22-12-22 με τη διαδικασία του επείγοντος και με προσωρινό ανάδοχο την εταιρεία μελετών «Δρόμος». Κατόπιν τούτου, η ειδική υπηρεσία απέστειλε στο Ελεγκτικό Συνέδριο τα δικαιολογητικά για προσυμβατικό έλεγχο. Το Ελεγκτικό Συνέδριο διέταξε τη συμπλήρωση του σχετικού φακέλου και ξαναστέλνει τα στοιχεία η ειδική υπηρεσία.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, στην ερώτηση. Ολοκληρώστε, παρακαλώ.

**ΣΥΜΕΩΝ ΚΕΔΙΚΟΓΛΟΥ:** Ωστόσο, στις 24-5-23 το Ελεγκτικό Συνέδριο έκρινε μη νόμιμη την ανάθεση της μελέτης από το Υπουργείο με κλειστό κύκλο προσφορών, καθώς δεν συνέτρεχε τέτοιος λόγος εφαρμογής της διαδικασίας χωρίς προηγούμενη διαπραγμάτευση και δημοσίευση. Οι σχετικές προσπάθειες για την ανάκληση της απόφασης απορρίφθηκαν και είμαστε σήμερα στο σημείο μηδέν.

Θέλω ο Υπουργός να μας πει πού βρισκόμαστε σήμερα και γιατί, όπως θα πω παρακάτω, αναθέτει ουσιαστικά το πρώτο κομμάτι, τις μελέτες και ό,τι χρειάζεται από εδώ και πέρα στην Περιφέρεια Στερεάς Ελλάδας.

Τα υπόλοιπα στη δευτερολογία μου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κεδίκογλου.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Βουλευτά, θα συμφωνήσω μαζί σας στην περιγραφή της κατάστασης της οδού. Την έχω διατρέξει περισσότερες από μία φορές, έχοντας επισκεφθεί τη βόρεια Εύβοια και μεταξύ των άλλων για την αντιμετώπιση των συνεπειών του «Daniel» και του «Elias» που ξέρετε πολύ καλά ότι έπληξαν την περιοχή. Έχω, λοιπόν, προσωπική άποψη και θα συμφωνήσω μαζί σας ότι πρόκειται για έναν δρόμο ο όποιος έχει γεωμετρικά χαρακτηριστικά που ανάγονται στις αρχές του προηγούμενου αιώνα. Είναι ένας δρόμος που πραγματικά πρέπει να τύχει μιας διαφορετικής αντιμετώπισης, μιας άλλης διαχείρισης. Αυτός είναι και ο στόχος του Υπουργείου.

Περιγράψατε πολύ καλά την αλληλουχία των γεγονότων μέσα στην ερώτησή σας. Υπάρχει μια πίστωση της τάξεως των 7,9 εκατομμυρίων ευρώ από τα οποία, όπως οφείλουμε σε μια μελέτη, έχει δεσμευτεί αρχικά το ποσό του 40% της συνολικής προεκτιμώμενης αμοιβής.

Πώς προέκυψε το πρόβλημα; Το πρόβλημα προέκυψε διότι όταν πήγε το θέμα στο Ελεγκτικό Συνέδριο, το Ελεγκτικό Συνέδριο απεφάνθη ότι δεν συνέτρεχαν οι λόγοι του επείγοντος για να γίνει η διαδικασία της ανάθεσης με το άρθρο 32 του ν.4412 και πραγματικά είχε παρέλθει πολύς χρόνος από τα γεγονότα εκείνα της βόρειας Εύβοιας τα οποία επέβαλαν τη χρησιμοποίηση του συγκεκριμένου άρθρου για να γίνει η σχετική διαδικασία, κάτι το οποίο διεφάνη και στις αλλεπάλληλες συστάσεις που έγιναν ενώπιον του Ελεγκτικού Συνεδρίου για να ανακληθεί η απόφαση που τελικά κατέληξε στην απόρριψη της ανάθεσης.

Στον χρόνο που μεσολάβησε έκτοτε έγιναν πολλές συζητήσεις. Πρέπει να σας πω ότι η άποψη ότι η οδός αυτή αποτελεί πραγματικά τη θρυαλλίδα της ανάπτυξης για τη βόρεια Εύβοια είναι μια άποψη η οποία πραγματικά έχει βάση και πολύ ορθώς στον σχεδιασμό του ο κ. Μπένος ενέταξε το συγκεκριμένο έργο ως προέχον έργο αυτού του master plan που εκπόνησε.

Η μεγάλη συζήτηση η οποία έγινε αφορούσε στη διαδικασία με την οποία θα γίνει η σχετική ανάθεση. Η πλευρά του Υπουργείου μας επιμένει και επέμεινε ότι η διαδικασία αυτή έπρεπε να γίνει με ανοικτό διαγωνισμό, σύμφωνα με το άρθρο 27 του ν.4412. Υπήρξαν διαφορετικές απόψεις. Υπήρξε η άποψη ότι θα μπορούσε να γίνει με τη διαδικασία της προεπιλογής, δηλαδή με κλειστή διαδικασία, όπως προβλέπεται στο άρθρο 28 του ν.4412.

Κατόπιν τούτου, συνεφωνήθη με την Περιφέρεια Στερεάς Ελλάδος και με τους αρμόδιους υπηρεσιακούς φορείς ότι τη σχετική διαδικασία θα κινήσει η Περιφέρεια Στερεάς Ελλάδος, οπότε έχει εκδοθεί και η σχετική απόφαση Υπουργού, η οποία μεταφέρει την ωρίμανση της μελέτης στην Περιφέρεια Στερεάς Ελλάδος. Έχει πάρει αριθμό δημοσιεύματος για το ΦΕΚ και αναμένεται η έκδοση του ΦΕΚ εντός των προσεχών ημερών, πιθανόν ίσως και σήμερα.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Υπουργό.

Κύριε Κεδίκογλου, έχετε τον λόγο.

**ΣΥΜΕΩΝ ΚΕΔΙΚΟΓΛΟΥ:** Κύριε Υπουργέ, πραγματικά λυπάμαι που απευθύνομαι σε εσάς, γιατί πραγματικά είστε και σοβαρός και μετριοπαθής, αλλά νομίζω ότι με όλα αυτά που γίνονται, κάπου κοροϊδευόμαστε μεταξύ μας. Αφού έχει γίνει αυτή η διαδικασία, το Ελεγκτικό Συνέδριο δεν είναι τυχαίο που είπε «όχι». Όντως σου λέει: «Μου φέρνεις μια διαδικασία, αυτό το πράγμα ως κατεπείγον τρία χρόνια μετά, έναν κλειστό διαγωνισμό;». Το απέρριψε, άρα και αυτό βαρύνει τις ευθύνες του Υπουργείου.

Ερχόμαστε στο σήμερα. Ουσιαστικά το Υπουργείο «πετάει το μπαλάκι» στην Περιφέρεια Στερεάς Ελλάδας με αρμοδιότητα την ωρίμανση-σύνταξη-έγκριση μελετών και την προπαρασκευαστική διαδικασία, αναγκαίες αδειοδοτήσεις για δημοπράτηση, όταν ξέρουμε την κατάσταση στην οποία είναι οι περιφέρειες.

Στην Περιφέρεια Στερεάς Ελλάδας, αν δεν έχετε εικόνα, από τις καταστροφές ένα γεφυράκι στο χωριό Φύλλα είχε γκρεμιστεί και αναγκάστηκε και ήλθε το Υπουργείο γιατί δεν μπορούσαν οι τεχνικές υπηρεσίες της περιφέρειας. Όταν δεν έχει την αντίστοιχη εμπειρία, δεν έχει το προσωπικό που έχει το ίδιο το Υπουργείο, ουσιαστικά είναι σα να λέτε ότι αυτός ο δρόμος δεν αποτελεί πια προτεραιότητα για εσάς και αυτή η κριτική δεν είναι καν μόνο από εμάς, αλλά είναι και από συμπολιτευόμενους Βουλευτές.

Εγώ πραγματικά αναρωτιέμαι τι ήταν αυτό που μεσολάβησε και αποφασίσατε ξαφνικά, παρά τις καθυστερήσεις, εδώ που φτάσαμε, να πείτε ότι από εδώ και πέρα θα τα κάνει η περιφέρεια. «Δεν μπορώ; Δεν θέλω;». Πραγματικά είναι κάτι ανεξήγητο.

Σήμερα ουσιαστικά λέτε -και αυτό παραπλάνηση είναι- «χρηματοδοτούμε», βγάλατε ανακοίνωση, απ’ ό,τι είδα, για αναγκαία χρηματοδότηση για τη δημοπράτηση του συνόλου των μελετών που αφορά 7,9 εκατομμύρια.

Τώρα σας θυμίζω αυτά που είπα στην πρωτολογία. Είναι τα ίδια χρήματα που ουσιαστικά τα παρουσιάζετε ότι τα δίνετε σαν «προίκα» για το έργο. Ουσιαστικά μιλάμε για έναν εμπαιγμό.

Πραγματικά αναρωτιέμαι πώς τα καταφέρνουν οι υπηρεσίες της περιφέρειας, όταν έχουν δείξει στα πιο μικρά έργα την ανικανότητά τους -εγώ θα μιλήσω ξεκάθαρα- ή ότι εν πάση περιπτώσει δεν έχουν καταφέρει μέχρι τώρα να φέρουν εις πέρας τα έργα τα οποία έχουν αναλάβει.

Να μη μιλήσω για το έργο που επισκέφτηκα χθες στα Ήλια της Αιδηψού που ξέρετε ότι έκλεισε για κατολισθήσεις, είναι δύο χρόνια κλειστό και τώρα -λέει- θα ξεκινήσουν. Οι κάτοικοι είναι ουσιαστικά απομονωμένοι. Αυτό το έχει αναλάβει η περιφέρεια. Έκανα μια παρένθεση εδώ.

Το αν θα μπορέσει, λοιπόν, να δημοπρατήσει το έργο και αν θα βρεθούν τα χρήματα και αν αυτά τα δεκάδες εκατομμύρια θεωρείτε ότι είναι εξασφαλισμένα, πρέπει να το δούμε.

Υπάρχει μια γραπτή δήλωση του περιφερειάρχη στις 24-1-25, πριν από λίγες μέρες δηλαδή, ότι περιμένει γραπτή εντολή από το Υπουργείο για να αναλάβει επίσημα την εκπόνηση μελέτης για την κατασκευή του έργου, ότι σχεδιάζει να κάνει τη δημοπράτηση όπως και με τη μελέτη Στροφιλιά - Ιστιαία που είναι το επόμενο κομμάτι, βασιζόμενη στην αναγνωριστική χάραξη του κ. Ζέκου και ότι εν πάση περιπτώσει «μόλις μου ανατεθεί η εκπόνηση, εμείς θέλουμε ένα μήνα για τη δημοπράτηση, αλλά πιο δύσκολο είναι το κομμάτι της επίβλεψης του μελετητικού σχεδιασμού».

Μετά, όπως ξέρετε, η διαδρομή είναι δύσκολη. Από τη δημοπράτηση θα χρειαστούν αρκετοί μήνες για τη συμβασιοποίηση και ενάμιση με δύο χρόνια για την εκπόνηση της μελέτης. Ακόμα πιο δύσκολη είναι η ιστορία μετά για να δούμε αν υπάρχουν τα δεκάδες εκατομμύρια που απαιτούνται.

Κύριε Πρόεδρε, επειδή θέλετε ερωτήματα, ζητάμε σαφείς απαντήσεις στο εξής:

Πρώτον, γιατί δεν υπήρχε καμία ουσιαστική εξέλιξη εδώ και τριάμισι χρόνια;

Δεύτερον, γιατί αποφασίστηκε η μεταφορά της αρμοδιότητας για τη μελέτη και τη δημοπράτηση στην Περιφέρεια Στερεάς Ελλάδας, που είναι επιπλέον καθυστέρηση;

Τρίτον, έλαβε τη σχετική γραπτή εντολή η περιφέρεια, η οποία περιμένει από εσάς να δώσετε εντολή και είναι το μόνο πρόβλημα που έχουμε αυτή τη στιγμή;

Και τέταρτον -γελάω, γιατί πραγματικά είναι για γέλια, αλλιώς πρέπει να κλαίμε- θα υπάρξει δέσμευση σε συγκεκριμένο επιτέλους χρονοδιάγραμμα για την έναρξη των εργασιών; Θα μπει ένα τέλος σε αυτή την -συγχωρήστε μου τη λέξη- κοροϊδία;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κεδίκογλου. Να επισημάνω ότι επιτρέπονται δύο ερωτήματα. Το ξέρετε βέβαια.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Επιτρέψτε μου να πω ότι το Υπουργείο δεν δίνει εντολές. Το Υπουργείο εξέδωσε μια απόφαση η οποία προεκλήθη μετά από συνεννόηση με την περιφέρεια. Έγινε σύσκεψη με την περιφέρεια και ο ίδιος ο Περιφερειάρχης, ο κ. Σπανός, με τους συνεργάτες του δήλωσαν ότι επιθυμούν και δέχονται να αναλάβουν το συγκεκριμένο έργο και ότι έχουν επάρκεια να το φέρουν σε πέρας. Αυτό ήταν μία δήλωση του κ. Σπανού. Δεν θα κρίνω εγώ την επάρκεια της περιφέρειας ούτε κανένας του Υπουργείου Υποδομών και Μεταφορών.

Ξέρετε, η διαδικασία της ανάθεσης μιας μελέτης είναι μία διαδικασία η οποία θέλει τον χρόνο της είτε αναθέτουσα αρχή είναι το Υπουργείο είτε αναθέτουσα αρχή είναι η περιφέρεια. Ο κ. Σπανός λέει ότι θα προχωρήσει με βάση μια υφιστάμενη αναγνωριστική μελέτη, την οποία προφανώς έχει στα χέρια του και φαντάζομαι ότι έχει παραχθεί με κάποιο τρόπο, με κάποια σύμβαση. Με βάση αυτήν την αναγνωστική μελέτη θα προχωρήσει στην εκπόνηση της οριστικής μελέτης, με την οποία θα δημοπρατηθεί με το σύστημα «Μελέτη - Κατασκευή» το έργο.

Εμείς δεν έχουμε καμία αντίρρηση σε αυτό. Εκείνο για το οποίο θέλω να διαβεβαιώσω είναι το εξής: Όντως τα 7,9 εκατομμύρια είναι αυτά τα ίδια χρήματα τα οποία προβλέπονταν και για τη σύμβαση, εάν ήταν αναθέτουσα αρχή το Υπουργείο Υποδομών και Μεταφορών. Δεν είναι άλλα λεφτά, δεν βάζουμε επιπλέον λεφτά, δεν έχουν δαπανηθεί καθόλου λεφτά για το συγκεκριμένο έργο. Εκείνο για το οποίο δεσμεύομαι είναι ότι στον προγραμματισμό του Υπουργείου υπάρχει διαθέσιμος δημοσιονομικός χώρος, τον οποίο τον διατηρούμε σταθερά, της τάξεως των 200 εκατομμυρίων ευρώ για το συγκεκριμένο έργο. Αυτά είναι λεφτά τα οποία προβλέπουμε ότι θα πάνε στο έργο της Εύβοιας.

Στη σύσκεψη με τον κ. Σπανό η μεγάλη αγωνία όλων των εμπλεκομένων ήταν αν τελικά υπαναχωρεί η πολιτεία από τη χρηματοδότηση αυτού του έργου. Σας λέω ότι δεν υπαναχωρεί, διότι πραγματικά είναι πάρα πολύ σημαντικό για τη βόρεια Εύβοια. Η δική μου θεωρία είναι ότι η Εύβοια πολλές φορές πληρώνει τα σπασμένα της Αθήνας, δηλαδή είναι το οχυρό της Αττικής έναντι των καιρικών φαινομένων. Το γνωρίζετε πολύ καλά, καλύτερα από εμένα αυτό. Κατά συνέπεια οφείλουμε στην Εύβοια, οφείλουμε οι πάντες και πρέπει αυτά τα έργα να γίνουν.

Όπως ξέρετε προχωράμε και την παράκαμψη των Ψαχνών. Και αυτό το έργο καθυστέρησε διότι υπήρχε το θέμα των απαλλοτριώσεων οι οποίες δεν είχαν προχωρήσει. Ξέρετε ότι λύνουμε το θέμα της προαίρεσης για τη σύνδεση με την Υψηλή Γέφυρα της Χαλκίδας. Συζητάμε ακόμα και για τη γέφυρα της Χαλκίδας. Η Εύβοια είναι αυτή τη στιγμή μέσα στις προτεραιότητες της Κυβέρνησης σε κάθε περίπτωση.

Καταλαβαίνω ότι υπάρχει αυτή αμφιβολία, αν θα καταφέρει η περιφέρεια να φέρει σε πέρας αυτή τη μελέτη. Επιτρέψτε μου να πω -και θα κλείσω- ότι την ίδια κουβέντα έκανα σήμερα στη Λέσβο -πήγα το πρωί και γύρισα το μεσημέρι- για ένα αντίστοιχο έργο στη Λέσβο, την παράκαμψη της Μυτιλήνης. Θεωρώ ότι για κάποια έργα είναι πολύ πιο αποτελεσματικές στη διαχείριση οι περιφερειακές διοικήσεις και ίσως και η τοπική αυτοδιοίκηση, γιατί γνωρίζουν τις ιδιαιτερότητες του τόπου.

Το συγκεκριμένο έργο για το οποίο μιλάμε, έχει ένα άλλο πρόβλημα, ότι δεν μελετά τους κάθετους άξονες που πρέπει να γίνουν για να μπορούν να υποστηρίξουν τις περιοχές οι οποίες είναι προς ανάπτυξη, κάτι το οποίο είναι πάρα πολύ χρήσιμο.

Θεωρήσαμε, λοιπόν, ότι η περιφέρεια μπορεί πολύ καλύτερα να δώσει λύσεις σε αυτές τις εκκρεμότητες από το Υπουργείο, το οποίο θα ερχόταν και θα εκπονούσε ψυχρά μια μελέτη η οποία αφορά μόνο αυτήν την κεντρική αρτηρία.

Σε κάθε περίπτωση σας διαβεβαιώνω ότι η πίστωση των 200 εκατομμυρίων φυλάσσεται στο Υπουργείο Υποδομών και Μεταφορών με θρησκευτική προσήλωση.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Πριν συνεχίσουμε, μια ανακοίνωση στο Σώμα: Η Διαρκής Επιτροπή Οικονομικών Υποθέσεων καταθέτει την έκθεσή της επί του σχεδίου νόμου του Υπουργείου Εθνικής Οικονομίας και Οικονομικών: «Κύρωση Κώδικα έμμεσων φόρων επί των συναλλαγών του πεδίου εφαρμογής του Κώδικα Φορολογικής Διαδικασίας, καθώς και λοιπών φόρων».

Θα συνεχίσουμε τώρα με την όγδοη με αριθμό 478/3-2-2025 επίκαιρη ερώτηση πρώτου κύκλου του Βουλευτή Επικρατείας της Κοινοβουλευτικής Ομάδας της Πλεύσης Ελευθερίας κ. Αλέξανδρου Καζαμία προς τον Υπουργό Υποδομών και Μεταφορών με θέμα: «Οι νέες καταγγελίες των ελεγκτών εναέριας κυκλοφορίας για τα κενά και τον παρωχημένο εξοπλισμό στην ασφάλεια των αεροπορικών μεταφορών». Θα απαντήσει ο Υφυπουργός Υποδομών και Μεταφορών, ο κ. Οικονόμου.

Κύριε Καζαμία, έχετε τον λόγο για δύο λεπτά για την πρωτολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Οικονόμου, εμείς απευθύνουμε τις ερωτήσεις στον κ. Σταϊκούρα, αλλά βλέπουμε ότι δεν έρχεται ο ίδιος στη Βουλή και στέλνει τους Υφυπουργούς του. Εύχομαι να μην το κάνει επειδή θεωρεί τον εαυτό του αναρμόδιο να απαντήσει, όπως μας είπε πρόσφατα ότι είναι αναρμόδιος για το λαθρεμπόριο καυσίμων.

Προχωρώ στην ερώτησή μου. Αφορά την ανησυχητική κατάσταση στην εναέρια κυκλοφορία στη χώρα μας. Οι ελεγκτές εναέριας κυκλοφορίας στις 31 Ιανουαρίου, με αφορμή το πολύνεκρο δυστύχημα στις Ηνωμένες Πολιτείες εξέδωσαν ανακοίνωση με την οποία κρούουν ξανά τον κώδωνα του κινδύνου για την κατάσταση της εναέριας κυκλοφορίας στην Ελλάδα.

Μιλούν συγκεκριμένα για υποστελέχωση και για καθυστερήσεις στην πρόσληψη ενενήντα επτά νέων υπαλλήλων στην υπηρεσία τους, ενώ κάνουν λόγο επίσης για πολλοστή φορά για τον πεπαλαιωμένο εξοπλισμό με τον οποίο οι ίδιοι καλούνται να προασπίσουν, να εξασφαλίσουν την ασφάλεια των επιβατών που χρησιμοποιούν την εναέρια κυκλοφορία στη χώρα μας.

Στην ανακοίνωσή τους αναφέρουν επίσης κάποια ανησυχητικά στοιχεία, όπως το γεγονός ότι η τερματική περιοχή Αθήνας δεν διαθέτει λειτουργικό σύστημα προειδοποίησης εμπλοκών, με αποτέλεσμα ο ελεγκτής, όπως λένε, να μην λαμβάνει καμία προειδοποίηση από το σύστημα ότι αεροσκάφη βρίσκονται σε πορεία σύγκρουσης.

Εν όψει των καταγγελιών αυτών η Υπηρεσία Πολιτικής Αεροπορίας εξέδωσε απάντηση με την οποία παρείχε έναν κατάλογο ενεργειών που λέει ότι έχουν δρομολογηθεί για την αντιμετώπιση των ελλείψεων που καταγγέλλουν οι ελεγκτές εναέριας κυκλοφορίας. Καμία όμως από τις δράσεις αυτές δεν φαίνεται να έχει ακόμη ολοκληρωθεί και πρέπει να πω ότι στο μυαλό όλων μας ηχούν ακόμα οι δηλώσεις που είχε κάνει ο διοικητής της Αρχής Πολιτικής Αεροπορίας, ο κ. Τσίτουρας, όταν ήρθε να καταθέσει εδώ στην Εξεταστική Επιτροπή για τα Τέμπη, ότι «αν δεν προχωρήσουμε γρήγορα σε κάποιους τομείς, θα έχουμε αεροπορικά Τέμπη».

Πρέπει να επισημάνω επίσης ότι έχουν κατατεθεί δεκαοκτώ αλλεπάλληλες επίκαιρες ερωτήσεις προς τον Πρωθυπουργό από την κ. Κωνσταντοπούλου και σε αυτές υπήρξαν δεκαοκτώ αρνήσεις από την πλευρά του Πρωθυπουργού να έρθει να απαντήσει γι’ αυτό το θέμα. Επίσης και μία ακόμα ερώτηση στον Υπουργό τον περασμένο Απρίλιο έχει θέσει το θέμα με ιδιαίτερη έμφαση.

Σας ρωτώ, κύριε Υπουργέ:

Πρώτον, δεν σας ανησυχούν οι πρόσφατες καταγγελίες των ελεγκτών εναέριας κυκλοφορίας για τη συνεχιζόμενη υποστελέχωση προσωπικού και τον παρωχημένο εξοπλισμό με τα οποία καλούνται να εγγυηθούν την ασφάλεια των εναέριων μεταφορών στη χώρα;

Και, δεύτερον, ποια έκτακτα μέτρα προτίθεται να λάβει το Υπουργείο για την κάλυψη των άμεσων κενών και αναγκών ελέγχου εναέριας κυκλοφορίας μέχρι να ολοκληρωθούν οι δράσεις και τα προγράμματα που αναφέρει η ΥΠΑ και οι οποίες ήδη καθυστερούν πολύ καιρό και πιθανότατα να συνεχίσουν να καθυστερούν για αρκετούς ακόμη μήνες ή και χρόνια;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Κύριε Yπουργέ, έχετε τον λόγο.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Κύριε Καζαμία, η ασφάλεια των αερομεταφορών αποτελεί αδιαπραγμάτευτη προτεραιότητα για την Κυβέρνηση. Να το λήξουμε αυτό και να είναι ξεκάθαρο προς όλους εντός και εκτός Αιθούσης.

Στο πλαίσιο, λοιπόν, αυτό επιτρέψτε μου να απαντήσω διεξοδικά στις ανησυχίες που διατυπώθηκαν και να παρουσιάσω το στρατηγικό σχέδιο -εν συντομία βέβαια- του Υπουργείου Υποδομών και Μεταφορών για τη συνέχιση αναβάθμισης των υπηρεσιών εναέριας κυκλοφορίας.

Πρώτον, ο εκσυγχρονισμός και η αναβάθμιση των υποδομών εναέριας κυκλοφορίας περνάει μέσα από ένα φιλόδοξο πρόγραμμα 313 εκατομμυρίων ευρώ, για τον εκσυγχρονισμό των συστημάτων αεροναυτιλίας την περίοδο 2025 - 2029. Δεκατρία κρίσιμα έργα εκσυγχρονισμού που βελτιώνουν την ασφάλεια και την αποδοτικότητα της εναέριας κυκλοφορίας εμπεριέχονται και από αυτά τα οκτώ ήταν μπλοκαρισμένα για χρόνια λόγω δικαστικών εμπλοκών και τώρα υλοποιούνται με ταχείς ρυθμούς.

Έχουμε τον εκσυγχρονισμό του βασικού συστήματος διαχείρισης εναέριας κυκλοφορίας DPS και των ραντάρ. Οι αποφάσεις για αυτό θα είναι μέσα στον Φεβρουάριο του 2025.

Ενίσχυση του συστήματος προειδοποίησης εμπλοκών για την αποτροπή αεροπορικών συγκρούσεων.

Νέα διαγωνιστική διαδικασία για επιπλέον ραντάρ Mode S που θα αυξήσουν την επιτήρηση και την ακρίβεια διαχείρισης των πτήσεων.

Τώρα, για το θέμα της στελέχωσης και την καταγγελία για υποστελέχωση των ελεγκτών εναέριας κυκλοφορίας έχω να ενημερώσω το Κοινοβούλιο ότι έχουμε την εφαρμογή του νέου θεσμικού πλαισίου, του άρθρου 62 του ν.5149/2024, που διασφαλίζει γρήγορες, ποιοτικές προσλήψεις μέσω του προγράμματος FEAST του EUROCONTROL, συνεχή ροή νέων ελεγκτών με δεξαμενή επιτυχόντων για κάλυψη κενών θέσεων. Στη διαγωνιστική διαδικασία του 2025 είχαμε 1.732 υποψηφιότητες. Είναι αυτή η δεξαμενή που σας είπα, των 97 επιτυχόντων ελεγκτών βάσει της προκηρύξεως, που ανά πάσα στιγμή μπορούν να καλύψουν κενή θέση. Πρέπει να θυμίσω όμως στον κ. Καζαμία ότι έχουμε και το 2023 τριάντα πέντε προσλήψεις και το 2024 είκοσι εννέα προσλήψεις. Σύνολο δηλαδή 64 ελεγκτές. Μαζί με τους 97 έχουμε μόλις 19 κενά όσον αφορά το επίπεδο πλήρωσης των θέσεων του οργανογράμματος, που είναι 716. Δηλαδή ουσιαστικά και με τους 97 σχεδόν καλύπτουμε το οργανόγραμμα των θέσεων των ελεγκτών.

Στη δευτερολογία μου θα πω τα υπόλοιπα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υφυπουργέ, αυτό που κάνατε τώρα ήταν να μας παρουσιάσετε μια περίληψη της απάντησης που έδωσε η ΥΠΑ στην καταγγελία που έκαναν οι ελεγκτές εναέριας κυκλοφορίας και να μας μιλήσετε για έργα που εκτελούνται. Η ανακοίνωση, όπως και αυτά που είπατε τώρα, αλλά και η απάντηση της Υφυπουργού προκατόχου σας, όταν έκανε πριν δέκα μήνες ερώτηση για το ίδιο θέμα η κ. Κωνσταντοπούλου, χρησιμοποιεί διαρκώς έναν ενεστώτα διαρκείας: «επανεκκινούν», «συμβασιοποιούνται», «εκτελούνται». Η απάντηση της κ. Αλεξοπούλου πριν δέκα μήνες: «παρακολουθούνται», «υποστηρίζονται», «εξελίσσονται» και ούτω καθεξής. Υπάρχουν κι άλλα σημεία της απάντησης που χρησιμοποιούν αυτόν τον ενεστώτα διαρκείας.

Τα έργα τα οποία αναφέρατε όλα ως διά μαγείας στην απάντηση της ΥΠΑ θα πραγματοποιηθούν ή το πρώτο δίμηνο του 2025 ή το πρώτο τρίμηνο του 2025. Τώρα ξαφνικά όλα θα γίνουν!

Και θα σας πω και κάτι άλλο το οποίο δείχνει όχι μόνο την ανεπάρκεια της απάντησης που δίνετε εσείς τώρα, που έδωσε η ΥΠΑ και την οποία υποστήριξε ο κ. Σταϊκούρας, αλλά αυτό που φοβόμαστε ότι ενδεχομένως να συνιστά εμπαιγμό. Μιλήσατε εσείς για στρατηγικό σχέδιο και για έργα που υλοποιούνται και μας είπατε ότι είναι ύψους πάνω από 300 εκατομμύρια ευρώ. Το στρατηγικό σχέδιο, στο οποίο αναφερθήκατε και στο οποίο αναφέρθηκε η διοίκηση της Υπηρεσίας Πολιτικής Αεροπορίας, είναι το σχέδιο 2025 -2029.

Πριν από δέκα μήνες η κ. Αλεξοπούλου απαντώντας στην κ. Κωνσταντοπούλου είπε: «Η Διεύθυνση Δ6 της ΥΠΑ σε εφαρμογή του ισχύοντος στρατηγικού πλάνου 2022 - 2026». Υπάρχουν τρία χρόνια διαφοράς ανάμεσα στο στρατηγικό σχέδιο αυτό και σε αυτό στο οποίο αναφέρεται μέσα σε δέκα μήνες. Πού είναι το στρατηγικό σχέδιο αυτό; Ποια χρόνια καλύπτει; Μας εμπαίζετε; Υπάρχει στρατηγικό σχέδιο; Είναι δυνατόν να υπάρχει τόσο χτυπητή αντίφαση ανάμεσα στο στρατηγικό σχέδιο που αναφέρετε εσείς και σε εκείνο που ανέφερε πριν από δέκα μήνες η προκάτοχός σας;

Έρχομαι τώρα σε κάποια θέματα τα οποία δεν αναφέρετε. Γνωρίζετε πολύ καλά ότι έχει πάρει απόφαση το Ευρωπαϊκό Δικαστήριο και η Ευρωπαϊκή Επιτροπή έχει στις 17 Δεκεμβρίου απευθύνει επίσημη προειδοποίηση στην Ελλάδα για τη μη εκτέλεση οδηγιών της Ευρωπαϊκής Ένωσης που προβλέπουν την άμεση εγκατάσταση συστημάτων. Και η προειδοποίηση της Ευρωπαϊκής Επιτροπής λέει: «είναι ζωτικής σημασίας για την προάσπιση της ασφάλειας, της διαλειτουργικότητας και της αποτελεσματικότητας στον εναέριο χώρο της Ελλάδας να μπουν αυτά τα συστήματα άμεσα». Απέναντι σε αυτό τι έχετε να απαντήσετε; Σας έχει δώσει και δίμηνη προθεσμία μέχρι το τέλος Φεβρουαρίου. Θα την πετύχετε αυτή τη δίμηνη προθεσμία; Γιατί μιλάτε για ένα στρατηγικό σχέδιο τετραετίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ ολοκληρώστε.

**ΑΛΕΞΑΝΔΡΟΣ ΚΑΖΑΜΙΑΣ:** Τελειώνω, κύριε Πρόεδρε.

Κύριε Οικονόμου, σας υπενθυμίζω άλλη μια φορά ότι ο διοικητής της ανεξάρτητης αρχής, της Αρχής Πολιτικής Αεροπορίας, μιλάει για «Τέμπη του αέρα». Υπάρχει μεγάλος κίνδυνος και οι ελεγκτές προειδοποιούν συστηματικά. Οι καθυστερήσεις στην εκτέλεση των έργων και την προμήθεια του εξοπλισμού είναι τεράστιες. Η ίδια η Υπηρεσία Πολιτικής Αεροπορίας μιλά για εξαετείς καθυστερήσεις. Αν διαβάσει κανείς την ανακοίνωση, φαίνεται ότι κάποια συστήματα έχουν καθυστερήσει από το 2016. Σας θυμίζει μήπως αυτό τη σύμβαση 717 για τα Τέμπη, κύριε Οικονόμου;

Κάντε κάτι άμεσα, για να μη θρηνήσουμε νέα θύματα. Οι απαντήσεις που δίνετε είναι ανεπαρκείς και πρέπει να κινηθείτε αμέσως.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):**

Κατ’ αρχάς την επάρκεια ή μη των απαντήσεων θα την κρίνουν αυτοί που μας ακούνε. Δεν βάζουμε οι ίδιοι βαθμολογία στον εαυτό μας ή στον ερωτώντα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η ανεξάρτητη δικαιοσύνη.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, παρακαλώ!

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Όχι. Εδώ τώρα επειδή είναι σε ζωντανή μετάδοση, όπως γνωρίζετε, κυρία Κωνσταντοπούλου και κύριε Καζαμία, υπάρχει και το κοινό που ακούει τις απαντήσεις. Αυτή είναι δημόσια συζήτηση, δεν είναι ιδιωτική. Άρα, λοιπόν, θα μας κρίνουν. Αυτό είναι το πρώτο.

Δεύτερον, εγώ ήμουν πολύ συγκεκριμένος, γιατί μιλήσατε για υποστελέχωση. Σας έδωσα συγκεκριμένα νούμερα, αλλά βλέπω ότι βιαστήκατε να κρίνετε την απάντησή μου, την ανεπαρκή κατά τα άλλα όπως σπεύσατε να την χαρακτηρίσετε, όταν σας έδωσα συγκεκριμένα νούμερα για το θέμα της στελέχωσης. Για τη στελέχωση άλαλα τα χείλη!

Εγώ λοιπόν σας είπα για 64 προσλήψεις. Τα θυμίζω και σε αυτούς που βγάζουν τις ανακοινώσεις σε κάθε εκλογική διαδικασία. Αυτή η ανακοίνωση -εγώ τους το είπα και στο ραδιόφωνο- βγήκε εν όψει των εκλογών. Πριν από λίγους μήνες ξέρετε τι υπογράφανε οι ίδιοι κύριοι, όταν ήταν η υπογραφή για τα μπόνους στην υπηρεσία και στους ελεγκτές; Ότι όλα είναι καλά, πληρούνται όλες οι προϋποθέσεις ασφαλείας. Πριν λίγους μήνες, κύριε Καζαμία! Να ελέγχετε και εσείς αυτά τα οποία λέγονται, να μην τα κοιτάμε μονόπαντα!

Άρα, λοιπόν, αυτός ο οποίος πριν από λίγους μήνες έβαζε φαρδιά πλατιά την υπογραφή του και έλεγε «όλα καλά» έρχεται τώρα εν όψει της συνδικαλιστικής εκλογικής διαδικασίας και λέει ότι όλα δεν είναι καλά. Πολύ ωραία, τον ακούμε, εγώ δεν λέω ότι δεν τον ακούμε, αλλά να βλέπουμε και τα κίνητρά του για κάθε τοποθέτηση που κάνει.

Εγώ σας λέω κάτι πολύ απλό: πληρούμε τις προϋποθέσεις να συμπληρώσουμε το οργανόγραμμα και με τις νέες προσλήψεις για τους ελεγκτές, συν αυτές του 2023 και 2024.

Νομίζω δεν έχετε αντίρρηση να πληρούνται και οι προϋποθέσεις της διαφάνειας, όταν παραγγέλνουμε τέτοια ακριβά συστήματα. Κι εσείς θα συμφωνείτε ότι δεν γίνεται με ελαφρά την καρδία να κάνουμε αναθέσεις ή διαγωνισμούς όπου αρχίζει και γίνεται μια αρνητική συζήτηση ή η περιρρέουσα ατμόσφαιρα να λέει «Τι γίνεται εδώ;». Νομίζω ξέρετε ποιες εταιρείες διεκδικούν αυτά τα συστήματα, αν το τίμημα που ζητούν είναι υπερβολικό και αν αυτά που προσφέρουν είναι αυτά που πρέπει να προσφέρουν.

Πραγματικά είναι από το 2016 αυτή η υπόθεση και μπορώ να πω ότι σερνόταν. Τώρα, λοιπόν, που εμείς πάμε να τη βάλουμε σε μια φάση υλοποίησης -και είναι το στρατηγικό 2025-2029, για να σας φύγει η απορία-, τώρα που πάμε να τη βάλουμε σε μια προϋπόθεση διαφάνειας, αυτό το μέσο και το σύστημα που θα πάρουμε πρέπει να είναι το καλύτερο δυνατό, έτσι ώστε τα χρήματα του ελληνικού λαού να μην πηγαίνουν από δω και από κει ή, τέλος πάντων, να μην υπάρχει αμφιβολία αν πιάσανε τόπο. Εμείς θέλουμε και να πιάσουν τόπο και οι όροι ασφαλείας πραγματικά να πληρωθούν, αλλά και με διαφανή διαδικασία και οι συμβάσεις αυτές που θα γίνουν.

Να θέσω και ένα άλλο στοιχείο, για ένα λεπτό, κύριε Πρόεδρε.

Το ωράριο των ελεγκτών στην Ελλάδα είναι εξάωρο, με πραγματική εργασία τεσσερισήμισι ώρες. Αυτό το οποίο ισχύει στις άλλες χώρες και σας λέω ενδεικτικά το Ηνωμένο Βασίλειο, τη Γερμανία, τον Καναδά, την Ιταλία, τις ΗΠΑ, όπου ισχύει οκτάωρη βάρδια, είναι ένα θέμα που δίνει το δικαίωμα το εργασιακό περιβάλλον να βοηθάει για την καλύτερη απόδοση του εργαζόμενου, για να υπάρχει και η ασφάλεια των πτήσεων που θέλουμε.

Εμείς δεν μπορούμε να βγάλουμε ένα μήνυμα από αυτήν εδώ την Αίθουσα, πέραν του ότι επιδιώκουμε και θέλουμε την πλήρη ασφάλεια και αυτό εξασφαλίζουμε. Κάθε εταιρεία, κάθε άνθρωπος ο όποιος θέλει να επισκεφθεί τη χώρα μας αυτό ξέρει, ότι υπάρχει ασφάλεια. Όλες οι διαδικασίες τηρούνται μέχρι κεραίας. Πώς μπορούμε να βγάλουμε ένα άλλο μήνυμα όταν δεν υπάρχει κάτι άλλο;

Τώρα θα μου πείτε «Και αυτά που λένε οι συνδικαλιστές;». Σας το ξαναείπα. Ας δούμε το χρονικό διάστημα που κάνουν τις καταγγελίες, πότε μετά σταματάνε τις καταγγελίες και πότε τις ξαναρχίζουν. Αυτή η συζήτηση πάντως γι’ αυτά τα συστήματα είναι εικοσιπενταετής, είναι από το 1999 και πηγαίνουν μία έτσι, μία αλλιώς οι κουβέντες. Το θέμα είναι ποιο; Ότι υπάρχει ασφάλεια και αυτό το λέμε με κάθε πίστη.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συνεχίσουμε με την ένατη με αριθμό 476/3-2-2025 επίκαιρη ερώτηση πρώτου κύκλου του ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Υποδομών και Μεταφορών, με θέμα: «Ομαλή μεταφορά πληθυσμού από τα νησιά των Κυκλάδων λόγω της αυξημένης σεισμικής δραστηριότητας».

Έχετε τον λόγο, κύριε συνάδελφε.

**ΜΙΧΑΗΛ ΧΟΥΡΔΑΚΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, και εγώ λυπάμαι εξίσου που δεν έχει έρθει ο Υπουργός να απαντήσει σε αυτήν την ερώτηση, όχι γιατί προκαταβάλω ότι δεν θα είναι επαρκής η δική σας απάντηση, αλλά γιατί είναι ένα θέμα πάρα πολύ σοβαρό το οποίο υπό φυσιολογικές συνθήκες θα έπρεπε να αφορά περισσότερα του ενός Υπουργεία. Δυστυχώς, όμως, όπως ξέρετε, στις επίκαιρες ερωτήσεις μπορούμε μόνο να απευθυνόμαστε σε ένα Υπουργείο. Πέραν από το δικό σας, και το Οικονομικών και το Εργασίας και το Παιδείας, για λόγους που θα αναφέρω παρακάτω, σχετίζονται με την ερώτησή μου.

Η ομαλή μεταφορά πληθυσμού από τα νησιά των Κυκλάδων, λόγω της αυξημένης σεισμικής δραστηριότητας που παρατηρείται τις τελευταίες ημέρες και όχι μόνο στη Σαντορίνη, είναι ένα θέμα που έχει απασχολήσει πάρα πολύ την επικαιρότητα, κυρίως όμως έχει απασχολήσει όλους όσοι διαμένουν εκεί και δεν βρίσκουν τρόπο να φύγουν, με έναν τρόπο που να είναι οικονομικά βιώσιμος, αλλά ακόμα και όσοι θέλουν να πληρώσουν δεν βρίσκουν θέσεις και αυτό οφείλεται στο γεγονός ότι ούτε οι αεροπορικές ούτε οι ακτοπλοϊκές συνδέσεις δεν επαρκούν για να καλύψουν αυτήν τη ζήτηση.

Είδαμε εικόνες με πλοία ασφυκτικά γεμάτα, με όλη την κατεβασιά στην καλντέρα να έχει ουρά από αυτοκίνητα και από επιβάτες, η αγορά τελευταίας στιγμής, δηλαδή στα last minute εισιτήρια να είναι πάνω από 30% πιο ακριβά απ’ ό,τι πέρσι ή πρόπερσι, δηλαδή σε αντίστοιχη περίοδο και παρόλα αυτά, αναρωτιούνται όλοι -και αυτός είναι και ο πυρήνας αυτής της ερώτησης- ποιες είναι οι ενέργειες που έχει κάνει το Υπουργείο ή σκοπεύει να κάνει, όταν μάλιστα όλα αυτά τα χρόνια και εν μέσω της κρίσης COVID και μετά και πριν φαίνεται ότι υπάρχουν και επιχορηγήσεις και επιδοτήσεις προς πάρα πολλές από αυτές τις εταιρείες που έχουν στήσει πια ολιγοπώλιο στις μεταφορές, αλλά όταν πρέπει να βάλουν πλάτη για κάτι που αφορά το κοινωνικό καλό, αυτό δεν γίνεται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε αντίθεση με όλους τους προηγούμενους, κύριε Προεδρεύοντα, σε αυτές τις επίκαιρες ερωτήσεις, εγώ δεν θα καταχραστώ καθόλου τον χρόνο.

Περιμένω τις απαντήσεις σας για το πώς βλέπετε την επείγουσα ενίσχυση των συνδέσεων ακτοπλοϊκών και αεροπορικών, πώς βλέπετε την αύξηση των θέσεων με τοποθέτηση και πλαφόν στις τιμές, ποιο θα είναι για εσάς το μοντέλο της δίκαιης επιδότησης και αν σκοπεύετε να έρθετε σε επικοινωνία και με την Επιτροπή Ανταγωνισμού για όλα αυτά που φαίνονται και είναι στρεβλώς καμωμένα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χουρδάκη.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Σε απάντηση της επίκαιρης ερώτησης του κ. Χουρδάκη σχετικά με την ομαλή μεταφορά του πληθυσμού από τα νησιά των Κυκλάδων λόγω της αυξημένης σεισμικής δραστηριότητας, θα ήθελα πραγματικά να σας παρουσιάσω αναλυτικά τις ενέργειες που έχει αναλάβει η Κυβέρνηση για την προστασία και την ασφάλεια των πολιτών.

Πρώτον, όπως είναι γνωστό, από τις 26 Ιανουαρίου έχουμε στην περιοχή της Σαντορίνης και των γύρω νησιών έντονη σεισμική δραστηριότητα. Σύμφωνα με το Εργαστήριο Σεισμολογίας του Πανεπιστημίου, έως τις 8 Φεβρουαρίου 2025 έχουν καταγραφεί πάνω από 11.700 σεισμοί, με τον μεγαλύτερο να έχει φτάσει τα 5,2 Ρίχτερ.

Από την πρώτη στιγμή η Κυβέρνηση, αντιλαμβανόμενη τη σοβαρότητα της κατάστασης, κήρυξε άμεσα κατάσταση εκτάκτου ανάγκης στη Σαντορίνη, επιτρέποντας με αυτόν τον τρόπο την ταχύτερη πρόσβαση σε κρατικούς πόρους και τη λήψη απαραίτητων μέτρων για την ασφάλεια των κατοίκων.

Δεν έχω την αρμοδιότητα βέβαια για τα ακτοπλοϊκά, αλλά θα πω για μια εικόνα που έχω για την ακτοπλοϊκή μεταφορά.

Λοιπόν, σε συνεργασία με το Υπουργείο Ναυτιλίας, από 2 ως 4 Φεβρουαρίου 2025 πραγματοποιήθηκαν εννέα επιπλέον ακτοπλοϊκά δρομολόγια από τη Σαντορίνη προς τον Πειραιά, διευκολύνοντας την απομάκρυνση των κατοίκων και επισκεπτών που επιθυμούσαν να εγκαταλείψουν το νησί.

Σε σχέση με τα αεροπορικά δρομολόγια που έχουμε εμείς την αρμοδιότητα, έχω να ενημερώσω ότι οι αεροπορικές εταιρείες ανταποκρίθηκαν άμεσα και διπλασίασαν τις πτήσεις τους από Αθήνα προς Σαντορίνη, οι θέσεις αυτές εξαντλήθηκαν γρήγορα λόγω της αυξημένης ζήτησης, όμως αυτή η αύξηση των δρομολογίων πραγματικά ικανοποίησε την ανάγκη των κατοίκων και των επισκεπτών να αποχωρήσουν. Μέχρι 3 Φεβρουαρίου περισσότεροι από 11.000 άνθρωποι είχαν απομακρυνθεί από τη Σαντορίνη, αξιοποιώντας τα ενισχυμένα ακτοπλοϊκά και αεροπορικά δρομολόγια.

Αυτό το οποίο είναι φανερό λοιπόν είναι ότι είχαμε μια ικανοποιητική, θα έλεγα, ανταπόκριση των ακτοπλοϊκών και των αεροπορικών εταιρειών, οι οποίες με τα αυξημένα δρομολόγια που έβαλαν μπόρεσε και μετακινήθηκε ο κόσμος ο οποίος ένιωσε την ανάγκη αυτή να φύγει.

Και πραγματικά σε αυτό το σημείο δεν έχουμε να κάνουμε περαιτέρω σχόλιο, πέρα από το δικό μου σχόλιο που έκανα στην Επιτροπή Παραγωγής και Εμπορίου όπου συζητάγαμε την κύρωση συμφωνίας για τη Μολδαβία, όπου ετέθη το θέμα των υψηλών τιμών των αεροπορικών ειδικά εισιτηρίων, όπου εγώ τοποθετήθηκα άμεσα και είπα ότι δεν γίνεται να υπάρχουν τέτοιες τιμές. Πραγματικά η αισχροκέρδεια δεν είναι αποδεκτή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Υπήρξαν, λοιπόν, άμεσα κινήσεις από τη μεριά του Υπουργείου. Οι αεροπορικές εταιρείες, βάζοντας τα επιπλέον δρομολόγια, επανέφεραν τις τιμές στις κανονικές για την εποχή, στα 50 - 60 ευρώ, από εκεί που είχαν φύγει πραγματικά σε κάποιες καταγγελίες που είχαμε και είχαν 250 και 300 ευρώ για το αεροπορικό εισιτήριο. Μετά από την πύκνωση των δρομολογίων, πήγαμε ξανά στα λογικά και κανονικά εισιτήρια της εποχής.

Αυτά προς ώρας.

**ΠΡΟΕΔΡΕΥΩΝ (Βασίλειος Βιλιάρδος):** Τα μείωσαν, δηλαδή, τα εισιτήρια παρά το ότι πήγαιναν άδεια πλοία, λεωφορεία και αεροπλάνα;

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Για τα αεροπορικά λέω εγώ.

**ΠΡΟΕΔΡΕΥΩΝ (Βασίλειος Βιλιάρδος):** Α, για τα αεροπορικά.

Ευχαριστούμε πολύ τον κύριο Υπουργό και συγγνώμη για την παρέμβαση.

Κύριε συνάδελφε, έχετε τον λόγο.

**ΜΙΧΑΗΛ ΧΟΥΡΔΑΚΗΣ:** Κύριε Υφυπουργέ, νομίζω ότι δεν έχετε σωστή ενημέρωση. Αναφερθήκατε σε εισιτήρια των 50 και των 60 ευρώ. Επειδή εγώ και οι συνεργάτες μου ψάξαμε όλες αυτές τις μέρες πού κυμαίνονται τα εισιτήρια, θέλω να σας πω ότι ο πιο χαμηλός ναύλος που βρέθηκε την τελευταία εβδομάδα ήταν δύο θέσεις στα 65 ευρώ -για ολόκληρη την εβδομάδα σας μιλάω, όχι δύο θέσεις ανά πτήση- και από εκεί και πέρα ήταν από 85 μέχρι και 103 και 158 και βάλε. Άρα το 50 με 60 μην το βάζουμε, είναι σαν τις τιμές γνωστών εταιρειών που έχουν μία σαν κράχτη και μετά δεν έχουμε αποτέλεσμα.

Επίσης μου κάνει τρομερή εντύπωση το γεγονός ότι είπατε πως υπήρξε ικανοποιητική ενίσχυση και διπλασιασμός. Οι πτήσεις προς τη Σαντορίνη δεν είναι είκοσι την ημέρα όπως είναι προς Θεσσαλονίκη ή από Θεσσαλονίκη, είναι πάρα πολύ λίγες. Άρα διπλασιασμός σημαίνει ότι εκεί που είχε δυο, έχει τρεις ή τέσσερις.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Τέσσερις ήταν και πήγαν εννιά.

**ΜΙΧΑΗΛ ΧΟΥΡΔΑΚΗΣ:** Δεν γίνανε όλες τις ημέρες εννιά. Θα έχετε τον χρόνο να απαντήσετε.

Επίσης περισσότερες πτήσεις σε αυτές τις τιμές το μόνο που πρακτικά σημαίνει είναι περισσότερα έσοδα για τον μεταφορέα και αυτόν που πραγματοποιεί την πτήση.

Δηλαδή, με το χέρι στην καρδιά, εσείς, κύριε Οικονόμου, είστε ευχαριστημένος από τη δυνατότητα και τις τιμές και την ευκολία που μπορεί ή μπόρεσε ο κόσμος να φύγει;

Επίσης αναφερθήκατε σε εννιά επιπλέον δρομολόγια. Στις μέρες που διαμοιράζονται αυτά τα εννιά, νομίζω -αν και είναι πέραν των αρμοδιοτήτων σας, το δέχομαι αυτό- δεν ήταν κάτι φοβερό το να έχουμε ενάμισι έξτρα πλοίο την ημέρα. Δεν είμαι σίγουρος αν αυτό που αναφερθήκατε, ότι υπήρχε κατάσταση έκτακτης ανάγκης, ισχύει και τυπικά, γιατί βλέπουμε και έχω ενημέρωση και από συλλόγους και ομοσπονδίες εργαζομένων και εποχικώς εργαζομένων στην περιοχή ότι δεν έχει συμβεί κάτι τέτοιο και ότι έχουν πολύ μεγάλο πρόβλημα με την εργασιακή τους ασφάλεια, τα ένσημά τους και ούτω καθεξής.

Επειδή η Κυβέρνησή σας επαίρεται για τον επιτελικό της χαρακτήρα και για το πόσο καλώς οργανωμένα είναι όλα -σαφώς εγώ και οι υπόλοιποι συνάδελφοι στο Κίνημα Δημοκρατίας δικαιούμαστε να χαμογελάμε και να μη θεωρούμε ότι έχετε δίκιο σε αυτό- θέλω να σας παρακαλέσω όταν θα έχετε το επόμενο Υπουργικό Συμβούλιο να αναρωτηθείτε μαζί με τους συναδέλφους σας και στο Υπουργείο Εργασίας, στο κομμάτι που σας ανέφερα με τα ένσημα, και στο Υπουργείο Παιδείας τι θα γίνουν τα παιδιά με τα κλειστά σχολεία για τις Πανελλήνιες, και στο Υπουργείο Ναυτιλίας για τις πληροφορίες που σας δώσανε -ενδεχομένως όχι πλήρεις- και στο Υπουργείο Οικονομικών για την έλλειψη των μηχανισμών που πραγματικά επιτρέπουν τον υγιή ανταγωνισμό, για να βρούμε έναν τρόπο, ώστε πέρα από το τι κομματική φανέλα έχει ο καθένας, να μπορεί όταν υπάρχει ειδικός λόγος και πραγματικά έκτακτη ανάγκη και πλαφόν στις τιμές να μπαίνει και να σφίγγει το ζωνάρι και το λουρί προς όλους αυτούς οι οποίοι στις καλές εποχές από το κράτος μόνο ζητάνε και μόνο παίρνουν χρήματα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χουρδάκη.

Κύριε Υφυπουργέ, έχετε τον λόγο.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Λοιπόν, τα θέματα που θέλω να συμπληρώσω σε σχέση με το ποια μέτρα πήρε η Κυβέρνηση, αφού είχαμε την κατάσταση εκτάκτου ανάγκης -την οποία όλοι παρακολουθούμε με πολλή προσοχή και πάνω απ’ όλα η ηγεσία της Κυβέρνησης και του Υπουργείου Πολιτικής Προστασίας- είναι οι περιορισμοί στην κυκλοφορία. Επιβλήθηκαν περιορισμοί κυκλοφορίας σε περιοχές με κίνδυνο κατολισθήσεων, ιδιαίτερα σε περιοχές με έντονες μορφολογικές κλίσεις για την αποφυγή ατυχημάτων.

Είχαμε ενίσχυση υποδομών. Ο Πρωθυπουργός ανακοίνωσε τη χρηματοδότηση με 3 εκατομμύρια για κατασκευή διαδρομής έκτακτης εκκένωσης του νοτίου τμήματος της Σαντορίνης, ενισχύοντας την ικανότητα του νησιού να ανταποκριθεί σε καταστάσεις έκτακτης ανάγκης.

Επίσης είχαμε την υποστήριξη κρίσιμων υποδομών. Ο στρατός διέθεσε γεννήτριες ηλεκτρικού ρεύματος για την υποστήριξη κρίσιμων υποδομών, διασφαλίζοντας την απρόσκοπτη λειτουργία τους κατά τη διάρκεια της κρίσης.

Τώρα, η ρύθμιση των τιμών, όπως γνωρίζετε, δεν είναι ζήτημα που μπορεί να γίνει με πλαφόν ή με κεντρικές αποφάσεις της Κυβέρνησης. Είναι ο ελεύθερος ανταγωνισμός. Ελεύθερη οικονομία έχουμε.

Πάντως για εμάς -και θέλω να το ξαναπώ- δεν είναι αποδεκτή μια συμπεριφορά κερδοσκοπίας, όταν μάλιστα τα πράγματα είναι σε κατάσταση εκτάκτου ανάγκης. Εκεί αναμένουμε από όλες εταιρείες, είτε είναι αεροπορικές είτε είναι ακτοπλοϊκές, να επιδείξουν την αλληλεγγύη τους και τη σοβαρότητά τους σε σχέση με την κρισιμότητα της κατάστασης και να αυτοσυγκρατηθούν και να μην έχουμε φαινόμενα τέτοια.

Τα πρώτα μηνύματα που πήραμε ήταν πραγματικά για τιμές οι οποίες ξέφευγαν από τον μέσο όρο της εποχής. Γι’ αυτό και τα κόμματα έθεσαν το ζήτημα και εμείς πήραμε αμέσως θέση στο θέμα αυτό. Όμως εκ των πραγμάτων η εικόνα που έχουμε για τις τιμές των εισιτηρίων είναι ότι είναι πάνω στην εποχή. Εντάξει, δεν ξέρω αν ξεκινάνε από το 50-60 και φτάνουν στο 100, αλλά γενικώς είναι πάνω στην εποχή κι αυτό επετεύχθη γιατί μπήκαν περισσότερα δρομολόγια. Άρα, λοιπόν, υπήρχε μεγαλύτερη προσφορά για τη ζήτηση που υπήρχε.

**ΜΙΧΑΗΛ ΧΟΥΡΔΑΚΗΣ:** Θα λάβετε κάποια δράση αν δεν συνετιστούν στο θέμα των τιμών;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν δικαιούστε να κάνετε κι άλλες ερωτήσεις.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Τι θα πει «αν συνετιστούν»; Εμείς έχουμε την εικόνα ότι ανταποκρίθηκαν οι εταιρείες, ειδικά οι αεροπορικές. Τώρα για τις ακτοπλοϊκές να σας πω την αλήθεια δεν τις έχω παρακολουθήσει ακριβώς, αλλά τις αεροπορικές που παρακολούθησα η εικόνα που έχω είναι ότι ανταποκρίθηκαν. Γι’ αυτό άλλωστε είχαμε κι αυτήν τη συγκράτηση. Το πρώτο διάστημα -θέλω να το πω κι εγώ, επειδή κι εμείς είδαμε αυτά τα φαινόμενα- δεν ήταν έτσι όπως έπρεπε. Όμως σήμερα μπορούμε να πούμε ότι υπάρχει μια κανονικότητα όσον αφορά τις τιμές και τα δρομολόγια γίνονται με τρόπο που εξυπηρετείται ο κόσμος. Δεν έχουμε μηνύματα ότι δεν έχουν εξυπηρετηθεί οι άνθρωποι και περιμένει κόσμος να φύγει και δεν μπορεί να φύγει.

Αυτή είναι η εικόνα, λοιπόν, που έχουμε σε σχέση με την ομαλή μεταφορά του πληθυσμού, όπως είναι η ερώτηση, από τα νησιά των Κυκλάδων λόγω της ιδιαίτερης καταστάσεως που δημιουργήθηκε λόγω των σεισμών.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συνεχίσουμε με τη δέκατη με αριθμό 470/3-2-2025 επίκαιρη ερώτηση δεύτερου κύκλου της Βουλευτού Φλώρινας της Κοινοβουλευτικής Ομάδας της Νέας Αριστεράς κ. Θεοπίστης Πέρκα προς τον Υπουργό Υποδομών και Μεταφορών, με θέμα: «Γιατί παραμένουν στη θέση τους άτομα των Διοικήσεων εποπτευόμενων φορέων του Υπουργείου Υποδομών και Μεταφορών που είναι κατηγορούμενοι για το έγκλημα των Τεμπών;».

Κυρία συνάδελφε, έχετε τον λόγο για δύο λεπτά για την πρωτολογία σας.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Κύριε Υπουργέ, την Κυριακή 26 Ιανουαρίου εκατοντάδες χιλιάδες πολίτες συγκεντρώθηκαν σε πόλεις της Ελλάδας και του εξωτερικού με ένα αίτημα, να αποδοθεί δικαιοσύνη για τα θύματα του εγκλήματος των Τεμπών και να μην υπάρξει συγκάλυψη. Αυτό γιατί εξαιτίας μιας σειράς γεγονότων, αποκαλύψεων ενεργειών ή παραλείψεων, το γενικευμένο αίσθημα είναι ότι επιχειρείται συγκάλυψη και συσκότιση των ερευνών σε ό,τι αφορά σε αυτό το τραγικό σιδηροδρομικό δυστύχημα-έγκλημα, κάτι βέβαια που αρνήθηκε κατηγορηματικά ο Πρωθυπουργός στη συνέντευξη που παραχώρησε, αμέσως μετά από τις συγκεντρώσεις, και υπογράμμισε μάλιστα επί λέξει «το κρίσιμο είναι τι κάνει η πολιτεία και πώς μπορεί να διευκολύνει το έργο της δικαιοσύνης» για το τι έχει συμβεί.

Σε σχέση με αυτήν τη δήλωση προκύπτει εύλογη απορία: Αν πράγματι η Κυβέρνηση της Νέας Δημοκρατίας επιθυμεί να συνδράμει στο έργο της δικαιοσύνης για να μαθευτεί η αλήθεια, τότε πώς είναι δυνατόν σχεδόν δύο χρόνια μετά το δυστύχημα να παραμένουν ακόμη στις θέσεις τους, και μάλιστα οι περισσότεροι σε θέσεις κλειδιά, άτομα των διοικήσεων εποπτευόμενων φορέων του Υπουργείου Μεταφορών τα οποία εμπλέκονται στο δυστύχημα, ορισμένα μάλιστα έχουν και την ιδιότητα του κατηγορουμένου;

Είναι πολλά τα γεγονότα που έχουν συμβεί για τα συγκεκριμένα πρόσωπα, τα οποία οφείλουν να δώσουν εξηγήσεις ως ελεγχόμενοι στη διερεύνηση της υπόθεσης των Τεμπών. Ενδεικτικά: χαμένο βιντεοληπτικό υλικό της εμπορικής αμαξοστοιχίας, αλλοίωση των συνομιλιών του σταθμάρχη ή αλλοίωση στον τόπο του εγκλήματος -το μπάζωμα- σβήσιμο οπτικοακουστικού υλικού από τον ΟΣΕ κ.λπ..

Μάλιστα, ορισμένα από αυτά τα άτομα κατέθεσαν ως μάρτυρες στην εξεταστική επιτροπή για να διαφωτίσουν την υπόθεση, κάτι που συμβαίνει ακόμη και σήμερα, αφού συνεχίζουν να δίνουν απαντήσεις επίκαιρων ουσιαστικών ζητημάτων που θέτουν οι ανακριτικές αρχές.

Και πάλι, όμως, δημιουργείται η εύλογη απορία πώς είναι δυνατόν να δίνει απαντήσεις για τις συνθήκες του δυστυχήματος και την κατάσταση του σιδηροδρόμου την ίδια περίοδο το ίδιο άτομο, το οποίο ταυτόχρονα ελέγχεται από τη δικαιοσύνη για τις ενέργειες που έκανε ή παρέλειψε να κάνει όλο αυτό το διάστημα. Δεν υπάρχει ασυμβίβαστο λόγω της εμπλοκής των ατόμων αυτών από τη θέση που κατέχουν σε ελεγχόμενους φορείς; Είναι αυτό θεμιτό; Είναι νόμιμο; Είναι λογικό;

Λαμβάνοντας όλα αυτά υπ’ όψιν λοιπόν, σας ρωτάμε: Πώς ακριβώς διευκολύνει η πολιτεία το έργο της δικαιοσύνης -όπως δήλωσε ο Πρωθυπουργός- με το να παραμένουν στις θέσεις τους πρόσωπα των διοικήσεων των εποπτευόμενων φορέων του Υπουργείου που ερευνώνται για το σιδηροδρομικό δυστύχημα;

Αυτές τις μέρες κυκλοφορούν κάποια βίντεο. Δεν θα πω τίποτα άλλο παρά μόνο ότι δύο χρόνια ήταν χαμένα και η εταιρεία και ο ΟΣΕ έλεγαν ότι δεν τα βρίσκουν. Ξαφνικά βρέθηκαν. Η γνώμη μας είναι ότι μάλλον πάτε να κερδίσετε χρόνο. Μάλιστα η τελευταία είδηση είναι ότι αναθέσατε σε δύο πραγματογνώμονες την εγκυρότητα των βίντεο, οι οποίοι προφανώς έχουν κώλυμα, στον κ. Βασιλάκο και στον κ. Μπατζόπουλο. Είναι αυτοί που έχουν αποφανθεί ότι η έκρηξη οφείλεται σε έλαια σιλικόνης.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πέρκα.

Τον λόγο έχει ο Υφυπουργός Υποδομών και Μεταφορών κ. Βασίλειος Οικονόμου.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Κοιτάξτε, το θέμα που θέτετε, θα σας το απαντήσω ως εξής: Η Κυβέρνηση από την πρώτη στιγμή ανέλαβε την πολιτική ευθύνη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποια;

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Δεν ακούσατε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Την πολιτική ευθύνη; Ποια είναι η πολιτική ευθύνη;

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, ούτε δική σας ερώτηση είναι ούτε επιτρέπεται να επεμβαίνετε.

Παρακαλώ, κύριε Υπουργέ, συνεχίστε.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Λέμε για αυτό το συγκεκριμένο, την πολιτική ευθύνη για το δυστύχημα, το τραγικό δυστύχημα στα Τέμπη. Αναγνωρίζουμε τη σοβαρότητα του συμβάντος και την ανάγκη για πλήρη διαλεύκανση των αιτιών του. Η πολιτική ευθύνη, λοιπόν, είναι μια πράξη, η οποία ανελήφθη από την Κυβέρνηση. Γνωρίζετε την παραίτηση του αρμόδιου Υπουργού και τα θέματα είναι έτσι, σε σχέση με το θέμα το πολιτικό.

Όλη η υπόθεση αυτή είναι στη δικαστική διερεύνησή της. Είμαστε στην προδικασία, είμαστε στην ανάκριση. Έχουμε μια διαδικασία, η οποία είναι πολύ συγκεκριμένη, έτσι όπως ορίζεται από την ποινική δικονομία. Με την ψήφιση των νόμων από την Κυβέρνηση αυτή, οι οποίοι δίνουν τη δυνατότητα να μην ακολουθηθεί η διαδικασία των δικαστικών συμβουλίων, μπορεί μετά το πέρας αυτής της διαδικασίας, όπως θα το ορίσει ο Εφέτης Ανακριτής και ο Εισαγγελέας, να πάει απευθείας η υπόθεση στο ακροατήριο. Όπως καταλαβαίνετε, έτσι γίνεται σύντμηση του χρόνου.

Οι δικαστικές υποθέσεις τραβάνε πολλά χρόνια. Θα το ξέρουν όσοι είναι κοινωνοί αυτών των υποθέσεων και των διαδικασιών. Δεν είμαι μόνο εγώ νομίζω δικηγόρος. Μπορεί να πάρουν και χρόνια. Έχουν πολλές φορές αυτήν την αργόσυρτη διαδικασία που δεν ικανοποιεί το κοινό αίσθημα για το δίκαιο. Πολύς καιρός στις ανακρίσεις, πολύς καιρός μετά στα δικαστικά συμβούλια. Μέχρι να φτάσεις στο ακροατήριο προηγούνται διαδικασίες, οι οποίες μπορεί να πάρουν χρόνια. Θυμίζω η δίκη για τη Χρυσή Αυγή πήρε χρόνια, ενώ υπήρχε το αίτημα του λαού, των πολιτών, να λυθεί άμεσα το ζήτημα, γιατί ήταν πολύ βαριά τα ποινικά αδικήματα που υπήρχαν.

Εδώ όμως, νομίζω θα πάμε πολύ πιο γρήγορα και θα πάμε σε πιο γρήγορους ρυθμούς, γιατί, όπως σας είπα, δεν έχουμε τα δικαστικά συμβούλια στη μέση.

Τώρα από εκεί και μετά, τις ενέργειες που κάνει η Κυβέρνηση, θα τις πω στην δευτερομιλία μου. Έχουν συγκεκριμένο χαρακτήρα. Προσπαθούμε να επιτύχουμε την πλήρη ασφάλεια των σιδηροδρομικών μεταφορών.

Όπως το έχω ξαναπεί, είναι ιερά υποχρέωση της πολιτικής ηγεσίας του Υπουργείου και όλων όσοι στελεχώνουν τους οργανισμούς του Υπουργείου και τον χώρο των μεταφορών, να μην επαναληφθεί μια τέτοια τραγωδία. Αυτή είναι η μόνη μας έννοια. Δουλειά μας από το πρωί μέχρι το βράδυ είναι να εξασφαλίσουμε αυτήν την ασφάλεια.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Υπουργό.

Κυρία Πέρκα, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Κύριε Υπουργέ, νομίζω ότι έχετε καταλάβει και ο ίδιος ότι στην ερώτησή μου δεν απαντήσατε. Θα απαντήσω εγώ όμως σε αυτά που είπατε.

Ανέλαβε η Κυβέρνηση την πολιτική ευθύνη που έφυγε ο κ. Καραμανλής και σε δύο μήνες ξαναμπήκε στα ψηφοδέλτια και έγινε Βουλευτής, καταχειροκροτήθηκε σε αυτή την Αίθουσα από τους συναδέλφους της Πλειοψηφίας και βεβαίως που έγινε το οτιδήποτε μπορούσε να γίνει σε μία εξεταστική παρωδία, για να μην αποκαλυφθούν ευθύνες για τον κ. Καραμανλή; Αυτό δεν το λες ανάληψη πολιτικής ευθύνης.

Από την άλλη μεριά λέμε για τη δικαιοσύνη. Ωραία! Με ποια στοιχεία η δικαιοσύνη μπορεί να διερευνήσει την υπόθεση όταν έχει μπαζωθεί ο χώρος του εγκλήματος; Δεν μίλησα για τον χρόνο. Εδώ μιλάμε δεν υπάρχουν στοιχεία και έρχονται κάτι fake στοιχεία -θα τα χαρακτηρίσω εγώ- αλλά ας αποφανθούν οι ειδικοί και όχι πάντως οι πραγματογνώμονες που έχουν αποφανθεί από την πρώτη στιγμή ότι οφείλονται στα έλαια σιλικόνης. Και βεβαίως, σε ό,τι αφορά την κατάσταση του σιδηροδρόμου -σας κάνω και συνεχώς ερωτήσεις- σήμερα είναι σε χειρότερη κατάσταση από ό,τι ήταν στις 28 Φεβρουαρίου του 2023.

Πάμε όμως παρακάτω, γιατί η ερώτησή μου ουσιαστικά ήταν για τα άτομα που μένουν σε θέσεις κλειδιά στις διοικήσεις των φορέων και συγχρόνως υποτίθεται διευκολύνουν τη δικαιοσύνη να διερευνήσει το έγκλημα. Αυτό δεν γίνεται!

Μιλάτε για τον κ. Τερεζάκη. Ο κ. Τερεζάκης έγινε Διευθύνων Σύμβουλος αμέσως μετά τα Τέμπη. Ήταν όμως, τουλάχιστον έξι μήνες πριν, μέλος ιδιωτικής εταιρείας που είχε αναλάβει ως σύμβουλος διοίκησης θέματα κυκλοφορίας και συστημάτων τηλεδιοίκησης. Συνήθιζε ο ΟΣΕ στη δική σας διακυβέρνηση, όπως και η ΕΡΓΟΣΕ να αναθέτουν τα πάντα σε εξωτερικούς συμβούλους. Γίνονταν συνεχώς συμβάσεις με συμβούλους. Άπειροι σύμβουλοι!

Γιατί τα λέω αυτά; Για να γίνει σαφές ότι ενώ από το 2019 γίνονται συνέχεια αλλαγές στη διοίκηση του ΟΣΕ -και αν προλάβω θα αναφερθώ για την αποτυχία στην επιλογή όλων των διοικήσεων που κάνατε- ο κ. Τερεζάκης παραμένει αμετακίνητος. Αμέσως μετά το έγκλημα των Τεμπών, βγήκε και ανέλαβε αυτός να καθαρίσει όλη την ιστορία και ωστόσο εμπλέκεται.

Τον Μάρτη του 2024 ήρθαν στο φως νέες αποκαλύψεις σύμφωνα με τις οποίες έγινε αλλοίωση των συνομιλιών του σταθμάρχη, αυτά που δόθηκαν στα μέσα. Αυτές αφαιρέθηκαν παράνομα από το σύστημα καταγραφών του ΟΣΕ, έγινε μοντάζ για να στηριχθεί η θεωρία του ανθρώπινου λάθους. Θα βοηθήσει ο κ.Τερεζάκης στη διαλεύκανση αυτού του σημείου; Όχι, είναι ελεγχόμενος. Άλλη μια απόδειξη προσπάθειας συγκάλυψης, χωρίς μέχρι σήμερα να έχει γίνει γνωστό ποιος αλλοίωσε τα στοιχεία, πότε έγινε και φυσικά ποιος ήταν εκείνος που έδωσε την εντολή.

Έχουμε και το σβήσιμο του οπτικοακουστικού υλικού από τον ΟΣΕ και αποστολή ελλιπούς υλικού. Ο ΟΣΕ δεν ενημέρωσε τον ανακριτή -όταν λέμε ΟΣΕ, εννοούμε τον κ. Τερεζάκη- ότι τα βίντεο από τις κάμερες διατηρούνται μόνο δεκαπέντε μέρες, όπως δεν ενημέρωσε και την Αρχή Προστασίας Προσωπικών Δεδομένων ως όφειλε, σύμφωνα με το άρθρο 8 παράγραφος 4 της Οδηγίας 1 του 2011.

Μάλιστα στην Εξεταστική Επιτροπή της Βουλής για τα Τέμπη, ο Πρόεδρος της εταιρείας κ. Τερεζάκης δήλωσε ότι ήταν υποχρεωμένος να τα σβήσει, ενώ στην πραγματικότητα υποχρέωσή του ήταν να ενημερώσει τον ανακριτή για τον μέγιστο χρόνο αποθήκευσης, αλλά και για την πρόβλεψη διατήρησης των αρχείων μέχρι και τρεις μήνες μετά το δυστύχημα, επειδή πρόκειται για συμβάν που χρήζει ιδιαίτερης διερεύνησης, σύμφωνα πάλι με την ίδια Οδηγία.

Αυτός είναι ο κ. Τερεζάκης και είναι στη θέση του. Το σχετικό αλλοιωμένο υλικό που εστάλη μήνες μετά την παραγγελία -μήπως και μπορέσει να ανακτηθεί από κάποιον ειδικό- ήταν κι αυτό ελλιπές, αφού δεν περιλάμβανε τη φόρτωση της επίμαχης εμπορικής αμαξοστοιχίας, διότι, όπως υποστηρίζει η εταιρεία -έτσι είπε ο κ. Τερεζάκης- μας ζητήθηκαν καταγραφές από τον σιδηροδρομικό σταθμό και όχι από τον εμπορικό, χωρίς φυσικά να διευκρινίσει ποτέ κάποιος στις αρχές, ότι πρόκειται για δύο διαφορετικούς σταθμούς και ότι η φόρτωση δεν είναι στον σταθμό από τον οποίο ζητούν το υλικό.

Αυτός ο άνθρωπος, λοιπόν, που έχει παραπλανήσει τη δικαιοσύνη και έχει αποκρύψει και αλλοιώσει στοιχεία, παραμένει αμετακίνητος στη θέση του. Ρωτάω και πάλι: Πώς θεωρείτε ότι βοηθάει στη διερεύνηση αυτού του εγκλήματος;

Τελειώνοντας, θέλω να πω κάτι. Η κατάσταση με τις διοικήσεις του ΟΣΕ είναι ενδεικτική της κατάστασης που επικρατεί στους οργανισμούς αυτούς επί Κυβέρνησης της Νέας Δημοκρατίας. Ο κ. Σπηλιόπουλος έστειλε επιστολή στον Πρωθυπουργό και κατήγγειλε ορισμένα πράγματα. Δήλωσε ότι κατά την οκτάμηνη περίπου θητεία του δεν είχε καμία επικοινωνία με τον αρμόδιο Υπουργό κ. Καραμανλή, ότι δεν συναντήθηκαν ποτέ.

Πέρασαν τρεις μήνες για να αναλάβει τελικά Πρόεδρος και Διευθύνων Σύμβουλος ο κ. Πατέρας, αλλά μετά άλλοι τρεισήμισι μήνες μέχρι να ολοκληρωθεί το Διοικητικό Συμβούλιο του ΟΣΕ. Δηλαδή δεκαπέντε μήνες ο ΟΣΕ ήταν ακέφαλος.

Βεβαίως, ο κ. Πατέρας ήταν Γενικός Διευθυντής και μέτοχος μελετητικής και συμβουλευτικής εταιρείας, η οποία αναλαμβάνει σιδηροδρομικά έργα. Νομίζω και εδώ υπήρχε πρόβλημα. Παραιτήθηκε μετά το δυστύχημα. Ωστόσο -και αυτό το είπαμε στην εξεταστική επιτροπή, είχαμε πληροφορίες- ήταν κάθε μέρα στον ΟΣΕ. Ο κ. Τερεζάκης το δέχθηκε λέγοντας «έρχεται και με βοηθάει με τα έργα».

Μα, είναι αυτό σοβαρή λειτουργία, πέρα από το μπάζωμα και όλα τα άλλα, για να μπορέσει η δικαιοσύνη να κάνει τη δουλειά της;

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πέρκα, παρακαλώ.

**ΘΕΟΠΙΣΤΗ (ΠΕΤΗ) ΠΕΡΚΑ:** Τελειώνω, κύριε Πρόεδρε.

Και βέβαια, ο Γενικός Γραμματέας, ο οποίος ολοκλήρωσε τη θητεία του τάχα, δεν ήξερε για την πτώση του δέντρου και ποιες ήταν οι αρμοδιότητες του ΟΣΕ, παραιτήθηκε. Όμως, πριν παραιτηθεί, οι αμοιβές των μελών για κάθε διοικητικό συμβούλιο από 25 ευρώ πήγαν στα 300 ευρώ. Σειρά επιτροπών και ενώ ήταν παραιτημένος αποφάσιζε, φυσικά αμειβόμενος κ.λπ..

Αυτή είναι η κατάσταση, κύριε Υπουργέ. Παρακαλώ απαντήστε μου, αν είναι λογικό, νόμιμο και θεμιτό να παραμένει ο κ. Τερεζάκης και οι άλλοι στις θέσεις που έχουν σε αυτούς τους φορείς.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πέρκα.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Η κ. Πέρκα ως πολιτικός μηχανικός δεν μπορεί να κατανοήσει ακριβώς τις διαδικασίες και τους όρους μιας δικαστικής διαδικασίας. Δεν είναι κακό αυτό. Όμως, δεν καταλαβαίνει ότι αυτή τη στιγμή κάνει αξιολογήσεις και μπαίνει στην ουσία της υποθέσεως ως -καταλαβαίνω- βοηθός εφέτη ανακριτή, που δεν έχει τέτοιο ρόλο βέβαια. Έχει, όμως, έναν ρόλο να κάνει μια κρίση, όπως το καταλαβαίνει η ίδια. Αυτό δεν σημαίνει ότι η αντίληψη η δική της είναι και η αλήθεια των πραγμάτων.

Θα μπορούσα να έρθω εδώ και να σας πω διάφορα. Ήμουν αυτός ο οποίος πρώτος είπα μετά από πολύ καιρό -και δεν το είπα από το κεφάλι μου, ρώτησα τη διοίκηση του ΟΣΕ- αν δόθηκαν τα βίντεο, τα οποία είναι όχι για την κίνηση των τρένων, αλλά για την ασφάλεια των σταθμών και των αποβάθρων, αν αυτά τα έδωσαν, χωρίς να κάνω πάλι αξιολόγηση πώς λειτουργεί το βίντεο και πώς λειτουργεί αυτή η διαδικασία. Αυτά είναι γνωστά. Όποιος δεν τα ξέρει ότι αποθηκεύονται για δεκαπέντε ώρες και όχι για δεκαπέντε μέρες…

**ΘΕΟΠΙΣΤΗ (ΠΕΤΗ) ΠΕΡΚΑ: …**(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πέρκα, σας παρακαλώ. Δεν σας διέκοψε όταν μιλούσατε.

**ΘΕΟΠΙΣΤΗ (ΠΕΤΗ) ΠΕΡΚΑ:** …(Δεν ακούστηκε)

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Αν σας ενοχλούν αυτά που λέω, να σταματήσω.

Ανά δεκαπέντε ώρες αυτά αποθηκεύονται και έχουμε νέα καταγραφή. Είναι γνωστά σε όσους ασχολούνται με την τεχνολογία. Εγώ δεν είμαι πολύ λάτρης της τεχνολογίας, αλλά τα βασικά μου τα εξήγησαν και τα ξέρω λίγο. Άρα, λοιπόν, αυτό είναι γνωστό. Αλλιώς, θα ερχόμουν σήμερα να σας πω «να τα τώρα και να τι λένε τα βίντεο». Μπορώ να το πω αυτό; Εγώ ξέρετε τι σας λέω; Αν αυτά είναι σωστά βίντεο, αν αυτά αποτυπώνουν την αλήθεια ή όχι, οτιδήποτε έχει να κάνει με αυτό, σας λέω ότι θα τα αξιολογήσουν αυτοί που είναι οι αρμόδιοι να τα αξιολογήσουν, δηλαδή ο ανακριτής και αύριο ο εισαγγελέας. Όμως, εσείς τρέχετε και βγάζετε τσιτάτα και βγάζετε αποφάσεις για τα βίντεο, αποφάσεις για τους αλλοιωμένους διαλόγους, οι οποίοι του ΠΑΣΟΚ πέρυσι…

**ΘΕΟΠΙΣΤΗ (ΠΕΤΗ) ΠΕΡΚΑ:** (Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πέρκα, το κάνετε κάθε φορά. Σας παρακαλώ.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Καταλάβαμε τι είπατε, κυρία Πέρκα. Εγώ σας άκουσα. Ακούστε με και εμένα λίγο.

…οι οποίοι του ΠΑΣΟΚ πέρυσι έκαναν πρόταση δυσπιστίας πάνω σε αυτούς τους -υποτίθεται- αλλοιωμένους διαλόγους και έρχεται σήμερα ένα εργαστήριο και λέει «δεν έχω αλλοιωμένους διαλόγους». Άλαλα πάλι τα χείλη.

Όμως, τι θα γίνει τώρα; Σε κάθε στροφή της υπόθεσης, θα βγαίνουμε με σημαίες και λάβαρα, οι μεν έτσι και οι άλλοι αλλιώς; Πώς το έχετε δει το θέμα, δηλαδή; Ότι εσείς είσαστε αυτή τη στιγμή οι τελικοί κριτές; Εσείς είσαστε τελικοί κριτές; Εσείς θα βγάλετε τις δικαστικές αποφάσεις;

Άρα κρατήστε λίγο την ψυχραιμία σας. Όλοι θέλουμε να δούμε την αλήθεια. Όλοι ψάχνουμε την αλήθεια. Εσείς θα πείτε ποιος δεν ψάχνει και ποιος δεν τη θέλει; Πέστε για τον εαυτό σας τι θέλετε και αφήστε να πει ο καθένας τι θέλει.

Εμείς, λοιπόν, σαν Κυβέρνηση λέμε ότι θέλουμε την αλήθεια. Δεν υπάρχει περίπτωση κανένας λειτουργός και κανένας κυβερνητικός παράγων να μην υπηρετήσει αυτή την αρχή, ότι θα αναζητήσουμε την αλήθεια. Την αλήθεια θα την πει το δικαστήριο, η διαδικασία που είναι σε εξέλιξη και τελικά, το ακροατήριο. Δεν γλιτώνει κανένας από το ακροατήριο. Είναι δημόσια η διαδικασία.

**ΘΕΟΠΙΣΤΗ (ΠΕΤΗ) ΠΕΡΚΑ:** …(Δεν ακούστηκε)

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Αφήστε τώρα. Οι εξεταστικές δεν είναι η τελική κρίση, κυρία Πέρκα.

Στο δικαστήριο, λοιπόν, ουδείς τη γλιτώνει. Η βάσανο του ακροατηρίου…

**ΘΕΟΠΙΣΤΗ (ΠΕΤΗ) ΠΕΡΚΑ:** …(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Μα δεν νομίζετε ότι έχει δικαίωμα να λέει την άποψή του; Εσείς δεν την είπατε; Σας διέκοψε κανείς;

Ολοκληρώστε, κύριε Υπουργέ.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Θέλω να πω δυο κουβέντες. Μίλησε έξι, επτά λεπτά.

Η βάσανος του ακροατηρίου είναι πολύ δύσκολη και πραγματικά, εκεί δεν μπορεί να κρυφτεί τίποτα. Όσο και να το θέλετε να το πείτε έτσι ή αλλιώς, δεν μπορεί να κρυφτεί τίποτα.

Εμείς, λοιπόν, υπηρετούμε αυτή την αρχή. Δεν θα βοηθήσει κανένας αξιωματούχος του ΟΣΕ ή άλλης αρχής τη διαδικασία. Τη διαδικασία θα τη διευκολύνει, θα την υπηρετήσει και θα δώσει λύση λυτρωτική το δικαστήριο και η διαδικασία του, τώρα στην προδικασία και αύριο στο ακροατήριο. Αυτή είναι η μόνη. Αν περιμένουμε από εσάς, από εμένα, από οποιονδήποτε εδώ να δώσει τη λύση, δεν δίνουμε εμείς τη λύση. Τη λύση το δικαστήριο θα τη δώσει. Δεν το δέχεστε αυτό; Δικαίωμά σας. Πάντως, αυτά θεσμικά δέχεται η ελληνική πολιτεία.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα ολοκληρώσουμε με την έκτη με αριθμό 479/3-2-2025 επίκαιρη ερώτηση δεύτερου κύκλου της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Δικαιοσύνης με θέμα: «Το μπάζωμα του τόπου του Εγκλήματος των Τεμπών και οι ενέργειες των εντεταλμένων Ιατροδικαστών».

Θα απαντήσει ο Υφυπουργός Δικαιοσύνης κ. Μπούγας.

Παρακαλώ πολύ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ.

Κύριε Μπούγα, πάλι εσάς έστειλε ο κ. Φλωρίδης, μολονότι η ερώτηση τού απευθύνεται προσωπικά. Του απευθύνεται προσωπικά με την ιδιότητά του, του Υπουργού Δικαιοσύνης, που παρενέβη προσωπικά ξανά και ξανά στην ανάκριση, ξανά και ξανά στη δημόσια σφαίρα, προσπαθώντας να επιταχύνει το κλείσιμο της ανάκρισης, το κουκούλωμα της υπόθεσης, την άρον άρον περαίωση της ανακριτικής διαδικασίας, για να μην αρχίσουν να αποκαλύπτονται όλα αυτά που αποκαλύπτονται όλες τις τελευταίες εβδομάδες και οι αποκαλύψεις, βεβαίως, θα συνεχίσουν.

Ο κ. Φλωρίδης είναι ο Υπουργός Δικαιοσύνης που είχε το θράσος να πει μέσα σε αυτήν εδώ την Αίθουσα ότι όποιος μιλάει για μπάζωμα είναι «για τα μπάζα» και έχει πλέον αποκαλυφθεί ότι ο τόπος του εγκλήματος, ο τόπος όπου άφησαν την τελευταία τους πνοή νέα παιδιά, άνθρωποι αθώοι που δεν έφταιγαν σε τίποτε, ο τόπος αυτός υπέστη εγκληματική, κακουργηματική αλλοίωση υπό την απόλυτη εποπτεία, υπό τον έλεγχο και υπό τις διαταγές της Κυβέρνησης, με εντεταλμένο Υφυπουργό παρά τω Πρωθυπουργώ τον κ. Τριαντόπουλο, που έσπευσε εξαρχής στο σημείο, με επιληφθέντα αστυνομικό τον αδερφό του Βουλευτή και πρώην Υπουργού Χαρακόπουλου, με πρόσωπα της απολύτου εμπιστοσύνης, τους κολλητούς του κ. Μητσοτάκη, μεταξύ των οποίων τον κ. Αγοραστό, με πρόσωπα ειδικώς επιλεγμένα, προκειμένου να κάνουν τη βρώμικη δουλειά, την ώρα που ο Πρωθυπουργός διαβεβαίωνε ότι έχει δήθεν δώσει εντολές για να γίνει ενδελεχής διερεύνηση και αποκάλυψη της αλήθειας.

Μέσα σε όλα που αποκαλύφθηκαν είναι και η εντολή που δόθηκε 1η Μαρτίου 2023, δηλαδή με το ξημέρωμα μετά τη σύγκρουση και τον βίαιο θάνατο τόσων ανθρώπων, που αποκαλύφθηκε ότι για κάποιους ο βίαιος θάνατος δεν οφειλόταν στη σύγκρουση, αλλά στην έκρηξη και την ανάφλεξη των παράνομων υλών που μετέφερε η μία εκ των δύο αμαξοστοιχιών, στην έκρηξη και την ανάφλεξη που αποστέρησε το οξυγόνο από τα θύματα, εκείνα τα θύματα που καταγράφηκαν, τα κορίτσια που καταγράφηκαν στο 112 να λένε «Έχω ελάχιστο οξυγόνο. Θα πεθάνουμε!», «Κάνε κάτι, Δημήτρη», «Μάρθη, σ' αγαπώ».

Η καταγραφή της φωνής τους στο 112 θα σας στοιχειώνει και θα στοιχειώνει αυτή την Κυβέρνηση που εξαρχής θέλησε να μπαζώσει τα ίχνη τους, την ύπαρξή τους, τη μαρτυρία τους, που δεν ενδιαφέρθηκε για το γεγονός ότι μία νεαρή κοπέλα, η Εριέττα Μόλχο, δεν βρέθηκε ποτέ. Έσπευσε άρον άρον να μπαζώσει τον χώρο και έσπευσε 1η Μαρτίου του 2023 να δώσει ειδική εντολή σε ιατροδικαστές, με επικεφαλής τον κ. Καρακούκη, να μεταβούν στο σημείο για να ασκήσουν ιατροδικαστικά καθήκοντα.

Αποδεικνύεται, πρώτον, ότι παραβιάστηκαν -ενώ είχαν μεταβεί οι συγκεκριμένοι ιατροδικαστές, με αυτοκίνητο, μάλιστα, του Υπουργείου Δικαιοσύνης, που διέθεσε με πράξη δημοσιευθείσα και αυτοκίνητο για τη μετάβασή τους- παραβιάστηκαν στη βάρδια τους, με την επίβλεψή τους, με την εντολή τους, όλοι οι κανόνες της ιατροδικαστικής, της ανακριτικής και της εγκληματολογίας.

Δεν έγινε αυτοψία στον χώρο, δεν έγινε δειγματοληψία του χώρου, δεν έγιναν ιστολογικές και τοξικολογικές εξετάσεις στα θύματα, δεν έγιναν εξετάσεις ούτε στους επιζώντες και τις επιζώσες, παρά μόνον επισπεύστηκαν οι διαδικασίες προκειμένου να συγκαλυφθεί το φορτίο το οποίο μετέφερε η εμπορική αμαξοστοιχία, να συγκαλυφθεί η ουσία η οποία προκάλεσε αυτήν την τρομακτική πυρόσφαιρα. Και δεν είναι, βέβαια, τα λάδια που είπε ο Πρωθυπουργός στην πρώτη του συνέντευξη στις 21 Μαρτίου του 2023, ούτε τα έλαια σιλικόνης, όπως είπαν κατ’ εντολή κάποιοι επίορκοι.

Επιχειρήθηκε συντονισμένα και εντεταλμένα -και δεν ήσασταν εσείς τότε στο Υπουργείο και μπορείτε να απαντήσετε με ειλικρίνεια και σίγουρα μπορείτε να μην αναδεχθείτε το βάρος της ευθύνης αυτής της συγκάλυψης- να κουκουλωθεί η πραγματική αιτία θανάτου των παιδιών. Επιχειρήθηκε να κουκουλωθεί ότι τα μισά και ίσως περισσότερα από τα θύματα έχασαν τη ζωή τους από τη φωτιά από την παράνομη ουσία που μεταφερόταν και όχι από τη σύγκρουση.

Και βεβαίως επιχειρήθηκε να κουκουλωθεί, κύριε Μπούγα, το θέτω υπ’ όψιν σας, και το γεγονός αυτό καθαυτό ότι η Κυβέρνηση είχε αναμιχθεί ειδικώς στην ιατροδικαστική διερεύνηση, στέλνοντας αυτή την ειδική ομάδα.

Την προηγούμενη Τρίτη ρώτησα τον κύριο Ανακριτή: «Τι γίνεται με τον κ. Καρακούκη;» και μου απάντησε: «Δεν τον έχω στη δικογραφία, δεν υπάρχει πράξη Καρακούκη μέσα στη δικογραφία». Κρυμμένη και αυτή σας η δράση, αυτή η δράση της Κυβέρνησης Μητσοτάκη, όπως κρυμμένα όλα τα ανομήματα και οι κακουργηματικές αμαρτίες της Κυβέρνησης Μητσοτάκη στην υπόθεση των Τεμπών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Προέδρου)

Αυτόν τον ιατροδικαστή, που είναι πολλαπλώς ελεγχόμενος και αμφισβητείται και το αν έχει πτυχίο, όπως ξέρετε, τον επιλέξατε προσφάτως -και τώρα έχετε ευθύνη, είστε Υφυπουργός- με δύο φωτογραφικές διατάξεις, με δύο φωτογραφικές ρυθμίσεις, την πρώτη του Δεκέμβρη του 2024 στο τελευταίο νομοσχέδιο που ψήφισε η Βουλή -νομοσχέδιο για τον σιδηρόδρομο- με διάταξη με την οποία παρατείνετε τη θητεία του, φωτογραφική, και τη δεύτερη στο δεύτερο νομοσχέδιο τώρα τον Γενάρη, με διάταξη με την οποία συγκροτήσατε ειδική επιτροπή, σε άσχετο νομοσχέδιο, υποτίθεται, για την έμφυλη βία και συγκροτήσατε με το διαβόητο άρθρο 41 τριμελή επιτροπή ιατροδικαστών υπό τον κ. Καρακούκη που θα μπορεί να αναθεωρεί και να επανεξετάζει και τις αιτίες θανάτου σε υποθέσεις ανοιχτές, σε υποθέσεις στις οποίες έχουν συνταχθεί ιατροδικαστικές εκθέσεις.

Προκύπτει μεγάλη πρεμούρα της Κυβέρνησης και του Υπουργείου Δικαιοσύνης και του κρυπτόμενου κ. Φλωρίδη, που θα ήθελα να τον ρωτήσω: «Ποιος είναι τώρα για τα μπάζα, κύριε Φλωρίδη;», αλλά δεν έρχεται να τον ρωτήσω. Προκύπτει μεγάλη πρεμούρα της Κυβέρνησης να παρέμβει στην υπόθεση των Τεμπών.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κυρία Πρόεδρε, ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, σε μισό λεπτό θα έχω ολοκληρώσει.

Μεγάλη πρεμούρα και εδώ στη Βουλή του συστήματος, που έπαθε πανικό την Παρασκευή μην κατατεθούν τα έγγραφα της δικογραφίας που κρύβεται μέχρι αυτή τη στιγμή και άλλων δικογραφιών που κρύβονται μέχρι αυτή τη στιγμή εδώ στη Βουλή από τον κ. Τασούλα που αφυπηρέτησε και από όσους απέμειναν να κρατάνε τα μπόσικα της συγκάλυψης. Ντροπιαστικές στιγμές για τη Βουλή, και το λέω ως πρώην Πρόεδρός της.

Σας ρωτώ, λοιπόν, κύριε Υφυπουργέ, πάρα πολύ συγκεκριμένα: Ποια ενημέρωση έχετε σήμερα για το μπάζωμα, αλλοίωση του τόπου του εγκλήματος και τις ιατροδικαστικές πράξεις και παραλείψεις; Πώς δικαιολογείτε ότι το μπάζωμα έγινε υπό την ευθύνη του εντεταλμένου από το Υπουργείο Δικαιοσύνης ιατροδικαστή; Τον έχετε καλέσει μέχρι σήμερα σε εξηγήσεις; Και ποια ενημέρωση σας έχει δώσει;

Και δεύτερον, πώς εξηγείτε την προαγωγή του κ. Καρακούκη με δύο φωτογραφικές διατάξεις, αυτές που ανέφερα προηγουμένως; Εντάσσεται στο γενικότερο πλαίσιο προαγωγών όσων συνέβαλαν στη συσκότιση και στη συγκάλυψη του εγκλήματος των Τεμπών ή παραπλανηθήκατε και εσείς και ο κ. Υπουργός πρωτίστως, όπως δήλωσε για τον εαυτό του ο Πρωθυπουργός, και τώρα θα επανεξετάσετε ίσως την τοποθέτηση Καρακούκη σε επιτροπή αρμόδια να αναθεωρεί ακόμη και τις αιτίες θανάτου που αναγράφονται στις ιατροδικαστικές εκθέσεις;

Περιμένω, κύριε Υφυπουργέ, με αγωνία τις απαντήσεις σας, και θα επανέλθω.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Κύριε Υπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Σας ευχαριστώ, κύριε Πρόεδρε.

Αξιότιμη κυρία Πρόεδρε, θέλω εξαρχής να πω ότι το τραγικό δυστύχημα των Τεμπών με τους πενήντα επτά νεκρούς βύθισε στο πένθος όχι μόνο τις οικογένειές τους αλλά ολόκληρη την πατρίδα μας. Η σκέψη μας είναι και θα είναι πάντα στους οικείους τους. Μέλημά μας είναι όσοι ενέχονται, να οδηγηθούν στη δικαιοσύνη και όσοι κριθούν ένοχοι να τιμωρηθούν. Αυτό ασφαλώς θα γίνει με τη λειτουργία των συντεταγμένων θεσμών της πολιτείας. Και δεν θα κουραστώ να επαναλάβω ότι η δικαιοσύνη είναι η μόνη αρμόδια και οφείλει να ερευνά κάθε πτυχή της υπόθεσης και ασφαλώς να εξετάζει όλα τα αιτήματα τα οποία υποβάλλονται σε κάθε στάδιο της προδικασίας.

Η ανάκριση, όπως πολύ καλά γνωρίζετε, είναι μια διαδικασία δυναμική, η οποία βρίσκεται σε εξέλιξη και διεξάγεται από έμπειρο εφέτη ανακριτή, μαζί με τον αναπληρωτή του, που διορίστηκαν αμφότεροι από την ολομέλεια των προέδρων εφετών και εφετών, σύμφωνα με τη διάταξη του άρθρου 28 του Κώδικα Ποινικής Δικονομίας. Μέρος της δικαστικής διαδικασίας είναι ασφαλώς και η ειδική κοινοβουλευτική επιτροπή.

Επειδή υποβάλλατε συγκεκριμένα ερωτήματα, θα απαντήσω συγκεκριμένα σε ένα προς ένα τα ερωτήματά σας. Πρέπει, όμως, να πω, ότι ο Υπουργός Δικαιοσύνης, ο κ. Φλωρίδης, έρχεται στη Βουλή σε κάθε σχέδιο νόμου και εκεί έχει τη δυνατότητα όχι μόνο να εισηγηθεί και να αναπτύξει τις διατάξεις που εισηγείται των σχεδίων νόμου, αλλά να απαντήσει εφ’ όλης της ύλης.

Στο πρώτο ερώτημά σας: «Ποια ενημέρωση υπάρχει για το μπάζωμα και πώς δικαιολογείται ότι έγινε υπό την ευθύνη του εντεταλμένου από το Υπουργείο Δικαιοσύνης ιατροδικαστή», η απάντηση είναι η εξής: Πράγματι την 1η Μαρτίου του 2023, και επειδή ακόμη δεν ήταν γνωστή με ακρίβεια η έκταση της τραγωδίας, δόθηκε υπηρεσιακή εντολή να μεταβεί ο προϊστάμενος της Ιατροδικαστικής Υπηρεσίας Αθηνών, καθώς και τέσσερις ακόμη ιατροδικαστές από τις υπηρεσίες Αθηνών και Θεσσαλονίκης και τρεις νεκροτόμοι, στον τόπο του δυστυχήματος.

Σύμφωνα με τον οργανισμό του Υπουργείου Δικαιοσύνης, στις περιφερειακές υπηρεσίες του Υπουργείου υπάγονται οι ιατροδικαστικές υπηρεσίες του κράτους. Σε θέματα, λοιπόν, που αφορούν το ανθρώπινο δυναμικό και τη μετακίνησή τους, αρμόδιο για να χορηγήσει τις εντολές είναι το Υπουργείο. Το κράτος, λοιπόν, δια του Υπουργείου Δικαιοσύνης μερίμνησε και έδρασε από την πρώτη στιγμή, θέτοντας στη διάθεση της δικαιοσύνης επιπλέον έμπειρους ιατροδικαστές από τις όμορες περιοχές, προκειμένου, σε περίπτωση που κρινόταν αναγκαίο και διέτασσε ο εισαγγελέας, ο οποίος είχε επιληφθεί της έρευνας, να συνδράμουν το έργο της αναγνώρισης των θυμάτων του δυστυχήματος και στη διενέργεια των ιατροδικαστών πράξεων. Τέτοια εντολή, όμως, προς τους ιατροδικαστές δεν δόθηκε, όπως ανέφερε ο ίδιος ο κ. Καρακούκης -και εδώ απαντώ στο ερώτημά σας αν τον έχουμε ρωτήσει- αλλά και οι υπόλοιποι που βρέθηκαν στο σημείο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κύριε Πρόεδρε, θα μου δώσετε λίγο χρόνο ακόμη για να απαντήσω συγκεκριμένα στα ερωτήματα της κυρίας Προέδρου.

Όλα αυτά προκύπτουν και από την αρμόδια Εισαγγελία Εφετών Λάρισας, προς την οποία απευθυνθήκαμε με σκοπό να απαντήσουμε, κυρία Πρόεδρε, συγκεκριμένα στην ερώτησή σας. Στην επίσημη, λοιπόν, απάντηση της εισαγγελίας ως προς τη μετάβαση του κ. Καρακούκη, τις φερόμενες ιατροδικαστικές πράξεις και παραλείψεις που αναφέρετε στην ερώτησή σας και ως προς το ζήτημα εάν έχει κληθεί σε εξηγήσεις, αναφέρει: «Ο ιατροδικαστής Καρακούσης στη δικογραφία για το σιδηροδρομικό δυστύχημα των Τεμπών που εκκρεμεί ενώπιον του εφέτη ανακριτή του Εφετείου Λάρισας δεν φέρει την ιδιότητα διαδίκου, κατηγορουμένου, ή υποστηρίζοντος την κατηγορία, ούτε εξετάστηκε ως μάρτυρας, ούτε περιλαμβάνεται στη δικογραφία ιατροδικαστική έκθεση που να έχει συντάξει ο ίδιος. Προκύπτει, λοιπόν, ότι ο ίδιος δεν έχει ενεργήσει ιατροδικαστική πράξη».

Αναφέρει ακόμη, κυρία Πρόεδρε, ότι επί των μηνυτηρίων αναφορών οι οποίες κατατέθηκαν ενώπιον του Εισαγγελέα Πρωτοδικών Λάρισας και διαβιβάστηκαν αρμοδίως στην Εισαγγελία Εφετών Λάρισας, στρεφόμενων μεταξύ άλλων και κατά ιατροδικαστών, διενεργήθηκε από τον Αντεισαγγελέα Εφετών Λάρισας αυτοπρόσωπη προκαταρκτική εξέταση κατόπιν παραγγελίας της διευθύνουσας της Εισαγγελίας Εφετών Λάρισας. Η υπόθεση τέθηκε στο αρχείο με πράξη του Αντεισαγγελέα Εφετών, διότι από τη διενεργηθείσα έρευνα δεν προέκυψαν επαρκείς ενδείξεις τέλεσης της αξιόποινης πράξης της παράβασης καθήκοντος κατά τα αντικειμενικά και υποκειμενικά στοιχεία ή αντίστοιχες ενδείξεις άλλων αξιόποινων πράξεων. Σε αυτήν, επίσης, την πράξη του Αντεισαγγελέα Εφετών αναφέρεται ότι μέσω της αρμόδιας Γραμματείας του Υπουργείου Δικαιοσύνης δόθηκε εντολή και σε ιατροδικαστές άλλων ιατροδικαστικών υπηρεσιών της χώρας -κυρίως της Αθήνας και της Θεσσαλονίκης- να μεταβούν στη Λάρισα, για να συνδράμουν τους εντόπιους στο έργο τους, εφόσον εκ των πραγμάτων κρινόταν αναγκαίο.

Από το υλικό δε της δικογραφίας προκύπτει ότι αμέσως μετά το σιδηροδρομικό δυστύχημα προσήλθε στο νεκροτομείο μεταξύ άλλων και ο Νικόλαος Καρακούκης προϊστάμενος της Κεντρικής Ιατροδικαστικής Υπηρεσίας.

Επομένως και από την επίσημη απάντηση της εισαγγελίας επιβεβαιώνεται ότι ιατροδικαστές για τον λόγο που σας προανέφερα είχαν όντως μεταβεί στη Λάρισα για να συνδράμουν σε περίπτωση που κρινόταν απαραίτητο τις έρευνες, με εισαγγελική παραγγελία, πράγματι, όμως, ουδέποτε δόθηκε εντολή, γι’ αυτό και δεν περιέχεται οποιοδήποτε στοιχείο ή έκθεση του κ. Καρακούκη στη σχετική δικογραφία.

Έρχομαι τώρα, κυρία Πρόεδρε, στο δεύτερο ερώτημά σας και θέλω επίσης να απαντήσω συγκεκριμένα. Πράγματι, μετά τη συμπλήρωση του εξηκοστού έβδομου έτους με τον πρόσφατο νόμο, τον ν.5167/2024, δόθηκε διετής παράταση για παραμονή στην ενεργό υπηρεσία του προϊσταμένου της ιατροδικαστικής υπηρεσίας. Όμως, η παράταση, όπως ασφαλώς γνωρίζετε, της θητείας των ιατρών δεν είναι κάτι πρωτοφανές που εισηγηθήκαμε για πρώτη φορά. Ήδη προβλεπόταν στον ν.4999/2022 για τους ιατρούς του ΕΣΥ, όπου και εκεί προβλέφθηκε διετής παράταση μετά τη συμπλήρωση του εξηκοστού έβδομου έτους των ιατρών. Κατ’ αναλογία, λοιπόν, των διατάξεων για τους γιατρούς του ΕΣΥ και χωρίς να συνιστά σε καμία περίπτωση προαγωγή, όπως αναφέρεται στην ερώτησή σας για μη σύννομες πράξεις, δόθηκε αυτή η παράταση, για να καλυφθούν πραγματικές τρέχουσες ανάγκες της Υπηρεσίας, όπως είναι η νέα διάρθρωση των ιατροδικαστικών υπηρεσιών, η σύσταση τοξικολογικών εργαστηρίων σε Πάτρα και Πειραιά και άλλες ανάγκες τις οποίες τις έχω καταγεγραμμένες και μπορώ να σας ενημερώσω αναλυτικά.

Άλλωστε, δεν προκύπτει ούτε με βάση την ερώτησή σας ούτε από την προφορική ανάπτυξή της, ποιες τάχα μπορεί να είναι αυτές οι παράνομες πράξεις για τις οποίες μέσω αυτών των διατάξεων ο κ. Καρακούκης προήχθη. Στο μεταξύ ψηφίστηκε ο ν.5172/2025, στον οποίο επίσης αναφερθήκατε, που προβλέπει την αναδιοργάνωση των ιατροδικαστικών υπηρεσιών.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, ολοκληρώστε.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Τελειώνω, κύριε Πρόεδρε. Όμως, είναι συγκεκριμένες οι ερωτήσεις και θέλω και εγώ να είμαι συγκεκριμένος για να μην αφήσω κενά στις απαντήσεις.

**ΠΡΟΕΔΡΕΥΩΝ (Βασίλειος Βιλιάρδος):** Καταλαβαίνω, αλλά ολοκληρώστε παρακαλώ.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Στο άρθρο, λοιπόν, 47 προβλέπεται ότι με προεδρικό διάταγμα που εκδίδεται μετά από πρόταση του Υπουργού Δικαιοσύνης και Εσωτερικών συστήνεται Ειδικό Συμβούλιο Ιατροδικαστών με αρμοδιότητα την επιλογή των προϊσταμένων των οργανικών μονάδων. Έως ότου, λοιπόν, εκδοθεί το προεδρικό διάταγμα και προχωρήσει η διαδικασία, σύμφωνα με τις προβλέψεις του ν.5172, το χρονικό διάστημα παραμονής του κ. Καρακούκη στην ενεργό υπηρεσία κρίνεται ενεργό, έτσι ώστε σε αυτόν τον μεταβατικό χρόνο να έχουμε πλέον την επιλογή των προϊσταμένων, όπως προβλέπει ο νόμος.

Και έρχομαι τώρα στο τρίτο και τελευταίο ερώτημα, δεν θα χρειαστώ παραπάνω από ένα λεπτό. Πράγματι, είναι η διάταξη του άρθρου 41 παράγραφος 6 του νόμου που προανέφερα. Υπενθυμίζω ότι η ρύθμιση αυτή προβλέπει τη σύσταση Τριμελούς Επιτροπής, η οποία αυτεπάγγελτα και αυτονόητα υπό την έγκριση της αρμόδιας εισαγγελικής ή δικαστικής αρχής ή μετά από παραγγελία των προαναφερθέντων θα δύναται να επαναξιολογεί συνταχθείσες ιατροδικαστικές εκθέσεις ύστερα από μελέτη της υπόθεσης. Αυτό, βέβαια, συναντάται και σε άλλες έννομες τάξεις, όπως στην Αγγλία και στη Γερμανία και δεν είναι ασφαλώς καινοφανές και μόνο στο δικό μας νομικό σύστημα.

Η διάταξη αυτή, κυρία Πρόεδρε, δεν αποδυναμώνει, αντίθετα ενισχύει, διότι προσθέτει μία ακόμη δυνατότητα στις ήδη υπάρχουσες στον εισαγγελέα και του παρέχει επίσης δυνατότητα έρευνας ενδελεχέστερης μέσω αυτής της επιτροπής της υπόθεσης. Προσθέτει, δεν αφαιρεί, ούτε επιβάλλει. Ο αρμόδιος εισαγγελέας, εφόσον και αν το κρίνει αναγκαίο, δίνει την εντολή σε αυτήν την επιτροπή να διενεργήσει έλεγχο της υπόθεσης. Συντελεί, λοιπόν, στην αποδεικτική διαδικασία, τη θωρακίζει και χωρίς να απαιτεί οικονομική και χρονική εξάντληση των θυμάτων μέσω της χρονοβόρας πραγματογνωμοσύνης και ορισμό τεχνικών συμβούλων.

Για το τρέχον έτος η επιτροπή συστάθηκε στις 31-1-2025 με θητεία ενός έτους, όπως προβλέπεται στον νόμο.

Κύριε Πρόεδρε, αυτές ήταν οι συγκεκριμένες απαντήσεις μου, θα επανέλθω στη δευτερολογία.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα ήθελα να καταστήσω σαφές ότι με κάθε απάντηση που παίρνουμε ενισχύεται η αντίληψη που έχουμε και η δική μου πεποίθηση ότι είμαστε, δυστυχώς, αντιμέτωποι με μία εγκληματική οργάνωση, μία εγκληματική οργάνωση η οποία δρα μέσα στο κράτος και την Κυβέρνηση και η οποία έχει αρωγούς και λειτουργούς της Δικαιοσύνης.

Δεν είναι τυχαίο ότι ο ίδιος ο Υπουργός Δικαιοσύνης, ο κ. Φλωρίδης, από πέρυσι τέτοια εποχή με κάθε τρόπο πιέζει τον ανακριτή να κλείσει γρήγορα γρήγορα τον φάκελο. Θα καταθέσω στα Πρακτικά τις δηλώσεις του κ. Φλωρίδη, «η ανάκριση ολοκληρώνεται τις επόμενες μέρες, μόλις σε έναν χρόνο, όταν για το Μάτι χρειάστηκαν πέντε χρόνια», τόνισε ο Υπουργός Δικαιοσύνης στις 20 Φεβρουαρίου του 2024. Και χρειάστηκε να αντιδράσω εγώ εδώ μέσα στη Βουλή και να πω «πού ξέρετε, κύριε Φλωρίδη, ότι τελειώνει η ανάκριση;». Τον Φλεβάρη του 2024, πέρυσι, ήθελε να την τελειώσει την ανάκριση και αρωγοί του ποιοι; Η Πρόεδρος του Αρείου Πάγου και η Εισαγγελέας του Αρείου Πάγου, διορισμένες από την Κυβέρνηση, η κ. Ιωάννα Κλάπα - Χριστοδουλέα και η κ. Γεωργία Αδειλίνη, οι οποίες πρώτα επιτέθηκαν στην Ευρωπαία Εισαγγελέα, η οποία δήλωσε ότι «θέλουμε να ερευνήσουμε και μας μπλοκάρουν» λόγω της ψήφου που έδωσαν οι Βουλευτές της Νέας Δημοκρατίας να μην ελεγχθεί για τη Σύμβαση 717 ο κ. Καραμανλής, αυτός που του φίλαγαν τα χέρια πάνω στις Σέρρες κάποιοι, μη αναλογιζόμενοι ότι αυτά τα χέρια είναι βαμμένα με το αίμα αθώων ανθρώπων.

Η κ. Ιωάννα Κλάπα, λοιπόν, Πρόεδρος του Αρείου Πάγου και η κ. Γεωργία Αδειλίνη, Εισαγγελέας του Αρείου Πάγου, στις 8 Φεβρουαρίου του 2024 -τι ντροπή!, τι ντροπή!- με αποτέλεσμα να ολοκληρώνεται σύντομα η κυρία ανάκριση, έναν χρόνο περίπου μετά το πολύνεκρο δυστύχημα, στο πλαίσιο της οποίας έχουν καταστεί κατηγορούμενοι τριάντα ένα άτομα μέχρι στιγμής και να διαφαίνεται η σε σύντομο χρόνο εκδίκαση της υπόθεσης ενώπιον του αρμοδίου ποινικού δικαστηρίου. Τι ντροπή! Τι πιέσεις στον ανακριτή από Υπουργό και από Πρόεδρο και Εισαγγελέα του Αρείου Πάγου! Και να τος πάλι ο κ. Φλωρίδης στις 2 Σεπτεμβρίου 2024 -και τα ίδια έλεγε και ο Πρωθυπουργός- «ο ανακριτής έχει εντολή από την Εισαγγελία του Αρείου Πάγου όταν υποβάλλεται αίτημα να μην το αφήνει αναπάντητο. Εντός του φθινοπώρου αναμένεται να ξεκινήσει η δίκη για την τραγωδία των Τεμπών», τόνισε ο Υπουργός Δικαιοσύνης Γιώργος Φλωρίδης. Τα καταθέτω για τα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι, λοιπόν, δεδομένο ότι υπάρχει κυβερνητική ενεργοποίηση να κλείσει άρον άρον η ανάκριση. Είναι δεδομένο ότι υπάρχουν συνεχείς παρεμβάσεις στο ανακριτικό έργο.

Πριν από λίγες ημέρες, ο κ. Καπερνάρος, έγκριτος δικηγόρος και Πρόεδρος του Περιφερειακού Συμβουλίου Αττικής -Πρόεδρος του Περιφερειακού Συμβουλίου του κ. Χαρδαλιά, κάτι που δεν αναφέρεται βέβαια στην ειδησεογραφία- κατέθεσε για λογαριασμό μίας εταιρείας σεκιούριτι κάποια βίντεο. Και, ξαφνικά, ασχολούνται όλοι με κάποια βίντεο που αλιεύτηκαν δύο χρόνια μετά και αποτελούν γεγονός. Δεν ξέρω, θα ασχοληθεί κανείς με αυτήν την εταιρεία; Ποιος την εκπροσωπεί; Ποιος είναι ο υπάλληλος ο οποίος υποτίθεται ότι κατέβασε αυτά τα βίντεο; Γιατί τα κατέβασε τότε; Γιατί τα θυμήθηκαν τώρα; Η ανακριτική λειτουργία αυτά προϋποθέτει. Δεν προϋποθέτει να χτυπάει ο ανακριτής «προσοχές» στον Πορτοσάλτε ούτε βεβαίως είναι αρμόδιος για την υπόθεση του εγκλήματος των Τεμπών ο Πορτοσάλτε, ένας δημοσιογράφος που τόλμησε να πει ότι τα Τέμπη ήταν θυσία! Ποιοι θυσίασαν ποιους; Και όπως λέει το τραγούδι μιας δημιουργού «Θυσιάσου τότε εσύ και ζήσε με το πάμε και όπου βγει»!

Κύριε Υπουργέ, δεν μου απαντήσατε. Μου δώσατε κάποια στοιχεία, τα οποία σας παρακαλώ να τα καταθέσετε στα Πρακτικά για να λάβουμε απαντήσεις. Είπατε ότι σας έδωσε απάντηση η Εισαγγελία Εφετών Λάρισας. Ποιος σας την έδωσε από την Εισαγγελία Εφετών Λάρισας; Διότι η αρμόδια εισαγγελέας και προϊσταμένη ζει το δράμα ότι έχει εξαφανιστεί το παιδί της από 30 Δεκεμβρίου και με έναν περίεργο τρόπο παρεμβαίνει για σιωπητήριο σε αυτήν την υπόθεση πάλι η Εισαγγελία του Αρείου Πάγου που οργίζεται όταν συσχετίζουμε την εξαφάνιση του παιδιού της εισαγγελέως με την υπόθεση την οποία ερευνά. Ποιος σας την έδωσε την απάντηση αυτή; Εμένα μου έδωσε ο ανακριτής την απάντηση ότι Καρακούκης δεν υπάρχει στη δικογραφία.

Και σας ρωτώ πάρα πολύ συγκεκριμένα. Υπάρχει το υπ’ αριθμόν 9802 οίκοθεν από 1-3-2023 έγγραφο του Υπουργείου Δικαιοσύνης που το υπογράφει η κ. Βασιλική Παπανότη, Προϊσταμένη Γενικής Διεύθυνσης, στο οποίο λέει τα εξής: «1. Εγκρίνουμε τη μετάβαση: α) του Νικολάου Καρακούκη, Προϊσταμένου της Ιατροδικαστικής Υπηρεσίας και των Ιατροδικαστών Νικολάου Καλόγρηα και Κωνσταντίνου Κούβαρη από την Αθήνα στα Τέμπη, καθώς και της Ελένης Ζαγγελίδου, Προϊσταμένης της Ιατροδικαστικής Υπηρεσίας Θεσσαλονίκης, της Ιατροδικαστού Ελένης Καλύβα, των Νεκροτόμων Σταύρου Καραπαναγιωτίδη και Λάζαρου Παπαδόπουλου και του Κωνσταντίνου Χάλαζα, αρχιφύλακα που υπηρετεί με απόσπαση στην Ιατροδικαστική Υπηρεσία Θεσσαλονίκης από τη Θεσσαλονίκη στα Τέμπη και τη Λάρισα λόγω του πολύνεκρου ατυχήματος που έλαβε χώρα το βράδυ της Τρίτης 28-2-2023 και β) του Χρήστου Κάσση, υπαλλήλου του κλάδου ΔΕ Οδηγών της Κεντρικής Υπηρεσίας του Υπουργείου Δικαιοσύνης από την Αθήνα στα Τέμπη και τη Λάρισα λόγω του πολύνεκρου ατυχήματος που έλαβε χώρα το βράδυ της Τρίτης 28-2-2023.

2. Η μετακίνηση των Νικολάου Καρακούκη, Προϊσταμένου της Ιατροδικαστικής Υπηρεσίας Αθηνών και των Ιατροδικαστών Νικολάου Καλόγρηα και Κωνσταντίνου Κούβαρη θα γίνει με υπηρεσιακό όχημα της Κεντρικής Υπηρεσίας του Υπουργείου Δικαιοσύνης».

Το καταθέτω και αυτό στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Λέτε, δηλαδή, ότι έγινε όλη αυτή η κινητοποίηση για έναν, δύο, τρεις, τέσσερις, πέντε ιατροδικαστές, δύο νεκροτόμους, έναν αρχιφύλακα και έναν οδηγό και όλο αυτό δεν χρειαζόταν τελικά; Γι’ αυτό δεν υπάρχει έκθεση αυτοψίας από αυτήν την ιατροδικαστική ομάδα, που η αυτοψία είναι το πρώτο πράγμα που οφείλει να κάνει ο ιατροδικαστής; Εγώ τα ξέρω από το πρώτο έτος της Νομικής, που με ενδιέφερε η ιατροδικαστική και μελετούσα και είχαμε και μάθημα επιλογής.

Λέτε ότι δεν χρειάστηκε αυτοψία; Διότι αυτοψία δεν υπάρχει. Λέτε ότι δεν χρειάστηκε δειγματοληψία και λήψη από το έδαφος και από τα συγκεκριμένα υγρά που είχαν περιχυθεί στο έδαφος; Δεν χρειάστηκε, γι’ αυτό δεν έγινε; Διότι οι ιατροδικαστές οι τοπικοί που εκλήθησαν να δώσουν εξηγήσεις στη μήνυση που αναφέρατε, λένε ότι τους έδινε εντολές ο Καρακούκης να μην κάνουν νεκροτομή, να μην κάνουν τοξικολογική, να μην κάνουν τα επιβεβλημένα. Λέτε ότι δεν χρειάστηκαν αυτοί οι ιατροδικαστές, ενώ μέχρι σήμερα υπάρχει αγνοούμενη κοπέλα; Ποιος το έκρινε ότι δεν χρειάστηκαν; Λέτε ότι δεν χρειάστηκαν, ενώ από τον τόπο του εγκλήματος αφαιρέθηκαν τόνοι που είχαν μέσα, όπως αποκαλύφθηκε μήνες μετά, προσωπικά αντικείμενα, οστά, υπολείμματα ανθρώπινα; Δεν χρειάστηκαν όλα αυτά; Ποιος το λέει; Ποιος σας το λέει και το λέτε; Ποιος παίρνει την ευθύνη γι’ αυτό; Διότι εδώ κάποιος πρέπει να πάρει την ευθύνη.

Λέτε ότι δεν χρειάστηκε να γνωμοδοτήσει κάποιος για την αδιανόητη απόφαση του ανακριτή να δώσει εντολή καταστροφής στα δείγματα που είχαν ληφθεί για την ταυτοποίηση των θυμάτων; Δεν χρειάστηκε ούτε εκεί; Και εκεί υπάρχει ένα ζήτημα. Ο ανακριτής λέει ότι αυτό του ζητήθηκε είτε από την Τροχαία είτε από το νοσοκομείο. Ποιος το κινητοποίησε αυτό; Ο αδερφός τού Βουλευτή Λάρισας; Ο κ. Αγοραστός ο ίδιος; Ποιος; Ο κ. Παπαγεωργίου; Ποιος; Διότι όλοι όσοι ήσαν στο σημείο και όλοι όσοι μέχρι σήμερα ανακατώνονται στην υπόθεση, είναι πρόσωπα στενά συνδεδεμένα με τον κ. Μητσοτάκη, εντεταλμένα από αυτόν και καθόλου αθώα.

Είπατε, επίσης, κύριε Υπουργέ, ότι καταγράφεται από την εισαγγελία ότι ο Ιατροδικαστής Καρακούκης πήγε στο νεκροτομείο. Μάλιστα. Από ποια εισαγγελία καταγράφεται; Διότι, ξέρετε, τότε, κατά τον κρίσιμο χρόνο, ο εισαγγελέας κρυβόταν, όπως μου κρύφτηκε και μένα την περασμένη Πέμπτη ο κ. Τζαμαλής, Εισαγγελέας Πρωτοδικών. Είχε, λέει, στις 15.10΄ τελειώσει το ωράριό του και δεν μπορούσε να με ενημερώσει. Με εξαφανισμένο το παιδί της συναδέλφου του κοιτάει το ρολόι του ο κ. Τζαμαλής, για να μην ενημερώνει. Εκείνες τις πρώτες δύο ημέρες η δικογραφία ήταν στην Τροχαία της Λάρισας. Κι έχει τεράστια ευθύνη ο εισαγγελέας που δεν πήρε τη δικογραφία επάνω του, όπως έχει τεράστια ευθύνη όποιος παρενέβη για να αλλάζει η δικογραφία χέρια. Άλλαξε τρεις φορές χέρια η δικογραφία τον κρίσιμο χρόνο που αλλοιωνόταν ο τόπος του εγκλήματος και που παραλείπονταν οι κρίσιμες πράξεις δειγματοληψίας, τοξικολογικής εξέτασης, ιστολογικής εξέτασης, ελέγχου ύπαρξης ανθρακυλαιμοσφαιρίνης…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …όλα αυτά τα οποία θα αναδείκνυαν την πραγματική αιτία θανάτου των ανθρώπων αυτών που κάποιοι τους θυσίασαν και κάποιοι θέλουν να θυσιάσουν και τη δικαιοσύνη πάνω από τη θυσία των ανθρώπων αυτών.

Η ερώτησή μου, λοιπόν, κύριε Υφυπουργέ, έτσι όπως τα καταθέτετε τα πράγματα, είναι τελικά η εξής: Είναι ικανοποιημένο το Υπουργείο; Καλώς υπήρξαν όλες αυτές οι παραλείψεις; Ο κ. Καρακούκης που πήγε με εντολή του Υπουργείου, με έξοδα του Υπουργείου, με πράξη του Υπουργείου, καλώς παρέλειψε να κάνει τα δέοντα και δεν έχουμε ούτε έκθεση αυτοψίας ούτε έκθεση τοξικολογικής ούτε δειγματοληψία από τον χώρο ούτε φωτογραφίες ιατροδικαστικές από τον χώρο ούτε έλεγχο των νεκρών ούτε έλεγχο των ζωντανών; Καλώς έγιναν όλα αυτά και γι’ αυτό προήχθη; Ή ο λόγος για τον οποίο εστάλη εκεί ο κ. Καρακούκης, ήταν ακριβώς για να βεβαιωθεί ότι δεν θα γίνουν τα δέοντα, ότι δεν θα ξεφύγει κανένας ιατροδικαστής από υπερβάλλοντα ζήλο να πάρει δείγμα για τοξικολογική εξέταση, ότι όλα θα κουκουλωθούν την ώρα που πενθούν οι συγγενείς και περιμένουν τα υπολείμματα των ανθρώπων τους και περιμένουν να θάψουν τους ανθρώπους τους και τους δίνουν σακούλες;

Την ώρα εκείνη, λοιπόν, κάποιος έπρεπε να βεβαιωθεί ότι δεν θα γίνονταν τα δέοντα. Και την πιο κρίσιμη στιγμή ξέρετε ποιος παρενέβη; Ο κ. Μητσοτάκης. Στις 6 Μαρτίου του 2023 με έγγραφό του προς τον κ. Ντογιάκο, τον Εισαγγελέα του Αρείου Πάγου, που το παιδί του, ο γιος του, ήταν συνεργάτες του κ. Καραμανλή, ο κ. Μητσοτάκης με επιστολή του στον κ. Ντογιάκο ζήτησε να αλλάξει χέρια η ανάκριση. Και προκάλεσε…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τελειώνω, κύριε Πρόεδρε.

Και προκάλεσε με αυτόν τον τρόπο άλλη μία παράταση χρόνου για εκείνους οι οποίοι μπάζωναν, άλλο ένα περιθώριο για εκείνους οι οποίοι αλλοίωναν, άλλη μία ευκαιρία μπαζώματος και αλλοίωσης των στοιχείων που τώρα βγαίνουν.

Εγώ επιμένω, κύριε Υφυπουργέ, να καταθέσετε στα Πρακτικά αυτά που επικαλεστήκατε και να μου απαντήσετε συγκεκριμένα και τελικά εάν θα ελεγχθεί ο κ. Καρακούκης γι’ αυτές τις παραλείψεις, αν θα επανεξετάσετε την τοποθέτησή του ως δήθεν έγκριτου, ενώ μόνο έγκριτος δεν είναι, σε αυτήν την επιτροπή και αν θα κάνει το Υπουργείο την απαιτούμενη έρευνα για τις διαπιστωμένες παραλείψεις στο πεδίο της ιατροδικαστικής διερεύνησης που είναι εξαιρετικά κρίσιμη, γιατί τα κορίτσια αυτά που δεν είχαν οξυγόνο, που είχαν ελάχιστο οξυγόνο, δεν μας αφήνουν να ησυχάσουμε και δεν θα σας αφήσουμε ούτε εσάς να ησυχάσετε μέχρι να δοθούν οι απαντήσεις για το ποιος τις σκότωσε, ποιος τις θυσίασε και ποιοι είναι αυτοί που μέχρι τώρα ενεργοποιούνται για να μην αποκαλυφθεί η αλήθεια.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Κύριε Υπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κυρία Πρόεδρε, νομίζω ότι θα έπρεπε να δεχθείτε ότι σας έχω απαντήσει συγκεκριμένα και να μην πείτε όσα είπατε, διότι έτσι καταστήσατε και μη λογική πλέον την ερώτησή σας, διότι προσέξτε τι ρωτάτε και τι είπατε τώρα.

Πριν, όμως, σας το καταδείξω αυτό, πρέπει να σας πω ότι μόλις τώρα ισχυριστήκατε ότι ώρες μετά το δυστύχημα και ενώ κανείς δεν ήξερε τι πραγματικά συνέβη, εξυφάνθη από την υπηρεσιακή υπάλληλο του Υπουργείου Δικαιοσύνης μία συνωμοσία και έστειλε κλιμάκιο, προκειμένου να συγκαλύψουν την υπόθεση. Μα, καλά τώρα, είναι σοβαροί ισχυρισμοί αυτοί …

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Μητσοτάκης ήξερε τι συνέβη.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Είναι σοβαροί ισχυρισμοί αυτοί, κυρία Πρόεδρε; Δηλαδή χαράματα πρώτης Μαρτίου, όταν όλη η Ελλάδα δεν ήξερε τι ακριβώς συμβαίνει, δεν υπήρχε εικόνα για το δυστύχημα και τα αίτιά του, νομίζετε ότι σήκωσε το τηλέφωνο ο Πρωθυπουργός και είπε στην υπηρεσιακή …

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Αν το νομίζετε αυτό, κυρία Πρόεδρε, τότε θεωρώ πως πλέον δεν μπορεί να έχει σοβαρότητα η βάση της τοποθέτησής σας και θα εξηγήσω αμέσως μετά γιατί καταστήσατε και μη λογική την ερώτησή σας πλέον, διότι ελέγχετε τον κ. Καρακούκη στην ερώτησή σας για πράξεις που έκανε στο πεδίο. Και εσείς τι έρχεστε να πείτε τώρα, μέσα σε λίγα λεπτά από την προφορική ανάπτυξη της ερώτησής σας, στη δευτερολογία σας; Ότι δεν τον ελέγχετε για πράξεις, αλλά για παραλείψεις, γι’ αυτά που δεν έκανε και θα έπρεπε, κατά την άποψή σας, να κάνει. Στην ερώτησή σας, όμως, τι λέτε; Ότι έκανε πράγματα που δεν έπρεπε να κάνει. Αποφασίστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν την έχετε διαβάσει μάλλον.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Εγώ δεν την έχω διαβάσει. Τη διάβασα, την έχω μπροστά μου. Διαβάστε την κι εσείς, να δούμε πού καταλήγουμε.

Επίσης, ξέρετε ότι δεν έρχομαι ποτέ απροετοίμαστος. Ό,τι σας είπα, λοιπόν, περιέχεται στο έγγραφο με ημερομηνία 5 Φεβρουαρίου 2025 της Εισαγγελίας Εφετών Λάρισας. Σας το διάβασα λέξη προς λέξη και το καταθέτω, κύριε Πρόεδρε, και στα Πρακτικά για χρήση της κυρίας Προέδρου και των συναδέλφων, μαζί με το διαβιβαστικό, το οποίο είναι σημείωμα για την απάντηση στην ερώτηση.

(Στο σημείο αυτό ο Υφυπουργός Δικαιοσύνης κ. Ιωάννης Μπούγας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, θα ήθελα να πω τα εξής: Νομίζω ότι για πρώτη φορά η πραγματική ένδεια επιχειρημάτων σάς οδήγησε σε μια τυφλή επίθεση εναντίον της Προέδρου και της Εισαγγελέως του Αρείου Πάγου, καθώς επίσης και εναντίον του Υπουργού Δικαιοσύνης. Ξέρετε πολύ καλά ότι ο Υπουργός Δικαιοσύνης δεν μπορεί και δεν πρέπει να έχει γνώση για την πρόοδο της ανάκρισης. Η ανάκριση είναι και οφείλει να είναι μυστική και δεν άσκησε καμία πίεση προς τον ανακριτή, ούτε μπορούσε να ασκήσει ο Υπουργός Δικαιοσύνης.

Τι κάναμε; Ποιες ήταν οι θεσμικές παρεμβάσεις που έκανε το Υπουργείο Δικαιοσύνης; Σας υπενθυμίζω: Άρθρο 44 του ν.5046/23, τροποποίηση του ν.5002/22 για την άρση του απορρήτου των επικοινωνιών. Αυτή η διάταξη διευκολύνει το έργο του ανακριτή, προκειμένου να ακούσει συνομιλίες που μπορούν να τον οδηγήσουν στην εξιχνίαση των αιτιών του δυστυχήματος. Πολλά από όσα σήμερα υπάρχουν στον δημόσιο διάλογο οφείλονται σε εκείνη τη νομοθετική παρέμβαση του Υπουργείου Δικαιοσύνης. Μπορεί εσείς να μη θεωρείτε σωστή διάταξη τη διάταξη 95 του ν.5090/24 που τροποποίησε το άρθρο 309 παρ. 1, χωρίς όμως να υπάρχουν εκπτώσεις στην ανακριτική διαδικασία. Δίδει τη δυνατότητα αυτή η παρέμβαση η νομοθετική στο 309 του Κώδικα Ποινικής Δικονομίας, σε περίπτωση συμφωνίας του Εισαγγελέα και του Προέδρου Εφετών, να παραπεμφθεί χωρίς την ενδιάμεση διαδικασία του Συμβουλίου η υπόθεση στο ακροατήριο, έτσι ώστε να συντομεύει ο χρόνος της προδικασίας, που είναι χρόνος βασανιστικός για τα θύματα.

Επίσης, έχει διαμορφωθεί ο χώρος για την εκδίκαση της υπόθεσης και έχουμε προβλέψει, για να υπάρχουν παράλληλα προς τη βασική, τη μεγάλη αίθουσα όπου θα διεξαχθεί η διαδικασία στην υπόθεση των Τεμπών, αίθουσα συσκέψεων, μαγνητοφώνησης, χώρος τύπου, συνηγόρων και ασφάλειας, καθώς επίσης και δύο παράπλευρες αίθουσες που θα καλύψουν τις ανάγκες λειτουργίας των χώρων.

Έχουμε λάβει, λοιπόν, μέριμνα, όταν με το καλό έρθει η ώρα της δίκης -και εκεί πλέον θα απαντηθούν με τον πιο επίσημο και θεσμικό τρόπο όλα τα ερωτήματα- να υπάρχει η αίθουσα και να μην έχουμε περαιτέρω καθυστερήσεις, όπως στο πρόσφατο παρελθόν έγινε.

Κυρία Πρόεδρε, νομίζω ότι με όσα τεκμηριωμένα απάντησα και δεδομένου ότι σας είπα πως δεν επανήλθατε στα ερωτήματα, αλλά απλώς τα θέσατε κατά τρόπο διαφορετικό και αντιφατικό προς αυτό που διατυπώνετε στην ερώτηση, καταρρίπτεται ένα ακόμα μέρος του συνολικού αφηγήματος της Αντιπολίτευσης που μιλάει για συγκάλυψη. Αποδεικνύεται έτσι ότι ο ισχυρισμός που διατυπώνεται και ουσιαστικά αποτελεί τον κορμό του συλλογισμού σας, δηλαδή ότι το μπάζωμα έγινε υπό την ευθύνη τού εντεταλμένου από το Υπουργείο Δικαιοσύνης ιατροδικαστή, είναι και αυθαίρετος και αβάσιμος.

Εμείς θα κάνουμε ό,τι είναι δυνατό για να βοηθήσουμε να φωτιστεί κάθε πτυχή της υπόθεσης. Μόνο η αλήθεια μπορεί να αμβλύνει τον πόνο και να κατασιγάσει την οργή. Η Κυβέρνηση θα είναι παντού, μέσα και έξω από το Κοινοβούλιο και με τρόπο πειστικό και τεκμηριωμένο θα δίνει απαντήσεις.

Θα στηλιτεύουμε όμως, κύριε Πρόεδρε, κάθε προσπάθεια της αντιπολίτευσης να εργαλειοποιήσει τον πόνο και να αντλήσει κομματικά οφέλη.

Σε αυτό το πλαίσιο θα συνιστούσα σε όλους τους συναδέλφους να περιορίσουν τον καταγγελτικό τους λόγο, να σταματήσουν την προσπάθεια να ανέβουν ξανά στο κύμα της οργής, όπως έγινε λίγα χρόνια πριν, επίσης με τα γνωστά αποτελέσματα.

Γνωρίζουμε πάρα πολύ καλά ότι το αίτημα για δικαιοσύνη είναι αίτημα διαρκές. Η δικαιοσύνη, όμως, στις συντεταγμένες πολιτείες απονέμεται από τους δικαστές, αυτούς που είναι ταγμένοι να την υπηρετούν και να αποδίδουν το δίκαιο. Οι δικαστικές και οι εισαγγελικές αρχές είναι οι αποκλειστικά αρμόδιες να διερευνήσουν όλα τα ζητήματα. Πρώτη απ’ όλους η Κυβέρνηση θέλει να φωτιστεί η υπόθεση, θέλει να φωτιστεί όμως αντικειμενικά, έχοντας η δικαιοσύνη όλα τα απαραίτητα μέσα και ακούγοντας όλες τις πλευρές, διασταυρώνοντας όλα τα στοιχεία.

Επιτρέψτε μου να πω μια τελευταία λέξη, κυρία Πρόεδρε: Δεν είναι μόνο τα στοιχεία που προσκομίζονται από εσάς, κυρία Κωνσταντοπούλου. Έχουν δικαίωμα και άλλοι να προσκομίσουν στοιχεία. Όλα αυτά, λοιπόν, θα αξιολογηθούν, θα συνεκτιμηθούν, θα ελεγχθούν, έτσι ώστε να απαντηθούν όλα αυτά τα ερωτήματα που εύλογα απασχολούν όχι μόνο τα θύματα και τις οικογένειές τους, αλλά και το σύνολο της ελληνικής κοινωνίας.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κυρία Πρόεδρε, μία ερώτηση, αν μου επιτρέπετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι.

**ΠΡΟΕΔΡΕΥΩΝ (Βασίλειος Βιλιάρδος):** Έχετε καταθέσει κάτι από τον Άρειο Πάγο και την Εισαγγελία του Αρείου Πάγου. Εγώ δεν μπορώ να το κρίνω. Είναι δελτίο Τύπου ή από τη δικογραφία;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι δεν μπορείτε να κρίνετε;

**ΠΡΟΕΔΡΕΥΩΝ (Βασίλειος Βιλιάρδος):** Αν είναι δελτίο Τύπου ή από τη δικογραφία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι δελτίο Τύπου.

**ΠΡΟΕΔΡΕΥΩΝ (Βασίλειος Βιλιάρδος):** Δελτίο Τύπου. Σας ευχαριστώ πάρα πολύ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιος σας ζήτησε, όμως, να με ρωτήσετε;

**ΠΡΟΕΔΡΕΥΩΝ (Βασίλειος Βιλιάρδος):** Εγώ μόνος μου σας ρώτησα, γιατί δεν το γνωρίζω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Από πότε γίνεται αυτή η ερώτηση για τα έγγραφα;

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, σας ρώτησα αν επιτρέπετε να σας ρωτήσω. Μου είπατε «ναι».

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, απλώς αυτή η ερώτηση που σας υπέδειξαν να μου κάνετε είναι εκτός Κανονισμού και δεν σας προετοίμασαν.

**ΠΡΟΕΔΡΕΥΩΝ (Βασίλειος Βιλιάρδος):** Εάν είναι εκτός Κανονισμού, δεν το γνωρίζω.

Ευχαριστώ πολύ.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 20.00΄ λύεται η συνεδρίαση για αύριο, ημέρα Τρίτη 11 Φεβρουαρίου 2025 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**